
DE  SMAA  LAADNE,  SOM  KUREDE  NED  AD 
SKRÆNTEN 


Idet  brune,  harpiksduftende  Blokhus  ved  Sølvsøens 
Bred,  den  smukkeste  og  ensomste  af  Vildmarkens 
Søer,  kunde  Drengens  store  Trang  til  Viden  blive 
tilfredsstillet  paa  en  god  Maade.  Ung  var  han  og  født  i 
Storbyen ;  men  alligevel  havde  Vildmarkens  Tillokkelser 
allerede  grebet  ham.  Han  tørstede  saa  umætteligt  efter 
at  faa  alt  at  vide  om  de  pelsklædte,  de  finnede  og  de 
fjerklædte  Væsner  herude  ved  Søen,  hvor  han  boede 
sammen  med  sin  Onkel  Andy  og  store  Bill  Pringle,  hans 
Fører.  Her  blev  hans  naturlige  Trang  til  at  spørge  heller 
ikke  saa  strengt  hindret  som  hjemme. 

Men  selv  i  dette  eventyrlige  Liv,  i  dette  fortryllende 
og  bestandige  Ønske  om  Kundskaber  fandt  Drengen 
sig  sat  over  for  en  højst  vanskelig  Opgave.  Han  maatte 
vælge  mellem  sine  Kundskabskilder.  Forklaring  og 
Forklaring  var  to  Ting.  Han  maatte  selv  skelne  mellem, 
hvad  Bill  fortalte  ham,  og  hvad  Onkel  Andy  fortalte. 
Han  var  en  alvorlig  Dreng,  som  havde  over- 
staaet  den  kedelige  Tid,  hvor  man  begynder  at  tvivle  om 
Julemanden  og  Nisser  og  Feer,  men  var  endnu  ikke 
naaet  saa  vidt,  at  han  vidste  sikker  Besked  om  al  Ting. 
Han  kunde  baade  tro  og  tvivle.  Selvfølgelig  havde  han 
derfor  sine  Vanskeligheder. 

Bill  vidste  en  forbavsende  Mængde  om  Vildmar- 
kens Skabninger.  Men  ligesom  alle  Førere,  der  er  no- 
get værd,  vidste  han  ogsaa  en  forbavsende  Mængde 

Ting,  som  ikke  var  saadan  ligefrem  .  Han 

havde  Fantasi,  ellers  vilde  han  ikke  have  duet  til  Fø- 
rer. Naar  han  en  sjælden  Gang  vidste,  at  han  ikke  vid- 
ste en  Ting,  kunde  han  lægge  to  og  to  sammen  og  faa 
det  til  at  give  de  mest  forbavsende  Resultater.  Han  be- 
tragtede det  som  en  af  sine  første  Pligter  at  være  inter- 
essant, men  fremfor  alt  følte  han  det  som  sin  Pligt  at 
være  ufejlbarlig.  Det  var  nemlig  ikke  sandsynligt,  at 
nogen  vilde  have  ubetinget  Tillid  til  en  Fører,  som  ikke 
var  ufejlbarlig.  Han  indrømmede  aldrig  nogen  utilstræk- 
kelig Viden  om  noget  som  helst,  der  angik  Skoven  eller 
Vandet,  og  han  havde  en  meget  ringe  Agtelse  for  det, 
andre  gav  sig  ud  for  at  vide.  Han  følte  sig  overbevist 
om,  at  saa  længe  han  lod  være  med  at  give  altfor  ejen- 
dommelige Bidrag  til  Videnskaben  om  Dyrenes  Liv,  vil- 
de ingen  mistro  ham.  Men  han  var  samvittighedsfuld 
i  sine  Slutninger.  Han  vilde  aldrig  have  faaet  sig  selv 
til  at  fortælle,  at  blaa  Hejrer  bar  Gummistøvler,  naar  de 
vadede  ud,  fordi  han  tilfældigvis  fandt  en  gammel  Gummi- 
støvle blandt  Rørene  i  en  Udkant  af  Søen,  hvor  Hej- 
rerne helst  fiskede.  Han  huskede,  at  Gummistøvlen 
hørte  til  et  Par,  som  var  kastet  bort  af  en  tidligere  be- 
søgende ved  Sølvsøen. 

Onkel  Andy  vidste  paa  den  anden  Side,  at  der  var 
en  forbavsende  Mængde  om  Dyrene,  som  han  ikke 
vidste,  og  han  nærede  ingen  Betænkeligheder  ved  at 
sige  det.  Han  var  en  omvendt  Jæger,  som  efter  at  have 
tilbragt  Størstedelen  af  sit  Liv  med  lykkelig  Jagt  hele 
Jorden  over,  nu  havde  faaet  den  underlige  Mening,  at 
de  fleste  Dyr  var  mere  interessante  levende  end  døde. 
Han  fandt  en  lignende  Opfattelse  hos  Drengen,  hvis  Op- 

dragelse  i  Retning  af  at  lemlæste  Katte  og  Spurve  med 
Gummislynge  eller  Luftbøsse  var  bleven  fuldstændig 
forsømt. 

Onkel  Andy  plejede  at  sige,  at  der  var  kun  een 
Mand  i  hele  Verden,  som  vidste  alt  om  alle  Dyr,  — 
og  at  han  ikke  var  den  Mand.  Saa  smilede  Bill  stolt. 
I  Begyndelsen  var  denne  Beskedenhed  hos  Onkel  Andy 
en  Skuffelse  for  Drengen;  men  den  endte  med  at 
give  Tillid  til,  hvad  Onkelen  fortalte,  særlig  efter  at  han 
opdagede,  at  Onkel  Andy,  naar  han  talte  om  den  eneste 
Mand  i  Verden,  som  vidste  alt  om  Dyr,  saa  heller  ikke 
tænkte  paa  Bill. 

Men  skønt  al  Belæring  om  Dyrenes  Liv  var  af 
mægtig  Interesse  for  Drengen  lige  fra  den  Dag,  da  han 
var  saa  heldig  at  se  en  Fiskehøgemoder  lære  sine  tem- 
melig uvillige  og  bange  Unger  at  flyve,  saa  var  det 
dog  om  Vildmarkens  Børn,  han  helst  vilde  høre.  I 
denne  Kundskabsgren  var  Bill  fuldstændig  uvidende, 
og  da  han  ikke  brød  sig  om  at  ty  altfor  stærkt  til  sin 
Fantasi,  det  kunde  nemt  gaa  itu  for  ham,  saa  han  kørte 
fast,  plejede  han  stædigt  at  undgaa  at  tale  om  dette 
Emne.  Han  sagde  gerne:  „Saadanne  Unger  ligner  alle- 
sammen hinanden,  og  de  er  i  hvert  Fald  ikke  værd  at 
spilde  Tid  paa."  Her  var  Onkel  Andy  altsaa  Eneher- 
sker, men  naar  han  tog  sig  for  at  oplyse  Drengen  om 
noget  paa  dette  Omraade,  gik  Bill  med  en  haanlig  Mine 
hen  og  fældede  Træer. 

Sølvsøen  fik  Tilløb  af  mange  Aaer  fra  de  omlig- 
gende, skovklædte  Højder.  Til  en  af  disse  gik  Onkel 
Andy  og  Drengen  en  sollys  Eftermiddag  ad  den  skygge- 
fulde Sti,  hvor  grønbrunt  Mos  laa  blødt  under  Fød- 
derne, saa  deres  Trin  blev  lydløse.  Naar  de  talte,  var 
det  med  sagte,  dæmpede  Stemmer,  for  Drengen  vidste, 

at  han  ved  at  holde  sig  meget  stille  altid  havde  en  Chance 
for  at  blive  overrasket  af  en  eller  anden  spændende 
Hemmelighed.  De  skulde  fiske,  for  Onkel  Andy  var  med 
en  ægte  menneskelig  Selvmodsigelse  en  ivrig  Fisker,  og 
Aaen,  de  var  paa  Vej  til,  havde  dybe  Bredninger  og  kø- 
ligt, stille  Vand,  hvor  de  største  Fisk  plejede  at  staa,  naar 
Vejret  var  varmt.  Onkel  Andy  havde  en  Forhaands- 
uvilje  mod  den  Slags  rare  Mennesker,  som  altid  er  konse- 
kvente, og  han  havde  besluttet,  at  han  aldrig  vilde  til- 
lade sig  selv  at  blive  en  Særling;  derfor  fortsatte  han 
ivrigt  med  at  fange  Fisk  og  det  med  samme  Fornøjelse, 
som  Jagten  paa  Pattedyr  og  Fugle  engang  havde  givet  ham. 

Da  de  endnu  var  nogle  Hundrede  Meter  fra  Aaen, 
hørte  de  pludselig  et  Plask,  som  om  noget  var 
faldet  i  Vandet.  Det  var  ikke  til  at  tage  fejl  af,  selv 
om  Lyden  blev  dæmpet  af  de  mellemliggende  Træer. 
Onkel  Andy  standsede  pludselig  sine  Skridt  og  stod 
ubevægelig  som  en  Hønsehund,  der  staar  for  Fuglen. 
Drengen  standsede  ligeledes  og  efterlignede  ham  hur- 
tigt. Et  Par  Sekunder  efter  kom  et  andet  Plask  lige 
saa  tydeligt  som  det  første  og  saa  i  hurtig  Rækkefølge 
to  svagere. 

Et  Øjeblik  tav  Drengen,  skønt  han  var  ved  at  briste 
af  Nysgerrighed.  Saa  hviskede  han  spændt:  „Hvad  er 
det?"  „Oddere,"  svarede  Onkel  Andy  saa  sagte  som 
Vindens  Susen  i  Sivtoppene.  „Hvorfor?"  fortsatte  Dren- 
gen, hvilket  betød:  „Hvad  i  al  Verden  bestiller  de?" 
Han  stolede  paa,  at  Onkel  Andy  vilde  paaskønne  den 
Selvovervindelse,  som  det  korte  Ord  var  Udtryk  for. 

„De  kurer  ned  ad  Skrænten,"  mumlede  Onkel  An- 
dy uden  at  dreje  Hovedet.  Han  holdt  sin  Haand  op 
som  Tegn  til,  at  der  ikke  var  mere  at  spørge  om  og 
krøb  lydløst  frem;  Drengen  fulgte  efter  ham.  Efter  to, 
tre  Minutters  Forløb  gentoges  Lyden  i  samme  Række- 

følge  som  før,  —  først  to  høje  Plask  og  saa  to 
svagere.  Ude  af  Stand  til  at  spørge,  maatte  Drengen 
selv  tænke. 

Han  vidste  kun  lidt  om  Oddere,  men  en  hel  Del 
om  at  rutsche  ned  ad  Skrænter.  Han  tænkte  sig  en  høj, 
knudret  Skrænt,  som  førte  ned  til  Vandet ;  men  da  ikke 
engang  en  saa  dristig  Fantasi  som  Bills  vilde  have  frem- 
stillet de  lystige  Dyr  siddende  paa  Kjælke  eller  Slæder, 
mente  han,  at  det  maatte  være  en  temmelig  ubeha- 
gelig Fornøjelse  med  mange  Knubs  saadan  at  flyve  over 
Rødder  og  Sten  paa  sin  egen  ubeskyttede  Bag. 

Plaskene  blev  ved,  blev  højere  og  højere,  til  de  to  var 
en  ti,  tolv  Meter  fra  Aaen.  De  krøb  saa  lydløst  som 
Skygger,  der  sniger  sig  hen  over  Græsset,  i  Haab  om 
at  faa  Øje  paa  Lystigfyrene  ved  deres  Leg.  Men  plud- 
selig hørtes  eet  stort  Plask,  som  om  de  legende  Dyr  var 
faret  ned  paa  en  Gang  —  og  saa  Tavshed.  Onkel  Andy 
laa  ubevægelig  sammenkrøben  nogle  Minutter,  som  var 
han  forvandlet  til  en  Træstub.  Saa  rejste  han  sig  plud- 
selig op  med  en  skuffet  Mine. 

„Væk!"  mumlede  han.  „Stukket  af!  De  har  hørt 
eller  lugtet  os." 

.Aah!"  udbrød  Drengen  bedrøvet,  skønt  han  i  Vir- 
keligheden følte  sig  umaadelig  lettet.  Den  lange,  an- 
strengte Spænding  og  den  overnaturlige  Stilhed  var  nær 
ved  enten  at  faa  ham  til  at  røre  sig  eller  springe  frem. 

To  Minutter  efter  var  de  ved  Aaens  Bred. 

Aaen  var  paa  dette  Sted  maaske  otte  Meter  bred,  dyb, 
mørk  og  næsten  uden  Strøm.  Kun  ved  at  iagttage  det 
lange  Søgræs'  Bøjninger  kunde  man  se,  hvad  Vej  den 
løb.  Bredden  paa  denne  Side  var  lav  og  græsklædt  med 
en  væltet  Træstamme  hældende  ud  i  Vandet.  Men  paa 
den  anden  Side  var  den  fire,  fem  Meter  høj,  meget 
stejl  og  helt  nøgen.  Højvandet  havde  skaaret  den  brat  ud 

af  en  Lerbrink.  Midt  ned  ad  denne  Skraaning  var  en 
smal  Bane  slidt  saa  glat,  at  den  skinnede  som  Is  i 

Solen. 

En  Mængde  Spørgsmaal  laa  paa  Drengens  Læber, 
mens  han  stirrede  over  Vandet;  men  han  opdagede  i 
Tide,  at  Svarene  paa  dem  var  temmelig  klare  for  ham, 
saa  han  tav  heltemodigt.  Var  han  ikke  denne  samme 
Morgen  blevet  irettesat  af  sin  Onkel,  fordi  han  kom  med 
altfor  mange,  hvad  denne  kaldte  „Fod  i  Hose"-Spørgs- 
maal.  Men  et  kom  trods  alt  frem. 

„Hvorfor  gør  de  det?",  spurgte  han;  maaske  fordi 
han  havde  en  svag  Forestilling  om,  at  alle  Vildmarkdyrs 
Handlinger  var,  eller  burde  være,  udelukkende  til  Nytte 
og  Gavn  for  dem. 

Onkel  Andy  sendte  ham  et  straffende  Blik,  og  Dren- 
gen rokkede  uroligt  paa  Fødderne,  overbevist  om,  at 
det  var  et  nyt  „Fod  i  Hose"-Spørgsmåal.  „Hvorfor 
holder  du  af  at  kure  ned  ad  en  Skrænt?"  spurgte  Onkel 
Andy  spydigt. 

„Aah!"  sagde  Drengen  hurtigt.  „Nu  forstaar  jeg 
det.  Skal  vi  saa  ikke  se  at  faa  fanget  nogle  Fisk?" 

Men  Onkel  Andy  havde  stukket  sin  Fiskestang  i 
en  Busk,  sat  sig  ned  paa  en  Vindfælde  og  taget  sin 
gamle,  sorte  Pibe  frem.  „Jeg  tror  ikke,  det  vil  nytte 
meget  at  prøve,"  sagde  han.  „Hvad  mener  du?" 

„Nej  selvfølgelig,"  svarede  Drengen.  „Odderne  har 
skræmmet  dem  væk  allesammen." 

„Du  gør  virkelig  Fremskridt,"  sagde  Onkel  Andy. 
„Da  vi  krøb  ind  paa  Odderne  for  at  prøve  at  faa  Kig  paa 
dem,  medens  de  legede,  opførte  du  dig  ogsaa  godt.  Du 
traadte  saa  let  som  en  Kat,  og  det  er  ikke  nemt,  vil  jeg 
sige  dig,  naar  man  ikke  har  Øvelse  i  det.  Du  trak  heller 
ikke  Vejret  for  højt,  —  og  jeg  forstaar,  at  du  var  ved 

at  revne  af  Spænding.  Du  vil  blive  en  dygtig  Jæger, 
hvis  du  bliver  saadan  ved." 

Drengens  lille  Bryst  svulmede  af  Stolthed,  for  Ros 
fra  Onkel  Andy  var  en  sjælden  Vare.  Han  satte  sig 
ned  paa  Vindfælden  og  begyndte  ivrigt  at  grave  i  dens 
Bark  med  sin  Kniv  for  at  skjule  sin  Glæde. 

„Jeg  antager,"  sagde  Onkel  Andy  med  et,  da  hans 
Pibe  trak  godt,  „at  du  ved  en  hel  Del  om  Odde- 
ren." 

„Ikke  andet,  end  hvad  Bill  har  fortalt  mig,"  svare- 
de Drengen. 

„Glem  det!"  sagde  Onkel  Andy  og  røg  tavs  og  tan- 
kefuld videre.  Pludselig  bemærkede  han:  „Denne  Od- 
derfamilie  synes  at  have  haft  det  rigtig  rart." 

„Storartet!"  sagde  Drengen  kort. 

„Der  var  engang  en  anden  Familie,"  fortsatte  On- 
kel Andy  og  betragtede  ham  bifaldende.  „Oppe  ved  den 
nordlige  Arm  af  Ottanoonsis,  som  ogsaa  havde  det  rig- 
tig rart,  til  de  blev  ramt  af  Ulykken." 

„Kendte  du  dem,"  spurgte  Drengen. 

„Naa.  —  Der  var  ikke,  hvad  man  kan  kalde  et  for- 
troligt Forhold  mellem  os,"  svarede  Onkel  Andy  med 
et  fjernt  Blik  i  sine  graa  Øjne.  „Forstaar  du,  de  havde 
jo  ikke  Lejlighed  til  at  opdage,  hvor  rar  jeg  var,  saa 
de  optog  mig  aldrig  i  deres  Familiekreds.  Men  jeg  vid- 
ste en  hel  Del  mere  om  dem,  end  de  nogen  Sinde  ane- 
de. Naar  Fluerne  ikke  var  for  slemme,  plejede  jeg  at 
ligge  bag  en  tæt  Busk  og  iagttage  dem  uden  saa  meget 
som  at  røre  en  Finger." 

„Ih,  hvor  du  maa  være  bleven  træt,"  afbrød  Dren- 
gen medlidende. 

„Jeg  behøver  ikke  at  pille  med  mine  Fingre,  klø 
mig  i  Hovedet  og  fare  frem  og  tilbage  hvert  andet 

Minut,"  sagde  Onkel  Andy  temmelig  alvorligt.  „Men 
hvad  jeg  vilde  sige,  —  de  blev  ogsaa  vant  til  at  se  mig 
sidde  paa  Bredden,  rolig  og  ufarlig,  til  de  ikke  længere 
var  saa  bange  for  mig  som  for  Jim  Cringle,  min  Fører. 
De  vidste,  at  Jim  var  en  Fjende,  og  de  holdt  sig  altid 
paa  god  Afstand  af  ham.  Mig  syntes  de  ikke  at  regne 
for  noget  videre." 

„Naa — aa,"  protesterede  Drengen  høfligt.  Det  fore- 
kom ham  ikke  helt  rigtigt,  at  Onkel  Andy  skulde  be- 
tragtes saadan  selv  af  en  Odder. 

„Jamen,  ser  du,  jeg  var  ikke  af  Betydning  for  dem. 
Jeg  var  ikke  farlig  som  Jim  og  kunde  ikke  ædes  som  en 
Moskusrotte  eller  en  ung  Gedde,  saa  jeg  optræder  ikke 
mere  i  denne  Fortælling.  Hvis  du  undrer  dig  over, 
hvor  jeg  fik  det  at  vide,  som  jeg  nu  vil  fortælle  dig,  saa 
kan  du  jo  tro,  at  jeg  har  det  fra  Grønspætten,  som  er 
den  mest  alvidende  lille  Fyr  i  Verden  eller  fra  Skovska- 
den, der  gerne  skal  have  sit  Næb  i  alting,  som  du  maa- 
ske  ved." 

„Eller  fra  Jim  Cringle?",  spurgte  Drengen  alvor- 
ligt. 

Men  Onkel  Andy  rynkede  Panden.  Han  søgte  altid 
at  hindre  Drengens  Forsøg  paa  at  gøre  Nar. 

„De  to  smaa  Laadne,"  fortsatte  han,  efter  at  han 
havde  stoppet  Tobakken  ned  i  sin  Pibe,  „blev  født  i  en 
tør,  varm,  rummelig  Hule,  der  var  gravet  ind  i  Bredden 
under  Rødderne  af  en  gammel  Birk,  som  hældede  ud 
over  Vandet.  Hovedindgangen  var  dybt  under  Vandet. 
Men  da  de  gamle  Oddere  havde  faa  Fjender  at  frygte, 
fordi  de  begge  var  modige  og  stærke,  havde  de  ogsaa 
en  Bagdør  oppe  paa  det  tørre,  skjult  under  en  Tykning 
af  Fyrrebuske.  De  to  laadne  Unger  var  i  Begyndelsen 
lige  saa  sprællende  og  hjælpeløse  som  nyfødte  Killinger, 
men  selvfølgelig  en  hel  Del  større  end  de  Killinger,  du 

hidtil  har  set,  og  da  de  var  saa  hjælpeløse,  lod 
deres  Forældre  dem  aldrig  alene.  En  af  dem  blev  altid 
hjemme,  medens  den  anden  gik  paa  Jagt  efter  Ørreder 
eller  Moskusrotter." 

„Hvem  kunde  da  komme  ind  til  dem  der,"  afbrød 
Drengen. 

„Forstaar  du,"  forklarede  Onkel  Andy  naadigt, 
„en  Ræv  eller  en  Væsel  kunde  komme  ind  ad  Bag- 
døren, hvis  de  var  sultne  nok  til  at  løbe  Risikoen 
ved  det.  Og  det  var  højst  sandsynligt,  at  den  smidige, 
sorte,  morderiske  Røver,  Ilderen,  kunde  svømme  ind 
ad  Hoveddøren,  stikke  sit  lille,  grusomme  Hoved  op 
over  Vandet,  opdage  at  Ungerne  var  alene,  og  paa  et 
Øjeblik  fare  i  deres  Struber.  De  gamle  Oddere,  som 
var  meget  opofrende  Forældre,  vilde  ikke  udsætte  Bør- 
nene for  den  Slags  Farer,  skal  jeg  sige  dig." 

„Nej,  det  tror  jeg!"  sagde  Drengen  og  nikkede  klogt 
med  Hovedet. 

„Netop  fordi  disse  kloge  Oddere/'  fortsatte  Onkel 
Andy,  „altid  var  beredte  paa  Faren,  skete  der  intet.  Du 
har  godt  af  at  lægge  Mærke  til  det.  Hvis  du  altid  er 
beredt  paa  den  Forstyrrelse,  en  anden  vil  lave,  saa  vil 
han  være  temmelig  bange  for  at  begynde.  Det  var  der- 
for, at  Rævene  og  Væslerne  og  Ilderne  aldrig  kom  derind. 

Da  de  smaa  Laadne  var  omtrent  paa  Størrelse  med 
fem  Maaneders  Killinger,  var  de  saa  nydeligt  et  Par  Un- 
ger, som  nogen  kunde  tænke  sig.  Deres  Skind,  tæt, 
blødt  og  mørkt,  var  det  smukkeste,  man  kunde  se,  og  de 
var  som  deres  Forældre  skabte  til  at  fare  gennem  Vandet 
med  en  mægtig  Fart.  De  var  saa  stærke  som  en  Bull- 
dog og  saa  smidige  som  en  Aal." 

„Da  ikke  slimede!"  indvendte  Drengen,  som  ha- 
dede Aal  af  hele  sit  Hjerte,  fra  den  Dag  han  prøvede 
at  tage  en  af  Aalejernet. 

„Selvfølgelig  ikke!"  svarede  Onkel  Andy  utaalmo- 
digt.  „Hvad  jeg  vilde  sige,  —  de  lignede  omtrent  Sæler- 
ne, du  har  set  i  Zoologisk  Have,  kun  at  de  i  Stedet  for 
Luffer  havde  rigtige  Ben  og  Fødder  —  og  saa  en  Hale ! 
Og  det  var  en  Hale,  som  var  værd  at  have,  ikke  bare 
til  Pynt.  Den  var  meget  tyk  ved  Roden  og  kegleformet 
omtrent  ligesom  et  Firbens,  men  saa  kraftig,  at  et  ene- 
ste Slag  med  den  drev  dens  Ejer  gennem  Vandet,  som 
havde  den  været  en  Skrue." 

„Jeg  vilde  ønske,  at  jeg  kunde  svømme  saadan," 
mumlede  Drengen  og  prøvede  med  sine  Ben  at  gøre 
Bevægelsen,  som  han  tænkte  sig  den. 

„Men  skønt  de  smaa  Laadne  netop  lige  var  skabt 
til  Svømning,"  fortsatte  Onkel  Andy  og  overhørte  naa- 
digt  Afbrydelsen,  „var  de  i  Virkeligheden  bange  for 
det.  De  kunde  nok  lide  at  se  deres  Fader  eller  Moder 
dykke  rolige  ned  i  det  klare,  gyldentbrune  Vand  foran 
Hoveddøren  og  ud  i  den  Strimmel  gult  Sollys,  som 
flimrede  over  den  grøntbevoksede  Bund.  Men  naar  de 
blev  opfordret  til  at  følge  efter,  trak  de  sig  tilbage  i  en 
Krog  og  lod,  som  om  de  havde  frygtelig  travlt. 

En  smuk  Morgen  blev  de  til  deres  store  Glæde  ført 
ud  ad  Bagdøren  under  Buskene  og  forestillet  for  Ver- 
den derude.  Hvor  mægtig  og  mærkelig  den  dog 
var!  De  listede  et  Øjeblik  om  paa  deres  underlige 
korte,  stærke  Ben,  stak  deres  Næser  i  alting  og  fo'r 
forskrækkede  tilbage  ved  de  fremmede  Lugte,  de  stødte 
paa ;  imedens  laa  deres  Forældre  tæt  ved  og  iagttog 
dem  dovent.  Da  de  endelig  begyndte  at  føle  sig  lidt 
mere  hjemme  i  denne  store,  luftige  Verden,  begyndte 
de  at  tumle  med  hinanden  i  vilter  Leg  paa  den  solbe- 
skinnede Bred  tæt  ved  Vandet.  Pludselig  rejste  deres 
Forældre  sig  og  kom  over  ved  Siden  af  dem.  Deres 
Fader  gled  yndefuldt  ud  i  Vandet  og  begyndte  at  dyk- 

ke  og  styrte  sig  snart  til  den  ene  Side  og  snart  til  den 
anden  og  at  kaste  sig  halvt  op  over  Vandet.  Det  var  me- 
get interessant,  og  de  to  smaa  Laadne  standsede  deres 
Leg  lige  paa  Kanten  af  Bredden  for  at  se  paa  ham.  Men 
kaldte  han  lokkende  paa  dem  og  bad  dem  komme  med 
ud  og  prøve  at  gøre  som  han,  saa  drejede  de  Hovederne 
bort  og  lod  som  de  mente,  at  det  overhovedet  ikke  var 
værd  at  se  paa.  De  vilde  meget  hellere  se  paa  Træerne 
og  Himlen  og  blev  ved  med  at  stirre  op  paa  dem,  som 
om  de  var  fuldstændig  fortryllede  derved.  Men  medens 
de  kiggede  i  Vejret  paa  denne  overlegne  Maade,  fik  de 
en  stor  Overraskelse.  Deres  Moder  stak  lumsk  sin  Næse 
ind  under  dem  og  puffede  den  ene  efter  den  anden 
langt  ud  i  Vandet." 

„Næ — æ!"  udbrød  Drengen  medlidende.  Han  følte 
selv  denne  pludselige,  kolde  Dukkert. 

Onkel  Andy  kluklo. 

„Saadan  følte  de  det  ogsaa,"  sagde  han.  „Da  de  igen 
kom  op  til  Overfladen,  fandt  de  til  deres  Overraskelse, 
at  de  kunde  svømme,  men  de  følte  sig  højst  forurette- 
de og  vrede,  hvorfor  de  straks  skyndte  sig  lige  ind  mod 
Bredden.  Men  der  mellem  dem  og  den  rare,  tørre  Jord 
svømmede  deres  Moder,  og  hun  vilde  ikke  lade  dem 
komme  i  Land.  De  kunde  ikke  forstaa,  at  en  Moder 
kunde  være  saa  hjerteløs.  Men  det  hjalp  ikke;  saa 
svømmede  de  ud  igen  og  sluttede  sig  til  deres  Fader, 
der  svømmede  midt  ude  i  Vandet,  og  før  de  selv  vidste 
af  det,  morede  de  sig  storartet. 

Nu  begyndte  Livet  at  blive  mere  interessant,  og  en 
Overgang  var  det  sværere  at  holde  dem  borte  fra  Van- 
det, end  det  havde  været  at  faa  dem  ud  i  det.  De  fik 
deres  første  Undervisning  i  at  fiske,  og  skønt  de  i  Be- 
gyndelsen var  altfor  kluntede  til  at  fange  selv  en  lang- 
som, mudderrodende  Stenbider,  fandt  de  Forsøgene  me- 

get  interessante.  Aaen  var  lige  overfor  deres  Hjem  dyb 
og  stille,  men  et  lille  Stykke  nede  løb  Strømmen  stærkt, 
og  da  de  engang  havde  sejlet  med  den  et  Par  Hundrede 
Meter,  opdagede  de,  at  de  ikke  kunde  svømme  tilbage 
imod  den.  I  Begyndelsen  kæmpede  de  tappert  og  var 
meget  overraskede  ved  at  finde,  at  de  kom  saa  langsomt 
frem.  Saa  blev  de  trætte  og  derefter  bange,  og  de  skulde 
lige  til  at  føres  med  ned  ad  Aaen  af  denne  mærkelige, 
bløde,  uimodstaaelige  Magt,  da  deres  Moder  kom  til. 
Strømmen  var  intet  for  hende.  Hun  tog  dem  paa  sin 
Ryg  og  skød  tilbage  ad  Aaen  igen  med  dem.  Efter  den 
Tid  plejede  de  at  ride  paa  hendes  eller  deres  Faders 
Ryg,  naar  de  blev  trætte,  og  deres  Forældre  begyndte 
nu  at  tage  dem  med  paa  lange  Ture  op  og  ned  ad  Aaen. 
Du  forstaar,  at  deres  Husførelse  var  saa  simpel,  at  de  ikke 
gjorde  noget  ud  af  at  tage  bort  endog  for  et  Par  Dage  ad 
Gangen  og  lade  Huset  passe  sig  selv." 

„Jeg  tror  ikke,  at  jeg  vilde  bryde  mig  om  at  være 
vaad  saa  længe,  ikke  engang  om  Sommeren,"  bemærke- 
de Drengen  og  nikkede  tankefuldt. 

„Det  var  de  heller  ikke.  De  gik  af  og  til  op  paa 
Bredderne,  og  til  Trods  for  deres  latterlig  korte  Ben 
foretog  de  temmelig  lange  Rejser  gennem  Skovene  til 
andre  Aaer,  fordi  de  mente,  antager  jeg,  at  Fiskene  der 
havde  en  anden  Smag.  Undertiden  tumlede  de  sig,  naar 
de  kom  til  et  jævnt,  mosklædt  Stykke,  i  en  vilter  Leg, 
som  om  de  lige  havde  faaet  fri  fra  Skole,  det  var  en 
Slags  Tagfat,  i  hvilken  Forældrene  deltog  lige  saa  ivrigt 
som  deres  Børn ;  eller  de  havde  en  regulær  Tovtræk- 
ning, hver  trak  i  sin  Ende  af  en  Gren,  til  Mosset  var 
saa  oprevet  rundt  om,  som  om  en  Hvirvelvind  var  gaaet 
hen  over  det.  Saa  kom  de  en  Dag  til  en  Lerskrænt,  no- 
get lignende  den  derovre.  De  gamle  havde  været  der 
før,  men  det  var  længe  siden,  og  Leret  var  blevet  helt 

tørt  og  haardt.  Fader  og  Moder  vidste  dog  nok,  hvor- 
dan det  skulde  ordnes.  Da  de  drivvaade  var  kuret  ned 
et  Par  Gange,  var  „Banen"  saa  glat,  som  var  der  hældt 
Olie  paa  den,  og  du  kan  stole  paa,  at  Ungerne  ikke  be- 
høvede Overtalelser  eller  Forsikringer  for  at  tro  paa,  at 
det  var  en  morsom  Leg." 

„Det  tror  jeg,"  mumlede  Drengen  og  saa  længsels- 
fuldt over  Vandet,  hvor  den  vaade  „Bane"  skinnede  i 
Solen ;  han  ønskede,  at  han  kunde  prøve  den  uden  at 
tage  Hensyn  til  Bagen  i  sine  Bukser. 

„Alt  i  alt  var  det  et  rigtig  morsomt  Liv  der  i  de 
sødtduftende,  skyggefulde  Skove  og  solbeskinnede  Aaer. 
Saa  pludselig  en  Dag  blev  det  forandret,  saa  hurtigt  som 
et  Træ  falder." 

Onkel  Andy  standsede  for  at  tænde  sin  Pibe.  Der 
gik  kun  et  Par  Sekunder,  saa  havde  Drengens  Utaal- 
modighed  overvældet  ham,  og  før  han  vidste  af  det, 
busede  han  ud  med:  „Hvorfor?"  I  samme  Øjeblik,  det 
var  sagt,  vidste  han,  at  det  var  et  taabeligt  Spørgsmaal, 
og  han  rødmede.  Men  til  hans  store  Glæde  syntes  On- 
kel Andy  ikke  at  have  hørt  ham. 

„En  Jæger  fra  Byen  kom  ad  de  Kanter.  Han  havde 
gode  Øjne  og  en  Repeterriffel,  men  slet  ingen  Fantasi. 
Takket  være  det  Held,  som  undertiden  følger  den 
Slags  Svende,  sad  han  under  et  Træ  og  kiggede  over 
mod  Odderrutschebanen,  der  ikke  betød  noget  som  helst 
for  ham  eller  vakte  nogen  Tanke  hos  ham,  men  kun 
var  en  Strimmel  bart  Ler.  Netop  da  kom  Odderfamilien 
for  at  rutsche.  Faderen  lagde  for.  Det  var  højst  interes- 
sant. Den  fremmede  under  Træet,  der  var  saa  hurtig 
som  en  Spurvehøg,  skød  øjeblikkeligt,  og  Odderen  rut- 
schede ned  som  en  sammenkrympet  Masse.  Moderen 
kunde  være  undsluppet;  men  blot  eet  Sekund  tøvede 
hun  for  at  kigge  rundt,  om  hendes  Unger  var  uden  for 

Fare.  Det  Sekund  var  nok  til  et  Skud  tværs  over  Van- 
det. Hun  faldt  om.  Det  var  selvfølgelig  godt  skudt.  De 
to  Unger  krøb  sammen  i  noget  Buskads,  skrækslagne 
af  den  frygtelige  Lyd  og  fuldstændig  ude  af  Stand  til  at 
forstaa,  hvad  der  var  sket.  Der  laa  de  stille  og  ventede, 
at  deres  Moder  skulde  komme  og  fortælle  dem,  at  Fa- 
ren var  forbi." 

„Og  hun  kom  aldrig,"  mumlede  Drengen  tanke- 
fuldt. 

„Nej,  det  gjorde  hun  ikke,"  fnyste  Onkel  Andy, 
alle  medlidende  Følelsers  Betvinger.  Skønt  Medynken 
ligefrem  lyste  fra  ham,  kunde  han  ikke  fordrage,  at 
vise  det  alt  for  tydeligt.  Han  saa  det  helst  hen- 
vist til  Tankernes  Verden.  „De  rørte  sig  ikke  ud  af 
Pletten  i  en  Time  eller  mere,"  fortsatte  han.  „Saa  en- 
delig stjal  de  sig  frem  og  begyndte  at  lede  overalt  efter 
deres  forsvundne  Forældre.  Alle  Vegne  i  Nærheden  af 
Rutschebanen  søgte  de,  i  Buskadset  øverst  oppe,  i  Van- 
det og  blandt  Sivene  paa  dets  Bund;  —  men  de  fandt 
dem  ikke.  For  Manden  var  kommet  i  en  Kano  og  hav- 
de ført  sine  Ofre  bort. 

Hele  Dagen  fortsatte  de  to  smaa  Laadne  deres  Ef- 
tersøgning. Men  du  vilde  ikke  have  troet,  at  det  var  de 
samme  Dyr,  som  var  taget  af  Sted  om  Morgenen.  Da  hav- 
de de  leget  sorgløst  og  var  gaaet  kækt  omkring  uden  at 
frygte  nogen  eller  tænke  paa  Fjender.  Nu  krøb  de  lyd- 
løst, snusende  snart  her  og  snart  der,  og  aldrig  viste  de 
deres  Næser  uden  for  en  Tykning  uden  først  at  have 
set  sig  for ;  for  Tilværelsen  var  nu  noget  ganske  andet  for 
dem.  Aldrig  i  hele  deres  Liv  havde  de  truffet  paa  saa 
mange  fjendtlige  og  truende  Lugte,  som  de  mødte  den- 
ne ene  Eftermiddag.  Men  hidtil  havde  de  ganske 
vist  heller  aldrig  lagt  Mærke  til  dem.  De  løb  hele  Tiden 
paa  Spor  af  Ildere  eller  Væsler  eller  Vildkatte,  og  det 

forekom  dem,  at  Verden  pludselig  var  bleven  helt 
fuld  af  Ræve.  De  blev  ubehageligt  overraskede,  for  de 
havde  aldrig  troet,  at  der  var  saa  mange  væmmelige 
Dyr  til.  Du  forstaar,  de  var  saa  unge  og  uerfarne,  at 
det  aldrig  faldt  dem  ind,  at  een  Ræv  eller  een  Væsel  kan 
sætte  mange  Spor.  De  fik  derfor  Hjertebanken  hvert 
Øjeblik. 

Det  var  imidlertid  meget  godt,  at  de  fik  en  saa 
overdreven  Forestilling  om  Antallet  af  deres  Fjender ; 
for  det  var  forbavsende,  saa  hurtigt  Nyheden  bredte 
sig,  at  de  gamle  Oddere  var  døde.  Henimod  Solned- 
gang samme  Aften,  da  de  to  forladte  Unger  raadvilde 
og  elendige  listede  sig  tilbage  til  deres  gamle  Hule  un- 
der Skrænten,  fandt  de,  at  en  Ilder  havde  vovet  at 
fange  en  stor  Ørred  i  deres  Aabredning.  Resterne  af 
Fisken  og  den  dristige,  paatrængende  Fyrs  Spor  var 
omtrent  lige  ved  deres  Indgang.  De  blev  rasende,  og 
d?  tætte  Haar  rejste  sig  paa  deres  Ryg.  Men  da  de 
pludselig  mærkede,  hvor  sultne  de  var,  foragtede  de 
dog  ikke  at  æde  den  fremmedes  Levninger.  Derefter 
dykkede  de  ind  i  deres  Hule,  og  da  de  havde  snuset 
omkring  og  klynket  en  Stund,  rullede  de  sig  sammen 
tæt  op  til  hinanden  og  lagde  sig  til  at  sove.  Det  havde 
været  en  mærkelig  og  frygtelig  Dag. 

Som  du  kan  tænke  dig,  havde  disse  to  Unger  aldrig 
øvet  sig  i  den  nyttige  Vane  at  sove  med  det  ene  Øre 
aabent.  Det  havde  de  overladt  til  deres  Forældre.  Men 
denne  Aften  var  der  noget  inden  i  dem,  som  vaagede, 
selv  naar  de  sov  allerhaardest.  Hvad  det  nu  end  var,  saa 
vækkede  det  dem  pludseligt,  og  øjeblikkelig  var  de  lys- 
vaagne.  Før  de  vidste,  hvorfor  de  gjorde  det,  var  de 
paa  Benene,  og  krybende  Side  om  Side  stirrede  de  vildt 
op  gennem  den  snævre  Gang,  som  førte  til  Bagdøren. 

De  saa  et  Par  grusomme  Øjne,  smaa  og  flammende 

og  meget  nær  hinanden,  som  langsomt  kom  ned  mod 
dem." 

Her  var  Onkel  Andy  saa  lidet  hensynsfuld  at  stand- 
se, som  vilde  han  tænke  sig  om.  Drengen  kunde  ikke 
bare  sig  for  aandeløst  at  spørge:  „Var  det  en  Slange?" 

„Der  er  du  igen  med  dine  Afbrydelser,"  brummede 
han  tvært.  „Hvem  har  nogen  Sinde  set  en  Slanges 
Øjne  flamme?  —  De  smaa  Laadne  vidste  straks,  hvad 
det  var,  og  Haarene  stod  lige  i  Vejret  paa  Ryggen  af 
dem.  Selvfølgelig  var  de  en  Smule  bange;  men  mest 
af  alt  var  de  rasende  over  saadan  en  uforskammet  Ind- 
trængen, og  der  var  intet  Tegn  paa  Angst  i  den  sagte 
Knurren,  som  lød  mellem  deres  lange,  hvide,  snær- 
rende  Tænder.  De  skinnende  Øjne  standsede.  Et  halvt 
Minut  betragtede  de  uden  at  bevæge  sig  de  sammen- 
krøbne, udfordrende  Unger  øjensynligt  overraskede  ved 
at  opdage,  hvor  voksne  de  nu  var;  saa  trak  de  sig 
langsomt  og  værdigt  tilbage  og  forsvandt  pludseligt. 
For  Væslen  er  maaske  nok  den  mest  frygtløse  Morder, 
der  lusker  om  i  Skovene,  men  den  er  ingen  Tosse,  og 
den  saa,  at  Odderbørnene  var  blevne  for  store  at  magte 
for  den. 

Ungerne  var  selvfølgelig  en  Del  stolte  af  denne 
uventet  lette  Afvisning  af  saa  farlig  en  Fjende,  men 
der  var  ikke  mere  Tale  om  at  sove.  Det  gjorde  dem 
frygtelig  urolige  at  tænke  paa,  at  noget  kunde  liste  sig 
ind  paa  dem  paa  den  Maade  ad  Bagdøren.  I  lang  Tid 
laa  de  uden  at  røre  sig;  deres  store  Øjne  stirrede  ind 
i  Mørket,  deres  Ører  anstrengte  sig  for  at  fange  hver 
eneste  svag,  mærkelig  Lyd,  og  deres  følsomme  Næser 
undersøgte  hver  Lugt,  som  blev  ført  ind  til  dem  fra 
den  stille  Nat  i  Skoven.  Endelig  hørte  de  listende  Trin 
uden  for  Bagdøren.  De  var  saa  sagte,  saa  sagte,  — 
mere  sagte  end  Lyden  fra  et  Blad,  der  falder.  Men 

de  hørte  det.  Hvis  du  og  jeg  havde  saadanne  Ører, 
kunde  vi  maaske  høre  Græsset  gro." 

„Det  vilde  være  morsomt,"  mumlede  Drengen. 

„Og  saa,"  fortsatte  Onkel  Andy,  „mærkede  de  en 
svag  Moskuslugt.  Jeg  tror  ikke,  det  vilde  være  rart, 
hvis  vi  havde  saadanne  Næser,  saa  vilde  vi  lugte  meget, 
vi  ikke  ønskede  at  stifte  Bekendtskab  med.  Ungerne 
ønskede  heller  ikke  at  lugte  netop  den  Lugt.  Det  var 
fra  en  Ræv,  og  den  kunde  de  ikke  staa  sig  mod.  End- 
nu ikke.  Med  Hjertet  i  Halsen  trak  de  sig  sagte  til- 
bage mod  Hovedindgangen  og  ventede  der  rede  til  at 
fare  ud  i  Vandet. 

Men  heldigvis  var  Ræven  snu,  og  det  var  den  stolt 
af.  Den  havde  hørt  Rygtet  om,  at  de  gamle  Oddere 
var  døde;  men  den  var  alt  for  snu  til  at  tro  alt,  hvad 
den  hørte.  Det  kunde  ligne  dem,  tænkte  den,  at  lade 
som  de  var  døde,  saa  den  kunde  komme  ind  og  blive 
fanget.  Vist  kom  der  en  god,  stærk  Lugt  af  levende 
Odder  op  af  det  Hul.  Den  stak  sin  Næse  derned  og 
gav  et  meget  højt  Snøft,  saa  spidsede  den  Ører  og  lyt- 
tede. Intet  viste  sig.  Hvis  Ungerne  var  dernede  alene, 
tænkte  den,  saa  vilde  de  være  blevne  saa  forskræk- 
kede, at  de  havde  sprunget  omkring.  Det  var  altsaa 
sikkert  en  Fælde.  Den  viftede  elskværdigt  med  sin 
store,  buskede  Hale  og  listede  af  paa  Taaspidserne  for 
at  jage  Kaniner,  fornøjet  over  at  en  anden  nok  vilde 
gaa  paa  den  Vildmand. 

Ungerne  blev,  hvor  de  var,  tæt  ved  Vandet.  Det 
første  Skær  af  Dagen  naaede  Aaens  dampende  Flade 
udenfor  og  kæmpede  sig  ind  i  Hulen.  Ungerne  vendte 
sig  for  at  hilse  det  og  maaske  ogsaa  med  den  Tanke, 
at  det  nu  var  Tid  at  gaa  ud  og  fiske.  Netop  i  samme 
Øjeblik  kom  Ilderen,  der  havde  ledt  efter  Resterne  af 
sin  Ørred,  som  den  havde  efterladt  paa  Bredden,  — 

det  var  selvfølgelig  dumt  at  have  ladet  dem  lig- 
ge der,  —  dykkende  ind  i  den  dybe  Hovedindgang 
til  Hulen  for  at  hævne  sig  paa  de  forsvarsløse  smaa. 
Dens  smidige,  sorte  Krop  var  synlig,  mens  den  steg  op 
gennem  det  graa  Vand.  Da  dens  spidse  Hoved  duk- 
kede op  over  Overfladen,  mødte  det  to  Hoveder,  som 
viste  Tænder  og  snerrede  og  snappede  efter  den  i  frygt- 
løs Trods.  Ilderen  blev  smertelig  overrasket.  Den  hav- 
de ventet  at  se  de  to  Unger  klyngende  sig  til  hinanden 
og  allerede  halvt  skræmmet  til  døde  bare  af  at  være 
ene.  Den  havde  ikke  ventet  at  finde  dem  halvt  saa 
store;  men  i  Virkeligheden  saa  de  her  i  deres  Hjem, 
hvor  de  vogtede  deres  Ejendom,  ogsaa  meget  større  ud, 
end  de  egentlig  var.  En  meget  lille  Mand,  forstaar  du, 
kan  se  ud  som  var  han  et  Par  Meter  høj,  naar  han 
staar  i  sin  egen  Dør  og  beder  dig  om  at  skruppe  væk 
fra  hans.  Ikke  sandt?  Godt,  Ilderen  følte  sig  pludse- 
lig skamfuld  over  at  være  paatrængende.  Den  trak  sig 
høfligt  tilbage  uden  at  tænke  paa  at  spørge  om  Fisken. 
Dens  pludselige  Frygtsomhed  var  meget  heldig  for  de 
to  smaa  Laadne,  for  Ilderen  vilde  have  været  en  svær 
Opgave  for  dem  at  klare. 

Den  frygtelige  Ilders  hurtige  Forsvinden  fik  de 
to  Unger  til  at  føle  sig  større,  end  det  næsten  var  godt 
for  dem.  Men  Odderen  er  heldigvis  født  forsigtig,  uan- 
set hvor  modig  den  er.  Ungerne  blev  derfor  ikke  øde- 
lagte af  deres  gode  Held.  De  ventede  nogle  Minutter  for 
at  give  Ilderen  Lejlighed  til  at  komme  godt  og  vel  væk ; 
saa  dykkede  de  ned  i  den  taagede  Aa.  Aldrig  før  havde 
de  set  saa  mange  Fisk  i  den.  De  mættede  sig  godt  paa 
et  Par  store,  blanke  Karper,  skønt  de  selvfølgelig 
havde  foretrukket  Ørreder,  og  saa  begyndte  de 
bare  for  Fornøjelse  at  fange  saa  mange,  de  kunde,  og 
slugte  af  hver  blot  en  Bid  af  det  tykke  Lag  Kød  bag 

Hovedet.  De  var  unge,  ser  du!  —  og  dog  var  de  ikke 
mere  taabelige  end  Mængder  af  Jægere,  vi  hører  om. 
I  Løbet  af  faa  Minutter  var  selvfølgelig  hver  eneste 
Fisk,  som  kunde  slippe  bort,  forsvundet  saa  langt  væk  fra 
den  livsfarlige  Aa  som  muligt.  De  to  hensynsløse  Fi- 
skere kravlede  op  paa  Bredden  og  begyndte  paa  en 
Tovtrækning  med  en  Gren.  De  kunde  ikke  lade  være 
at  lege,  lige  saa  lidt  som  Killinger  eller  Hvalpe  kan, 
selv  om  de  stadig  var  alene  og  ængstelige.  Under  deres 
Leg  holdt  de  sig  tæt  til  Vandkanten,  parate  hvis  Ræven  til- 
fældigvis skulde  komme  og  spørge  efter  deres  Forældre. 

Ræven  kom  ikke;  men  efter  nogen  Tid  fik  de  Øje 
paa  en  stor,  mørk  Fugl,  som  langsomt  sejlede  hen  over 
Trætoppene.  For  at  være  paa  den  sikre  Side  fo'r  de 
ud  i  Vandet  saa  hurtigt,  at  den  ene  af  dem  for  at  spare 
Tid  lod  sig  dumpe  baglæns  i.  De  vidste  ikke,  at  det 
kun  var  en  Fiskehøg,  en  elskværdig  Fyr,  som  var  fuld- 
stændig ligegyldig  overfor  saadanne  Lækkerier  som 
unge  Oddere.  En  anden  Ting,  som  de  heller  ikke  vid- 
ste, var,  at  Fiskehøgen,  hvis  den  havde  ønsket  dem, 
meget  lettere  kunde  have  fanget  dem  i  Vandet  end  inde 
paa  Bredden. 

Da  den  store  Fugl  var  helt  ude  af  Syne,  drog  de  ned 
ad  Aaen,  dels  for  endnu  engang  at  søge  efter  deres  for- 
svundne Forældre,  dels  fordi  de  ikke  havde  andet  og 
bedre  at  foretage  sig.  Men  de  kom  ikke  langt  den  Dag 
og  havde  heller  ingen  særlig  spændende  Oplevelser. 
De  tilbragte  den  meste  Tid  i  Vandet,  hvor  der  ikke 
var  andre  Fjender  at  passe  paa  end  Ilderen,  og  da  Fi- 
skene nu  havde  lært  at  tage  sig  i  Agt  for  dem,  havde 
de  nok  at  bestille  med  at  tilfredsstille  deres  gode  Ap- 
petit. Den  Nat  sov  de  i  Hulen,  hvor  de  laa  nær  Vand- 
kanten. Ræven  kunde  jo  komme.  Men  de  fik  ingen  be- 
søgende. 

29 


Den  næste  Dag  følte  de  sig  mere  trygge,  mere 
sikre  paa  sig  selv;  derfor  begav  de  sig  ud  paa  en  læn- 
gere Tur.  I  Løbet  af  Morgenen  dræbte  de  en  stor  Mo- 
skusrotte efter  en  hidsig  Kamp,  og  de  var  frygtelig  stolte 
af  sig  selv.  De  blev  selvfølgelig  bidt  og  fik  deres  Pels 
bragt  fuldstændig  i  Uorden,  hvad  der  var  ensbetydende 
med  et  langt,  indgaaende  Toilette  i  det  varme  Græs  ved 
Vandkanten.  Det  var  derfor  først  hen  paa  Eftermidda- 
gen, at  de  atter  kom  til  den  skæbnesvangre  Rutschebane, 
hvor  deres  Forældre  var  forsvundet  paa  en  saa  gaade- 
fuld  Maade. 

Da  de  pludselig  fik  Øje  paa  den,  idet  de  drejede 
om  en  Krumning  i  Aaen,  rejste  Haarene  sig  paa  deres 
Ryg.  De  gjorde  sig  ganske  flade  og  kiggede  vredt  om- 
kring; saa  listede  de  fremad  og  undersøgte  hele  Stedet 
nøje.  Da  de  ikke  fandt  noget,  som  skræmmede  dem, 
lod  den  ene  af  dem  sig  tankeløst  glide  ned  ad  „Banen" 
og  plaske  ud  i  det  kolde,  brune  Vand.  Den  anden 
fulgte  straks  efter.  De  kunde  simpelthen  ikke  modstaa 
Fristelsen,  forstaar  du,  og  et  Øjeblik  efter  var  de  i  fuld 
Gang  og  havde  det  saa  herligt  som  aldrig  før  i  deres 
Liv  —  Høge,  Ræve,  Ildere  og  forsvundne  Forældre, 
alt  var  glemt!" 

„Aah!"  udbrød  Drengen  forarget. 

„Du  skal  ikke  sige  aah,"  svarede  Onkel  Andy,  „for 
jeg  kan  betro  dig,  at  Dyrene  vilde  leve  et  meget  ulyk- 
keligt Liv,  hvis  de  ikke  glemte  hurtigt. 

Naa,  de  havde  moret  sig  et  Stykke  Tid  og  glemt 
deres  Sorger,  da  en  af  dem,  netop  som  den  kom  ned 
ad  Banen,  følte  sig  grebet  og  trukket  under  Vandet. 
Ilderen  var  kommet  og  havde  besluttet  at  ordne  sit 
Mellemværende  med  de  to  Unger.  Den  havde  sand- 
synligvis tænkt  nærmere  over  det  og  var  kommet  til 
den  Slutning,  at  de  var  ved  at  blive  for  vigtige.  Den 

fo'r  gennem  Vandet  og  havde  snappet  vildt  efter  den 
uforsigtige  Legefyrs  Strube. 

Men  Odderen  —  det  var  en  Hun  —  var  rask  i  Ven- 
dingen og  havde  følt  denne  fremstormende  Rædsel- 
bringer, før  hun  havde  faaet  Tid  til  at  se  den.  Hun  snoe- 
de sig  derfor  til  Siden  som  en  Aal.  I  Stedet  for  at  faa 
hende  i  Struben,  som  den  saa  elskværdigt  havde  til 
Hensigt,  fik  Ilderen  kun  fat  i  hendes  Forben  tæt  ved 
Skulderbladet.  Det  var  et  dybt  og  ubarmhjertigt  Bid; 
men  i  Stedet  for  at  hvine,  hvilket  hun  nu  slet  ikke 
kunde  have  gjort,  da  hun  allerede  var  under  Vandet, 
jog  den  lille  Laadne  sine  egne,  skarpe,  hvide  Tæn- 
der i  sin  Fjendes  Hals  og  bed  til,  for  det  gjaldt  Livet. 
Det  var  netop  det,  hun  skulde  gøre,  skønt  hun  ikke 
vidste  det;  for  hun  havde  faaet  sit  Tag  saa  langt  oppe 
paa  Ilderens  Hals,  at  den  ikke  kunde  dreje  Hovedet 
tilstrækkeligt  til  at  naa  hendes  Strube.  Dybt  nede  paa 
Bunden  af  Aaen  rullede  de  to  rundt  med  hinanden,  og 
Ilderen  blev  meget  ærgerlig  ved  at  mærke,  hvor  stærk 
Ungen  var,  og  hvor  vel  overvejede  dens  Handlinger 
var.  Desuden  havde  den  været  længere  under  Vandet  end 
hun,  og  den  begyndte  at  længes  efter  en  Mundfuld  frisk 
Luft.  Den  gav  et  Spark  med  sine  kraftige  Bagben,  og 
da  den  lille  Laadne  ikke  gjorde  nogen  Modstand,  steg 
de  opad. 

Den  anden  Unge  var  ikke  straks  klar  over,  hvad 
der  var  sket.  Han  troede,  at  hans  Søster  var  dykket 
ned  til  Bunden  for  Løjer ;  men  da  han  saa  hende  kom- 
me op  indviklet  i  Kamp  paa  Liv  og  Død  med  deres 
gamle  Fjende,  blev  han  rasende.  Han  sprang  lige  ud 
i  det  dybe  Vand,  da  de  to  kæmpende,  sparkende  og 
plaskende  naaede  Overfladen,  og  Ilderen  fik  kun  en 
enkelt  Mundfuld  Luft,  før  den  havde  en  Modstander 
til  paa  sin  Ryg  og  ubarmhjertigt  blev  ført  ned  til  Bunden. 

Netop  da  gik  en  fuldstændig  ny  Tanke  op  for  den 
og  forskrækkede  den.  For  første  Gang  i  sit  Liv  tænkte 
den,  at  den  maaske  var  en  Taabe.  Unge  Oddere  syn- 
tes at  være  meget  ældre,  end  den  havde  forestillet  sig 
dem,  meget  mere  umedgørlige  og  arrige  og  saa  havde  de 
saa  mange  Tænder.  Det  var  dog  en  Sag,  som  den  vilde 
tænke  nøjere  over,  besluttede  den,  medens  den  blev 
hvirvlet  rundt  mellem  Søgræsset.  Men  nu  var  der  ikke 
Tid  til  at  overveje  disse  nye  Tanker.  Den  saa  en  stor 
Trærod  stikke  ud  fra  Bredden  tæt  ved  Bunden,  og  med 
en  mægtig  Anstrengelse  arbejdede  den  sig  ind  under 
den  og  skrabede  derved  sine  Modstandere  af  sig.  Da 
den  kom  ud  paa  den  anden  Side,  fo'r  den  af  Sted  som 
en  Aal  gennem  Søgræsset  og  skyndte  sig  op  ad  Aaen 
til  et  hult  Træ,  hvor  den  vidste,  at  den  kunde  slikke 
sine  Saar  og  anstille  sine  Betragtninger  uforstyrret.  De 
to  smaa  Laadne  stirrede  efter  den  et  Øjeblik,  saa  krav- 
lede de  op  paa  Bredden  og  lagde  sig  i  det  solbeskin- 
nede Græs." 

Onkel  Andy  rejste  sig  med  en  bestemt  Mine.  „Nu 
maa  vi  af  Sted  og  se  at  faa  fanget  nogle  Fisk,"  sagde 
han.  „De  slaar  vist  nu  ovre  i  Spring  Brook." 

„Men  hvad  blev  der  af  de  to  smaa  Laadne  efter  den 
Tid?"  spurgte  Drengen  uden  at  røre  paa  sig. 

„Du  ved  jo  dog,"  svarede  Onkel  Andy  lidt  fornær- 
met, „at  jeg  ikke  er  som  Bill  og  mange  andre.  Jeg  ved 
ikke  alt.  Men  jeg  har  al  Grund  til  at  tro,  at  de  med 
noget  Odderheld  blev  voksne  og  selv  fik  Børn,  —  og 
lærte  hvert  eneste  af  dem,  kan  du  være  sikker  paa,  at 
kure  ned  ad  en  Skrænt.  Højst  sandsynligt  tilhører  net- 
op den  Rutschebane  derovre  en  af  deres  Familie.  — 
Kom  saa  og  spørg  ikke  mere." 

DE  SORTE  DJÆVLE  I  FYRRETOPPEN 


Jeg  tror,  jeg  kunde  lide  at  være  en  Fugl,"  sagde 
Drengen  for  sig  selv  og  stirrede  tankefuldt  op  mod 
den  store  Fyrs  mørke,  grønne,  fuglebeboede  Top,  hvis 
Grene  svingede  og  bølgede  saa  spændende  mod  den 
blaa  Himmel,  skønt  ikke  et  Vindpust  kruste  Sølvsøens 
Flade.  „Jeg  tror,  jeg  kunde  lide  det  —  vistnok  da." 
Han  føjede  klogt  dette  til,  for  at  ikke  Onkel  Andy  skulde 
tro,  han  var  dum. 

„Om  Sommeren!"  foreslog  Onkel  Andy  og  fulgte 
Drengens  Øjne  op  til  den  oprørte  Fyrretop. 

„Selvfølgelig  om  Sommeren,"  rettede  Drengen  det 
hurtigt.  „Det  maa  være  frygteligt  at  være  Fugl  om 
Vinteren."  Han  gyste. 

Du  skulde  ikke  sige  „selvfølgelig"  paa  den  selvsikre 
Maade,"  sagde  Onkel  Andy  temmelig  alvorligt.  „Du 
ved  jo,  at  saa  mange  Fugle  rejser  til  Syden  om 
Vinteren,  og  der  har  de  det  nok  meget  rart,  skulde 
jeg  tro." 

Et  Øjeblik  stod  Drengen  skamfuld;  saa  klarede 
hans  Ansigt  op. 

„Men  der  er  det  ogsaa  Sommer  for  dem,  er  det 
ikke?"  spurgte  han. 

Onkel  Andy  laante  ham  et  mistænksomt  Blik  for 

at  se,  om  han  fattede,  hvor  heldigt  han  havde  gendre- 
vet ham.  „Der  fangede  han  mig!",  tænkte  han.  Men 
Drengens  Ansigt  forraadte  intet  Tegn  paa  Triumf,  intet 
andet  end  den  voldsomme  Længsel  efter  Forklaring,  som 
Onkel  Andy  satte  saa  stor  Pris  paa. 

„Saa — aa!  Men  det  afhænger  af,  hvilken  Fugl," 
sagde  han  og  drejede  hurtigt  tilbage  til  Hovedemnet; 
han  strøg  en  spruttende  Tændstik  paa  sit  blankslidte 
Bukseben. 

„Ja,"  sagde  Drengen  mere  bestemt.  „Jeg  vilde  gerne 
være  en  Krage." 

Onkel  Andy  røg  eftertænksomt  nogle  Minutter,  før 
han  svarede,  saa  Drengen  begyndte  at  blive  mindre 
sikker  paa,  at  han  havde  valgt  klogt.  Men  da  han  stir- 
rede op  mod  de  grønne  Fyrretoppe,  der  stod  saa 
tydeligt  mod  den  blaa  Himmel,  og  som  blev  sat  i  Be- 
vægelse af  sorte  'Vinger  og  genlød  af  munter,  ivrig 
Kra'en,  fik  han  sin  Sikkerhed  igen.  Disse  Krager  havde 
det  da  i  det  mindste  umaadelig  morsomt,  og  han  havde 
altid  haft  Lyst  til  at  lege  i  Trætoppene. 

„Naa,"  sagde  Onkel  Andy  endelig,  „maaske  var  du 
ikke  saa  langt  ude  denne  Gang.  Hvis  jeg  ikke  kunde 
blive  en  Ørn  eller  en  Høg  eller  en  Vildgaas  eller  en  af 
disse  storhornede  Ugler,  vi  hører  hver  Nat,  eller  en 
Kolibri,  saa  vilde  jeg  hellere  være  en  Krage  end  noget 
andet.  En  Krage  har  Fjender,  selvfølgelig,  men  den 
har  ogsaa  Forstand,  saa  den  ved,  hvordan  den  kan 
narre  de  fleste  af  dem,  og  den  faar  virkelig  en 
hel  Del  morsomt  ud  af  Livet,  saadan  alt  i  alt,  undtagen 
naar  Uglen  kommer  glidende  rundt  om  dens  Hvileste- 
der i  de  mørke  Nætter,  eller  naar  en  særlig  skarp  Mid- 
vinterfrost rammer  den  efter  en  fugtig  Tøvejrsdag." 

Han  standsede  og  røg  stærkt  paa  sin  Pibe,  medens 
han  havde  dette  fjerne  Blik  i  Øjnene,  som  Drengen 

havde  lært  at  betragte  som  Forløber  til  en  Fortælling. 
Der  var  selvfølgelig  nogle  interessante  Spørgsmaal, 
men  skønt  han  var  ved  at  briste  af  Nysgerrighed  efter 
at  faa  at  vide,  hvorfor  nogen  fandt  det  bedre  at  være 
en  Vildgaas  eller  selv  en  Kolibri  end  en  Krage,  betvang 
han  sig  helt.  Han  vilde  spørge  om  dette  efterhaanden, 
det  lovede  han  sig.  Men  han  havde  erfaret,  at  spurgte 
han  ubelejligt,  kunde  Onkel  Andy  forandre  Beslutning 
og  lukke  sig  til  saa  tæt  som  et  Skaldyr.  Han  var  fast 
besluttet  paa,  at  han  ikke  vilde  aabne  Munden,  før  For- 
tællingen var  godt  i  Gang,  saa  hans  Onkel  selv  var 
altfor  interesseret  i  den  til  at  stoppe  op.  Men  til  sin 
Skræk  hørte  han,  netop  som  han  havde  taget  denne 
kloge  Beslutning,  sig  selv  spørge:  „Hvorfor  efter  en 
fugtig  Tøvejrsdag?"  Det  var  sagt,  før  han  vidste  af  det, 
og  nu  var  der  ikke  andet  at  gøre  end  at  staa  ved  det  og 
at  stirre  paa  sin  Onkel  med  afvæbnende  Enfoldighed. 
Onkel  Andy  sendte  ham  et  haanligt  Blik. 

„Hvis  du  blev  overrasket  af  en  Snestorm,  vilde  du 
saa  helst  have  tørre  Klæder  paa  eller  vaade?"  spurgte  han. 

Drengen  smilede  til  Undskyldning  og  genoptog  sit 
Studium  af  de  oprørte  Fyrretoppe,  hvorfra  een  eller 
to — tre  Krager  af  og  til  fo'r  ud  i  en  kort,  hvirvlende 
Flyvning,  som  for  at  vise,  hvorledes  det  skulde  gøres. 
Andre  fløj,  syntes  Drengen,  særlig  kort  og  usikkert, 
som  om  de  var  ængstelige,  naar  de  befandt  sig  borte 
fra  Grenene,  svævende  paa  deres  Vinger  over  det  luft- 
fyldte Dyb.  Pludselig  blev  der  en  voldsom,  støjende 
Kra'en,  Grenene  svingede  vældigt  og  en  hel  Flok,  maa- 
ske  paa  et  Par  Snese  eller  mere,  sværmede  ud  i  Luften. 
Efter  et  Øjebliks  larmende  Forvirring  fløj  de  alle  bort 
i  Retning  af  Mudderfladerne  ved  Søens  lavere  Bredder. 
Fyrretoppene  blev  atter  stille;  men  et  hæst  Skrig  eller 
en  knurrende  Strubelyd  af  og  til  viste,  at  nogle  faa  af 

deres  Beboere  var  blevne  hjemme.  Drengen  undre- 
de sig  over,  hvad  der  var  foregaaet,  men  det  lykkedes 
ham  at  tie. 

Et  Øjeblik  efter  fik  han  Belønning  for  sin  heltemo- 
dige Selvovervindelse. 

„De  prøver  at  lære  nogle  af  deres  Unger  at  flyve, 
og  saa  haaner  og  spotter  de  dem,  der  er  bange  eller 
dumme,"  forklarede  Onkel  Andy. 

„Aah,"  sagde  Drengen  glad. 

Onkel  Andy  tav,  saa  at  der  blev  Plads  til  flere  Spørgs- 
maal.  Men  da  Drengen  ikke  lod  sig  fange,  gik  han  vi- 
dere med  et  forstaaende  Smil. 

„Og  det  er  en  temmelig  nem  Sag  for  Kragerne  i 
Kolonien  her  ved  Sølvsøen.  Jeg  formoder,  den  er 
bleven  fordrevet  fra  Steder,  de  holder  mere  af,  langs 
Udkanten  af  Bopladserne  paa  den  anden  Side  Aasen. 
De  vil  altid  hellere  bo  nær  Gaardene  og  de  dyrkede 
Marker.  Ikke  fordi  de  føler  nogen  særlig  Hengivenhed 
for  Mennesket.  Nej  saa  langt  fra !  De  afskyr  og  mistror 
det  og  synes  ogsaa  at  mene,  at  det  er  saa  temmelig  tosset. 
Menneskets  saakaldte  Fugleskræmsler  er  til  stor  For- 
nøjelse for  dem  og  har  undertiden  givet  dem  dejligt  Ma- 
teriale til  at  fore  deres  Reder  med.  Men  de  finder  det 
nyttigt  paa  saa  mange  virkelig  vigtige  Omraader,  at  de 
bygger  deres  Kolonier  i  dets  Naboskab,  naar  de  paa 
nogen  Maade  kan." 

Her  gjorde  Onkel  Andy  igen  en  stor  Pause.  Han 
saa  mistænksomt  paa  Drengen. 

„Er  der  noget  i  Vejen  med  dig,"  spurgte  han. 

„Nej,  mange  Tak,  Onkel  Andy,"  svarede  Drengen 
høfligt. 

„Men  du  har  ikke  spurgte  en  eneste  Gang  i  de  sid- 
ste syv  Minutter,"  sagde  Onkel  Andy. 

„Jeg  var  alt  for  optaget  af  at  høre  efter  dig,"  for- 

klarede  Drengen.  „Men  der  var  en  Ting,  jeg  gerne  vil- 
de spørge  om,  hvis  det  ikke  gør  noget." 

„Nej,  kør  bare  frem,"  sagde  hans  Onkel. 

„Hvorfor  fløj  de  allesammen  bort  saadan,  som  om 
de  pludselig  var  kommet  i  Tanker  om  noget  frygtelig 
vigtigt?  Og  hvorfor  vilde  du  hellere  være  en  lille  bitte 
Kolibri  end  en  Krage?  Og  hvorfor  tog  hele  Skaren  den 
Vej  for  at  lære  deres  Unger  at  flyve?  Og  —  hvorfor 
er  de  bange,  naar  de  er  født  til  at  flyve?  Og  hvorfor 
gør  de  Nar  ad  de  dumme?  Og  hvorfor  vilde  du  hel- 
lere være  en  Vildgaas?  Og  —  og  " 

„Stop!  Stop!",  raabte  Onkel  Andy.  „Jeg  vidste  ikke, 
at  du  havde  et  saadant  Forraad,  da  jeg  bad  dig  klemme 
paa.  Vent  og  stik  de  Spørgsmaal  ud  til  Bill  i  Aften  paa 
samme  Maade." 

„Jamen  hvorfor  ?" 

„Nej,  du  maa  ikke  afbryde,"  erklærede  Onkelen. 

„Men  du  spurgte  mig!  Jeg  var  jo  saa  stille 
som  " 

„Jeg  vidste  ikke,  hvad  jeg  gjorde,"  sagde  hans 
Onkel.  „Og  jeg  kan  umuligt  svare  paa  alle  de  Spørgs- 
maal; jeg  kan  ikke  engang  huske  Halvdelen  af  dem." 

„Det  kan  jeg,"  indskød  Drengen. 

„Bryd  dig  ikke  om  det,"  sagde  Onkel  Andy  hurtigt. 
„Men  hvis  du  hører  meget  opmærksomt  efter,  kan  du 
maaske  finde  Svar  paa  nogle  af  dem  i  det,  som  jeg  nu 
vil  fortælle  dig.  Selvfølgelig  lover  jeg  intet,  for  jeg  kan 
ikke  huske,  hvad  du  spurgte  om.  Men  maaske  faar  du 
noget  at  høre,  som  kan  kaste  lidt  Lys  over  det." 

„Mange  Tak,"  sagde  Drengen. 

„Der  var  kun  to  Unger  i  Reden,"  begyndte  Onkel 
Andy  paa  sin  noget  skødesløse  Maade,  der  netop  syntes 
som  skabt  til  at  faa  Drengen  til  at  spørge.  „Reden  var 

en  stor,  uordentlig  Bunke  Pinde  og  visne  Grene; 
men  den  var  stærkt  bygget,  trods  sit  forpjuskede  Ud- 
seende; den  skulde  ogsaa  staa  for  den  stærke  Blæst, 
som  kom  fejende  ned  fra  Højdedragene.  Indvendig  var 
den  nydeligt  og  blødt  udforet  med  tørt  Græs,  noget 
Hestehaar  og  et  Stykke  gult  Silketøj,  som  engang  hav- 
de hørt  til  en  Krave  eller  saadan  noget  af  den  Slags, 
som  Damer  gaar  med.  Reden  var  i  en  høj  Fyr,  som 
stod  i  Udkanten  af  en  lille  Skov  af  gamle  Naaletræer. 
Foran  den  laa  et  Engdrag  og  en  gammel,  hvid  Bonde- 
gaard  med  en  stor  Have  bagved.  Næsten  alle  Træerne 
havde  Kragereder  i  Toppen,  men  i  de  fleste  andre  Reder 
var  der  tre  eller  fire  Unger." 

Da  Onkel  Andy  stoppede  op  her,  følte  Drengen, 
som  altid  var  høflig,  at  Onklen  sikkert  ventede  et 
Spørgsmaal  fra  ham  nu.  Hvis  han  ikke  spurgte,  kunde 
det  se  ud,  som  om  Fortællingen  ikke  interesserede  ham. 
Han  vilde  hellere  spørge  for  meget  end  løbe  den  Fare 
at  synes  uinteresseret. 

„Hvorfor  var  der  kun  to  Unger  i  Reden  i  Fyrre- 
træet," spurgte  han  derfor. 

Det  var  undertiden  svært  at  vide,  hvad  der  passede 
Onkel  Andy,  og  hvad  der  ikke  passede.  Men  denne 
Gang  traf  han  det  rigtige. 

„Det  var  et  rigtigt  og  fornuftigt  Spørgsmaal,"  sag- 
de han.  „Jeg  skulde  netop  til  at  fortælle  hvorfor.  For- 
staar  du,  der  burde  ogsaa  have  været  fire  Unger  i  den 
Rede,  for  der  havde  været  fire,  grønblaa,  brunplettede 
Æg  til  at  begynde  med.  Men  selv  Krager  har  deres  Be- 
svær, og  Parret,  som  havde  denne  Rede,  var  tilmed 
lidt  sært  og  omflakkende.  Da  Moderen  havde  lagt  sit 
sidste  Æg  og  var  ved  at  gøre  sig  færdig  til  at  ruge,  be- 
sluttede hun  at  tage  en  lille  Tur,  før  hun  gik  i  Gang 
med  det  Arbejde.  Skønt  hendes  Mand  ikke  var  hjemme 

og  kunde  passe  paa  Reden,  fløj  hun  ned  til  Gaarden 
for  at  se,  om  der  foregik  noget  nyt  blandt  de  tossede 
Mennesker  eller  maaske  for  at  fange  en  Mus  mellem 
Kornhæssene." 

„Æder  Krager  Mus?",  spurgte  Drengen  forbavset. 

„Selvfølgelig  gør  de  det,"  svarede  Onkel  Andy 
utaalmodigt.  „Alle,  som  overhovedet  æder  Kød,  æder 
Mus  undtagen  vi  Mennesker.  I  nogle  Dele  af  Verden 
spiser  vi  dem  for  Resten  ogsaa  dyppet  i  Honning." 

„U-u-u-h,"  gyste  Drengen. 

„Hvad  det  var,  jeg  vilde  sige,  da  du  afbrød  mig  — 
ikke  saa  snart  var  hun  væk,  før  et  rødt  Egern,  som 
havde  luret  i  det  nærmeste  Grantræ,  benyttede  sig  af  sit 
sjældne  Held.  Det  elskede  Æg,  men  fik  næsten  aldrig 
nogle.  Som  et  Lyn  fo'r  det  fra  Granen  over  paa  Fyrre- 
grenene  og  var  oppe  i  Reden. 

Dets  skarpe  Tænder  blev  sat  i  det  nærmeste  Æg, 
og  det  drak  graadigt  Indholdet  —  og  dygtigt  ogsaa,  for 
det  er  ikke  let  at  gøre  uden  at  spilde  ned  ad  sig.  Det 
skulde  netop  til  at  begynde  paa  det  næste,  da  der  lød  en 
skarp  Susen  af  Vinger  og  et  højt,  faretruende  Kra-a. 
Faderen  var  kommen  hjem  og  slog  ned  paa  Egernet, 
som  kastede  sig  ud  af  Reden,  faldt  ned  paa  en  Gren  og 
løb  ud  ad  den  for  at  springe  over  i  sit  Grantræ.  Da  ram- 
te den  rasende  Fader  det  og  fejede  det  lige  ud  i  Luften, 
som  nu  var  fyldt  af  sorte  Vinger  og  vrede  Skrig,  idet 
Kragerne  fra  Naborederne  samlede  sig  for  at  hjælpe  de- 
res Medborger. 

Men  den  lille,  røde  Røver  var  modig  og  mistede  ik- 
ke sin  Omtanke.  Egernet  spredte  sine  Lemmer  godt  ud 
og  lavede  derved  en  Slags  Faldskærm,  saa  det  i  Stedet 
for  at  falde  til  Jorden  som  en  Sten,  gled  ned  paa  en 
anden  Gren.  Baskende  Vinger  og  frygtelige,  stikkende 
Næb  omgav  det  helt,  men  Kragerne  fløj  i  Vejen  for 

hverandre.  Egernet  var  et  Vidunder  til  at  sno  sig,  nu 
da  det  havde  naaet  de  større  Grene,  og  selv  om  det  fik 
nogle  væmmelige  Stik,  som  dækkede  dets  fine  Pels 
med  Blod,  saa  naaede  det  dog  sit  Hul  halvt  nede  paa 
Træet  og  smuttede  ind  i  det  i  Sikkerhed. 

Ind  i  et  saa  snævert  Tilflugtssted  turde  selvfølgelig  in- 
gen af  Kragerne  følge  det,  fordi  de  vidste,  at  der  vilde  de 
være  fuldstændig  i  dets  Tænders  Magt.  Men  de  sam- 
ledes i  vild  Ophidselse  udenfor  Indgangen  og  haanede 
den  frække  Tyv,  saa  højt  de  kunde  og  truede  med  al 
mulig  Hævn,  naar  han  vovede  sig  ud  igen.  Af  og  til 
satte  en  af  de  modigste  sig  paa  Kanten  af  Hullet,  knej- 
sede med  Hovedet  og  kiggede  ind,  for  øjeblikkelig  at 
fare  tilbage  med  et  forskrækket  Skrig,  naar  Egernet 
sprang  op  mod  den  dirrende  af  Raseri. 

Midt  under  denne  Forstyrrelse  skyndte  den  skødes- 
løse Moder  sig  hjem.  Hun  havde  selvfølgelig  lagt  Mærke 
til  Spektaklet,  for  det  kunde  høres  over  hele  Landsbyen. 
Uden  at  blive  set,  fløj  hun  lige  til  Reden.  Hendes  store, 
mørke,  forslagne  Øjne  lynede  et  Øjeblik ;  men  hun  vidste, 
at  det  udelukkende  var  hendes  Skyld  og  tænkte,  at  det 
var  bedst  ikke  at  gøre  nogen  Blæst  af  det.  Hurtigt  ka- 
stede hun  den  tomme  Skal  ud  over  Redens  Kant  og  tog 
saa  pligtopfyldende  Plads  over  de  tre  tilbageblevne  Æg. 
Kort  efter  blev  Krageskaren  træt  af  at  drille  Egernet 
i  dets  Hul  og  kom  kra'ende  tilbage  til  Fyrretræet  for 
at  drøfte  Hændelsen. 

Da  hendes  Ægtefælle  rasende  satte  sig  paa  Re- 
dekanten, saa  hun  roligt  spørgende  op  paa  ham,  som 
vilde  hun  sige:  „Hvad  skal  dog  al  det  Halløj  til? 
Du  burde  skamme  dig  at  opføre  dig  paa  den  Maade 
for  et  sølle  Egerns  Skyld."  Selvfølgelig  sagde  hun  det 
ikke;  men  hun  gav  alle  de  andre  Krager  det  sikre  Indtryk, 
at  med  hendes  Rede  var  der  ikke  noget  galt  fat,  og  at 

de  hellere  maatte  se  efter  deres  egne,  hvorefter  de  alle 
sagde  spydige  Ting  til  deres  Medborger  og  harmfulde 
forlod  ham.  Han,  stakkels  Fyr,  kunde  hverken  for- 
klare eller  retfærdiggøre  sig,  for  hans  Kone  sad  jo  paa 
Æggene;  saa  fløj  han  harmfnysende  bort  for  at  finde 
en  Spurverede,  han  kunde  plyndre.  Da  han  kom  til- 
bage, gjorde  han  sig  Umage  for  at  glemme,  hvormange 
Æg  der  overhovedet  havde  været  i  Reden. 

Der  var  altsaa  tre,  men  nogle  Dage  efter  kom  der 
en  Dreng  fra  Bondegaarden  og  klatrede  op  i  Fyrre- 
træet. Han  var  ikke  af  den  Slags  Drenge,  der  plyndrer 
Fuglereder;  men  han  samlede  paa  Æg.  Han  ønskede 
blot  eet  Æg,  og  han  troede,  at  Fugle  ikke  kan  tælle. 
Han  vilde  ikke  Kragerne  noget  ondt,  for  der  paa  Gaar- 
den  blev  det  aldrig  tilladt  at  skyde  dem  eller  nogen 
anden  Fugl  undtagen  den  morderiske  Duehøg ;  men  han 
syntes,  at  Kragerne  i  hvert  Fald  skyldte  ham  eet  Æg 
til  Gengæld  for  den  Beskyttelse,  de  saaledes  nød  paa 
hans  Faders  Ejendom. 

Nu  maa  du  ikke  tro,  at  han  valgte  Fyrretræet,  fordi 
det  var  det  létteste  at  klatre  i,"  skyndte  Onkel  Andy  sig 
at  sige;  han  saa  paa  Drengens  Øjne,  at  dette  Punkt  i 
Fortællingen  straks  maatte  forklares.  „Det  var  i  Vir- 
keligheden det  sværeste.  Et  hvilket  som  helst  af  Gran- 
træerne vilde  have  været  lettere,  og  de  havde  alle  Krage- 
reder i  sig.  Men  Drengen  vidste,  at  han  ikke  kunde 
klatre  i  dem  uden  at  faa  Harpiks  paa  sit  Tøj,  og  det 
vilde  medføre  en  Mængde  ubehagelige  Spørgsmaal  fra 
hans  Moder.  Derfor  gik  han  op  i  Fyrretræet,  saa  hun 
blev  holdt  udenfor. 

Kragerne  viste  ingen  som  helst  Taknemmelighed. 
Han  kunde  selvfølgelig  gerne  tage  Æg,  den  Dreng, 
men  bare  ikke  deres  Æg.  De  baskede  vildt  omkring 
ham  og  lavede  saadan  et  Spektakel,  at  han  blev  gan- 

ske  fortumlet.  Men  han  holdt  sin  store  Straahat 
trukket  godt  ned  over  Øjnene  og  skænkede  ikke  de 
vrede  Fugle  nogen  Opmærksomhed.  Da  han  var  saa 
rolig  og  bestemt,  turde  ingen  af  dem  helt  røre  ham. 
Kragemoderen  hoppede  ud  af  Reden,  lige  da  han 
skulde  til  at  lægge  sin  Haand  paa  hende.  Han  tog  et 
Æg,  puttede  det  i  Lommen  og  klatrede  nedad  igen.  Da 
han  omtrent  var  nede,  gik  Ægget  itu,  hvilket  ikke  alene 
gjorde  ham  klistret,  men  ogsaa  forlegen.  Han  forstod, 
at  han  vilde  have  nogen  Vanskelighed  med  at  forklare 
den  Lomme  for  sin  Moder;  selv  rigtig  meget  Harpiks 
vilde  have  været  bedre  end  det  Æg.  Men  han  beroligede 
sig  ved  Tanken  om,  at  han  aldrig  kunde  have  faaet 
blæst  det  ud,  fordi  der  nok  havde  været  ruget  for  me- 
get paa  det. 

Og  dette  er  Grunden  til,  at  der  kun  var  to  Krage- 
unger i  den  Rede. 

Men  de  var  et  højst  mærkeligt  Par,  disse  to.  For 
det  første  voksede  de  og  fik  Fjer  usædvanlig  hurtigt, 
fordi  de  fik  al  den  Føde  og  Pleje,  som  ellers  skulde 
deles  mellem  fire  eller  fem,  saa  de  var  flyvefærdige,  da 
deres  Kammerater  i  Naborederne  endnu  var  tjavsede 
og  fjerposede.  For  det  andet  havde  de  arvet  en  over- 
raskende Mængde  Særheder  fra  deres  besynderlige 
Forældre.  Deres  Fjer  var  smukt  fastliggende,  mørke 
og  glinsende,  deres  Næb  skarpe  og  blanke  og  i  deres 
store,  mørke,  intelligente  Øjne  var  et  Djævelskab,  som 
selv  en  Krage  vilde  kalde  særlig  djævelsk." 

„Hvad  er  djævelsk?"  spurgte  Drengen. 

„Nej  hør  nu!  Ved  du  ikke,  hvad  djævelsk  er,"  ud- 
brød Onkel  Andy.  Han  tænkte  et  Øjeblik  og  sagde  saa 
med  passende  Alvor,  da  han  fandt  det  lidt  svært  at  for- 
klare :  „Hvis  du  hører  godt  efter,  vil  du  maaske  finde 
ud  af  det. 

De  to  voksede  saa  hurtigt,  at  de  klatrede  op  paa 
Redekanten  og  begyndte  at  strække  deres  smukke  Vin- 
ger, længe  før  deres  Forældre  opdagede,  hvilke  frem- 
melige Unger  de  havde.  Deres  Fader  forsøgte  med  hæse 
Bebrejdelser  at  tvinge  dem  tilbage;  men  deres  Moder, 
som  ikke  var  saa  gammeldags,  lo  bifaldende  og  fløj  bort 
for  at  fange  Museunger  til  dem.  Saaledes  opmuntret 
overhørte  de  alle  kloge  Raad  og  hoppede  med  overmo- 
dige, skingrende  Skrig  ud  paa  en  Gren,  hvorefter  deres 
Fader  fløj  op  i  den  allerøverste  Top  af  Træet,  slog  sig 
ned  der,  og  gyngende  i  Blæsten  prøvede  han  at  glemme 
sine  Familiesorger.  Fra  dette  høje  Udsigtssted  fik  han 
snart  Øje  paa  en  Ørn,  som  kom  flyvende  fra  Sumpene 
i  den  lavere  Del  af  Dalen.  Med  et  skarpt  Varselsskrig 
til  frivillige  Følgesvende  fo'r  han  af  Sted  for  at  forfølge 
den.  To  andre  Krager,  der  tilfældigvis  havde  Tid,  slut- 
tede sig  til  ham,  og  de  tre,  som  hurtigt  indhentede  den 
rejsende  Majestæt,  begyndte  at  overfuse  ham  med  For- 
nærmelser og  Skældsord.  Med  deres  forholdsvis 
korte,  men  meget  brede  Vinger  kunde  Kragerne  ven- 
de sig  saa  hurtigt  i  Luften,  at  det  var  fuldstændig  umu- 
ligt for  deres  store  Fjende  at  fange  dem.  Den  gjorde  da 
heller  ikke  Forsøg  paa  det.  Harmfuld  forandrede  den 
sin  Flyveretning  og  begyndte  at  stige,  idet  den  gradvis 
hævede  sig  op  mod  det  blaa  i  prægtige,  hurtige  Cirkler, 
medens  Kragerne  haanende  og  triumferende,  skrigende 
og  baskende  holdt  sig  over  og  under  den,  stak  efter  dens 
Øjne  og  styrtede  med  aabne  Næb  mod  de  skinnende, 
hvide  Fjer  paa  dens  Hoved.  De  vovede  sig  ikke  saa  nær, 
at  de  rørte  ved  den,  men  de  opnaaede  at  gøre  sig  højst 
ubehagelige.  Ørnen  stirrede  stadig  paa  dem  med  sine 
gennemborende  Øjne,  men  ellers  syntes  den  ikke  at 
skænke  dem  nogen  Opmærksomhed.  Den  blev  blot  ved 
at  stige  højere  og  højere,  til  dens  djævelske  Plageaander, 

—  djævelske,  siger  jeg  —  ikke  vovede  at  følge  den  læn- 
gere. De  flagrede  hurtigt  ned  til  mere  passende  Højder 
og  fløj  tilbage  til  den  lille  Skov  for  at  prale  af  deres 
store  Sejr." 

„Jamen,  Ørnen  maa  da  have  følt  sig  frygtelig  skam- 
fuld," udbrød  Drengen. 

„Den  næste  Dag,"  fortsatte  Onkel  Andy  uden  at 
bemærke  Afbrydelsen,  „begyndte  de  to  gamle  Krager 
at  tænke  paa,  om  det  ikke  snart  var  paa  Tide  at  lære 
disse  egenraadige  Unger  at  flyve,  og  de  tænkte  og- 
saa,  at  de  nok  skulde  ordne  det  uden  Hjælp  eller  Raad 
fra  de  øvrige  i  Kolonien.  Medens  de  sad  og  spekulerede 
paa  dette  i  et  Træ  ved  Siden  af  Reden,  de  holdt  ikke 
meget  af  at  være  hjemme,  ved  du  nok,  gav  en  af  Un- 
gerne, en  Hun,  et  utaalmodigt  Skrig,  spredte  Vingerne 
ud  og  faldt  ned  fra  sin  Gren.  Hun  tænkte,  det  var  at 
flyve,  ser  du ;  til  at  begynde  med  faldt  hun  blot  og  baskede 
vildt  med  Vingerne.  I  Løbet  af  et  Par  Sekunder  syntes 
hun  imidlertid  at  faa  lidt  mere  Tag  paa  det  og  med  en 
voldsom  Anstrengelse  steg  hun  opad,  naaede  forpustet 
hen  ved  Siden  af  sine  Forældre  og  saa  paa  dem  med 
en  overlegen  Mine,  som  mente  hun,  at  saadan  kunde 
de  aldrig  have  gjort,  da  de  var  i  hendes  Alder.  Det 
var  maaske  nok  sandt;  men  derfor  skulde  hun  ikke 
tænke  saadan." 

„Nej,  det  skulde  hun  ikke,"  sagde  Drengen  alvor- 
ligt. 

„Den  anden  Unge,"  fortsatte  Onkel  Andy  nu  fuld- 
stændig optaget  af  sin  Fortælling,  „vilde  ikke  staa  til- 
bage og  hoppede  derfor  yderst  ophidset  fra  Gren  til  Gren 
til  han  var  en  tre  Meter  over  sin  Familie.  Saa  kastede 
han  sig  kækt  ud  og  naaede  uden  nogen  som  helst  Van- 
skelighed baskende  ned  til  dem.  Han  var  ikke  saa  vold- 
som, men  mere  klog  end  sin  Søster. 

Efter  dette  fortsatte  Forældrene  med  at  fodre  deres 
selvraadige  Afkom  endnu  nogle  Dage,  blot  fordi  de  var 
vante  til  at  fodre  deres  Børn  en  vis  Tid,  til  endelig  Un- 
gerne drog  af  Sted  for  at  sørge  for  sig  selv,  og  Fa- 
milien opløstes.  Af  Vane  eller  maaske  af  Velvilje  ved- 
blev Ungerne  dog  at  komme  tilbage  og  hvile  paa  Gre- 
nene tæt  ved  Reden  og  staa  i  en  venlig,  men  ret  tvang- 
fri Forbindelse  med  deres  Fader  og  Moder. 

I  enhver  Kragekoloni,  stor  eller  lille,  synes  der 
at  være  en  Slags  Mandstugt,  en  Slags  Lydighed 
mod  Koloniens  kloge,  gamle  Førere.  Men  de  to  sorte 
Djævle  i  Fyrretoppen  var  tilsyneladende  for  Øjeblikket 
fritaget  for  den.  De  gjorde,  hvad  der  passede  dem,  og  var 
en  Plage  for  alle  undtagen  sig  selv;  deres  eget  Jeg  be- 
undrede de  umaadeligt.  Da  de  var  saa  unge,  tog  de 
gamle  Krager  dem  ikke  alvorligt,  men  taalte  deres 
Praleri,  ellers  vilde  de  snart  være  blevet  hakket  og 
vinget  til  en  bedre  Opførsel.  De  var  for  store  og  for 
voksne  for  de  unge  Krager,  som  de  besøgte  i  Rederne 
og  drillede,  til  de  blev  drevet  væk  af  de  harmfulde  For- 
ældre, saa  de  ikke  havde  andre  at  komme  sammen  med 
end  sig  selv.  De  fulgte  deres  egne  Luner,  og  Ko- 
lonien var  fuldstændig  ligeglad  med,  hvad  der  skete 
med  dem. 

Du  maa  imidlertid  ikke  tro,  at  de  ikke  lærte  no- 
get, disse  to.  De  hørte  efter,  hvad  der  blev  talt  rundt 
omkring  dem,  og  da  Krager,  som  du  ved,  er  de  største 
Snakkehoveder,  der  rindes,  kendte  de  snart  Forskel  paa 
en  Mand  med  en  Bøsse  og  en  Mand  uden.  De  vidste, 
at  en  Ugle  om  Dagen  ikke  er  det  samme  som  en  Ugle 
om  Natten.  De  lærte,  at  et  Fugleskræmsel  ikke  er  saa 
farligt,  som  det  ser  ud  til,  og  mange  andre  Ting,  som 
en  Krage  maa  vide  og  kende,  nedlod  de  sig  til  at  lære, 
fordi  de  fattede  hurtigt  og  let.  Men  almindelig  Forsigtig- 

hed  lærte  de  ikke,  fordi  den  forekom  dem  hverken  in- 
teressant eller  nødvendig,  saa  det  var  ofte  Heldet,  som 
reddede  dem,  naar  de  var  i  Knibe,  selv  om  de  altid 
mente,  det  var  deres  egen  Dygtighed. 

Det  var  saaledes  udelukkende  Heldet,  som  var 
Skyld  i,  at  ikke  den  store,  brune  Ugle  fik  fat  i  dem  den 
Dag,  de  gik  paa  Opdagelse  i  den  mørke  Skovstræk- 
ning nede  i  Dalen.  Den  sad  og  sov  paa  en  stor,  ud- 
gaaet  Gren,  der  var  ligesaa  brun  som  den  selv,  og 
saa  fuldstændig  ud  som  en  Del  af  Træet.  De  skulde  lige 
til  at  sætte  sig  enten  paa  den  eller  indenfor  dens  død- 
bringende Kløers  Rækkevidde,  da  et  rødt  Egern  saa 
dem  og  skreg.  To  store,  runde  skinnende  Øjne 
aabnede  sig  saa  pludseligt  mod  dem  fra  den  brune  Ud- 
vækst paa  Grenen,  at  de  gav  et  Par  forskrækkede 
Skrig  og  næsten  dumpede  ned  paa  Jorden.  Hvor  det 
røde  Egern  dog  fniste,  for  det  hadede  baade  Uglen  og 
Kragerne.  Men  de  sorte  Djævle  blev  rasende,  da  de 
først  kom  sig  af  Forskrækkelsen.  De  fløj  rundt  om 
Uglen  og  blev  ved  at  skrige,  saa  højt  de  kunde,  noget 
som  sikkert  betød:  „En  Ugle!  En  Ugle!  En  Ugle!",  og 
øjeblikkelig  blev  det  gentaget  af  hver  eneste  Krage,  som 
hørte  det,  til  den  halve  Koloni  i  Løbet  af  to  Minutter 
var  samlet  i  Skovstrækningen.  De  fløj  skrigende  om- 
kring Uglens  Hovede,  stak  efter  den  med  deres  skarpe 
Næb  og  slog  efter  den  med  deres  kraftige,  sorte  Vin- 
ger, men  altid  forsigtige  nok  til  ikke  at  naa  helt  inden 
for  dens  Kløers  og  Næbs  Rækkevidde.  Den  store 
Natterøver  vidste,  at  den  ikke  kunde  fange  dem  i  Dags- 
lyset, og  hvis  den  endelig  var  saa  heldig  at  faa  en  i 
sine  Kløer,  vilde  alle  de  andre  blæse  paa  Forsigtighed 
og  straks  være  over  den.  Den  sad  en  Stund  stiv  og 
strunk  og  smækkede  med  sit  frygtelige  Næb  og  hvæ- 
sede som  en  vred  Kat,   indtil   den  endelig  opda- 

gede,  at  der  vist  ikke  mere  var  Udsigt  til  fredelig 
Søvn  for  den  der;  saa  foldede  den  sine  mægtige,  dun- 
bløde Vinger  ud  og  sejlede  lydløst  bort  for  at  finde 
en  mere  ensom  Egn.  Hele  Skaren  fulgte  efter  den  med 
Drillerier  og  Skældsord,  maaske  en  tre,  fire  Kilo- 
meter, for  pludselig  at  afbryde  Forfølgelsen  ved  et 
Tegn  fra  deres  Fører  og  derefter  vende  Opmærksom- 
heden mod  noget,  der  lignede  en  Slags  Tagfat.  Denne 
foregik  paa  en  stor,  aaben  Græsmark,  hvor  ingen  Fjen- 
de uset  kunde  snige  sig  ind  paa  dem.  De  to  sorte  Djævle 
følte  sig  som  store  Helte;  men  havde  det  røde  Egern 
ikke  været  der,  havde  Uglen,  hvor  søvnig  den  end  var, 
sikkert  faaet  sin  Klo  i  en  af  dem." 

Drengen  vilde  gerne  have  spurgt,  om  Egernet  hav- 
de advaret  dem  enten  af  Venlighed  mod  dem  eller  blot 
fordi,  det  hadede  Uglen,  men  før  han  kunde  faa  for- 
met sit  Spørgsmaal  tilfredsstillende  og  faa  sagt  andet 
end  et  hurtigt:  „Men  hvorfor  —  —  ?",  fortsatte  Onkel 
Andy  med  en  Betoning,  som  forhindrede  al  Afbry- 
delse. 

„Det  var  ogsaa  et  Held  for  dem,  at  der  ikke  blev 
skudt  fra  den  store  Gaard  ved  den  lille  Skov;  man 
mente  nemlig,  at  Kragerne  fortjente  det  Korn,  de  stjal, 
ved  de  Larver  og  Maddiker  og  Mus,  de  fangede.  Det 
var  meget  heldigt  for  de  to  Djævle,  for  de  hang  altid 
over  Gaardspladsen  og  de  store  Johannesbrødtræer, 
som  stod  for  Enden  af  Haven.  Gaardejeren  og  hans  Tje- 
nestefolk skænkede  dem  ingen  Opmærksomhed ;  men 
Drengen,  den  samme  Dreng,  som  havde  forhindret,  at  der 
blev  tre  Djævle  i  Stedet  for  to,  var  umaadelig  interes- 
seret. I  Begyndelsen  var  de  bange  for  ham,  maaske 
fordi  de  mærkede,  at  han  iagttog  dem  med  sine  hvasse, 
blaa  Øjne.  Men  til  sidst  blev  de  enige  om,  at  han  ikke 
var  mere  farlig  end  alt  det  andet,  og  de  gjorde  spydige 

Bemærkninger  om  ham  i  et  Sprog,  han  ikke  for- 
stod. 

Der  var  altid  noget  spiseligt  rundt  om  paa  Gaards- 
pladsen.  Det  kunde  samles  op,  naar  Mændene  var  i 
Marken,  Kvinderne  travlt  beskæftiget  i  Køkkenet  og 
Drengen  et  eller  andet  Sted,  men  ude  af  Syne,  og  det 
var,  som  smagte  det  dobbelt  godt,  fordi  det  var 
stjaalet  fra  geskæftige  Høns,  latterlige  Ænder  eller 
dumme,  selvtilfredse  Duer.  Der  var  ogsaa  altid  noget 
morsomt  at  gøre.  Det  var  Løjer  at  tyrannisere  Duerne 
og  at  give  de  halvvoksne  Kyllinger  lumske  og  raa  Stik 
med  Næbbet.  Det  var  herligt  at  stjæle  de  skinnende  Blik- 
laag  paa  Konservesdaaserne,  —  de  troede,  de  stjal  dem, 
for  de  kunde  da  ikke  tænke  sig,  at  saa  vidunderlige 
Ting  blev  kastet  bort  selv  af  tossede  Mennesker,  — 
snappe  dem  hurtigt,  flyve  bort  med  dem  til  den  høje, 
grønne  Fyrretop  og  skjule  dem  i  deres  gamle  Rede,  saa 
de  fik  den  til  at  se  ud  som  en  Affaldsdynge.  Men  mest 
af  alt  var  det  morsomt  at  drille  den  dovne,  gamle  Hus- 
kat,  til  dens  Hale  af  hjælpeløs  Vrede  blev  saa  tyk  som 
en  Flaskerenser. 

„Katten?",  udbrød  Drengen.  „Var  de  ikke  bange 
for  den?" 

„Vent  og  hør!",  sagde  Onkel  Andy  kort.  „Hvad  det 
var  jeg  vilde  sige;  —  deres  Maade  var  lige  saa  simpel 
som  virkningsfuld.  De  ventede  til  de  saa  Katten  ligge 
og  slikke  Solskin  paa  den  smalle  Tværstang  øverst  op- 
pe paa  Stakittet.  Det  var  dens  Yndlingssted,  skønt  det 
ikke  har  været  særlig  mageligt,  da  det  var  saa  smalt. 
Handjævelen  plejede  saa  at  sætte  sig  paa  Stakittet  en 
tre  Meter  foran  Katten  og  lade,  som  han  var  meget  syg ; 
han  klynkede  svagt  og  bevægede  sine  sorte  Vinger  med 
en  fortvivlet  Basken,  som  var  det  med  Nød  og  næppe, 
at  han  kunde  holde  sig  deroppe.  Kattens  smalle  Øjne 

blev  store,  og  den  begyndte  at  snige  sig  ind  paa 
ham.  Hundjævelen  satte  sig  saa  paa  Stakittet  bag 
den,  nappede  den  haardt  i  Halen  og  hoppede  der- 
efter kluntet  ned.  Katten  gjorde  omkring  med  et  ra- 
sende pfiff-ff  og  vendte  sig  mod  sit  nye  Bytte.  Denne 
Gang  nappede  Handjævelen  den  i  Halen.  Dette  blev 
gentaget  adskillige  Gange,  til  Katten  opdagede,  at  der 
blev  gjort  Nar  af  den,  hvorpaa  den  fo'r  ned  fra 
Stakittet  og  lige  over  i  Køkkenet  i  fnysende  Raseri, 
medens  de  to  Unger  fløj  op  i  den  nærmeste  Trætop  og 
glædestraalende  kra'ede  ud  om  det. 

Der  var  ogsaa  Fugleskræmslet  midt  i  det  store  Jord- 
bærbed nede  i  Enden  af  den  mægtige  Have.  Det  skræm- 
mede ikke  disse  to  unge  Skurke  det  bitterste,  skønt 
det  var  et  udmærket  lavet  Fugleskræmsel,  som  slog 
mange  af  de  mindre  Fugle  med  Rædsel.  Dets  Hat 
var  udstoppet  med  Halm,  og  Djævlene  fandt,  at  det  var 
morsomt  at  trække  Straaene  ud  gennem  nogle  Huller 
i  Pullen  og  strø  dem  over  hele  Jordbærbedet.  Tilfæl- 
digvis holdt  de.  af  Jordbær  og  aad  rigtig  mange  af  dem 
som  Krydderi  til  deres  sædvanlige  Larve-,  Muse- 
og  Kyllingefodersteg.  Det  var  denne  Svaghed  for 
Jordbær,  som  førte  til  deres  Uenighed  med  Drengen 
og  bagefter  med  den  store  Rotte,  som  boede  under 
Redskabsskuret. 

Jordbærbedet  var  en  af  de  Ting,  Drengen  var  sær- 
lig interesseret  i,  og  da  han  saa,  at  Djævlene  ogsaa  var 
saa  interesserede  i  det,  at  de  aad  Jordbærrene  i  Stedet 
for  Larverne,  begyndte  han  at  blive  ærgerlig.  Fra  sit 
Vindue,  som  vendte  ud  til  Haven,  havde  han  set  de 
Friheder,  Djævlene  tog  sig  over  for  Fugleskræmslet, 
saa  han  var  klar  over,  at  hos  Fugleskræmsler  skulde  han 
ikke  søge  Hjælp.  Men  noget  maatte  der  gøres,  det  lovede 
han  sig  selv,  og  det  maatte  være  straks,  ellers  vilde  det  svin- 

de  uhyggeligt  i  hans  Jordbær.  Han  ønskede  ikke  at  gøre 
Djævlene  noget  virkeligt  ondt,  men  han  havde  beslut- 
tet at  give  dem  en  Irettesættelse,  som  kunde  give  dem 
noget  at  tænke  paa.  Der  skulde  indprentes  dem  nogen 
mere  Ærbødighed  ikke  blot  for  Jordbærbede,  men  ogsaa 
for  Fugleskræmsler. 

Paa  Pullen  af  Fugleskræmslets  gamle  Hat,  som  han 
havde  lagt  Mærke  til  var  et  yndet  Opholdssted  for  Djæv- 
lene, lavede  han  en  Snare  af  tyndt  Sejlgarn.  Fra  Sna- 
ren lod  han  Sejlgarnet  løbe  ned  langs  Fugleskræmslets 
eneste  Ben,  —  Fugleskræmsler  har  som  Regel  kun  eet 
Ben,  ved  du,  —  og  over  til  Hegnet,  langs  med  dette 
op  til  Gaarden  og  ind  i  hans  Værelse.  Han  anbragte 
det,  saa  det  løb  uden  Hindringer,  og  var  meget  stolt 
af  sit  Arbejde.  Velfornøjet  med  sig  selv  tog  han  en  Bog  og 
nogle  Æbler  og  satte  sig  ved  Vinduet  for  at  afvente, 
hvad  der  vilde  ske. 

Djævlene  var  imidlertid  nede  paa  Græsmarken  og 
jagede  Mus.  En  hel  Time  saa  Drengen  intet  til  dem,  og 
da  han  saa  blev  kaldt  bort  i  et  Ærinde  til  Landsbyen, 
gjorde  han  Enden  af  Sejlgarnet  fast  til  Sengestolpen  og 
forlod  den  med  Anmodning  om  i  hans  Fraværelse  at 
gøre,  hvad  den  kunde.  Og  den  kunde!  Af  en  simpel 
Ende  Sejlgarn  at  være  gjorde  den  det  ikke  daarligt! 
Først  kom  den  gamle,  brune  Rotte  med  sine  vilde,  smaa 
Øjne  og  sin  spidse,  knurhaarede  Næse  frem  under 
Redskabsskuret  og  begyndte  'at  undersøge  Jordbærbe- 
det. Den  brød  sig  ikke  meget  om  Jordbærrene  i  sig 
selv,  men  kunde  altid  finde  fede  Larver  og  Biller  og 
søvnige  Oldenborrer  under  Bladklyngerne.  Den  stødte 
paa  det  strammede  Sejlgarn  og  skulde  lige  til  at  bide 
det  over  og  bære  det  ned  i  sin  Rede,  da  den  kom  i 
Tanker  om,  at  det  kunde  være  en  Fælde.  Den  vendte 
sig  forsigtigt  bort  og  snappede  en  tyk  Oldenborre. 

Da  kom  Djævlene  sejlende.  Handjævelen  satte  sig 
i  Toppen  af  et  Johannesbrødtræ  med  et  højt  Kra-a  og 
undersøgte  Stillingen.  Hundjævelen  satte  sig  paa  Fugle- 
skræmslets Hat,  lagde  Hovedet  paa  skraa  og  kiggede 
ned  paa  Rotten  med  et  ondt  og  uforskammet  Blik. 
„K-r-r-r,"  sagde  den  haanligt.  Da  Rotten  ikke  skæn- 
kede hende  nogen  Opmærksomhed,  hoppede  hun 
op  og  ned  paa  Benene  og  løftede  lidt  paa  Vingerne  for 
at  fange  hans  Blik.  Hun  hadede  at  blive  overset.  Men 
Rotten  lod  hende  stadig  uænset,  skønt  den  udmærket 
godt  saa  hende  og  hellere  end  gerne  havde  ædt  hende. 
Endelig  fik  hun  i  sin  Ophidselse  Øje  paa  Snoren,  som 
løb  over  Kanten  af  Hatten.  Hun  snappede  den  i  sit 
Næb,  gav  den  et  kraftigt  og  undersøgende  Ryk  og  lærte 
straks  noget  interessant  ved  den.  Den  greb  hende  om 
det  ene  Ben. 

Rædselslagen,  som  alle  vildtlevende  Dyr  bliver  ved 
den  mindste  Tanke  om  Fangenskab,  skreg  hun  og  baskede 
til  Vejrs.  Snoren  strammedesogstandsedehendepludseligt. 

Forbavset  satte  hun  sig  igen  paa  Fugleskfæmslets 
Hoved  og  var  saa  forskrækket,  at  hun  ikke  kunde  sige 
noget.  Derefter  rykkede  hun  vildt  i  Snoren,  der  snærede 
hendes  Ben,  men  selvfølgelig  fik  hun  ikke  noget  ud  af 
det ;  hvad  angaar  at  løse  Knuder,  var  hendes  Opdragelse 
bleven  yderst  forsømt.  Endelig  fo'r  hun  endnu  en  Gang 
til  Vejrs,  besluttet  paa  ikke  at  have  mere  at  gøre  med 
det  falske  Fugleskræmsel,  som  havde  stukket  den  Tin- 
gest paa  hendes  Ben. 

Hun  kom  ikke  langt,  kun  et  Par  Meter,  saa  blev 
hun  igen  standset  med  et  Ryk,  og  nu  blev  hun  ganske 
vild.  Skrigende  og  baskende  hvirvlede  hun  rundt  og 
atter  rundt,  højst  mærkværdig  at  se  paa.  Hendes  Broder, 
der  endnu  sad  i  Toppen  paa  Johannesbrødtræet,  stirrede 
ned  paa  hende  i  forbavset  Misbilligelse,  og  den  brune  Rotte, 

som  endelig  syntes  interesseret,  kom  sagte  krybende  hen 
til  Fugleskræmslets  Ben  og  kiggede  paa  hendes  Opvis- 
ning med  grusomme,  blinkende  Øjne. 

Nu  kan  du  nok  forstaa,  at  denne  Forestilling  kunde 
Hundjævelen,  selv  om  hun  var  stærk,  ikke  blive  ved 
med  længe.  I  Løbet  af  et  Minut  maatte  hun  stoppe  op 
for  at  faa  Vejret.  Hun  skulde  lige  til  at  sætte  sig  paa 
Jorden,  da  hun  huskede  paa  Rotten.  Ja,  der  var  den. 
Hun  maatte  endnu  engang  søge  Tilflugt  i  det  forhadte 
og  falske  Fugleskræmsel;  men  ikke  saa  snart  havde 
hun  gjort  det  med  aabent  Næb  og  halvtudspredte,  ry- 
stende Vinger,  før  Rotten  kom  farende  op  ad  Fugle- 
skræmslets lasede  Bukseben  og  styrtede  mod  hende. 
Hun  naaede  lige  at  undslippe,  det  var  det  hele.  Med 
et  Rædselsskrig  fløj  hun  op  og  holdt  sig  voldsomt  ba- 
skende for  Enden  af  den  to  Meter  lange  Snor. 

Det  var  en  skrækkelig  Stilling  for  hende,  vil  jeg  sige 
dig  " 

„Det  vil  jeg  tro,"  mumlede  Drengen  med  et  medli- 
dende Nik.  Han  holdt  ikke  af  Rotter. 

„Hun  var  alt  for  skræmmet  til  at  spare  paa  sine 
Kræfter,  saa  hun  blev  ved  at  baske  alt,  hvad  hun  kunde, 
som  om  hun  vilde  flyve  bort  med  Fugleskræmsel  og 
det  hele.  Rotten  blev  imidlertid  utaalmodig.  Den  greb 
Snoren  med  sine  haandagtige  Kløer  og  prøvede  at  træk- 
ke Djævelen  ned  til  sig.  Straks  fik  den  ikke  meget  ud 
af  det,  men  eftersom  Djævelen  blev  svagere  i  sine  ra- 
sende Anstrengelser  blev  Snoren  kortere.  Netop  da  op- 
dagede Handjævelen,  som  var  kommet  ned  fra  sin  Træ- 
top, og  baskede  over  Skuepladsen  i  bekymret  Nysger- 
righed, hvad  der  var  sket.  Han  var  straks  parat,  hvor 
indbildsk  og  selvtilfreds  han  end  var.  Han  udstødte  et 
voldsomt  Kra-a-a,  som  Signal  til,  at  alle  Krager  indenfor 

Hørevidde  skulde  komme  til  Hjælp  og  førte  saa  et 
pludseligt,  vildt  Sideangreb  paa  Fjenden. 

Fuldstændig  overrasket  tumlede  Rotten  væk  fra  sit 
usikre  Stade  og  faldt  ned  blandt  Jordbærrene.  Dens 
Hoved  rungede  af  Slaget  fra  de  kraftige,  sorte  Vinger 
og  dens  tykke  Side  gjorde  ondt  og  blødte  af  et  brutalt 
Stik  fra  Djævelens  spidse  Næb.  Den  peb  af  Raseri  og 
klatrede  op  igen  til  Slagmarken.  Hr.  Rotte,  ved  du,  er 
ingen  Tosse  og  ikke  en,  der  giver  op. 

Og  nu  var  den  mere  farlig,  fordi  den  var  forberedt. 
Den  satte  sig  forsigtigt  paa  sin  Bagdel,  peb  rasende  og 
drejede  sit  spidse  Hoved  fra  Side  til  Side,  mens  den 
fulgte  hvert  Angreb  og  Styrt  fra  Handjævelen  og  snap- 
pede saa  farligt,  at  han  ikke  turde  komme  tæt  nok  til 
den  til  at  aflevere  et  nyt,  virkningsfuldt  Slag.  Den  var 
meget  dygtig,  saa  den  blev  samtidig  ved  at  trække  og 
trække  i  Snoren,  mens  Hundjævelen,  som  nu  var  gaaet 
fra  Sans  og  Samling  af  Rædsel  over  Grebet  i  sit  Ben, 
stadig  holdt  sig  taabeligt  baskende  i  Enden  af  Snoren  i 
Stedet  for  som  en  fornuftig  Krage  at  hjælpe  sin  Broder 
i  Kampen. 

Da  hun  blev  mere  og  mere  udmattet  af  sine  An- 
strengelser, trak  den  listige  Rotte  hende  længere  og 
længere  ned,  til  hun  endelig  syntes  omtrent  inden  for 
dens  Rækkevidde.  Den  rejste  sig  paa  Bagbenene  for 
at  sætte  sine  lange  Tænder  i  hendes  Laar  og  hoppe  ned 
paa  Jorden  med  hende,  hvor  den  vilde  have  hende  fuld- 
stændig i  sin  Magt.  Men  just  som  den  rejste  sig,  satte  Han- 
djævelen ved  Synet  af  sin  Søsters  Dødsfare  alle  For- 
sigtighedshensyn  til  Side  og  slog  igen  af  alle  Kræfter 
med  Næb  og  Vinge.  Endnu  en  Gang  blev  Rotten,  hvid- 
glødende af  Raseri,  fejet  ned  paa  Jorden. 

Den  var  klar  igen  til  et  Angreb  i  Løbet  af  et  Øje- 
blik og  endnu  farligere  end  før.    Samtidig  sank  Hun- 

djævelen  endelig  fuldstændig  udmattet  af  sin  ustyrlige 
Rædsel  og  sit  taabelige  Misbrug  af  Kræfter  ned  paa 
sit  Stade.  Hendes  Broder  slog  igen  rasende  mod  Rot- 
ten, da  denne  var  halvt  oppe  paa  Fugleskræmslets 
Ben,  men  denne  Gang  lykkedes  det  ikke  at  drive  den 
bort,  og  det  saa  ud,  som  den  stakkels  Hundjævel  aldrig 
mere  skulde  komme  til  at  stjæle  Jordbær  eller  drille 
en  Due.  Da  viste  Drengen  sig  i  Haven.  Han  kom  lø- 
bende lydløst,  ivrig  efter  at  se  alt,  hvad  der  skete. 
Men  Rotten  hørte  ham,  og  den  havde  slet  ingen  Brug 
for  Drengen;  den  vidste,  at  hele  Menneskeslægten  var 
dens  Fjender,  derfor  hoppede  den  ned  fra  Fugle- 
skræmslets Bukseben  og  skyndte  sig  af  Sted  til  sit  Hul 
under  Redskabshuset.  Drengen  løftede  med  en  Blan- 
ding af  Fornøjelse  og  Bekymring  Fangen  op  uden  at 
ænse  hendes  svage  Hakken,  tog  Snaren  af  hendes  Ben 
og  bar  hende  over  i  Hegnet,  for  at  hun  kunde  hvile 
sig  og  komme  til  Kræfter. 

„Nu,  din  lille  Djævel,"  sagde  han,  „kan  du  maaske 
lade  være  med  at  stjæle  flere  af  mine  Jordbær  eller  at 
trække  flere  Straa  ud  af  mit  stakkels  Fugleskræmsels 
Hovede!" 

„Og  det  lod  hun  være  med!"  sluttede  Onkel  Andy 
og  rejste  sig  og  strakte  sine  Ben.  „De  to  forbedrede 
sig  ikke,  kan  du  være  sikker  paa.  Men  de  holdt  sig 
siden  fra  Drengens  Jordbærbed  og  fra  alle  Fugle- 
skræmsler. —  Og  saa  er  det  nok  Tid,  at  vi  kommer 
hjem  og  spiser  trl  Aften,  ellers  bliver  Bill  gnaven." 

„Jamen,  du  har  ikke  fortalt  mig,"  indvendte  Dren- 
gen, „hvorfor  alle  disse  Krager  saa  pludseligt  fløj  sam- 
me Vej  fra  Fyrretoppen,  som  om  de  lige  var  kommet 
i  Tanker  om  noget.  Og  du  har  ikke  fortalt  mig,  hvor- 
for du  hellere  vil  være  en  Kolibri  end  en  Krage.  Og  du 
har  ikke  * 

Men  Onkel  Andy  standsede  ham. 

„Hvis  du  tror,  at  jeg  vil  fortælle  dig  alt,  hvad  jeg 
ved,"  sagde  han,  „saa  tager  du  fejl.  Hvis  jeg  gjorde  det, 
vilde  du  snart  vide  lige  saa  meget  som  jeg,  og  det  vilde 
slet  ikke  være  morsomt.  Engang  vil  du  være  glad  for,  at 
jeg  har  ladet  noget  blive  tilbage,  som  du  selv  maa 
finde  ud  af." 

Nej,  se  nu  her!  Hvad  er  det?"  raabte  Drengen, 
og  det  gav  et  Sæt  i  ham.  En  graa  Tingest  var 
faret  lige  mod  ham  med  en  frygtelig  Fart.  Da  Buskene 
og  Bregnerne  var  saa  tætte,  havde  han  ikke  rigtig  set, 
hvad  det  var,  —  og  han  ventede  ikke  for  at  se  bedre 
næste  Gang.  Han  fo'r  tilbage  til  Onkel  Andy,  som  sad 
paa  sin  Yndlingsstamme  ved  Vandet  og  røg. 

Drengens  Øjne  var  store,  og  han  saa  en  Smule  for- 
skrækket ud. 

„Det  løb  lige  mod  mig,"  forklarede  han.  „Hvad 
mon  det  har  været?" 

„En  Bjørn,  antager  jeg!",  sagde  Onkel  Andy  spy- 
digt. 

„Nej  vist  ikke,"  svarede  Drengen  fornærmet.  „Hvis 
det  havde  været  en  Bjørn,  vilde  jeg  være  bleven 
bange." 

„Saa-aa!",  sagde  Onkel  Andy.  „Ja,  det  forstaar  jeg. 
Men  hvordan  saa  det  ud?  Det  forekom  mig,  at  du  ikke 
gav  dig  megen  Tid  til  at  se  paa  det,  selv  om  du  ikke 
var  bange." 

„Jeg  saa  virkelig  paa  det,"  indvendte  Drengen  og 
kiggede  igen  lidt  ængstelig  paa  Buskene.  „Det  lignede 
et  —  et  mægtig  stort,  tykt  Marsvin  med  en  tyk  Hale, 
og  saa  var  det  helt  rødbrunt." 

„Det  lyder  ikke  saa  daarligt  i  Betragtning  af,  at  du 
havde  lidt  travlt,"  sagde  Onkel  Andy  bifaldende.  „Det 
er  virkelig  en  meget  god  Beskrivelse  af  et  Murmeldyr. 
Ingen  vilde  efter  den  antage,  at  det  var  en  Hummer 
eller  en  Løve,  som  forskrækkede  dig." 

„Selvfølgelig  kunde  jeg  ikke  se  det  tydeligt,"  føjede 
Drengen  hurtigt  til,  forundrende  sig  over,  at  Onkel 
Andy  lo  af  ham.  „Men  hvorfor  fo'r  det  paa  mig  paa 
den  Maade?" 

„Jo,  ser  du, "  svarede  Onkel  Andy  alvorligt  og  fortrød 
sin  Spydighed,  „Murmeldyret  er  en  løjerlig,  hidsig  Fyr, 
hvis  Lykke  undertiden  er  bedre  end  Forstanden.  Af 
og  til  farer  han  mod  alt,  som  er  nyt  og  fremmed  for  ham, 
ligegyldigt  hvor  stort  det  er,  blot  for  se,  om  han  ikke 
kan  skræmme  det." 

„Vilde  han  fare  mod  dig  eller  Bill  paa  samme  Maa- 
de?", spurgte  Drengen  overvældet  af  den  blotte  Tanke 
om  en  saadan  Dumdristighed. 

„Aah  nej!  Han  har  set  Mængder  af  Mænd,"  sva- 
rede Onkel  Andy.  „Vi  betyder  intet  for  ham.  Men  højst 
sandsynligt  har  han  aldrig  set  en  lille  Dreng  før,  og 
han  har  saa  ikke  vidst,  hvad  Slags  Dyr,  du  var.  Det  var 
det,  som  gjorde  ham  vred ;  —  han  er  undertiden  saa  op- 
farende, forstaar  du." 

»Jeg  er  glad,  at  han  ikke  forskrækkede  mig  —  ikke 
ret  meget  da,"  mumlede  Drengen,  som  begyndte  at 
glemme,  hvor  bange  han  havde  været. 

»Jeg  lagde  Mærke  til,  at  du  fjernede  dig  temmelig 
hurtigt  fra  ham!"  sagde  Onkel  Andy  og  kiggede  paa 
ham  under  sine  buskede  Bryn.  „Men  det  var  maaske 
fordi,  du  vilde  skynde  dig  at  fortælle  mig  om  ham?" 

„Ne — ej!"  svarede  Drengen  tøvende,  men  sandfær- 
digt. „Jeg  troede,  at  han  maaske  vilde  bide  mig  i  Be- 
nene, og  det  brød  jeg  mig  ikke  om." 

„Ogsaa  det  lyder  meget  fornuftigt,"  sagde  Onkel  Andy 
hjerteligt.  „Intet  forstandigt  Menneske  vilde  bryde  sig 
om  at  blive  bidt  i  Benene  af  et  tosset  Murmeldyr." 

„Men  vilde  han  virkelig  have  bidt  mig?"  spurgte 
Drengen  og  begyndte  at  tænke  paa,  om  han  maaske 
ikke  burde  gaa  tilbage  for  at  finde  det  dumdristige,  lille 
Dyr  og  straffe  det. 

„Som  jeg  vist  allerede  har  sagt,  kan  man  aldrig  nøj- 
agtigt sige,  hvad  et  Murmeldyr  vil  gøre,"  svarede  On- 
kel Andy.  „Du  kender  det  gamle  Vers  om  ham : 

How  much  wood  would  a  woodchuck  chuck, 
if  a  woodchuck  could  chuck  wood? 
He'd  chuck  as  much  wood  as  a  woodchuck  could 
if  a  woodchuck  could  chuck  wood. 

Det  viser,  hvilket  Ukendskab  Folk  har  til  ham,  og 
det  er  kun  naturligt.  Jeg  rejste  f.  Eks.  engang  gennem 
en  vild  Egn  i  Ny  Brunswick  i  et  stort,  rødt  Automobil. 
Da  vi  pludselig  kom  til  en  Drejning  af  Vejen,  saa  vi  to 
gamle  Murmeldyr  sidde  paa  deres  tykke  Bagdele  lige  for- 
an os  i  Vejkanten.  Jeg  sad  ved  Siden  af  Chaufføren  og 
saa  derfor,  hvad  der  skete.  Hvor  disse  Murmeldyrs 
Øjne  stod  paa  Stilke,  og  i  Løbet  af  tre  Sekunder  var 
vi  inde  paa  dem.  Det  ene  af  dem  vendte  en  baglængs 
Kolbøtte  og  fo'r  rædselslagen  ind  i  Buskene.  Men  det 
andet  var  en  Helt.  Maaske  troede  det,  at  det  var  St. 
Georg  og  Automobilet  Dragen.  I  hvert  Fald  opførte 
det  sig  saadan.  Det  fo'r  lige  paa  Forhjulet  og 
bed  rasende  i  Dækket.  Vi  standsede  saa  brat,  at  vi 
næsten  gik  paa  Hovedet  ud  af  Vognen;  —  men  for 
sent.  Hjulet  var  gaaet  lige  over  det.  Vi  blev  saa  kede 
af  det,  at  vi  ventede  og  gravede  et  Hul  ved  Vejkanten 
og  gav  den  fladtrykte,  lille  Helt  en  særdeles  fornem 
Begravelse." 

„Det  maatte  da  være  forrykt!"  udbrød  Drengen  og 
gned  tankefuldt  sit  Ben.  Han  glædede  sig  over,  at  han 
ikke  havde  givet  sig  Tid  til  at  undersøge,  hvad  det  var, 
som  fo'r  mod  ham  i  Buskadset. 

„Maaske!"  sagde  Onkel  Andy  tørt.  „Hvis  jeg  hu- 
sker rigtigt,  saa  er  det  netop  de  Ord,  der  ofte  før  er  sagt 
om  en  Mængde  Helte." 

Han  bankede  Asken  ud  af  sin  Pibe  paa  Træet  ved 
Siden  af  sig  og  gik  tankefuld  i  Gang  med  at  stoppe  den 
igen.  Denne  anden  Stopning  havde  Drengen  lært  at 
betragte  som  et  meget  lovende  Tegn.  Det  betød  sæd- 
vanligvis, at  Onkel  Andy  var  oplagt.  Han  satte  sig  i 
Græsset  lige  foran  sin  Onkel  og  foldede  Hænderne  om 
de  smaa,  bare,  brune,  moskitostukne  Knæ,  mens  han 
forventningsfuldt  stirrede  opad  med  store,  alvorlige  Øj- 
ne, blaa  som  Blaaklokkerne,  der  nikkede  ved  Siden 
af  ham. 

„Mens  vi  taler  om  Murmeldyr,"  begyndte  Onkel  An- 
dy pludseligt,  „saa  har  jeg  i  min  Tid  mødt  ikke  saa 
faa,  og  jeg  har  næsten  altid  fundet  dem  interessante. 
Ligesom  en  Del  Mennesker  er  de  undertiden  mest 
morsomme,  naar  de  er  alvorlige." 

„Morsomme!"  udbrød  Drengen.  Det  var  det  sidste, 
han  havde  ventet  at  høre  om  saadan  et  hidsigt,  lille 
Dyr. 

Hans  Onkel  lagde  ikke  Mærke  til  Afbrydelsen. 

„Som  nu  Unge-Gnav,"  fortsatte  han  i  dybe  Tan- 
ker. „Aldrig  før  har  et  saa  besindigt  Murmeldyr  gra- 
vet sig  en  Hule  i  en  Bakkeskraaning.  Fra  sine  første 
bage  tog  det  Livet  alvorligt  og  syntes  aldrig,  at  der 
var  noget  ved  at  lege,  som  de  andre  Vildmarksbørn 
gør.  Uden  at  han  vidste  af  det,  var  han  alligevel  gan- 
ske morsom. 

Han  var  saa  heldig  at  blive  født  i  de  afsideslig- 

gende  Græsgange,  som  hørte  til  Andersons  Gaard.  Det 
var  der  Drengen  boede,  husker  du,  og  hvor  ingen  hav- 
de Lov  at  skyde  Krager.  Da  det  var  et  Sted,  hvor  in- 
gen slog  ihjel,  undtagen  naar  det  var  absolut  nødven- 
digt, var  det  ret  heldigt  for  Vildmarkens  Børn  at  blive 
født  der  —  undtagen  for  Væslerne,  selvfølgelig." 

„Hvorfor  ikke  for  Væslerne?"  spurgte  Drengen. 

„Det  burde  du  vide,  uden  at  jeg  behøvede  at  for- 
tælle dig  det,"  svarede  Onkel  Andy.  „Væslerne  er  saa 
ubarmhjertige  og  morderiske,  smaa  Drabsmænd,  som, 
naar  de  er  for  mætte  til  at  æde,  hvad  de  har  dræbt, 
dræber  for  Fornøjelse,  at  hverken  Hr.  Anderson 
eller  Drengen  havde  nogen  Medlidenhed  med  dem  og 
mente,  at  det  var  bedst,  at  de  blev  holdt  lidt  nede.  Jeg 
ønsker  ikke  at  være  grusom,  selv  ikke  mod  en  Væsel, 
men  jeg  tør  med  Sikkerhed  sige,  at  de  fleste  Dyr  mener 
ganske  det  samme  om  denne  blodtørstige,  lille  Røver." 

„Det  tror  jeg  nok,"  sagde  Drengen  opbragt,  og  be- 
sluttede at  ofre  sin  Fremtid  hovedsagelig  paa  at  udryd- 
de Væsler  i  Haab  om  saaledes  at  vinde  Fortrolighed  og 
Taknemlighed  hos  Vildmarkens  Dyr. 

„Unge-Gnavs  Familieliv,"  fortsatte  Onkel  Andy, 
„med  Faderen  og  Moderen  og  fire  Brødre  og  Søstre 
havde  ikke  noget  med  Forkælelse  at  gøre.  Der  er  faa 
Forældre,  som  er  mindre  tilbøjelige  fil  at  ødelægge 
deres  Børn,  end  et  Par  knarvorne,  gamle  Murmeldyr. 
Faderen,  som  tilbragte  sin  meste  Tid  med  at  sove  rul- 
let sammen  i  en  Kugle  inderst  inde  i  Hulen,  skænkede 
dem  ingen  Opmærksomhed,  undtagen  naar  de  væltede 
over  ham,  saa  bed  han  arrigt  efter  dem.  De  var  altid 
glade  de  tre  fire  Gange  om  Dagen,  han  gik  ned  i  en 
nærliggende  Kløvermark  for  at  æde.  Ungerne  forstod 
ikke,  hvad  Nytte  han  var  til,  før  en  Morgen,  da  den 
mørkegule  Hund  fra  en  Nabogaard  tilfældigvis  kom 

forbi,  bedst  som  de  laa  og  solede  sig  sammen  med  deres 
Moder  udenfor  Hulens  Indgang.  Da  Hunden  sprang 
imod  dem,  tumlede  de  hovedkulds  ned  i  Hulen.  Hun- 
den blev  frygtelig  skuffet  og  begyndte  at  arbejde  som 
en  vanvittig  paa  at  grave  dem  ud.  Den  var  overbevist 
om,  at  unge  Murmeldyr  smagte  storartet. 

Da  var  det,  at  Gamle-Gnav  viste,  hvem  han  var. 
Han  skubbede  barskt  sin  Familie  til  Side  og  fo'r 
op  ad  Hulegangen  til  Døren,  hvor  Hunden  fik  Jorden 
til  at  flyve  om  sig  i  en  foruroligende  Fart.  Uden  et  Øje- 
bliks Tøven  borede  han  sine  lange,  skarpe  Tænder  i 
den  frække,  paatrængende  Fyrs  Næse  og  holdt  fast. 

Hunden  bjæffede.  Den  var  ved  at  kvæles  og  forsøgte 
derfor  skyndsomt  at  trække  sig  tilbage  fra  Hullet.  Men 
det  hjalp  ikke.  Det  gamle  Murmeldyr  havde  godt  fat 
og  trak  af  alle  Kræfter  i  modsat  Retning.  Rædselsla- 
gen og  halvt  dækket  af  Jord,  gravede  Hunden  sig  fast  med 
sine  Bagpoter,  bøjede  sin  Ryg  som  en  Bue  og  trak 
til  af  alle  Livsens  Kræfter,  medens  den  hylede,  saa 
man  skulde  tro,  at  der  mindst  var  et  halvt  Dusin  Hun- 
de i  Hullet.  Endelig  efter  maaske  tre  fire  Minutter,  — 
det  syntes  meget  længere  for  Hunden  —  besluttede  det 
gamle  Murmeldyr  at  give  Slip.  Han  aabnede  pludseligt 
sine  Kæber,  saa  Hunden  tumlede  bagover  og  vendte 
alle  fire  Ben  i  Vejret,  ganske  som  en  Legetøjshund.  Men 
hurtigt  var  den  oppe  igen  og  fo'r  som  en  vanvittig  hen 
over  Græsset,  hylende  som  en  Hvalp,  der  har  faaet 
Prygl.  Og  den  var  dog  en  voksen  Hund,  som  burde  have 
skammet  sig  over  at  lave  saadan  et  Spektakel. 

Efter  den  Tid,  fortalte  man  mig,  kunde  den 
aldrig  under  nogen  Omstændighed  lokkes  til  at  komme 
i  Nærheden  af  noget  som  lignede  et  Murmeldyrhul." 

„Jeg  har  ikke  Spor  af  Medlidenhed  med  den,"  mum- 
lede Drengen.  „Den  havde  jo  slet  ikke  noget  at  gøre  der." 

„Murmeldyrfamiliens  Moder,"  fortsatte  Onkel  An- 
dy, „var  ikke  saa  gnaven  som  Faderen,  men  hun  var 
meget  skødesløs.  Hun  plejede  at  sidde  paa  sin  tykke 
Bag  i  Huleindgangen  og  lade,  som  hun  holdt  Øje  med 
Børnene,  medens  de  gik  smaagnavende  omkring  uden- 
for. Men  den  meste  Tid  sov  hun  fast  med  Hovedet 
hængende  ned  paa  Maven  mellem  de  smaa,  sorte  Po- 
ter. En  Dag,  da  hun  saadan  døsede  behageligt,  kom  en 
Høg  flyvende  lavt  over  hende  og  slog  ned  paa  en  af 
Ungerne,  før  denne  fik  Tid  til  andet  end  at  skrige.  Ved 
dette  fortvivlede  Skrig  vaagnede  hun  selvfølgelig  og 
styrtede  sig  rasende  mod  Fjenden.  Men  den  forsigtige 
Fugl  var  allerede  oppe  i  Luften  med  Byttet  hængende 
ned  fra  sine  Kløer,  og  Moderen  kunde  ikke  gøre  andet 
end  rejse  sig  op  og  skælde  den  dygtigt  ud,  medens  den 
fløj  bort  til  sin  Rede. 

Forstaar  du,  Moderen  var  modig  nok,  men  som  jeg 
sagde  før,  meget  skødesløs.  —  Forøvrigt  adskilte  hun 
sig  fra  andre  Murmeldyr  derved,  at  hun  kun  havde  tre 
Ben;  hun  havde  mistet  den  venstre  Bagpote." 

„Var  det  fordi,  hun  var  saa  skødesløs?"  spurgte 
Drengen. 

Onkel  Andy  saa  mistænksomt  paa  ham.  Som  saa 
mange  andre  Fortællere  foretrak  han  at  komme  med 
alle  Morsomhederne  selv.  Han  var  mistænksom  over- 
for andres  Forsøg  i  den  Retning;  men  Drengens  store, 
opmærksomme  Øjne  var  saa  uskyldsblaa  som  Himlen. 

„Nej,"  sagde  han  alvorligt,  »ået  kunde  hun  ikke 
gøre  for.  Det  var  et  Ulykkestilfælde,  som  ikke  har 
noget  med  Unge-Gnav  at  gøre,  men  siden  du  har  spurgt 
mig,  maa  jeg  hellere  fortælle  dig  om  det  med  det  sam- 
me og  saa  undgaa  Afbrydelser. 

Det  skete  saaledes.  Før  hun  kom  til  at  bo  paa  An- 
dersons Gaard,  havde  hun  en  Hule  ovre  paa  den  anden 

Side  Aaen,  hvor  Folk  satte  en  hel  Del  Fælder  og  Sna- 
rer op.  En  Dag  anbragte  en  eller  anden  en  Staalfælde 
lige  uden  for  hendes  Hule,  og  selvfølgelig  satte  hun 
sit  ene  Ben  i  den  ved  første  Lejlighed.  Det  var  frygte- 
ligt. Du  kender  disse  Staalkæbers  Greb,  for  jeg  har 
set  dig  prøve  at  aabne  dem.  Hun  var  modig,  de  er  altid 
modige,  disse  Murmeldyr,  saa  i  Stedet  for  at  pibe  og 
hoppe  omkring  og  gaa  fra  Sans  og  Samling  og  bruge 
sine  Kræfter  op,  smuttede  hun  tilbage  i  sit  Hul  —  og 
trak  Fælden  med  sig,  saa  langt  som  den  kunde  komme. 
Det  var  selvfølgelig  ikke  saa  forfærdelig  langt,  for  Man- 
den, som  havde  sat  den,  havde  lænket  den  til  en  Stam- 
me udenfor.  Men  hun  mente,  at  det  var  bedst  at  være 
udenfor  ikke-medfølende  Øjnes  Rækkevidde  i  saadan  en 
Ulykkesstund.  Der  i  Hullet  vred  og  sled  hun  i  denne  Tin- 
gest, der  bed  saa  grusomt,  til  selv  hendes  Haardnak- 
kethed  maatte  give  op;  det  var  umuligt  at  arbejde  sig 
fri.  Saa  prøvede  hun  at  dække  Hullet  til  bag  sig,  idet 
hun  mente,  at  Fælden  vilde  blive  bange  og  give  Slip, 
naar  den  saadan  fandt  sig  lukket  inde  i  Hullet.  Ogsaa 
skuffet  i  dette  Haab  besluttede  hun  sig  til  en  helte- 
modig Gerning.  Med  vidunderlig  Foragt  for  Smerten 
begyndte  hun  roligt  at  gnave  det  Ben  af,  som  havde  væ- 
ret saa  taabeligt  at  lade  sig  fange.  Hun  vilde  ikke  mere 
have  noget  at  gøre  med  saa  dumt  et  Ben.  Hun  efterlod 
det  i  Fælden  med  sine  Hilsner  til  Manden ;  —  en  sølle, 
lille,  krympet,  sort  Pote  med  en  Krans  af  korte,  brune 
Haar  om  Hælen,  ligesom  en  Pelskrave." 

Drengen  gyste,  men  holdt  sig  heltemodigt  fra  at  afbryde. 

„Selvfølgelig  helede  Saaret  snart,"  fortsatte  Onkel 
Andy,  „men  hun  fandt  altid  Tabet  af  den  Pote  højst 
ubehageligt,  særlig  naar  hun  skulde  grave  Hule.  Hun 
opdagede,  at  hun  gravede  den  i  skæv  Retning,  saa  hun 
kom  ud,  hvor  hun  slet  ikke  ventede  det. 

Men  lad  os  vende  tilbage  til  Unge-Gnav.  Da  han 
endnu  var  meget  lille,  syntes  hans  trebenede  Moder, 
som  havde  set  ham  og  hans  Søskende  fortrøstningsfuldt 
æde  Græs,  at  de  var  store  nok  til  at  klare  sig  selv.  Hun 
nægtede  at  passe  dem  mere  og  hældte  dem  allesammen 
ud  af  Hulen.  Da  de  hurtigt  kom  farende  tilbage  igen  i 
Haab  om,  at  det  hele  var  en  lidt  uheldig  Spøg,  bed  hun 
haardhjertet  efter  dem.  Deres  Fader  snorkede,  saa  der 
var  ingen  Hjælp  at  vente  fra  den  Kant.  De  styrtede 
modløse  ud  igen. 

Udenfor  i  det  korte  Græs  og  de  spredte  Tusind- 
fryd saa  de  mistænksomt  paa  hverandre;  hver  syntes 
at  det  var  den  andens  Skyld.  Forurettede  og  ulykkelige 
vandrede  de  hver  sin  Vej  for  at  se,  hvad  Skæbnen  hav- 
de i  Vente  til  dem,  saa  Unge-Gnav  fandt  sig  alene  her 
i  Verden,  da  han  saa  op  fra  et  trist  men  trøsterigt  Fest- 
maaltid,  han  holdt  paa  en  Paddehat. 

Men  han  brød  sig  ikke  en  Tøddel  om  det.  Han  var 
saa  gnaven  og  muggen,  forstaar  du,  og  da  han  ikke 
vidste,  hvor  han  skulde  gaa  hen,  slentrede  han  op  ad 
Bakken  og  ind  i  Granskovene.  Her  traf  han  paa  et 
meget  gammelt,  mølædt,  svagt  Murmeldyr,  som  havde 
meget  travlt  med  at  grave  sig  et  Hul  paa  en  underlig 
ligegyldig  Maade.  Pludselig  holdt  han  op  med  Grav- 
ningen. Unge-Gnav  syntes  ikke,  det  var  et  passende 
Hul  for  et  Murmeldyr,  men  den  gamle  Fyr  var  me- 
get tilfreds  med  det.  Han  rullede  sig  sammen  i  det, 
næsten  synlig  for  alle  og  faldt  straks  i  Søvn.  Unge- 
Gnav  slentrede  haanligt  videre.  Da  han  kom  tilbage 
samme  Vej  nogle  Timer  senere,  fandt  han  det  gamle 
Murmeldyr  i  nøjagtig  samme  Stilling  som  før.  Det 
hverken  rørte  sig  eller  skældte  ud,  endskønt  Unge- 
Gnav  peb  det  lige  ind  i  Ørene.  Greben  af  en  ufor- 
klarlig Uro,  snuste  Unge-Gnav  pludselig  nysgerrigt  til 

det.  Det  gamle  Murmeldyr  var  koldt  og  stift  og  gjorde 
et  højst  ubehageligt  Indtryk,  saa  Unge-Gnav  skyndte 
sig  bort,  uden  at  han  selv  vidste  hvorfor,  fra  de  mørke 
Skove  og  ned  til  de  sollyse  Græsmarker,  som  han  var 
mere  vant  til. 

I  nogle  Dage  vandrede  han  omkring  i  Græsmar- 
kerne, sov  under  Træstubbe  og  i  mosklædte  Hulnin- 
ger og  undslap  paa  Grund  af  sin  lyse,  rødbrune 
Farve  heldigt  de  forbiflyvende  Høges  Øjne.  Endelig 
førte  Heldet  eller  Duften  af  god  Mad  ham  ned  til  Klø- 
vermarken, som  stødte  op  til  Andersons  Lade. 

Her  var  det  saa,  at  hans  Oplevelser  først  rigtig  be- 
gyndte. 

Netop  som  han  sad  og  fyldte  sig  med  Kløver  kom 
en  hvid  Hund  med  kortklippede,  opstaaende  Ører  forbi 
og  standsede  for  at  se  paa  ham  med  straalende,  inter- 
esserede Øjne.  Unge-Gnav  blev  ikke  bange,  men  ær- 
gerlig, skønt  den  fremmede  var  stor  nok  til  at  kunne 
have  taget  ham  i  to  Mundfulde.  Han  gav  et  haanligt, 
udfordrende  Hvin  og  fo'r  lige  paa  Hunden. 

Nu  var  denne  Drengens  Rottehund,  Major,  som  var 
blevet  strengt  opdraget  til  at  lade  smaa,  hjælpeløse 
Skabninger  i  Fred.  Den  havde  faaet  ind  i  Hovedet,  at 
alle  saadanne  Dyr  var  Drengens,  og  derfor  skulde  der 
passes  paa  dem  og  tages  Hensyn  til  dem.  Den  var  alt- 
saa  bange  for,  at  den  skulde  gøre  dette  lille  arrige  Dyr 
Fortræd  og  saaledes  faa  Vrøvl  med  Drengen,  derfor 
holdt  den  sig  hoppende  med  stive  Ben  paa  Afstand, 
som  om  den  morede  sig  kosteligt,  og  samtidigt  gøede 
den  for  at  faa  Drengen  til  at  komme  og  se.  Unge- 
Gnav,  som  følte  sig  meget  stor,  fulgte  efter  i  smaa  tru- 
ende Fremstød,  til  han  befandt  sig  i  den  aabne  Port, 
som  førte  ind  til  Gaardspladsen. 

Foran  Porten  gik,  højtideligt  paraderende,  en  stor, 

graa  Gase  med  kun  eet  Øje.  Dette  ene  Øje,  som  var 
særlig  skarpsynet  og  stærkt,  fik  Kig  paa  Unge-Gnav 
og  antog  ham  sandsynligvis  for  en  mægtig  Rotte,  en 
Æggetyv  og  Gæslingemorder. 

Med  en  forbitret  Hvæsen  og  med  Halsen  strakt  frem, 
saa  den  lignede  en  Slange,  fo'r  den  store  Fugl  mod  ham. 

Unge-Gnav  betænkte  sig  lidt,  og  efter  Sædvane 
satte  han  sig  afventende  paa  sin  Bagdel.  Gasen  fore- 
kom ham  meget  mærkelig  og  var  maaske  farlig. 

I  dette  kritiske  Øjeblik  lagde  den  hvide  Hund  sig 
imellem.  I  dens  Øjne  tilhørte  Unge-Gnav  Drengen  og 
var  derfor  værdifuld  Ejendom.  Den  fo'r  mod  Gasen, 
som  anerkendende  dens  Overlegenhed  hovmodigt  og 
protesterende  trak  sig  tilbage.  Unge-Gnav  stormede  tri- 
umferende efter  og  gav  selvfølgelig  sig  selv  Æren. 

Dette  førte  ham  ind  paa  Gaardspladsen.  Her  glemte 
han  hurtigt  baade  Hunden  og  Gasen,  for  det  var  saa- 
dan  et  mærkeligt  Sted  fuldt  af  de  forunderligste  Lugte. 
Han  skulde  lige  til  at  vende  tilbage  til  den  mere  kendte 
Kløver,  da  Tilfældet  vilde,  at  han  stødte  paa  en  halv- 
ædt  Gulerod,  som  en  af  Hestene  havde  tabt.  Hvor  dej- 
ligt den  lugtede !  Og  hvor  dejligt  den  ogsaa  smagte ! 
Nej,  hvor  man  kunde  finde  saadan  noget,  skulde  man 
ikke  skynde  sig  bort  i  en  Fart! 

Som  han  festede  højt  paa  Guleroden,  viste  Dren- 
gen sig  med  den  hvide  Hund  i  Hælene.  Han  saa  ikke 
nær  saa  "frygtindgydende  ud  som  Gasen ;  Unge-Gnav 
fo'r  derfor  mod  ham,  da  han  var  ærgerlig  over  at  blive 
forstyrret  og  troede,  at  Drengen  kom  for  at  tage  Gule- 
roden. 

Men  Drengen  løb  ikke  sin  Vej.  Overrasket  over 
dette  Mod  standsede  Unge-Gnav  brat  et  Stykke  fra 
Drengens  tykke  Sko,  satte  sig  paa  Bagdelen  med  sine 
smaa,  skindmagre,  sorte  Forpoter  over  Brystet  og  be- 

gyndte  en  forbitret,  truende  Skrigen.  Drengen  lo  og 
rakte  en  Haand  frem  for  at  klappe  ham;  men  Unge- 
Gnav  snappede  saa  rasende  efter  den,  at  Drengen  hur- 
tigt trak  den  tilbage  og  nøjedes  med  at  staa  og  kigge 
interesseret,  medens  han  holdt  den  hvide  Hund  tilbage, 
for  at  den  ikke  skulde  forstyrre.  Unge-Gnav  pralede 
videre  med  sin  Skrigen  i  maaske  et  Minut;  men  da  han 
saa,  at  Drengen  hverken  vilde  løbe  sin  Vej  eller  slaas, 
satte  han  sig  ligeglad  ned  paa  alle  fire  og  fortsatte  med 
sin  Gulerod. 

Der  var  intet,  som  morede  Drengen  mere  end  at 
se  de  uskadelige,  vilde  Skabninger  blive  fortrolige  med 
Gaarden  der.  Han  gik  ind  og  hentede  en  Tallerken 
Mælk  i  Køkkenet  og  satte  den  ved  Siden  af  Unge-Gnav, 
som  skældte  ham  ud  og  nægtede  at  flytte  sig  en  Tom- 
me. Den  gule  Kat  —  en  venlig  Sjæl,  som  var  alt  for 
forædt  til  at  jage  selv  Mus  med  nogen  Begejstring  — 
fulgte  efter  Drengen  med  et  interesseret  Blik  paa  Tal- 
lerkenen. Ved  Synet  af  Unge-Gnav  krummede  den 
Ryg,  dens  Hale  blev  saa  tyk  som  en  Flaskerenser,  og 
den  hvæsede  misbilligende.  Da  den  fremmede  imidler- 
tid ikke  skænkede  den  nogen  Opmærksomhed,  skraae- 
de  den  forsigtigt  hen  til  Mælken  og  begyndte  at  labe  af 
den. 

Unge-Gnav  hørte  den  labe .  Det  var  en'f  ristende  Lyd . 
Han  forlod  sine  Gulerodsrester  og  nærmede  sig  kækt  til 
Tallerkenen.  Den  gule  Kat  lagde  Ørerne  bagud,  knurrede 
og  veg  ikke  af  Pletten,  før  han  var  lige  inde  paa  den,  saa 
vendte  den  Halen  til  og  flygtede  med  et  vredt  pf — f — f. 
Den  fremmede  var  saa  rolig  og  selvsikker,  at  Katten  slut- 
tede, at  det  maatte  være  en  eller  anden  ny  Slags  Stink- 
dyr, —  og  dens  Respekt  for  Stinkdyr  var  saa  ovenud 
mægtig. 

Da  Unge-Gnav  var  færdig  med  Mælken  og  Gule- 

roden,  følte  han  sig  svært  søvnig.  Han  vendte  Ryggen 
mod  Drengen  og  Hunden,  som  var  de  slet  ikke  værd  at 
regne  med,  og  travede  hen  langs  Havegærdet  for  at 
finde  et  passende  Hul.  Den  eenøjede  Gase,  som  paa 
Afstand  havde  betragtet  ham  med  stort  Mishag,  saa,  at 
han  nu  ikke  længere  var  under  den  hvide  Hunds  Be- 
skyttelse. Den  kom  derfor  spankende  fra  den  anden  En- 
de af  Gaarden  for  at  give  ham  ordentlig  Besked,  — 
Æggetyv  og  Gæslingemorder,  som  Fuglen  jo  antog  ham 
for  at  være !  Men  Unge-Gnav,  som  havde  fundet  et  kø- 
ligt Hul  under  Gærdet,  var  faret  ned  i  det  og  forsvundet. 

Som  Sagerne  stod  nu  følte  Unge-Gnav  sig  fuldstæn- 
dig som  Situationens  Herre.  Hans  hjerteløse  Moder 
var  glemt.  Gaardsplads,  Kløvermark  og  den  kølige, 
grønne  Have  —  alt  var  hans.  Havde  han  ikke  fordre- 
vet alle  formastelige  Fjender  undtagen  Drengen,  som 
syntes  meget  harmløs?  I  nogle  Dage  tog  Haven  hele 
hans  Opmærksomhed  fangen,  naar  han  ikke  var  travlt 
beskæftiget  med  at  gøre  sit  Hul  under  Gærdet  større  og 
dybere  eller  med  at  grave  endnu  en  Indgang  til  det.  Han 
lagde  Mærke  til,  at  Drengen  havde  den  fjollede  Vane  at 
staa  og  se  paa  ham ;  men  han  gjorde  ingen  alvorlige  Ind- 
vendinger imod  det,  saa  meget  mere  som  han  fandt,  at 
Drengens  Nærværelse  ofte  var  ledsaget  af  en  Tallerken 
Mælk. 

Det  var  først  efter  flere  Dages  Ophold  i  Haven,  at 
han  igen  besøgte  Laden,  fristet  af  Erindringen  om  Gu- 
leroden. Straks  syntes  den  fuldstændig  øde,  og  der  var 
intet  Tegn  paa  Gulerødder  noget  Steds;  men  saa  fik 
han  Øje  paa  den  gule  Kat  og  fo'r  efter  den,  maaske 
fordi  han  troede,  at  det  var  dens  Skyld,  at  der  ingen 
Gulerødder  var.  Den  gjorde  sin  Hale  tyk,  gav  et  Hyl 
af  Forbitrelse  og  styrtede  ud.  Hverken  den  hvide  Hund 
eller  Drengen  eller  den  eenøjede  Gase  var  at  se. 

Unge-Gnav  syntes,  at  Laden  var  et  kedeligt  Sted 
og  skulde  lige  til  at  vende  tilbage  til  Havens  grønne 
Rigdomme,  da  en  mærkelig  klukkende  Lyd  tiltrak  sig 
hans  Opmærksomhed.  Paa  den  anden  Side  af  Laden 
opdagede  han  en  rød  Høne  i  et  Hønsehus.  En  Mængde 
Kyllinger,  bittesmaa  Dunkugler,  løb  omkring  udenfor. 
Unge-Gnav  slentrede  derhen.  Kyllingerne  interesserede 
ham  ikke  det  mindste ;  han  vidste  ikke,  hvad  en  Kylling 
var  for  noget,  og  da  Kød  i  hans  Øjne  ikke  var  værd  at 
æde,  brød  han  sig  ikke  om  dem.  Men  han  haabede, 
at  de  maaske  havde  saadan  noget  som  en  Gulerod  hos 
sig." 

„Hvorfor  skulde  de  have  en  Gulerod?"  spurgte 
Drengen. 

Onkel  Andy  lagde  slet  ikke  Mærke  til  denne  Afbry- 
delse. 

„Da  Unge-Gnav  nærmede  sig  Hønsehuset,"  fort- 
satte han,  „klukkede  Hønen  som  rasende,  og  alle  Kyl- 
lingerne løb  ind  under  dens  Vinger.  Unge-Gnav  kig- 
gede nysgerrigt  paa  den  et  Øjeblik,  da  den  skreg  mod 
ham  med  aabent  Næb  og  brusende  Fjer.  Men  i  Hønse- 
huset laa  et  stort  Stykke  Roe,  som  den  havde  staaet 
og  hakket  i.  Han  vidste  straks,  at  dette  vilde  smage 
godt  maaske  lige  saa  godt  som  Gulerod,  og  han  tryk- 
kede sig  fladt  op  mod  Tremmerne  for  at  prøve  at  kom- 
me ind  til  det. 

I  næste  Øjeblik  blev  han  vældig  overrasket.  Den 
røde  Høne  kastede  sig  imod  ham  med  saadan  en  Kraft, 
at  han,  skønt  Tremmerne  skærmede  ham,  næsten  blev 
væltet  omkuld.  Han  fik  et  dygtigt  Hug  af  dens  Næb, 
og  dens  strittende  Fjer  stak  gennem  Tremmerne,  saa 
de  næsten  tog  Vejret  fra  ham.  Han  blev  rasende.  Atter 
og  atter  prøvede  han  at  tvinge  sig  Vej  ind,  snart  fra  den 
ene  Side  og  snart  fra  den  anden ;  men  stadig  ramte  det 

sviende  Bundt  Næb  og  Klør  og  Fjer  ham  i  Ansigtet. 
Havde  Tremmerne  ikke  været  der,  vilde  den  røde  Hø- 
ne have  givet  ham  en  frygtelig  Omgang  Prygl.  Men 
dette  var  han  selvfølgelig  altfor  selvsikker  til  at  tænke 
sig  Muligheden  af.  Med  sin  vante  Haardnakkethed 
vedblev  han  at  forsøge  i  hele  fem  Minutter,  medens  de 
skrækslagne  Kyllinger  fyldte  Luften  med  deres  Pip- 
pen, og  Hønen  skreg  sig  hæs.  Skal  jeg  være  ærlig,  maa 
jeg  sige,  at  han  nu  følte  sig  en  Smule  øm,  men  ogsaa 
ganske  overbevist  om,  at  han  havde  gjort  et  mægtigt 
Indtryk  paa  Hønen.  Han  slentrede  derfor  bort  for  at  se 
efter  en  Lækkerbidsken,  som  var  lettere  tilgængelig  end 
den  Stump  Roe. 

I  samme  Øjeblik  kom  den  eenøjede  Gase  vraltende 
op  fra  Andedammen.  Den  følte  sig  saa  forladt  og  var 
i  daarligt  Humør,  for  dens  to  Koner  var  blevet  taget  af 
en  Ræv  i  'Foraaret,  og  Drengen  havde  endnu  ikke 
fundet  en  ny  Kone  til  den.  Unge-Gnav  kiggede  paa  den 
store,  graa  Fugl  og  mindedes  den  lille  Ubehagelighed 
ved  deres  tidligere  tilfældige  Møde. 

„Ho — ha!"  sagde  han  til  sig  selv,  hvis  Murmeldyr  i 
det  hele  taget  taler  med  sig  selv.  —  „Jeg  skal  give  den 
grimme  Karl  Kanel  ligesom  forleden  Dag, "og  han  fo'r 
over  Gaardspladsen  for  at  udføre  sin  Beslutning. 

Til  hans  Overraskelse  skænkede  Gasen  ham  over- 
hovedet ingen  Opmærksomhed,  for  ser  du,  han  var 
paa  den  Side,  hvor  det  blinde  Øje  sad.  Unge-Gnav 
blev  saa  overrasket  over  denne  Ligegyldighed,  at  han 
i  Stedet  for  at  fare  lige  paa  og  bide  den  hovmodige 
Fugl  satte  sig  paa  sin  Bagdel  et  Stykke  fra  den  og  be- 
gyndte at  skrige  udfordrende.  Gasen  drejede  Hovedet, 
og  samtidig  aabnede  den  sit  lange,  gule  Næb, 
gav  Luft  for  en  Hvæsen,  der  lød  som  naar  Dampen 
slipper  ud  af  en  Sikkerhedsventil,  strakte  sin  slange- 

agtige  Hals  helt  ned  til  Jorden,  løftede  paa  sine  store 
graahvide  Vinger  —  og  gik  paa. 

Før  Unge-Gnav  fik  Tid  til  at  undre  sig  over,  om 
han  havde  været  dum  eller  ikke,  ramte  den  haarde 
Albue  paa  en  af  disse  Vinger  ham  oven  i  Hovedet  og 
væltede  ham  omkuld.  Samtidig  fejede  den  ham  ud  til 
Siden,  og  Gasen  fo'r  lige  hen  over  Stedet,  hvor  han 
havde  siddet. 

Unge-Gnav  samlede  sig  sammen,  forskrækket  og 
rystet.  Det  var  kommet  saa  uventet.  Han  vilde  helst 
være  løbet  sin  Vej,  men  han  var  altfor  vred  og  egen- 
sindig til  det.  Han  satte  sig  igen  paa  sin  Bag  i  den 
Hensigt  at  foretage  et  andet  og  mere  heldigt  Angreb,  saa 
snart  hans  Hoved  holdt  op  med  at  summe. 

Gasen  var  ogsaa  bleven  overrasket.  Den  kunde  ik- 
ke forstaa,  hvorledes  dens  Fjende  var  forsvundet  saa 
hurtigt.  Den  kiggede  sig  omkring,  drejede  sit  ene  Øje 
mod  Himlen,  som  troede  den,  at  Unge-Gnav  var  gaaet 
den  Vej  og  trompetede  et  højt  honka-honka-honk-kah. 

Af  en  eller  anden  Grund  brød  dette  mærkelige 
Skrig  Unge-Gnavs  Mod.  Han  pilede  over  mod  sit  Hul 
saa  hurtigt, at  hans  kulsorte  Ben  slog  bagud,  saa  Støvet 
stod  om  ham.  I  samme  Øjeblik  han  begyndte  at  løbe, 
fik  Gasen  selvfølgelig  Øje  paa  ham  og  styrtede  efter 
ham  med  en  frygtelig  Hvæsen.  Men  Unge-Gnav  havde 
Forspring.  Han  smuttede  ned  i  sit  Hul,  netop  som 
Gasen  fo'r  mod  Havegærdet. 

I  samme  Nu,  Unge-Gnav  befandt  sig  i  sin  Hule, 
vendte  hans  Mod  tilbage.  Han  drejede  sig  rundt  og  stak 
sit  Hoved  frem  igen  som  for  at  sige:  „Kom  saa  an,  hvis 
du  tør!" 

Gasen  „kom  an"  hurtigt  —  saa  hurtigt,  at  det  lyn- 
snare Slag  fra  dens  store  Næb  sendte  Unge-Gnav  helt 
tilbage  i  Hullet  igen. 

Fuldstændig  vild  af  Raseri  stak  Gasen  Hovedet  ned 
i  Hullet,  og  rystende  af  Harme  satte  Unge-Gnav  sine 
lange  Tænder  i  det  paatrængende  Næb  og  prøvede  at 
trække  det  længere  ind.  Gasen,  som  blev  meget  over- 
rasket over  denne  Vending  i  Sagen,  prøvede  at  trække 
det  til  sig  igen.  Maaske  et  halvt  Minut  varede  denne 
Tovtrækning;  saa  sejrede  pludselig  den  store  Fugls  over- 
legne Vægt  og  Styrke,  hjulpet  af  de  baskende  Vinger, 
og  Unge-Gnav,  som  var  for  tykhovedet  til  at  give  Slip, 
blev  endnu  engang  halet  frem  i  det  fri. 

I  samme  Øjeblik  bedøvede  et  nyt  Slag  fra  de  store 
Vinger  ham  næsten,  og  han  slap  sit  Tag.  Han  famlede 
sig  frem  mod  sin  Hule,  men  Gasens  store  Næb  greb 
ham  bag  i  Nakken  og  løftede  ham  højt  op  i  Luften. 

Det  var  nær  ved  at  have  været  ude  med  Unge-Gnav 
nu,  for  den  eenøjede  Gase  vilde  have  bidt  og  banket 
og  slaaet  ham,  til  han  var  saa  død  som  en  Oldenborre 
fra  forrige  Aar.  Men  heldigvis  kom  Drengen  og  den 
hvide  Hund  løbende,  som  var  de  kaldede.  Gasen  lod 
sit  Offer  falde  og  spankulerede  hovmodig  bort,  og 
stakkels  Unge-Gnav  kravlede  tilbage  til  sit  Hul  efter 
at  have  drejet  sig  forvirret  rundt  et  Par  Gange. 

Den  hvide  Hund  aabnede  sin  Mund  paa  vidt  Gab 
og  saa  med  et  umiskendeligt  Grin  op  paa  Drengen,  som 
gik  hen  og  kiggede  ned  i  Hullet,  halvt  smilende  og  halvt 
medfølende. 

„Jeg  tror,  det  er  bedst,  du  holder  dig  borte  fra  gam- 
le Eenøjes  Vej  efter  dette!",  sagde  han. 

Og  det  gjorde  Unge-Gnav.  Naar  den  eenøjede  Gase 
var  i  Gaarden,  saa  blev  Unge-Gnav  i  Haven. 

LILLE-SVÆRD  OG  BLÆKSPRUTTEN 


Sølvsøens  straalende  Flade  laa  spejlblank  uden  en 
Vindkrusning.  Ud  over  den  flagrede  en  lille,  blaa 
Sommerfugl,  saa  blaa  som  var  den  en  vinget  Ensian- 
blomst eller  en  lille  Stump  Himmel,  der  var  dalet  ned  for 
at  spejle  sig  i  den  stille  Sø.  Det  var  en  taabelig  Tur,  den 
lille  Opdagelsesrejsende  havde  begivet  sig  ud  paa,  saa 
langt  fra  Kysten,  ud  over  det  øde,  forræderiske  Ele- 
ment, som  har  saa  ringe  Medlidenhed  med  Sommerfugle. 
De  turkisfarvede  Vinger  bar  den  op  og  ned,  saa  den  un- 
dertiden kom  saa  nær  Vandet,  at  det  tog  Vejret  fra  Dren- 
gen. Han  var  bange  for,  at  den  spinkle  rejsendes  Øjne 
ikke  kunde  skelne  mellem  Vandets  og  Luftens  krystal- 
klare Renhed.  Engang  rørte  en  Vingespids  eller  maaske 
snarere  Spidsen  af  den  fløjlsbløde  Hale  Vandet;  det  var 
kun  ganske  let,  men  øjeblikkelig  flagrede  den  himmelblaa 
Flyver  opad  igen,  som  forskrækket  ved  den  kolde  Berø- 
ring. I  samme  Øjeblik  viste  en  Bevægelse  sig  i  Vandet 
under  den ;  en  lille,  sugende  Strømhvirvel  ødelagde 
Spejlfladen,  og  Ringe  begyndte  at  brede  sig  hurtigt  og 
lydløst  ud  fra  Bruddet. 

„Det  var  en  stor  Tamp!",  udbrød  Onkel  Andy.  Men 
Drengen  sagde  intet,  han  var  alt  for  optaget  af  Luftfare- 
rens Skæbne. 

Et  Stykke  Tid  flagrede  Himmelfnugget  højere,  men 

efterhaanden  som  Ringene  jævnedes  ud,  syntes  den  at 
glemme  og  begyndte  igen  at  dale,  som  om  den  blev 
lokket  af  sit  eget  smukke  Spejlbillede.  Helt  glemt  hav- 
de den  dog  ikke,  for  den  holdt  sig  et  lille  Stykke  over 
den  forræderiske  Flade;  —  nu  svævede  den  uden  Be- 
vægelse paa  sine  Himmelvinger. 

Netop  da  skød  en  stor  Tingest,  straalende  som  et 
Sølvglimt,  højt  op  i  Luften  og  faldt  tilbage  med  et 
mægtigt  Plask.  Den  himmelblaa  Sommerfugl  var  borte. 

„Aa-aah,"  raabte  Drengen  næsten  grædefærdig. 
Af  alle  straalende  og  forgængelige  Sommerfugle  holdt 
han  mest  af  de  blaa. 

„Halløj!",  udbrød  Onkel  Andy.  „En  hel  Hval." 

Drengen  glemte  i  sin  Overraskelse  over  denne  Be- 
mærkning at  sørge  mere  over  den  blaa  Sommerfugls 
Skæbne. 

„Ih!  Onkel  Andy,"  sagde  han.  „Jeg  vidste  ikke,  at 
der  kunde  leve  Hvaler  her  i  denne  lille  Sø." 

Onkel  Andy  gjorde  en  fortvivlet  Bevægelse. 

„Man  skal  ogsaa  være  saa  omhyggelig  med,  hvad 
man  siger  til  dig,"  brummede  han  utaalmodigt.  „Næste 
Gang  jeg  kommer  med  en  Metamorphose,  naar  du  er 
til  Stede,  skal  jeg  lade  et  Diagram  følge  med." 

Drengen  kiggede  forvirret  paa  ham.  Han  skulde  lige 
til  at  spørge,  hvad  en  „Metamorphose"  og  „et  Diagram" 
var  for  noget,  men  nøjedes  med  at  slutte  sig  til,  at  der 
vel  alligevel  ikke  var  Hvaler  i  Sølvsøen.  Han  havde  mis- 
forstaaet  Onkel  Andys  tilsyneladende  simple  Udraab  og 
følte,  at  han  havde  gjort  sig  skyldig  i  en  Dumhed.  Ivrig 
efter  at  gøre  sig  værdig  til  sin  Onkels  Ros  ved  en  uven- 
tet Aabenbaring  af  sin  Viden  opgav  han  „Metamorpho- 
sen",  lod  „et  Diagram"  forblive  uopklaret  og  bemærkede 
ligegyldigt:  „Jeg  er  i  hvert  Fald  glad  for,  at  der  ikke 
er  Sværdfisk  i  Sølvsøen." 

„Hvad  gaar  der  dog  af  Drengen,"  raabte  Onkel  An- 
dy. „Hvem  har  puttet  dig  den  i  Hovedet?" 

„Bill!",  svarede  Drengen  sandfærdigt. 

„Og  hvad  ved  du  saa  om  Sværdfisken?",  fortsatte 
hans  Onkel. 

Drengen  var  meget  smigret  ved  dette  Spørgsmaal, 
der  gav  ham  Anledning  til  at  kramme  ud  med  sin  Viden. 

„De  er  frygtelige!",  forklarede  han.  „De  er  saa 
store  som  en  Kano.  Og  de  har  et  Sværd,  der  er  saa  langt 
som  dit  Ben,  Onkel  Andy,  lige  i  deres  Bag.  Det  kan  de 
stikke  Hvaler  og  Marsvin  med,  saadan  overlegent  uden 
at  se  sig  om,  saa  de  bare  kan  lade,  som  det  var  et  Uheld. 
Og  de  er  hurtigere  end  et  Lyneksprestog,  siger  Bill. 
Saa  du  forstaar,  hvis  der  var  en  her  i  Søen,  kunde  vi 
aldrig  gaa  ud  at  bade." 

Onkel  Andy  nedlod  sig  til  at  smile.  Han  bakkede 
tankefuldt  paa  sin  Pibe  en  Stund,  medens  Drengen  ven- 
tede paa  hans  Dom.  Endelig  sagde  han  stadig  bakkende 
paa  Piben :  „Der  er  ikke  saa  lidt  sandt  i  det,  i  Betragtning 
af  at  det  er  fortalt  af  Bill.  Sværdfisken  har  et  Sværd, 
og  den  støder  det  i  Hvaler,  Hajer,  Baade,  Sæler,  i  alt, 
som  den  synes  duer  til  at  æde,  eller  som  den  ikke  kan 
lide,  og  du  har  fuldstændig  Ret  i,  at  Søen  ikke  vilde 
være  noget  godt  Tilholdssted  for  os,  hvis  den  var  beboet 
af  en  rask  Sværdfisk.  Men  saa  har  Bill  blandet  noget 
slemt  noget  sammen  til  dig  i  et  enkelt  Punkt;  Sværd- 
fisken bærer  ikke  sit  Sværd  i  sin  Bag,  men  paa  Spid- 
sen af  sin  Næse,  altsaa  mere  som  en  Bajonet  end  et 
Sværd.  Jeg  tror  ikke,  Bill  nogen  Sinde  har  været  særlig 
fortrolig  Ven  med  Sværdfisk,  hvad?" 

Drengen  rystede  paa  sit  blonde  Hoved,  bedrøvet 
over  Bills  Unøjagtigheder. 

„Og  er  de  saa  store  som  Bill  siger,"  spurgte  han. 

„Aah  ja!  Der  er  han  rigtig  nok,"  svarede  Onkel 

Andy.  „Naar  de  er  helt  voksne,  er  de  undertiden  saa 
lange  som  en  Kano,  og  de  er  saa  hurtige  som  et  Lyn- 
eksprestog." 

„Men  hvor  store  er  de,  naar  de  er  smaa,"  spurgte 
Drengen  videre. 

„Tja-a,  det  afhænger  jo  af,  hvor  smaa  du  vil  have 
dem,"  svarede  Onkel  Andy.  „De  bliver  udklækket  af 
smaa,  perleklare  Æg,  ikke  større  end  et  hvidt  Ribs, 
som  de  smaa  Sølvkrabber  spiller  Kugler  med  paa  Hav- 
bundens hvide  Sand,  til  de  bliver  trætte  af  at  lege  eller 
maaske  æder  dem.  Der  er  altsaa  en  Mængde  Størrelser 
at  vælge  imellem,  før  du  naar  den  voksne  Sværdfisk." 

„Jeg  mener  ikke,  naar  de  er  saa  smaa,"  svarede 
Drengen,  som  ikke  fandt  nyfødte  særlig  interessante. 

„Jeg  er  med,"  sagde  Onkel  Andy  forstaaende.  „Selv- 
følgelig har  de  saa  travlt  med  at  undgaa  at  blive  ædt  af 
deres  Fjender,  lige  naar  de  er  krøbet  ud  af  Ægget  og 
ogsaa  længe  efter,  at  jeg  ikke  tror,  at  een  af  ti  Tusind 
eller  der  omkring  naar  saa  vidt,  at  den  kan  gøre  Gengæld 
mod  sine  Fjender.  Men  saa  bliver  der  ogsaa  Liv  i  Sa- 
gerne." 

„Fortæl  mig  hvordan  det?",  spurgte  Drengen  ivrigt 
med  store,  runde,  glædestraalende  Øjne. 

„Paa  en  eller  anden  Maade,"  begyndte  Onkel  Andy 
langsomt  og  stirrede  ud  over  Søen,  som  om  han  saa 
Ting,  som  Drengen  ikke  kunde  se,  „paa  Grund  af  godt 
Held  og  megen  Klogskab  lykkedes  det  Lille-Sværd  at 
undgaa  sine  Fjender,  til  han  var  bleven  noget  over  en 
halv  Meter,  heri  ikke  medregnet  det  femten  Centimeter 
skarpe,  spidse  Knivblad,  som  stod  ud  fra  hans  Næsetip. 
Han  var  saa  smuk,  som  man  kunde  ønske  sig,  slank  og 
nydelig  aftagende  i  Tykkelsen  ud  til  den  brede,  kraftige 
Hale.  Han  straalede  i  sølvhvidt  og  blaagrønt,  havde  store 
Finner  og  en  pragtfuld,  kamformet,  ultramarinblaa  Ryg- 

finne,  som  strakte  sig  i  næsten  hele  hans  Længde.  Hans 
Øjne  var  store  og  skinnede  med  en  vild  Glød.  Han  svæ- 
vede et  Stykke  over  Toppen  af  de  bølgende,  rosa  og 
purpurrøde  Søanemoner  og  det  flaskegrønne  Søgræs' 
Slyngninger  med  hver  eneste  Finne  spændt  og  i  Bevæ- 
gelse, parat  til  at  fare  hvilket  som  helst  Sted  hen,  hvor 
han  ventede  et  Festmaaltid  eller  en  Kamp. 

Du  kan  nok  forstaa,  at  alene  den  Kendsgerning,  at 
han  var  i  Live,  var  Bevis  paa,  at  han  var  gaaet  sejrrig  ud 
af  mange  frygtelige  Farer,  saa  det  var  intet  Under,  at  han 
havde  en  god  Del  Selvtillid.  Hans  velskabte,  lille  Krop 
var  saa  stuvende  fuld  af  Energi,  saa  dirrende  fuld  af 
Livsmod,  at  han  allerede  følte  sig  som  en  Slags  Hersker 
over  disse  Sandbanker.  Men  til  Trods  for  al  sin  Livs- 
erfaring, var  der  Ting,  Masser  af  Ting,  som  Lille-Sværd 
endnu  ikke  kendte  til." 

„Sikkert  nok,"  mumlede  Drengen  pludselig  slaaet  af 
sin  egen  Uvidenheds  store  Udstrækning. 

„For  Eksempel,"  fortsatte  Onkel  Andy  og  overhørte 
Afbrydelsen,  „havde  han  endnu  intet  lært  om  Blæk- 
sprutten." 

Her  gjorde  han  en  virkningsfuld  Standsning,  som 
for  at  friste  Drengen  til  at  spørge.  Men  i  Drengens  Ho- 
vede myldrede  saa  mange  Spørgsmaal  ved  at  høre  et 
Dyr  nævne  med  saa  mærkeligt  et  Navn,  at  han  ikke  i 
Øjeblikket,  om  det  havde  kostet  hans  Liv,  havde  kun- 
net forme  dem  i  Ord.  Han  snappede  efter  Vejret,  og 
Onkel  Andy,  som  frydede  sig  over  hans  Selvbeherskel- 
se, fortsatte  venligt. 

„Du  forbedrer  dig  ordentlig,"  sagde  han.  „Du  er 
lige  ved  at  blive  dygtig  til  at  tie.  Men  nu  skal  du  faa 
det  hele  at  vide  i  mindre  end  et  Minut. 

Lille-Sværd  fik  Øje  paa  et  mærkeligt,  blegrødt,  van- 
det, broget  Dyr,  som  var  i  Færd  med  at  kravle  over 

en  bar  Sandstrækning  nede  paa  Bunden.  Det  var  om- 
trent dobbelt  saa  stort  som  han,  havde  et  Par  frygtelig 
store,  blæksorte  Øjne  og  et  stort  Bundt  frem-  og  tilbage- 
vridende Fangarme,  som  voksede  ud  fra  dets  Hovede  lige- 
som Bladstilkene  fra  Toppen  af  en  Roe.  Han  saa,  at  to 
af  disse  Fangarme  var  dobbelt  saa  store  som  de  andre, 
hvilket  imidlertid  ikke  forekom  ham  at  have  mindste 
Betydning ;  men  han  bemærkede  samtidig,  at  Dyret  saa 
blødt  og  spiseligt  ud.  I  næste  Øjeblik  for  han  paa  det 
saa  pludseligt  som  en  Lynstraale. 

Men  hvor  hurtig  han  end  var,  saa  havde  det  blege 
Dyrs  Blækøjne  dog  opdaget  ham  i  Tide.  Dets  Fangarme 
klumpede  sig  hurtigt  tæt  sammen  og  det  fo'r  baglæns, 
medens  det  sprøjtede  en  Straale  sort  Vædske  ud  fra  sin 
næblignende  Mund.  Dette  sorte  spredte  sig  øjeblikkeligt 
til  en  tæt  Sky,  som  farvede  det  klare,  grønne  Vand  saa 
mørkt,  at  Lille-Sværd  slet  ikke  kunde  se  gennem  det.  I 
Stedet  for  det  bløde  Kød,  han  havde  ventet  at  stikke  i, 
mødte  hans  Sværd  kun  en  Mængde  slimede  Anemoner, 
som  han  skar  løs  fra  Bunden. 

Rasende  fo'r  Lille-Sværd  frem  og  tilbage  i  Haab 
om  at  faa  Held  til  at  ramme  sin  snu  Fjende  i  Mør- 
ket. Men  denne  Fjendes  Øjne  —  med  deres  mægtige, 
opsvulmede  Overflade  og  kulsorte  Baggrund  for  Linser- 
ne —  kunde  se  tydeligt,  hvor  den  unge  Sværdfisks  dia- 
mantklare Øjne  intet  kunde  skelne.  Lille-Sværd  slap 
ud  i  Halvlyset  i  Skyens  Udkant  og  skulde  lige  til  at  op- 
give sin  resultatløse  Eftersøgning,  da  en  lille,  men  stærk 
Tingest  satte  sig  fast  paa  hans  Side,  saa  fast,  at  det  var, 
som  bed  den  sig  ind  i  hans  Kød. 

Lille-Sværds  spændte  Muskler  skælvede  ved  det,  og 
han  gav  et  mægtigt  Spring,  som  efter  hans  sædvanlige 
Beregning  skulde  have  ført  ham  en  Snes  Meter  bort. 
Til  sin  forfærdelige  Forbavselse  kom  han  ikke  engang 

halvt  saa  mange  Centimeter  væk,  og  saa  fastgjorde  en 
ny  lille,  men  frygtelig  Tingest  sig  paa  hans  Skulder. 

Den  sorte,  uhyggelige  Sky  svandt  næsten  bort,  og 
Lille-Sværd  saa,  hvad  der  var  sket.  Det  blege  Dyr,  som 
havde  naaet  en  Klippe,  hvor  det  kunde  forankre  sig 
med  et  Par  af  sine  Fangarme,  havde  rasende  vendt  sig 
mod  den  ubesindige  Angriber.  Lille-Sværd  var  fanget  i 
de  to  længste  Fangarme.  De  prøvede  at  trække  ham 
indenfor  Rækkevidden  af  de  andre,  der  snoede  sig  op 
mod  ham  som  et  Bundt  hæslige  Slanger. 

„Uh!",  udbrød  Drengen  med  en  Gysen.  „Men  hvor- 
dan holdt  de  fast  paa  ham?" 

„Jo,  ser  du,"  sagde  Onkel  Andy,  „hver  Fangarm, 
lang  eller  kort,  har  en  Række  skaalformede  Sugeflader 
paa  Undersiden;  de  ligner  Gummispidserne,  der  sidder 
paa  de  Pile,  jeg  har  set  dig  skyde  med  mod  en  Væg,  og  som 
sætter  sig  fast,  hvor  de  rammer.  Men  disse  Sugeskaale 
kan  holde  anderledes  fast,  kan  du  tro,  saa  fast,  at  du 
ikke  kunde  have  trukket  selv  den  mindste  af  dem  løs. 

Lille-Sværd  saa  ind  i  Blækspruttens  frygtelige  Øjne 
og  opdagede,  at  han  havde  begaaet  en  skæbnesvanger 
Fejl;  men  han  var  modig.  Det  ligner  ikke  selv  en  nok 
saa  ung  Sværdfisk  at  give  op  for  Overmagten.  Desuden 
saa  han  lige  neden  under  de  to  store  Øjne,  som  stir- 
rede paa  ham  uden  et  Blink,  et  frygteligt  Næb  af  en 
Mund,  der  aabnede  og  lukkede  sig,  som  var  den  utaal- 
modig  efter  at  naa  ham.  Dette  Syn  skulde  nok  opmun- 
tre til  Anstrengelser,  hvis  han  havde  behøvet  anden  Op- 
muntring end  de  to  blege,  vridende  Fangarmes  Greb  i 
sit  Kød. 

Nu  begyndte  Lille-Sværd  en  Kamp  paa  Liv  og  Død. 
Hans  store,  fligede  Hale  og  Finner  piskede  Vandet  og 
gjorde  det  muligt  for  ham  at  springe  snart  her,  snart  der, 
til  Trods  for,  at  de  to  lange  Fangarme  anstrengte  sig  for 

at  holde  ham  stille ;  men  alligevel  blev  han  trukket  nedad, 
til  en  af  de  kortere  Fangarme  naaede  at  faa  fat  paa  ham. 
Han  styrtede  mod  den,  og  med  et  heldigt  Stød  af  sit 
Sværd  skar  han  dens  slangeagtige  Spids  helt  af.  Den 
snoede  sig  bort  som  en  forskrækket  Orm,  og  Lille-Sværd 
langede  ud  efter  den  næste.  Han  skar  ind  i  den,  men 
paa  et  Sted,  hvor  den  var  saa  tyk,  at  Stødet  ikke  gik 
helt  igennem  og  Spidsen  snoede  sig  rundt  og  satte  sig 
fast  paa  ham.  Samtidig  sugede  en  anden  Fangarm  sig 
fast  paa  hans  Hale,  saa  dens  Slag  blev  halvt  lammede. 

Lille-Sværd  blev  nu  ubønhørligt  trukket  nedad.  I  sit 
vilde  Raseri  stak  han  mod  alt  indenfor  sin  Rækkevidde, 
men  han  blev  knuget  for  fast  til  at  kunne  bibringe  alvor- 
lige Saar.  Han  var  nu  kun  en  femogtyve  Centimeter  fra 
disse  frygtelige,  stive,  blæksorte  Øjne.  Det  store  Næb 
aabnede  sig  graadigt  mod  ham.  Det  saa  ud  til,  at  hans 
Liv  var  Slut.  Men  Dybhavets  Skæbnegudinde  be- 
stemte det  anderledes;  hun  havde  øjensynlig  mere  Brug 
for  Lille-Sværd  end  for  Blæksprutten.  En  lang  Skygge 
faldt  ned  over  dem.  Den  gik  lige  forbi  Lille-Sværd,  og 
de  opspilede,  langtandede  Kæber  paa  en  mægtig  Barra- 
cuda lukkede  sig  om  Hovedet  paa  Blæksprutten  og  bed 
den  lige  midt  over.  Den  blinde  Krop  krympede  sig 
krampagtigt  baglæns,  og  Fangarmene,  som  var  skaaret 
fra  deres  Rod,  faldt  hjælpeløst  og  paa  maa  og  faa  hver 
til  sin  Side.  Lille-Sværd  styrtede  bort,  slæbende  de  kraf- 
tesløse Fangarme  efter  sig,  til  de  faldt  af,  og  Barra- 
cudaen aad  Resterne  af  Blæksprutten  i  Fred  og  Ro.  Den 
brød  sig  ikke  om  Sværdfisk,  naar  der  var  blød  og  deli- 
kat Blæksprutte  at  faa;  for  Blæksprutten  hører  til  de 
store  Bløddyr,  forstaar  du." 

„Men  hvad  er  en  Barracuda?",  skyndte  Drengen 
sig  at  spørge. 

„Det  er  en  Fisk,"  sagde  Onkel  Andy.  „En  meget 

vild  og  graadig  Fisk,  en  Meter  lang  eller  mere  og  med 
nogle  mægtige  Kæber  ligesom  Geddens.  Heldigvis  lever 
den  kun  i  Saltvand.  Den  var  heller  ikke  rar  at  have  i 
Nærheden,  naar  du  var  ude  at  svømme,  kan  du  tro." 

„Hvorfor?"  spurgte  Drengen. 

Men  Onkel  Andy  overhørte  ganske  Spørgsmaalet  og 
fortsatte  med  sin  Fortælling. 

„Efter  denne  Oplevelse  holdt  Lille-Sværd  skarpt  Ud- 
kig efter  de  blege,  snoende  Fangarme,  som  undertiden 
stak  ud  fra  et  mørkt  Hul  i  Klipperne  eller  nede  fra  et 
Dække  af  Søgræs.  Nu  vidste  han  jo,  at  de  tilhørte  en 
Blæksprutte.  Han  hadede  hele  den  Stamme  med  et  bit- 
tert Had ;  men  samtidig  var  hans  Forsigtighed  altid  vaa- 
gen.  Han  ventede  paa,  at  Tiden  til  Hævn  skulde  komme; 
imedens  brugte  han  sit  Sværd  mod  Krabber,  Flyndere 
og  tykke  Kutlinger.  Han  voksede  'hurtigt,  og  efter- 
haanden  svandt  hans  Forsigtighed  bort  i  en  svulmende 
Følelse  af  Kraft  og  Hurtighed.  Endog  selve  Hændelsen 
glemte  han,  men  ikke  det  Had,  som  var  udsprunget  af 
den,  eller  de  Kundskaber  den  havde  givet  ham. 

Da  Lille-Sværd  var  cirka  halvanden  Meter,  bar 
han  et  Vaaben  paa  sin  Næse,  som  ikke  var  langt  fra  at 
være  tredive  Centimeter  langt.  Han  var  en  stor  Sørøver, 
som  jagede  i  Dybhavet  eller  Kyststrømmene,  eftersom 
Jagten  passede  ham  bedst,  men  altid  længtes  han  efter 
Kamp.  Han  kunde  støde  sit  Sværd  i  Maven  paa  en  syv 
Meters  Spækhugger  blot  for  at  udløse  sine  Følelser  og  væ- 
re væk  igen,  før  det  rasende  Uhyre,  blødende  gennem  sit 
femten  Centimeter  Spæklag,  fik  Tid  til  blot  at  foregive 
at  ville  angribe  ham,  og  han  var  allerede  en  Rædsel  for 
Sælerne,  som  til  Trods  for  deres  Hurtighed  og  Behæn- 
dighed hverken  kunde  fange  eller  undgaa  ham. 

Men  han  blev  ogsaa  lidt  ligegyldig,  og  en  Dag,  da 
han  sov  eller  solede  sig  nogle  faa  Meter  nede  i  Vandet, 

steg  en  stor,  mørk  Savfisk  op  fra  Dybet  og  for  mod 
ham  med  sin  frygtelige  Sav.  Dens  venlige  Tanke 
var  at  rive  den  sovendes  sølvhvide  Mave  op ;  men  Lille- 
Sværd  vaagnede  netop  lige  i  rette  Tid  til  at  undgaa  det 
frygtelige  Angreb.  Han  veg  ud  i  en  kort  Bue,  vendte 
lynsnart  tilbage  og  stødte  sit  Sværd  i  dets  fulde  Længde 
i  den  snigende  Fjendes  Skulder  lige  bag  Gællerne.  Den 
store  Savfisk,  som  var  svært  bygget  og  langsom  i  sine 
Bevægelser,  gjorde  ikke  Forsøg  paa  at  forsvare  sig, 
men  fo'r  hurtigt  ned  i  det  dunkle  Dyb,  hvor  den  holdt  af 
at  ligge  paa  Lur.  Efter  at  have  lindret  sin  Vrede  ved 
nogle  flere  ondskabsfulde  Stik,  blev  Lille-Sværd  klar 
over,  at  han  var  for  spinkel  til  at  opnaa  noget  mod  denne 
snigende,  luskende  Størrelse  og  fo'r  af  Sted  for  at 
finde  et  mindre  farligt  Solested. 

Det  var  kun  kort  efter  denne  Kamp  med  Sværdfi- 
sken, at  han  endnu  engang  kom  paa  tværs  af  Bluksprut- 
tens  Vej.  Han  — " 

Men  nu  kunde  Drengen  ikke  holde  inde  længere. 
Han  havde  været  ved  at  revne  af  Spørgsmaal  i  de  sidste 
ti  Minutter,  men  havde  heltemodigt  holdt  dem  tilbage. 
Dette  var  dog  for  meget  for  ham. 

„Jamen,  Onkel  Andy,"  næsten  raabte  han,  „jeg  troe- 
de, Blæksprutten  var  død.  Jeg  troede,  at  Barracudaen 
havde  ædt  den,  Fangarme  og  Øjne  og  det  hele." 

„Du  er  en  underlig  en,"  brummede  Onkel  Andy. 

„Det  var  selvfølgelig  en  anden  Blæksprutte,  og  en 
meget  større  og  tilmed  mere  farlig,  som  du  snart  vil  faa 
at  se.  Det  var  kun  lidt,  den  behøvede  at  frygte  Barra- 
cudaerne. Den  havde  da  netop  ogsaa  anbragt  en  af  sine 
lange  Fangarme  paa  en  kraftig,  halvanden  Meter  Barra- 
cuda og  trak  den  langsomt  indenfor  de  andre  Fangarmes 
Rækkevidde,  da  Lille-Sværd  fik  Øje  paa  Kampen. 

Denne  Blæksprutte  krøb  sammen  i  et  Slags  Hulrum 

mellem  Klipperne,  som  var  tæt  kantet  med  lysstribet 
Græs,  Stjernekoraller  og  Søanemoner  i  alle  mulige  Far- 
ver. Forstyrret  af  Kampen  lukkede  Stjernekorallerne  og 
Søanemonerne  nervøst  deres  levende  Blomsterstande. 
Blæksprutten,  som  det  altid  lykkes  at  faa  sin  Farve 
til  at  passe  med  Omgivelsernes,  for  at  dens  hæslige  Skik- 
kelse ikke  skal  ses  altfor  tydeligt  og  derved  skræmme 
dens  Ofre  bort,  havde  nu  en  snavset  blegrød-gul  Farve, 
klattet  og  stribet  med  rødbrunt,  og  dens  Fangarme  var 
som  et  Bundt  stribede  Slanger.  Kun  Øjnene  forandredes 
aldrig.  To  mægtig  store,  runde,  stive,  frygtelige  og  kul- 
sorte Øjne  stirrede  opad  fra  de  snoende  og  vridende 
Fangarmes  Bund." 

Drengen  gyste  igen  og  ønskede,  at  den  smukke 
Sværdfisk  vilde  svømme  bort  fra  den  slimede  Rædsel 
saa  hurtigt  som  muligt.  Men  han  afbrød  ikke  sin  Onkel; 
det  vilde  være  frygteligt,  hvis  Onkel  Andy  blev  gnaven 
og  holdt  helt  op  paa  dette  spændende  Punkt. 

„Da  Lille-Sværd  saa  disse  lange  Fangarme  trække 
Barracudaen  ned,"  fortsatte  Onkel  Andy  efter  at  have 
tændt  sin  Pibe,  „styrtede  han  frem  som  et  blaat  Lyn  og 
stødte  sit  Sværd  i  den  nærmeste." 

„Aah,"  sagde  Drengen  uforsigtigt.  „Han  huskede, 
at  Barracudaen  engang  havde  reddet  ham." 

„Det  tror  jeg  ikke,"  gryntede  Onkel  Andy.  „Der  er 
ikke  meget  af  den  Slags  Følelser  i  en  Sværdfisk,  for- 
staar  du.  Han  vilde  ogsaa  have  stukket  Barracudaen  og 
ædt  den,  saa  hurtigt  som  ingenting,  men  han  hadede 
Blæksprutten,  og  andet  tænkte  han  ikke  paa.  Han  skrue- 
de sig  tilbage  og  trak  sit  Sværd  ud  af  Fangarmen,  som 
næppe  syntes  at  bryde  sig  om  Saaret.  I  samme  Øjeblik 
greb  en  anden  Fangarm  efter  ham,  for  Hr  Blæksprut- 
te havde  ti  Fangarme,  forstaar  du,  og  hver  af  dem  læng- 
tes efter  at  slaas.  Den  fik  imidlertid  kun  daarligt  fat,  og 

Lille-Sværd,  hvis  Styrke  nu  var  helt  overraskende,  rev 
sig  løs  med  en  stor,  blødende,  sviende  Plet  paa  sin  Side. 

Der  gik  et  Lys  op  for  ham,  skønt  han  var  hvidglø- 
dende af  Raseri.  Han  saa,  at  det  ikke  var  til  nogen 
Nytte  at  støde  i  disse  sejge  Fangarme.  Han  listede  sig 
fremad,  som  vilde  han  staa  paa  Hovedet,  og  for  saa  lige 
ned  og  drev  sit  Sværd  i  dets  fulde  Længde  i  et  af  disse 
frygtelige  Øjne. 

Øjeblikkelig  lukkede  en  tre,  fire  Fangarme  sig  om 
ham ;  men  de  slog  nu  paa  maa  og  faa  og  arbejdede  ikke 
sammen.  Uhyret  blev  forvirret  ved  det  frygtelige, 
gennemborende  Stød.  Lille-Sværd  blev  hindret  af  Fang- 
armene, som  klyngede  sig  om  ham,  men  han  havde  dog 
stadig  Plads  til  at  bruge  sit  Vaaben.  Af  al  Magt  drev  han 
igen  sit  Sværd  dybt  ind  i  Blækspruttens  Hoved  og  vred 
og  drejede  det,  idet  han  trak  det  ud.  Flere  Fangarme 
lukkede  sig  om  ham,  men  de  syntes  at  have  mistet  deres 
Gribekraft  ved  Angrebet  paa  Kilden  til  deres  Magt.  Den 
kæmpende  Barracuda  blev  trukket  ned  med  dem,  men 
i  Blinde,  og  Vandet  blev  fuldstændig  sort  af  den  Mængde 
Blæk,  som  Uhyret  pumpede  ud. 

I  nogen  Tid  var  det  hele  en  sydende,  kæmpende  Mas- 
se af  Fisk  og  Fangarme  og  Blæk ;  Lille-Sværd  bare  stak 
og  stak  med  sit  Sværd  i  den  bløde  Masse  under  sig.  Saa 
gav  pludselig  Fangarmene  slip  og  faldt  tilbage  saa  slappe 
som  var  de  Søgræs.  Barracudaen,  som  var  meget  ud- 
mattet svømmede  bort  uden  saa  meget  som  at  sige 
Tak. 

Da  Lille-Sværd  blev  sig  selv  igen  og  opdagede  sin 
Sejr,  svømmede  han  langsomt  bort  fra  Blækskyen.  Han 
vidste,  at  Blækspruttens  Kød  var  godt  at  æde,  og  han 
ventede  blot  paa,  at  Skyen  skulde  forsvinde,  før  han 
begyndte  paa  et  Maaltid,  som  fuldstændig  vilde  tilfreds- 
stille hans  Hævntørst." 

Drengen  sad  tankefuld  nogen  Tid  efter,  at  Onkel 
Andy  havde  sluttet  sin  Fortælling.  Endelig  sagde  han  be- 
stemt :  „Jeg  er  ogsaa  glad  for,  at  vi  ikke  har  Blæksprut- 
ter i  Søen." 

„Hm!",  gryntede  Onkel  Andy.  „Ja,  der  er  Masser 
af  Ting,  som  vi  ikke  har,  og  som  vi  meget  godt  kan 
undvære." 

I  DYBETS  VUGGE 


Onkel  Andy  havde  kastet  sine  Fluer  i  det  hvirvlen- 
de Gab  paa  en  af  de  kolde  Strømme,  som  føder 
den  krystalklare  Sølvsø.  Han  trak  en  pragtfuld,  rødma- 
vet  Ørred  paa  halvtredie  Kilo  —  ikke  et  Gram  mindre 
—  op  af  den. 

„Er  det  ikke  en  mægtig  Pløk,  jeg  har  stukket  der," 
raabte  han  jublende  og  holdt  sit  Bytte  frem,  saa  Dren- 
gen, der  spændt  havde  iagttaget  hans  Anstrengelser,  rig- 
tig kunde  se  den. 

„En  Pløk,  du  har  stukket?",  gentog  Drengen  un- 
drende. Han  forstod  ved  „at  stikke  en  Pløk"  noget,  som 
uartige  Drenge  gør  for  at  redde  sig  ud  af  en  Forlegen- 
hed, de  er  kommet  i.  Han  var  endnu  ikke  en  fuldt  ud- 
viklet Fisker  og  kunde  ikke  forstaa,  hvad  det  havde  med 
en  Ørred  at  gøre. 

Onkel  Andy  syntes  at  ane  hans  Vanskelighed. 
„Jeg  mener,"  forklarede  han,  „er  den  ikke  stor? 
Usædvanlig  stor?" 

Drengen  saa  atter  forundret  ud.  Fisken  var  virkelig 
meget  smuk,  men  for  Drengens  Øjne  syntes  den  paa 
ingen  Maade  bemærkelsesværdig  i  Størrelsen ;  men  da 
han  ikke  holdt  af  at  vise  sig  uenig  med  Onkel  Andy, 
spurgte  han  høfligt:  „Er  den  stor?  Bill  siger,  at  der  er 
Fisk,  som  er  større  end  et  Hus." 

Onkel  Andy  saa  paa  ham  fra  Siden. 

„Det  forekommer  mig,"  sagde  han,  „at  du  er  noget 
vanskelig  at  stille  tilfreds  i  Dag,  og  i  hvert  Fald  vrøvler 
Bill.  Det  er  ikke  Fisk,  de  Uhyrer,  han  har  fortalt  dig 
om.  Det  er  Hvaler." 

„Jamen,  de  lever  da  i  Vandet,  gør  de  ikke?",  ind- 
vendte Drengen  overrasket. 

„Selvfølgelig!",  indrømmede  Onkel  Andy,  medens 
han  svøbte  sin  store  Ørred  ind  i  vaadt  Græs  og  satte  sig 
paa  en  nærliggende  Stamme  for  at  faa  en  Pibe  Tobak. 

„Hvorfor  er  de  saa  ikke  Fisk?",  blev  Drengen  ved, 
ivrig  efter  at  komme  til  Bunds  i  Sagen. 

„Fordi  de  ikke  er  det,"  svarede  Onkel  Andy  uvil- 
ligt ;  han  havde  ført  sig  ud  i  noget,  som  skulde  forklares, 
og  det  holdt  han  aldrig  af.  „De  er  Pattedyr  akkurat  som 
Hunden  eller  Moskusrotten." 

Drengen  rynkede  forvirret  Panden,  og  Onkel  Andy 
formildedes. 

„Ser  du,"  fortsatte  han,  „de  er  ikke  Fisk,  fordi  de 
ikke  kan  aande  under  Vandet,  som  Fisk  kan,  men  maa 
komme  op  til  Overfladen  for  at  faa  'Luft,  ligesom  vi. 
Og  de  er  ikke  Fisk,  fordi  de  føder  deres  Unger  ligesom 
Koen  eller  Katten  gør.  Og  —  ja,  der  er  mange  andre 
Grunde." 

„Hvad  er  det  for  andre  Grunde?",  spurgte  Drengen 
ihærdigt. 

Men  Onkel  Andy  mærkede,  at  han  var  ved  at  vove 
sig  ud,  hvor  han  ikke  kunde  bunde,  og  han  undgik  der- 
for behændigt  Spørgsmaalet. 

„Tror  du,  at  den  gamle  Ørred  der,"  sagde  han  og 
pegede  paa  Græsbundtet,  „nogen  Sinde  har  elsket  r^g 
har  passet  sine  Børn  som  Hvalen,  jeg  nu  skal  fortælle 
dig  om.  Du  kan  tro  nej !  Ørreden  havde  Hundredtusin- 
der og  vidste  intet  bedre  end  at  æde  dem,  naar  den  kun- 

de  faa  Held  til  det.  Men  Hvalen  havde  kun  een  —  ad 
Gangen,  altsaa  —  og  den  syntes  altid,  at  der  var  intet 
som  den  Unge  i  hele  Verden.  Der  er  Masser  af  andre 
Mødre,  som  er  lige  saa  taabelige.  Din  for  Eksempel." 

Drengen  lo.  Det  morede  ham,  naar  han  forstod  en 
af  Onkel  Andys  Morsomheder,  —  hvilket  paa  ingen  Maa- 
de  var  Tilfældet  med  dem  alle.  Han  lod  sig  falde  ned 
paa  Mosset  foran  Stammen,  hvor  han  kunde  stirre  lige 
op  mod  Onkel  Andys  Ansigt  med  sine  blaa,  forvent- 
ningsfulde Øjne. 

„Det  var  langt  borte  her  fra  Sølvsøen,  at  Hvalungen 
blev  født,"  begyndte  Onkel  Andy  med  fjern  Stem- 
me og  et  fjernt  Blik  i  Øjnene.  „Det  var  højt  mod 
Nord,  hvor  Sommersolen  stod  lavt  over  en  Verden  af 
koldt,  grønt  Hav,  graa,  lave  Kyster,  tøende,  hvide  Is- 
marker og  flydende  Isbjerge,  som  straalede  med  det  yn- 
digste Farveskær  i  det  lyseste  blaa  og  violette.  Ungen 
med  den  glatte,  graasorte  Ryg  og  grumsetflødefarvede 
Bug  var  ikke  smuk  i  sig  selv,  skønt  dens  Moder  selv- 
følgelig syntes  det  modsatte,  naar  den  laa  under  hendes 
store  Luffe  og  pattede,  mens  den  blev  vugget  af  de  lange, 
rolige,  arktiske  Dønninger." 

„Hvad  er  arktiske  Dønninger?"  spurgte  Drengen  og 
rynkede  Panden  mere  end  før.  Han  forestillede  sig,  det  var 
høje,  nydelige  Eskimoer  i  vidunderligt  Pelsværk,  og  det 
forekom  ham  meget  mærkeligt,  at  den  gamle  Hvalmoder 
skulde  være  saa  tam,  at  hun  vilde  lade  dem  komme  nær 
nok  til,  at  de  kunde  vugge  Barnet  for  hende. 

„Bølger,  mener  jeg!  Store  Bølger!",  gryntede  On- 
kel Andy  misfornøjet.  „Man  skal  være  saa  ovenud  bog- 
stavelig med  dig  i  Dag.  Hvis  du  nu  afbryder  mig  en 
Gang  til,  holder  jeg  helt  op,  saa  kan  du  jo  faa  Bill  til  at 
fortælle  dig  om  det.  Hvad  det  var,  jeg  vilde  sige  —  han 
—  Ungen  altsaa,  ikke  Bill  —  var  henved  tre  Meter  lang. 

Han  saa  ud,  som  havde  han  kun  Hovede,  og  hans  Hove- 
de saa  ud,  som  var  det  kun  Mund,  og  hans  Mund  —  ja 
den  kunde  du  ikke  se  ind  i,  for  han  havde  saa  travlt 
med  at  patte.  Hans  Moder  laa  derimod  med  sin  Mund 
halvt  aaben,  en  mægtig  Hule  til  Mund,  næsten  en  Tre- 
diedel  af  hendes  Krop,  —  og  i  den  var  kun  Barder  at 
se.  For  du  maa  vide,  at  hun  var  af  den  gamle  og  højtag- 
tede  Rethvalfamilie,  som  foragtede  at  have  Tænder  og 
derfor  saa  at  sige  maatte  leve  af  Suppe." 

Her  standsede  han  og  saa  paa  Drengen,  som  vilde 
han  sige:  „Nu  skal  du  vel  igen  afbryde  til  Trods  for, 
hvad  jeg  har  sagt."  Men  Drengen  holdt  sin  Nysgerrig- 
hed om  Suppen  tilbage  og  sad  kun  og  kiggede  paa  ham 
med  alvorlige  Øjne;  saa  fortsatte  han. 

„Ser  du,  det  var  en  meget  passende  Slags  Suppe, 
en  levende  Suppe,  som  de  aad.  Havet  er  paa  store 
Strækninger  fuldt  af  bittesmaa  Dyr,  undertiden  Vand- 
mænd og  Gopler  og  undertiden  smaa  Blæksprutter  af 
forskellig  Slags,  men  alle  rejser  de  i  utallige  Mængder 
fra  et  eller  andet  Sted  til  et  eller  andet  Sted ;  de  ved  ikke 
selv  hvorfor.  Som  den  store  Hvalmoder  laa  der  med  sin 
Mund  aaben,  flød  disse  Sværme  af  smaa  Svømmere  ro- 
ligt ind  i  den  uden  saa  meget  som  at  drømme  om,  at  det 
var  en  Mund.  Der  blev  de  indfiltret  i  de  lange,  smalle 
Striber  eller  Plader  fra  de  frynsede  Barder.  Hvert  Øje- 
blik lukkede  Hvalen  dovent  sin  Mund,  strakte  sin  mæg- 
tig tykke  Tunge  frem  og  pressede  Vandet  ud  gennem 
Bardesiden.  Det  var  ligesom  at  si  et  Fad  Snittebønner 
i  et  Dørslag.  Naar  hun  havde  slugt  denne  Portion  Vand- 
mænd og  Blæksprutter,  aabnede  hun  Munden  igen  og 
ventede  paa,  at  en  ny  Mængde  skulde  svømme  ind.  Det 
var  en  meget  let  og  behagelig  Maade  at  faa  en  Bid  Fro- 
kost paa,  medens  hun  ventede  paa,  at  hendes  Barn  skul- 
de patte  færdig,  og  hvert  Øjeblik  „sprøjtede"  hun  fra 

det  store  Aandehul  eller  Næsebor  ovenpaa  sit  Hoved  og 
sendte  en  douchelignende  Straale  af  dampende  Aande 
op.  Hvert  Øjeblik  sendte  den  storhovede  Unge  under 
hendes  Luffe  ogsaa  en  Barnestraale  op,  som  om  den  vil- 
de efterligne  sin  Moder. 

Du  maa  imidlertid  ikke  tro,  at  denne  dovne  Maade 
at  faa  Mad  paa  var  nok  til  at  forsyne  Hvalmoderens 
Krop  med  Føde ;  —  hun  var  tyve  Meter  lang,  tre  Gange 
saa  lang  som  Bills  Skur  derovre.  Dette  var  kun  Smaa- 
bidder.  Da  hun  syntes,  at  hendes  Barn  havde  pattet  læn- 
ge nok,  gav  hun  det  et  Tegn,  som  det  forstod.  Det  trak 
sig  lidt  tilbage  langs  hendes  mægtige  Side.  Saa  løftede 
hun  sin  uhyre  Hale  lige  i  Vejret  og  dykkede  langsomt 
ned  i  det  svage,  grønne  Lys  i  Dybet,  medens  Ungen 
dygtigt  holdt  sin  Plads  bag  hendes  beskyttende  Luffe. 

Her  nede  sværmede  Verdenshavets  Smaavæsner 
mere  tæt  end  ved  Overfladen.  Hvalmoderen  svømmede 
langsomt  og  fyldte  atter  og  atter  sin  Mund  med  de  smaa, 
flydende  Blæksprutter,  til  hun  blev  træt  og  maaske  hav- 
de slugt  et  Ton  af  dette  bløde  Foder.  Naar  de  følte 
Bardesien  lukke  sig  om  sig,  blev  de  bange  og  udsendte 
en  Blækstraale,  som  om  de  troede,  at  den  kunde  frelse 
dem  fra  Skæbnen.  Det  mørkegrønne  Vand  i  Nærhe- 
den blev  saa  tilsølet,  at  Ungen  næppe  kunde  se  og 
maatte  trykke  sig  tæt  ind  til  sin  Moders  Side.  Et  Par 
Slag  af  hendes  mægtige  Haleflig  drev  hende,  lig  Skruen 
paa  en  Oceandamper,  ud  af  dette  Mørke  og  førte  hende 
et  Øjeblik  efter  ind  i  en  Stime  af  sydrejsende  Lodder." 

Drengen  aabnede  sin  Mund  for  det  naturlige  Spørgs- 
maal :  „Hvad  er  Lodder?" 

Men  Onkel  Andy  kom  ham  i  Forkøbet. 

„Det  er  smaa  Fisk  noget  lignende  Sardiner,"  forkla- 
rede han  hurtigt,  „og  de  rejser  i  saa  utallige  Mængder, 
at  Stormvejr  undertiden  kaster  dem  op  paa  Kysten  i 

lange  Skaar,  ligesom  du  ser,  naar  der  er  slaaet  Hø,  saa 
Bønderne  kommer  og  kører  dem  bort  til  Gødning.  Naa, 
det  tog  ikke  lang  Tid  for  den  gamle  Hval  at  fylde  sin 
store  Mave,  da  der  var  saadan  en  Mængde  Lodder.  Hun 
pløjede  dovent  gennem  Stimen  og  standsede  for  ømt  at 
gnubbe  sit  Barn  med  Luffen. 

Pludselig  fik  hun  Øje  paa  en  mærkeligt  udseende 
Skabning,  som  svømmede  lige  neden  under  Loddestimen 
og  af  og  til  aabnede  sin  Mund  for  at  sluge  en  Tønde 
eller  mere  af  Fiskene.  Den  var  omkring  fem  Meter  lang, 
havde  en  uhyggelig  hvidgraa  Farve  og  fra  dens  Næse 
stod  et  skarpt,  snoet  Horn,  maaske  to  Meter  langt,  lige 
i  Vejret.  Det  var  kun  en  dum  Narhval,  som  ikke  havde 
det  ringeste  Ønske  her  i  Verden  om  at  fornærme  sin 
kæmpemæssige  Nabo;  men  hun  blev  nervøs  ved  Synet 
af  dens  Horn.  Det  fik  hende  til  at  tænke  paa  den  fryg- 
tede Fjende,  Sværdfisken.  Hun  lagde  sit  Barn  godt  ind 
under  Luffen  og  gjorde  et  vildt  Fremstød  mod  den  uskyl- 
dige fremmede.  Dens  smaa  Griseøjne  blinkede  ængste- 
ligt, mens  den  styrtede  bort,  saa  hurtigt  den  kunde  og 
snart  tabtes  af  Syne  blandt  Loddernes  Millioner. 

Hvalmoderen  havde  nu  været  under  Vandet  i  tolv — 
femten  Minutter  og  vidste  saa,  at  det  var  Tid  for  hendes 
Unge  at  aande  igen;  selv  kunde  hun  have  fortsat  uden 
ny  Luft  i  endnu  fem  eller  maaske  endda  ti  Minutter  til 
uden  megen  Anstrengelse." 

Drengen  snappede  efter  Vejret.  Det  var  som  en  fæl 
Drøm,  dette  at  tænke  paa  at  lade  være  at  trække  Vejret 
saa  længe. 

„Aah,  hvor  det  maa  gøre  ondt!",  afbrød  han.  „Jeg 
troede,  det  slog  dem  ihjel." 

„Dig  vilde  det  selvfølgelig  slaa  ihjel  i  Løbet  af  to 
Minutter,"  svarede  Onkel  Andy.  „Men  de  er  skabte  an- 
derledes. De  har  det  saa  nemt,  at  de  aander  en  hel  Del 

paa  en  Gang  og  behøver  saa  ikke  at  tænke  mere  paa 
det  en  Tid.  Du  kan  let  se,  hvilken  Behagelighed,  det 
maa  være  for  dem. 

Da  de  kom  op  til  Overfladen  igen,  laa  de  behageligt 
og  vuggede  i  de  grønne  Dønninger,  medens  de  blæste 
den  brugte  Luft  ud  af  deres  Lunger.  Den  lille,  tynde 
Straale  fra  Ungen  hævede  sig  værdigt  ved  Siden  af  Mo- 
derens høje  og  yndefulde  Sprøjt.  Ungen  var  altid  sul- 
ten, fordi  den  skulde  vokse  saa  meget;  den  begyndte 
derfor  igen  at  patte,  medens  Moderen  halvsovende  laa 
og  solede  sig.  Over  dem  fløj  nogle  store,  hvide  Hav- 
maager,  der  skreg  mod  det  skarpe  blaa,  nu  og  da  fo'r  de 
ned  med  et  Plask  og  snappede  en  Fisk  fra  de  gennem- 
sigtige Bølgekamme.  Nogle  Hundrede  Meter  borte  laa 
tre  Sæler  og  solede  sig  paa  en  Isflade,  og  i  det  fjerne 
kunde  hun  se  andre  Hvaler  sprøjte.  Moderen  vidste 
da,  at  hun  og  Barnet  ikke  var  alene  i  dette  store,  klare 
Hav  og  Himmelrum. 

Sædvanligvis  plejede  den  store  Hval  ikke  at  blive 
mere  end  to,  tre  Minutter  i  Overfladen ;  hun  tilbragte 
det  meste  af  sin  Tid  i  mere  passende  Dybder.  Men  nu, 
medens  hendes  store  Barn  diede,  laa  hun  ofte  længe 
og  solede  sig  i  Overfladen,  til  Sulten  drev  hende  til 
Virksomhed  igen.  Sædvanligvis  plejede  hun  ogsaa  at 
være  temmelig  skødesløs  med  at  holde  Udkig  efter  sine 
Fjender,  men  nu  passede  hun  paa,  selv  naar  hun  syntes 
at  sove,  og  den  mindste  Smule  ud  over  det  sædvanlige, 
var  nok  til  at  gøre  hende  urolig.  Som  hun  dovent  -laa 
°g  vuggede  der  med  sit  Hoveds  store,  sorte  Runding  og 
Ryggen  lige  i  Vandskorpen  —  det  lignede  et  Rev,  som 
rejste  sig  over  Bølgerne  —  fik  hun  pludselig  Øje  paa  et 
hvidt,  laaddent  Hoved  med  en  sort  Næsetip,  som  hur- 
tigt kløvede  Vandet.  Hun  vidste,  at  det  kun  var  en  Is- 
bjørn, som  svømmede,  og  hun  vidste  ogsaa,  at  den  ikke 

var  stor  nok  til  at  vove  at  angribe  hendes  Unge.  Men 
med  sin  taabelige  Moderangst  havde  hun  noget  imod,  at 
selv  den  var  i  Nabolaget.  Hun  drejede  sin  mørke  Krop 
rundt  som  for  at  skjule  Barnet  for  den  hvide  Svømmers 
Øjne,  mens  hun  laa  og  kiggede  paa  ham  i  mistænksom 
Vrede.  Bjørnen  nedlod  sig  imidlertid  næppe  til  at  se 
efter  hende.  Den  var  ude  efter  de  solslikkende  Sæler 
paa  Isflagen.  Nu  dykkede  den,  en  lang,  lang  Dykning, 
kom  pludselig  op  lige  ved  selve  Iskanten  og  snappede 
den  nærmeste  Sæl  i  Struben,  netop  som  den  skulde  til 
at  styrte  sig  i  Vandet. 

Denne  kedelige  Historie  skænkede  den  gamle  Hval 
ingen  synderlig  Interesse;  saa  længe  Bjørnen  holdt  sig 
i  ærbødig  Afstand  fra  hendes  dyrebare  Barn,  var  det 
hende  ligegyldigt,  hvor  mange  dumme  Sæler  den  dræbte. 

Men  lidt  efter  opdagede  hun  langt  borte  blandt  sine 
sprøjtende  Slægtninge  det  sorte,  langsomtgaaende  Skrog 
af  en  Hvalfangerdamper.  For  længe  siden  havde  hun 
lært,  at  disse  mærkelige  Dyr,  som  syntes  at  have  andre 
meget  smaa,  men  meget,  meget  farlige  Dyr  inden 
i  sig,  var  de  Fjender,  der  var  mest  at  frygte.  Det  var 
nu  altfor  langt  borte  til,  at  hun  behøvede  at  være  uro- 
lig, men  hun  laa  og  passede  paa  det  ubegribelige 
Uhyre  saa  godt,  at  hun  næsten  glemte  at  aande.  Lidt 
efter  saa  hun  det  kravle  tæt  hen  til  en  af  hendes  intet- 
anende Slægtninge.  En  ondskabsfuld  Flamme  skød  u  \ 
fra  dets  Hoved.  En  høj  Torden  kom  rullende  over  Bøl- 
gerne, og  hun  saa  sin  kæmpemæssige  Slægtning  kaste 
sig  helt  op  i  Luften.  Han  faldt  tilbage  med  et  rædsels- 
fuldt Plask,  som  fik  Uhyret  til  at  rulle,  og  i  maa- 
ske  et  Minut  piskede  hans  Kamp  Havet  til  Skum.  Saa 
blev  han  stille,  og  snart  saa  hun  ham  blive  trukket  lang- 
somt bort,  til  han  laa  tæt  op  til  Uhyrets  Side.  Denne 
Hændelse  fyldte  hende  med  en  Rædsel,  som  gjorde 

hende  helt  syg.  Hun  knugede  Ungen  skælvende  ind  un- 
der sin  Luffe  og  styrtede  endnu  engang  ned  i  Dybet  saa 
hurtigt  som  den  lille  kunde  følge  med.  I  en  Dybde  af 
maaske  femoghalvfjerds  Meter  drog  hun  videre  til  et 
andet  Madsted,  hvor  hun  stolede  paa,  at  Uhyret  ikke 
kunde  være  fulgt  med. 

Da  hun  igen  kom  op  til  Overfladen,  femten  Minut- 
ter efter,  var  Uhyret  og  alle  hendes  sprøjtende  Slægtnin- 
ge borte,  skjult  bag  et  flere  Kilometer  langt,  blaat  Is- 
bjerg. Men  hun  var  ikke  beroliget.  Hun  blev  oppe  næp- 
pe to  Minutter  for  at  give  Ungen  Tid  til  at  aande  og 
styrtede  saa  igen  nedad  og  fortsatte  sin  Rejse.  Da  dette 
havde  gentaget  sig  en  halv  Snes  Gange,  begyndte  hun  at 
føle  sig  mere  rolig.  Hun  gjorde  Holdt  og  laa  og  vug- 
gede i  Havet  lige  uden  for  en  bred,  klippekantet  Bugt. 

Her  vilde  Heldet,  at  hun  befandt  sig  midt  i  den 
Føde,  hun  holdt  mest  af.  De  graagrønne  Bølger 
var  helt  plettede  af  blegrødt.  Denne  usædvanlige  Far- 
ve kom  fra  Hærskarer  af  bittesmaa,  rejelignende  Dyr, 
langt  ude  i  Familie  med  dem,  du  holder  saa  meget  af 
paa  Smørrebrød.  Hvalen  foretrak  dem  i  Form  af  Suppe, 
saa  hun  sejlede  langsomt  gennem  dem  med  sin  Kæmpe- 
mund paa  vid  Gab.  Af  og  til  lukkede  hun  Kæberne  sam- 
men, gav  et  Par  store  Gylp,  og  de  smaa  Øjne,  som 
sad  helt  tilbage  ved  hendes  Skulderblade,  straalede  af 
Tilfredshed.  Men  det  saa  ud  til,  at  hun  ikke  var  den 
eneste,  som  holdt  af  saadanne  Lækkerbidskner.  Luf- 
ten var  fuld  af  Vingesus  og  Skrig;  Maager,  Tossefugle 
og  Storkjover  slog  ned,  plaskede  og  skændtes,  fordi 
de  kom  i  Vejen  for  hverandre  ved  Festmaaltidet.  Her 
og  der  viste  en  stor  Sugehvirvel  paa  en  Bølges  glatte 
Ryg,  at  ogsaa  de  store  Fisk  tog  for  sig  af  den  blegrøde 
Sværm.  Hvalen  holdt  Øje  med  disse  store  Hvirvler, 
skønt  hun  egentlig  ikke  følte  nogen  Fare  her. 

Hun  var  netop  ved  at  komme  til  det  Resultat,  at  man 
kan  faa  nok,  selv  af  Rejer,  da  hun  ved  at  kigge  nedad 
fik  Øje  paa  en  lang,  smidig,  faretruende  Skikkelse,  som 
skraaede  op  mod  hende  gennem  en  Stribe  klart  Vand 
mellem  Rejehærene.  Hun  kendte  alt  for  godt  denne 
uhyggelige  Skikkelse,  som  styrtede  mod  hendes  Barn 
med  det  frygtelige  Sværd,  der  stod  skarpt  og  lige  ud 
fra  den  spidse  Næse. 

Til  Trods  for  sin  umaadelige  Krop  og  tilsyneladen- 
de kluntede  Skikkelse,  var  Hvalen  i  Stand  til  vidunder- 
lig hurtig  Handling.  Forstaar  du,  hun  var  et  helt  Bundt 
Muskler,  naar  vi  lige  undtager  Hovedet.  Hurtig  som 
Tanken  smuttede  hun  rundt  mellem  Ungen  og  den  opad- 
farende  Sværdfisk.  Hun  kom  lige  i  rette  Tid.  Stødet, 
som  vilde  være  gaaet  tværs  gennem  Ungen  og  have 
skaaret  dens  Hjerte  midt  over,  gik  nu  dybt  ind  i  hendes 
Side. 

Røverfisken  trak  sit  frygtelige  Vaaben  tilbage,  dreje- 
de rundt  som  Lynet  og  førte  et  nyt  Stød  mod  det  efter- 
tragtede Bytte.  Men  Moderen,  som  holdt  sin  lille  tæt 
ind  til  sig  under  Luffen,  drejede  igen  tidsnok  til  at  hin- 
dre Angrebet  og  fik  igen  det  frygtelige  Stik  i  sin  Side. 
Saa  hurtig  var  Sværdfisken  —  den  var  en  Slags  Kæmpe- 
makrel med  'hele  Makrellens  Ynde,  glødende  Liden- 
skab og  Behændighed,  —  at  den  syntes  at  være  alle- 
stedsnærværende. Hvalen  blev  ved  at  dreje  rundt  i  en 
svimlende  Skumkreds,  ligesom  en  Malstrøm,  med  den 
forvirrede  Unge  i  Kredsens  Midte.  Hendes  Hales  mæg- 
tige Skrueslag  —  dens  Flige  var  syv  Meter  brede  —  satte 
hele  Vandoverfladen  i  Kog  mange  Hundrede  Meter  bort. 

Til  sidst  brød  den  forpinte  Moder,  vanvittig  af  Ra- 
seri, af  Rædsel  for  sin  Unge  og  af  Smerterne  i  sine  Saar, 
ud  i  et  dybt  drønende  Brøl,  der  lød,  som  kom  det  fra 
hundrede  Tyre.  Denne  gaadefulde  Lyd  sendte  Maager- 

ne  skrigende  op  i  Luften  og  skræmmede  de  solslikken- 
de  Hvalrosser  væk  fra  Klipperevene  fem  Kilometer 
borte.  Hver  Sæl,  som  hørte  det,  gyste  og  dykkede  ned, 
og  en  gammel  Isbjørn,  der  strejfede  om  langs  den  øde 
Kyst  for  at  søge  efter  døde  Fisk,  løftede  sit  magre  Ho- 
vede og  lyttede  ængsteligt. 

Kun  Sværdfisken  lagde  ikke  Mærke  til  dette  mæg- 
tige og  fortvivlede  Brøl.  Midt  under  det  gjorde  den  et  nyt 
Stød,  ramte  en  Haandsbred  ved  Siden  af  Kalven  og  be- 
gravede sit  Sværd  saa  langt,  det  var,  i  Moderens  Flanke. 
Ved  dette  syntes  den  gamle  Hval  at  miste  al  Omtanke. 
Stadig  knugende  den  skrækslagne  Unge  under  den  ene 
Luffe,  stod  hun  lige  paa  Hovedet,  saa  det  og  hendes 
halve  Krop  var  under  Overfladen  og  begyndte  at  piske 
Vandet  om  sig  med  tunge,  bedøvende  Slag  af  Halen. 
Dette  mægtige  Oprør  drev  Sværdfisken  bort  fra  Over- 
fladen, og  i  et  Par  Minutter  svømmede  den  rundt  om 
hende  i  en  stor  Cirkel  syv  Meter  nede  og  prøvede  at 
faa  Rede  paa  denne  mærkelige  Taktik.  Saa  skød  den 
hurtigt  og  lydløst  som  en  Skygge  skraat  ind  godt  nede 
under  disse  bragende  Slags  Rækkevidde.  Dens  Sværd 
gik  lige  gennem  Ungen,  gennem  dens  Hjerte,  dræbte 
den  øjeblikkelig  og  tvang  den  samtidig  bort  fra  dens 
Moders  Beskyttelse.  Sværdfisken  styrtede  bort  med  det 
livløse,  men  endnu  skælvende  Legeme  paa  sit  Sværd  og 
var  øjeblikkelig  ude  af  Syne,  skjult  af  de  tætte,  oprørte, 
blegrøde  Rejeskarer. 

I  maaske  et  Minut  syntes  Moderen  uvidende  om, 
hvad  der  var  sket,  forvirret  som  hun  blev  af  sine  egne 
Anstrengelsers  Voldsomhed.  Endelig  holdt  hun  op  med 
at  piske  Vandet,  kom  langsomt  op  til  Overfladen,  stirrede 
fortumlet  omkring  og  udbrølte  endnu  engang  sit  frygte- 
lige, drønende  Raab.  Endnu  engang  for  Havfuglene 
rædselslagne  op  i  Luften,  og  den  gamle  Isbjørn  paa  den 

fjerne  Kyst  løftede  atter  sit  Hovede  for  ængsteligt  at 
lytte." 

„Og  hun  saa  aldrig  sit  Barn  mere,"  mumlede  Dren- 
gen sørgmodigt. 

Onkel  Andy  fnyste  foragteligt  i  Stedet  for  at  svare. 

„Aah,  hvor  jeg  vilde  ønske,  at  der  var  nogen,  der 
rigtig  vilde  give  den  Sværdfisk,"  sagde  Drengen  og 
tørrede  en  Taare  bort  fra  sin  Næse. 

TEDDY-BJØRNS  BITRÆ 


DE  var  ved  at  udforske  de  høje  Skrænter  paa  den 
anden  Side  Sølvsøen.  Det  havde  været  en  usæd- 
vanlig lang  Tur  for  Drengens  korte  Ben,  og  Onkel  Andy 
havde  betænksomt  foreslaaet  et  Hvil,  under  Foregivende 
af  at  han  trængte  til  at  faa  en  rolig  Pibe  Tobak.  Han 
vidste,  Drengen  vilde  stavre  af  Sted,  til  han  sank  om  i 
sine  egne  Fodspor,  før  han  vilde  tilstaa,  at  han  var  træt. 
En  mosklædt  Kampesten  i  den  luftige,  grønne  Skygge 
af  en  Sølvbirk  var  Hvilestedet,  primitivt  og  dog  behage- 
ligt, netop  efter  Onkel  Andys  Smag,  og  dernede  bag 
en  Række  af  tre  lave,  skovklædte  Højderygge  laa  Søens 
fortryllende  Spejl  udbredt.  Onkel  Andys  Pibe  smagte 
ham  aldrig  saa  godt,  som  naar  han  kunde  ryge  den  til 
en  stor  og  pragtfuld  Udsigt. 

Drengen,  som  havde  sat  sig  med  Benene  overkors 
paa  Grønsværet  ved  Foden  af  Stenen  vilde  ogsaa  have 
nydt  den  vidunderlige  Udsigt,  men  hans  ivrige  Øjne 
havde  opdaget  et  Par  brune  Kaniner,  som  spørgende 
kiggede  paa  ham  fra  Kanten  af  et  Krat  af  unge  Graner. 

„Maaske,"  tænkte  han  ved  sig  selv,  „vil  de  komme 
ud  og  lege,  hvis  vi  er  rigtig  stille." 

Han  skulde  lige  til  forsigtigt  at  hviske  dette  til  Onkel 
Andy,  da  der  et  eller  andet  Sted  fra  Træerne  bag  ham 

kom  en  høj,  skrabende  Lyd  af  Kløer,  som  kradsede 
mod  Bark,  efterfulgt  af  et  Bump,  et  Grynt  og  en  Piben 
og  saa  Støjen  af  et  tungt  Dyr,  som  fo'r  gennem  Under- 
skoven. Det  standsede  sin  støjende  Flugt  en  tyve-tredive 
Skridt  fra  dem ;  men  Buskadset  var  saa  tæt,  at  de 
ikke  fik  et  Glimt  at  se.  Kaninerne  forsvandt,  og 
Drengen  blev  forskrækket,  rykkede  sig  tættere  til  sin 
Onkels  Knæ  og  stirrede  op  paa  ham  med  store,  spør- 
gende Øjne. 

„Han  har  nok  mægtig  travlt  og  er  ligeglad  med, 
hvem  der  hører  det,"  kluklo  Onkel  Andy.  Men  hans 
buskede  Øjenbryn  var  rynkede  af  nogen  Forvirring. 

„Hvem  er  han?"  spurgte  Drengen. 

„Hm,  naa,"  brummede  Onkel  Andy,  det  skulde  sige 
saa  meget  som,  at  Drengen  burde  vide  det  uden  at  spør- 
ge. „Du  ved,  at  der  er  intet  i  disse  Skove,  som  er  stort 
nok  til  at  lave  saadan  en  Støj  undtagen  en  Bjørn  eller 
et  Elsdyr.  Et  Elsdyr  kan  ikke  kravle,  og  du  hørte,  at 
den  Fyr  her  faldt  ned  fra  et  Træ,  ikke?" 

„Hvorfor  faldt  han  ned  fra  et  Træ?"  spurgte  Dren- 
gen meget  overrasket. 

„Det  er  netop,  hvad  jeg  — ,"  begyndte  Onkel  Andy. 
Men  han  blev  afbrudt. 

„Aah!  Av!  Den  stak  mig,"  raabte  Drengen  med 
skingrende  Stemme,  hoppede  op  og  slog  efter  sit  Øre. 
Hans  Øjne  fyldtes  med  Taarer  over  Fornærmelsen. 

Onkel  Andy  kiggede  et  Øjeblik  paa  ham  i  alvorlig 
Bebrejdelse.  Saa  sprang  ogsaa  han  op,  som  om  Kampe- 
stenen pludselig  var  bleven  rødglødende,  strøg  sig  over 
Haaret  med  begge  Hænder  og  tabte  sin  Pibe. 

„Nu  forstaar  jeg  hvorfor  han  faldt  ned,"  raabte 
han.  Drengen  gav  igen  et  Skrig,  slog  sine  Hænder  mod 
Knæet,  der  hvor  Strømpen  ikke  naaede  op  til  hans  korte 
Benklæder  og  begyndte  at  hoppe  frem  og  tilbage  paa  eet 

Ben.  En  tung,  bedøvende  Summen  begyndte  at  blive 
hørlig. 

„Kom!"  hylede  Onkel  Andy,  slog  vredt  mod  sin 
Kind  og  dukkede  Hovedet,  som  om  han  vilde  stange 
nogen.  Han  greb  Drengen  i  den  ene  Arm  og  styrtede 
over  til  Grantykningen  med  ham,  hvor  Kaninerne  havde 
siddet. 

„Duk  dig!"  beordrede  han.  „Ned  med  dig  —  fladt 
ned!"  Sammen  kravlede  de  ind  i  den  lavtvoksende,  tæt- 
bladede  Tykning,  hvor  de  laa  Side  om  Side  med  An- 
sigtet nedad. 

„De  forfølger  os  ikke  herind,"  mumlede  Onkel  An- 
dy." De  kan  ikke  lide  tæt  Buskads." 

„Men  jeg  er  bange  for,  at  vi  har  bragt  nogle  med 
os,"  svarede  Drengen  og  prøvede  stærkt  paa  at  holde 
Graaden  borte  fra  sin  Stemme.  „Jeg  synes,  jeg  hører 
en  kravle  rundt  og  summe  i  mit  Haar.  Aah!"  Han  greb 
vildt  om  sit  Ben. 

„Du  har  Ret,"  sagde  Onkel  Andy;  hans  Stemme  blev 
pludselig  meget  streng,  da  en  Bi  kravlede  over  hans 
Flip  og  stak  ham  eftertrykkeligt  i  Nakken.  Han  rejste 
sig  op.  Flere  andre  Bier  kravlede  over  ham  og  søgte 
en  virkningsfuld  Plet,  hvor  de  kunde  anbringe  deres 
brændende  Erindringer.  Men  han  skænkede  dem  ingen 
Opmærksomhed.  De  stak  ham,  hvor  de  vilde,  medens 
han  hurtigt  undersøgte  Drengens  Haar,  Bluse,  Ærmer, 
Strømper  og  løstsiddende  Bukser.  Han  dræbte  en  halv 
Snes  af  de  vrede  Kravlere,  før  de  naaede  at  gøre  Dren- 
gen mere  Skade.  Han  trak  tre  Brodde  ud  og  anbragte 
fugtig  Jord,  som  han  tog  under  Mosset,  paa  hver  rød 
og  smertende  Plet. 

Drengen  saa  op  paa  ham  med  en  kæk,  lille  Latter 
og  rystede  haardnakket  Taarerne  fra  sin  Næsetip,  fordi 

han  ikke  ved  at  bruge  sit  Lommetørklæde  eller  sin 
Haand  vilde  vise,  at  de  var  der. 

„Rigtig  mange  Tak,"  begyndte  han  høfligt.  „Men 
aah,  Onkel  Andy,  dit  stakkels  Øje  er  frygteligt,  aah!" 

„Ja,  de  har  været  lidt  ude  efter  mig,"  samtykkede 
Onkel  Andy  og  vendte  sig  raskt  mod  sine  egne  Angri- 
bere, nu  Drengen  var  sikker.  „Men  dette  Stik  under 
Øjet  er  det  eneste,  som  betyder  noget.  Se  her,  om  du 
kan  faa  fat  paa  Brodden." 

Drengens  gode  Øjne  og  behændige  smaa  Fingre  fan- 
gede den  straks.  Onkel  Andy  plastrede  Stedet  med  en 
Klat  vaad,  sort  Jord  og  kiggede  alvorligt  over  den  paa 
Drengens  hævede  Øre.  Han  ordnede  sit  graasprængte 
Haar  og  prøvede  at  se  ud,  som  om  intet  særligt  var 
hændt. 

„Jeg  vilde  ønske,  at  jeg  havde  faaet  min  Pibe  med 
mig,"  mumlede  han.  „Den  ligger  derovre  ved  Stenen. 
Men  jeg  tror  ikke,  det  vilde  være  sundt  for  mig  at  kravle 
ud  og  hente  den  lige  nu!" 

„Hvad  tror  du,  det  var,  der  gjorde  dem  saa  frygtelig 
rasende,"  spurgte  Drengen,  mens  han  plejede  sit  Saar 
og  uroligt  lyttede  til  den  ondskabsfulde  Summen,  som 
fyldte  Luften  udenfor  Tykningen. 

„Det  er  den  dumme  Bjørn,"  svarede  Onkel  Andy. 
„Han  er  stødt  paa  et  Bitræ,  som  var  for  svært  for  ham 
at  rive  op,  og  han  tossede  saa  med  det  netop  længe  nok 
til  at  faa  Bierne  godt  rasende.  Saa  stak  han  af  i  en  Fart, 
og  vi  maa  blive  her,  til  Bierne  er  blevne  lidt  rolige 
igen." 

„Hvor  længe  vil  det  vare?"  spurgte  Drengen  bedrø- 
vet. Det  var  svært  at  sidde  stille  i  det  varme  Granbu- 
skads med  den  brændende,  bankende  Svie  i  sit  Øre  og 
to  smaa  brændende,  smertende  Pletter  paa  sit  Ben. 

Onkel  Andy  var  selv  langt  fra  glad,  men  han  følte, 

at  Drengen,  som  havde  opført  sig  saa  godt,  maatte  have 
Tankerne  adspredt.  Han  fiskede  et  Brev  frem  fra  sin 
Lomme,  rullede  en  Cigaret  saa  tyk  som  en  Finger 
af  sit  svære  Pibetobak  og  begyndte  at  udstøde  saa  mæg- 
tige Skyer,  at  de  nok  skulde  afskrække  andre  Bier  fra 
at  luske  ind  i  Tykningen ;  derefter  bemærkede  han  lige- 
gyldigt, men  trøstende:  „Det  er  paa  ingen  Maade  altid, 
at  Bjørnen  klarer  sig  paa  denne  Maade;  for  det  meste 
gaar  det  modsat.  Denne  Bjørn  var  en  Idiot.  Men  Teddy- 
Bjørn,  en  Unge  ovre  ved  Foden  af  Sukkertopbjerget, 
han  var  ikke  saa  tosset.  Da  han  gik  løs  paa  sit  første 
Bitræ,  —  han  var  dengang  kun  en  Unge,  maa  du  hu- 
ske, —  ordnede  han  Foretagendet  hurtigt  og  paa  en  or- 
dentlig Maade.  Jeg  vilde  ønske,  det  havde  været  disse 
Bier,  han  havde  renset  ud." 

Drengen  var  saa  overrasket,  at  han  glemte  sit  Ben 
et  Øjeblik. 

„Ih!"  udbrød  han.  „Hvordan  kunde  en  Unge  gøre, 
hvad  en  stor,  stærk,  voksen  Bjørn  ikke  kunde  klare." 
Han  tænkte  med  Gysen  paa,  hvor  udygtig  han  vilde 
være  til  saadan  et  Foretagende. 

„Vent  og  hør!"  advarede  Onkel  Andy  og  blæste  som 
rasende  Skyer  fra  sin  mægtige  Cigaret.  „Det  var  henimod 
Slutningen  af  Blaabærtiden,  da  Teddy-Bjørn  mistede 
sin  store,  brunpelsede  Moder  og  sin  lille,  glinsende,  mørke 
Søster  og  fandt  sig  fuldstændig  ene  i  Verden.  De  var 
alle  tre  kommet  ned  sammen  fra  de  høje  Blaabærstræk- 
ninger  til  de  mørke  Moser  for  at  jage  efter  Rødder  og 
Svampe  som  en  Afveksling  i  deres  Frugtkost.  Moderen 
og  Søsteren  var  begge  blevet  fanget  i  en  Fælde,  en  fryg- 
telig Fælde,  som  knuste  dem  fuldstændig  med  det  sam- 
me. Teddy-Bjørn,  som  var  nogle  Meter  fra  Faren, 
havde  stirret  derhen  et  Par  Sekunder  i  stivnet  Skræk. 
Saa  styrtede  han  bort  som  en  gal  med  sin  Moders  adva- 

rende,  hæse  Skrig  i  sine  Ører.  Han  følte  instinktmæs- 
sigt, at  han  aldrig  vilde  se  dem  mere,  og  han  var  meget 
ulykkelig  og  ensom.  En  hel  Dag  var  han  i  daarligt  Hu- 
mør og  strejfede  hvileløst  omkring  paa  de  høje  Skrænter 
uden  at  æde,  til  han  endelig  blev  saa  sulten,  at  han 
maatte  have  noget  Mad.  Han  glemte  sin  Sorg  lidt  og  be- 
gyndte at  søge  efter  Føde.  Men  fra  at  være  en  Unge,  der 
havde  det  mest  solfyldte  Humør,  blev  han  nu  straks 
saa  irritabel,  som  nogen  kunde  være. 

Som  jeg  har  fortalt  dig,"  fortsatte  Onkel  Andy  og 
kiggede  med  mærkelig  Alvor  paa  Drengen  over  Mudder- 
kagen paa  sit  hævede  Øje,  „var  Blaabærrene  netop  ved 
at  være  forbi,  og  da  Teddy-Bjørn  ikke  vilde  gaa  ned  i 
Lavlandet  igen  for  at  jage  efter  andre  Fødemidler, 
maatte  han  drive  langt  omkring  for  at  faa  Blaabær  nok 
til  at  stille  sin  sunde,  unge  Appetit  med.  Saaledes  skete 
det,  at  han  en  Dag  i  en  afsidesliggende  Krog  af  Bjergene 
stødte  paa  en  Strækning  med  forsinkede  Bær,  store, 
tunge,  dybblaa  og  saftfyldte  Bær,  og  han  glemte  fuld- 
stændig sig  selv  i  sin  graadige  Ivrighed.  Han  peb,  han 
gryntede,  og  han  svælgede  og  havde  slet  ikke  Tid  til  at 
se,  hvor  han  traadte.  Pludselig  faldt  han  da  ogsaa  lige 
gennem  det  tykke  Dække  af  Blaabærbuske  og  rutchede 
sprællende  og  kradsende  ned  ad  en  næsten  lodret 
Skrænt. 

Stykket,  han  faldt,  var  ikke  meget  under  ti  Meter, 
og  han  standsede  med  et  Bums,  som  ikke  lod  ham  be- 
holde Vejr  nok  til  at  skrige.  Bunden  var  imidlertid 
blød  med  Underskov,  gamle  Grene  og  Løv,  saa 
han  kom  ikke  til  Skade.  Et  Stykke  Tid  havde  han  travlt 
med  at  slikke  sig  overalt  for  at  forvisse  sig  om,  at  han 
var  uskadt.  Beroliget  i  saa  Henseende  luskede  han  om 
og  undersøgte  Stedet,  han  var  dumpet  ned  til. 

Det  var  en  Slags  dyb  Skaal,  ikke  femten  Meter  bred 

124 


ved  Bunden  og  med  saa  stejle  Klippesider,  at  Ted- 
dy-Bjørn  slet  ikke  følte  Lyst  til  at  klatre  op  ad  dem. 
Han  gik  snøftende  og  spejdende  rundt  ved  Udkanterne 
i  Haab  om  at  finde  en  lettere  Maade  at  slippe  væk  paa. 
Skuffet  i  dette  løftede  han  sin  sorte,  aarvaagne,  lille 
Næse  i  Vejret  og  kiggede  længselsfuldt  op,  som  om  han 
overvejede,  om  han  skulde  prøve  at  flyve. 

Han  saa  ingen  Hjælp  i  den  Retning ;  men  hans  Næse- 
bor opfangede  en  Duft  som  øjeblikkelig  bragte  al  Tanke 
om  at  undslippe  ud  af  hans  Hoved.  Det  var  den  varme, 
liflige  Duft  af  Honning.  Teddy-Bjørn  havde  aldrig  smagt 
Honning;  men  ingen  behøvede  at  fortælle  ham,  at  det 
var  godt.  Samtidig  følte  han,  at  han  var  meget  sulten, 
og  i  Stedet  for  at  prøve  paa  at  finde  en  Vej  ud  af  Hullet, 
var  hele  hans  Ønske  nu  at  finde  ud  af,  hvorfra  denne 
vidunderlige  Lugt  kom.  Hvis  han  i  det  hele  taget  tænkte 
mere  paa  Hullet,  saa  var  det  kun  for  at  glæde  sig  over, 
at  han  havde  haft  det  store  Held  at  falde  i  det. 

Fra  det  tykke  Jordlag  i  Bunden  voksede  tre  store 
Træer.  To  af  disse  var  Grantræer,  grønne  og  levende. 
Det  tredie  var  en  gammel  Ahorn,  hvor  nogle  af  Grene- 
ne var  brækket  af.  Den  var  helt  gaaet  ud  paa  den  ene 
Side,  medens  nogle  faa  Grene  paa  den  anden  Side 
endnu  havde  Blade.  Omkring  et  lille  Hul  nær  Toppen 
af  dette  stærkt  medtagne,  gamle  Træ  fik  Teddy-Bjørn 
Øje  paa  en  Mængde  Bier,  som  fløj  til  og  fra.  Saa  vidste 
han,  hvor  den  vidunderlige  Duft  kom  fra.  For  skønt 
hans  Erfaringer,  som  jeg  har  sagt  dig,  var  meget  be- 
grænsede, saa  havde  hans  Moder  dog  sørget  for  at  bi- 
bringe ham  en  forbavsende  Mængde  nyttige  og  forskel- 
ligartede Oplysninger. 

Teddy-Bjørn  havde  en  Anelse  om,  at  Bier  til  Trods 
for  deres  ringe  Størrelse  var  i  Stand  til  at  være  højst 
ubehagelige  og  ogsaa,  at  de  havde  et  pirreligt  Gemyt, 

Alligevel  spildte  han  ingen  Tid  med  at  spekulere  over, 
hvad  han  helst  skulde  gøre;  han  var  nemlig  en  meget 
beslutsom  Bjørn.  I  samme  Øjeblik,  som  han  var  over- 
bevist om,  at  Honningen  var  oppe  i  det  Træ,  klatrede 
han  op  for  at  faa  fat  i  den. 

„Aah!"  raabte  Drengen  og  gyste  af  Medlidenhed, 
mens  han  følte  paa  sit  Ben  og  sit  Øre.  „Hvorfor  tænkte 
han  sig  dog  ikke  om?" 

Onkel  Andy  syntes  ikke  at  mene,  at  dette  Spørgs- 
maal  var  et  Svar  værd.  Han  overhørte  det,  men  stop- 
pede op  netop  ved  dette  spændende  Punkt  og  begyndte 
med  fortvivlende  Forsigtighed  at  rulle  sig  en  ny,  tyk 
og  kluntet  Cigaret.  Han  lagde  frisk  Jord  baade  paa  Dren- 
gens og  sine  egne  Stik  og  fortsatte  saa  endelig. 

„Træet  maa  have  været  hult  langt  ned,  for  næsten 
lige  saa  snart  Teddy-Bjørns  Kløer  begyndte  at  kradse 
paa  Barken,  anede  Bierne  Uraad  og  blev  ophidsede. 
Da  han  var  knap  nok  Halvvejen  oppe  og  hang  fast  i  den 
ru  Bark  med  alle  sine  Kløer,  biff,  —  noget  skarpt  og 
meget  varmt  ramte  ham  paa  Næsen.  Han  gryntede  og 
gav  næsten  Slip  af  Overraskelse,  for  naturligvis  vilde 
han  gerne  stryge  det  væk,  —  du  ved  jo,  hvor  ondt  det 
gør." 

„Ja,  det  kan  du  tro,"  mumlede  Drengen  i  største 
Medlidenhed  og  strøg  Mudderkagen  paa  sit  Øre. 

„Men  den  Unge  havde  naturligvis  et  forstandigt  Ho- 
ved. Han  vidste,  at  hvis  han  slap  bare  med  een  Lab, 
vilde  han  falde  ned,  fordi  Træstammen  var  saa  tyk,  at 
han  ikke  kunde  gribe  om  den.  Han  begravede  derfor 
blot  sin  sviende  Næse  i  Barken  og  kloede  sig  rundt  til 
den  anden  Side  af  Træet,  hvor  Grenene,  som  endnu 
var  grønne,  beskyttede  ham  lidt,  og  hvor  der  var  en  dyb 
Skygge  fra  det  nærstaaende  Grantræ,  hvis  Grene  væ- 
vede sig  ind  i  Ahornens.   Her  syntes  Bierne  ikke  at 

lægge  Mærke  til  ham.  Han  holdt  sig  meget  stille  og  lyt- 
tede til  deres  vrede  Summen,  til  den  var  stilnet  noget 
af.  I  Stedet  for  saa  at  fortsætte  med  støjende  Hurtig- 
hed, som  han  havde  gjort  før,  arbejdede  han  sig  sni- 
gende og  langsomt  opad,  til  han  kunde  kravle  ind  paa 
den  første  Grengaffel.  Du  ser,  at  den  Bjørn  var  lærenem. 

Lidt  efter  stak  han  sin  Næse  frem  for  at  mærke,  hvor 
nær  han  var  ved  Bihullet.  Han  fik  lige  Tid  til  at  op- 
dage det  et  Par  Meter  over  sig,  da  det  igen  lød :  biff ! 
Han  blev  stukket  paa  Læben.  Han  trak  sit  Hoved  hur- 
tigt tilbage,  kan  du  tro,  saa  hurtigt  at  han  fangede  Bien 
og  masede  den.  Harmfuld  aad  han  den,  og  laa  saa  rullet 
sammen  i  Grengaflen  nogle  Minutter,  mens  han  forsigtigt 
strøg  sin  ømme,  lille  Næse  og  peb  vredt. 

Den  varme,  søde  Duft  fra  Honningen  var  meget 
stærk  heroppe,  og  yderligere  var  Teddy-Bjørns  Sind 
nu  fuldstændigt  i  Oprør.  De  fleste  Unger  og  ogsaa  nogle 
gamle  Bjørne  vilde  have  opgivet  Foretagendet  paa  dette 
Punkt,  thi  som  Regel  maa  der  en  gammel,  klog  Bjørn 
til  for  at  behandle  et  Bitræ  med  Held ;  men  Teddy-Bjørn 
var  ikke  nogen  almindelig  Unge,  skal  jeg  sige  dig.  Han 
laa  og  plejede  sin  Vrede  og  sin  Næse,  til  han  var  klar 
over,  hvad  han  vilde  gøre,  —  og  saa  gav  han  sig  i  Lag 
med  at  udføre  det. 

Han  halede  sig  sagte  op  fra  Gren  til  Gren  og  gjorde 
ikke  mere  Støj  end  en  Skygge.  Saa  snart  han  var  lige 
bag  Bihullet,  drejede  han  rundt,  gravede  sine  Kløer  ind 
i  Kanterne  af  det,  og  trak  til  af  alle  Kræfter.  Træet  var 
raaddent  og  en  Labfuld  gammelt  Træ  halede  han  frem, 
—  —  og  saa  Bierne ! 

De  var  paa  ham  som  et  Lyn.  Han  gryntede  rasende, 
lukkede  Øjnene  tæt  sammen,  trak  Snuden  ind  under 
venstre  Arm,  som  han  holdt  godt  fast  med  —  og  naaede 
blindet  rundt  for  at  tage  et  nyt  Greb  i  Bihullet.  Denne 

Gang  fik  han  godt  fat;  han  kunde  mærke  noget  give 
efter  dernede ;  men  den  brændende  Smerte  var  for  me- 
get for  ham.  Han  trak  sin  Lab  til  sig,  krøb  tilbage  til 
Grengaflen  og  slog  rasende  mod  Ører  og  Ansigt  og 
ud  i  Luften,  som  nu  var  fuld  af  hans  Angribere.  Den 
frygtelige  Summen  fra  dem  gjorde  ham  næsten  bange. 
Et  Par  Sekunder  holdt  han  Stand  og  kæmpede  som  en 
vild;  saa  svang  han  sig  med  en  Lethed,  som  du  aldrig 
vilde  have  drømt,  at  denne  tykke  Skikkelse  var  i  Besid- 
delse af,  fra  Gren  til  Gren  nedad,  medens  han  hele  Vejen 
peb  og  hostede  og  spyttede  og  hvinede.  Fra  den  neder- 
ste Gren  gled  han  ned  ad  Stammen;  hans  Kløer  rev  i 
Barken  og  holdt  blot  saa  meget  fast,  at  de  kunde  tage 
lidt  af  i  Faldet. 

Da  han  naaede  Jorden  begyndte  han  atter  og  atter 
at  rulle  sig  i  det  visne  Løv  og  Grenene,  til  han  havde  ma- 
set alle  Bierne,  som  havde  sat  sig  fast  i  hans  Pels." 

„Men  hvorfor  fulgte  de  andre  Bier  ikke  efter  ham? 
De  fløj  jo  efter  Bjørnen  idag!"  sagde  Drengen  medfølende. 

„Fordi  de  ikke  gjorde  det!"  svarede  Onkel  Andy 
kort  med  sit  sædvanlige  Mishag  ved  at  blive  afbrudt. 
Han  formildedes  dog  snart  og  tilføjede  venligt:  „Det 
er  et  meget  fornuftigt  Spørgsmaal  —  et  meget  naturligt 
Spørgsmaal,  og  jeg  skal  svare  dig  paa  det  om  et  Øje- 
blik. Jeg  fortæller  paa  min  egen  Maade,  ved  du,  eller 
du  burde  i  hvert  Fald  vide  det  nu;  men  du  skal  straks 
faa  at  vide,  hvorfor  Bierne  handlede  saa  forskelligt  i  de 
to  Tilfælde. 

Naa,  saa  snart  Teddy-Bjørn  havde  befriet  sig  for 
sine  Angribere,  kloede  han  sig  gennem  Blade  og  Grene 
og  Mos,  omtrent  som  jeg  gjorde  før,  kan  du  huske,  til  han 
kom  til  den  fugtige,  kolde  Jord.  Ah,  hvor  han  begra- 
vede sin  smertende  Snude  i  den,  rodede  i  den  og  gned 
den  ind  i  sine  Ører  og  paa  sine  Øjenlaag,  til  han  ret 

hurtigt,  —  for  Bistik  forgifter  ikke  en  Bjørns  Blod  saa 
stærkt  som  vort  —  begyndte  at  føle  sig  bedre  igen.  Paa 
den  øvrige  Del  af  hans  Krop  betød  Stikkene  ikke  noget, 
forstaar  du,  fordi  hans  Pels  og  Hud  begge  var  saa  tykke. 

Han  satte  sig  paa  Bagdelen  og  saa  sig  om.  Du 
skulde  have  set  ham !" 

„Jeg  er  da  glad,  at  jeg  ikke  var  der,  Onkel  Andy," 
sagde  Drengen  og  rystede  alvorligt  paa  Hovedet.  Men 
Onkel  Andy  skænkede  ikke  denne  Bemærkning  nogen 
Opmærksomhed. 

„Hans  tilsølede  Labber  laa  overkors  paa  Brystet,  og 
hans  Ansigt  var  helt  fyldt  af  Blade  og  Mos  og  Jord  — " 

„Vi  maa  ogsaa  se  løjerlige  ud,"  mente  Drengen  og 
kiggede  længe  paa  det  sorte  Mudderomslag  under  sin 
Onkels  hævede  Øje.  Men  Onkel  Andy  lod  sig  ikke  af- 
lede fra  sin  Fortælling. 

„Og  hans  glinsende  Pels  var  griset  saadan  til,  at 
hans  Moder  vilde  have  skændt  stærkt  paa  ham;  men 
hans  smaa,  blinkende  Øjne  brændte  af  Forbitrelse  og 
Bestemthed.  Han  indsnøftede  igen  denne  Honningduft. 
Han  kiggede  op  ad  Bitræet  og  saa,  at  Aabningen  var 
meget  større  end  før  hans  Besøg.  En  stor  Revne  strakte 
sig  fra  det  næsten  en  Meter  nedad  Stammen,  og  desuden 
syntes  der  ikke  at  være  saa  mange  summende  Bier  om 
Hullet  nu." 

Drengens  Øjne  blev  her  saa  store  af  Forbavselse,  at 
Onkel  Andy  syntes,  han  var  nødt  til  at  give  lidt  For- 
klaring. 

„Ser  du,  saa  snart  Bierne  forstod  med  deres  kloge 
Hoveder,  at  deres  Fjende  vilde  faa  Held  til  at  bry- 
de ind  i  deres  Lagerrum,  indsaa  de,  at  det  var  mere  vigtigt 
at  redde  deres  Skatte  end  at  bekæmpe  Fjenden.  Det 
er  ligesom,  naar  der  er  Ild  i  et  Hus.  Først  kæmper  man 
for  at  slukke  Ilden;  men  naar  det  ikke  lykkes,  tænker 

man  kun  paa  at  redde  sine  Ting.  Det  er  ogsaa  den  Re- 
gel, Bierne  sædvanligvis  handler  efter.  Først  angriber  de 
Fjenden  i  Haab  om  at  kunne  drive  ham  bort ;  men  hvis  de 
finder,  at  han  vil  faa  Held  til  at  bryde  ind  og  røve  deres 
Bolig,  saa  kaster  de  sig  over  den  kostbare  Honning, 
som  de  har  haft  saa  megen  Besvær  med  at  samle  og 
begynder  at  stoppe  deres  Honningsække  saa  fulde  som 
muligt.  Alt,  hvad  de  tænker  paa,  er  blot  at  føre  saa 
meget  bort,  at  det  kan  holde  dem  oppe,  medens  de  ind- 
retter sig  en  Bolig  et  nyt  Sted.  Uheldet  for  den  tossede 
Bjørn,  som  har  faaet  os  i  denne  Klemme  idag,  var  at 
han  angreb  et  Bitræ,  hvor  Træet  var  for  stærkt  for 
ham,  til  at  han  kunde  rive  det  itu.  Bierne  følte,  at 
han  ikke  kunde  komme  ind  til  dem,  derfor  fo'r  de  paa 
ham  for  at  give  ham  en  god  Huskekage.  Da  han  for- 
svandt saa  hurtigt  i  Underskoven,  vendte  de  sig  imod  os, 
fordi  de  syntes,  at  nogen  dog  skulde  have  den  Huskekage." 

„Vi  vilde  da  ikke  stjæle  deres  gamle  Honning," 
mumlede  Drengen  fortørnet. 

„Naa,  det  er  jeg  ikke  saa  sikker  paa,"  sagde  Onkel 
Andy.  „Du  skal  ikke  blive  forundret,  hvis  Bill  og  jeg  en 
Aften  tager  herover  og  ryger  Skurkene  ud.  Men  vi  kan 
vente.  Det  er  Forskellen  mellem  os  og  Teddy-Bjørn. 
Han  ventede  ikke  engang  for  at  rense  Bladene  af  sit 
Ansigt,  saa  ivrig  var  han  efter  Honningen  og  efter  sin  Hævn. 

Denne  Gang  gik  han  langsomt  og  roligt  op  ad  Træet 
og  holdt  sig  skjult  hele  Vejen.  Da  han  var  nøjagtig  paa 
Højde  med  Hullet  strammede  han  sig  op,  stak  sin  Lab 
som  et  Lyn  rundt  om  Stammen,  fik  et  godt  Tag  i  Kan- 
ten af  den  ny  Revne  og  hev  til  af  alle  Kræfter. 

Et  stort  Stykke  halvraaddent  Træ  gik  løs  saa  plud- 
seligt, at  Teddy-Bjørn  nær  var  faldet  ned. 

En  Mængde  Bier  fo'r  ud,  og  atter  var  Teddy-Bjørns 
Hovede  inde  i  en  Sværm  af  stikkende,  sviende  Flam- 

mer.  Men  hans  Blod  var  nu  kommet  i  Kog.  Han  holdt 
fast  ved  denne  Stump  af  Bitræets  Stamme,  for  et  stort 
Stykke  Vokskage,  dryppende  af  Honning  og  overkrav- 
let af  Bier,  sad  fast  paa  den.  Pibende  og  strygende  sig 
over  Ansigtet  knaste  han  mellem  Tænderne  en  stor 
Mundfuld  af  Vokskagen  med  Bier  og  det  hele. 

Aldrig  havde  han  smagt,  aldrig  havde  han  drømt  om 
noget  saa  lækkert.  Hvad  var  Smerten  i  hans  sviende 
Snude  mod  denne  henrivende  Mundfuld.  Han  tog  Re- 
sten af  Vokskagen  som  den  næste  og  kastede  Træstum- 
pen ned  paa  Jorden. 

Bierne  havde  imidlertid  pludselig  forladt  ham,  und- 
tagen de,  som  havde  stukket  ham,  og  som  nu  kravlede 
i  hans  Pels,  dødsdømte  og  uden  Brod.  Hele  det 
Indre  af  deres  Kube  var  lagt  blot  i  det  klare  Dagslys, 
og  deres  eneste  Tanke  var  at  redde  alt,  hvad  de  kunde, 
medens  Teddy-Bjørns  eneste  Tanke  var  at  faa  fat  paa 
saa  meget  som  muligt.  Han  kloede  sig  kækt  rundt 
til  den  anden  Side  af  Træet,  stak  en  graadig  Lab  lige 
ned  i  Midten  af  Kuben,  snappede  en  stor,  dryppende, 
overkravlet  Vokskage  og  begyndte  at  tygge  den  saa  hur- 
tigt som  muligt;  —  Honning,  Bier,  Biyngel,  Bibrød, 
altsammen  uden  Forskel.  De  forstyrrede  Bier  lagde  ik- 
ke mere  Mærke  til  ham;  de  havde  travlt  med  at  fylde 
deres  Honningsække." 

Drengen  smaskede  med  Læberne.  Han  begyndte 
selv  at  blive  dygtig  sulten. 

„Teddy-Bjørn  tyggede  og  tyggede,"  fortsatte  Onkel 
Andy,  „og  stak  til  sidst  hele  Hovedet  ned  i  den  fedtede 
Masse,  til  han  var  saa  proppet,  at  han  ikke  kunde 
faa  en  Bid  mere  ned.  Han  fik  selvfølgelig  nogle  Stik, 
men  det  brød  han  sig  ikke  om.  Langsomt  og  tungt  klatrede 
han  ned  ad  Træet,  idet  han  stadig  gryntede.  Han  trængte 
til  at  sove.  Da  han  naaede  Jorden  satte  han  sig  paa  Bag- 

delen  for  at  se  sig  om  efter  en  hyggelig  Krog.  Hans 
Øjenlaag  var  hævede  af  Stik,  men  hans  lille,  runde  Mave 
var  fyldt  af  Honning,  saa  det  brød  han  sig  ikke  en  Tød- 
del om.  Hans  Ansigt  var  helt  oversmurt  af  Honning, 
Jord,  Blade  og  døde  Bier.  Han  var  et  Syn  for  Guder! 
Hans  Labber  var  saa  fyldte  af  Honning  og  raaddent 
Træ  og  Bark,  at  han  blev  ved  at  med  at  aabne  og  lukke 
dem  ligesom  et  Barn,  der  har  faaet  en  Fjer  paa  sine 
fedtede  Fingre  og  nu  ikke  ved,  hvordan  det  skal  komme 
af  med  den  igen.  Men  han  var  for  søvnig  til  at  bryde 
sig  om  sit  Udseende.  Han  bare  luntede  over  til  en  Slags 
Hulning  mellem  Rødderne  paa  et  af  Træerne,  rullede 
sig  sammen  med  sin  fedtede  Næse  mellem  sine  fedtede 
Labber  og  snorkede  snart." 

„Men  kom  han  da  aldrig  ud  af  det  dybe  Hul?" 
spurgte  Drengen,  der  altid  blev  lidt  irriteret  over  den 
bratte  Maade,  hvorpaa  Onkel  Andy  plejede  at  slutte 
sine  Fortællinger. 

„Selvfølgelig  kom  han  ud.  Han  klatrede  ud,"  sva- 
rede Onkel  Andy.  „Tror  du,  at  en  Bjørn  af  hans  Slags 
lod  sig  spærre  inde  ret  længe?  Og  nu  tror  jeg  ogsaa,  vi 
maa  se  at  komme  ud !  Jeg  hører  ikke  mere  nogen  Sum- 
men udenfor,  saa  jeg  tror,  Kysten  er  ved  at  være  klar." 

Han  kiggede  forsigtigt  ud. 

„Den  er  i  Orden!  Kom  saa!  sagde  han.  „Og  der 
ligger  min  Pibe  nedenfor  Stenen,  netop  hvor  jeg  tabte 
den,"  tilføjede  han  meget  tilfreds. 

De  to  Flygtninge  kravlede  ud  i  Eftermiddagens  gyld- 
ne Lys  og  strakte  sig  med  mudderbelagte,  hævede  An- 
sigter og  skæve,  men  muntre  Smil.  Men  da  Onkel  An- 
dy mønstrede  først  Drengen  og  saa  sig  selv  i  det  alt- 
aabenbarende  Lys,  forsvandt  hans  Smil. 

„Jeg  er  bange  for,  at  Bill  vil  le  ad  os,  naar  vi  kom- 
mer hjem!"  sagde  han. 

Der  havde  været  en  Hinde  af  glasklar  Is  til  Mor- 
gen langs  Bredden  af  Sølvsøen.  Den  smeltede, 
da  Solen  kom  højere  op  paa  den  smukke  Oktober- 
Himmel,  men  i  Luften  var  der  selv  ved  Middagstid 
en  Friskhed  og  en  Skarphed,  som  fik  det  til  at  prikke 
i  Drengens  Blod.  Han  drog  den  krydrede  Luft  fra 
Granskovene  saa  langt  ned  i  sine  Lunger  som  muligt  og 
udfordrede  den  højtidelige  Tavshed  med  Raab  og  Hyl 
af  ren  Henrykkelse,  som  Onkel  Andy  ikke  havde  Hjerte 
til  at  forbyde.  Men  pludselig  kom  han  i  Tanker  om, 
hvad  den  skarpe  Luft,  Træernes  gyldne  og  rødbrune 
Farver,  det  smukke  Isdække,  Agerhønsevingernes  Svir- 
ren og  de  skarpe  Skrig  fra  Skovskaderne,  hvad  alt  dette 
betød.  Nemlig  at  Onkel  Andy  snart  vilde  tage  ham  med 
tilbage  til  Byen,  Hytten  under  Hemlockgranen  vilde 
blive  beklædt  med  Skodder,  Bill,  Føreren,  rejste  bort 
til  Tømmerhuggerlejrene  paa  den  anden  Side  Ottanoon- 
sis,  og  Sølvsøen  blev  overladt  til  Sneen  og  Vinterødet. 
Hans  Hjerte  snørede  sig  sammen  ved  Tanken  om  det; 
og  dog,  tænkte  han,  i  disse  kolde  Maaneder  vilde  hans 
kære  Sølvsø  ikke  være  noget  særlig  venligt  Sted,  især 
ikke  for  de  smaa  Dyr  og  Fugle,  som  var  modige  nok 
til  at  blive  ved  dens  Bredder.  Han  gyste  ved  Tanken  om 

den  Forskel,  Vinteren  maatte  betyde  for  Vildmarkens 
Børn. 

„Hvorfor  pludselig  saa  alvorlig?",  spurgte  Onkel 
Andy  og  kiggede  mistænksomt  paa  ham.  „For  et  Minut 
siden  var  du  ved  at  raabe  Taget  af  Skoven  og  gjorde  den 
gamle  Elgtyr  ovre  paa  den  anden  Side  Søen  saa  bange, 
at  den  tabte  sit  nye  Gevir." 

„Jeg  var  bare  ved  at  tænke,"  svarede  Drengen. 

„Gør  det  ondt?",  spurgte  Onkel  Andy  venligt. 

Saa  ung  han  end  var,  havde  Drengen  lært  at  over- 
høre Spot,  særlig  Onkel  Andys,  som  han  sjælden  for- 
stod. 

„Jeg  forundrede  mig  netop  over,"  svarede  han  og 
rystede  tankefuldt  paa  Hovedet,  „hvad  alle  de  vilde  Dyrs 
Unger  gør  om  Vinteren  for  at  holde  sig  varme.  Bill  si- 
ger, at  de  allesammen  sover;  men  jeg  forstaar  ikke, 
hvordan  det  kan  holde  dem  varme,  Onkel  Andy." 

„Aah,  den  Bill,"  sagde  Onkel  Andy  i  en  Tone,  som 
berøvede  alle  Bills  Oplysninger  den  sidste  Bid  af  Tro- 
værdighed. „Nej,  Sagen  er  den,  at  der  ikke  er  mange 
Unger  i  Skovene  om  Vinteren,  i  hvert  Fald  ikke  nok 
til,  at  du  behøver  at  se  saa  alvorlig  ud.  De  bliver  for  det 
meste  født  saa  tidligt  om  Foraaret  og  Sommeren,  at  de 
er  ret  voksne,  naar  Vinteren  kommer." 

„Aah!",  sagde  Drengen  misundelig.  „Jeg  vilde  øn- 
ske, jeg  kunde  blive  voksen  saa  hurtigt." 

Onkel  Andy  fnyste. 

„Der  er  mange  Mennesker  foruden  dig,"  sagde  han, 
„som  ikke  ved  af,  at  de  har  det  godt.  Men,"  fortsatte 
han  og  satte  sig  paa  Bills  Huggeblok,  medens  han  efter- 
tænksomt rensede  sit  Pibehoved  med  en  Træflis,  „der 
er  Unger,  som  har  den  Vane  at  komme  til  Verden  midt 
i  den  værste  Vinter;  —  ikke  her  ved  Sølvsøen,  men 
højt  mod  Nord,  hvor  Vinteren  er  en  Vinter,  der  forslaar 

noget,  hvor  det  er  saa  koldt,  at  dine  Taarer,  hvis  du  var 
fjollet  nok  til  at  græde,  øjeblikkelig  vilde  fryse,  og  luk- 
ke dine  Øjne  med  en  regulær  Iskage." 

„Saa  vilde  jeg  ikke  græde,"  erklærede  Drengen. 

„Naa  ikke !  Men  du  vil  heller  ikke  afbryde  mig  mere, 
vel?" 

„Nej,  selvfølgelig  ikke,"  svarede  Drengen  høfligt. 

Onkel  Andy  kiggede  undersøgende  paa  ham  og  be- 
sluttede at  fortsætte. 

„Højt  mod  Nord,"  begyndte  han  pludseligt  —  og 
standsede  saa  for  at  tænde  sin  Pibe  —  „højt  mod  Nord 
var  det  netop  Midvinter.  Det  var  ogsaa  Midnat,  hvilket 
paa  de  Breddegrader  er  den  samme  Ting  sagt  paa  to 
Maader.  Landet  var,  saa  langt  Øjet  kunde  se,  fladt, 
dødhvidt  og  jævnt  som  et  Bord  i  alle  Retninger,  naar 
undtages  de  lange,  buede  Fordybninger,  fra  hvilke 
den  haarde  Sne  var  bleven  hvirvlet  op  af  mange  Ugers 
hylende  Vinde.  I  Øjeblikket  var  det  Vindstille.  Himlen 
var  staalblaa  og  oversaaet  med  Diamanter,  som  syntes 
at  lyne  i  den  frygtelige  Kulde.  Pludselig  blegnede  deres 
skarpe  Funklen  og  et  smukt,  svagt  grønt  Skær  spredte 
sig  og  aabnede  sig  som  en  Vifte,  til  det  dækkede  det  halve 
af  Himlen.  Lidt  efter  rullede  Midten  af  Viften  sig  sam- 
men fra  Grunden,  til  det  mærkelige  Lys  blev  som  en 
mægtig  Bue ;  den  grønne  Farve  skiftede  hurtigt  til  blaa- 
hvidt,  violet,  orange  og  purpurrødt.  Et  Øjeblik  endnu, 
og  Buen  brød  sammen  til  en  talløs  Række  opretstaaende 
Lysspyd,  som  pegede  mod  Zenith  og  hurtigt  dansede 
fra  Side  til  Side  med  en  svag,  gaadefuld  Knitren.  Saa- 
dan  blev  de  ved  i  nogle  Minutter  og  forandrede  stadig 
Farve,  til  de  pludselig  atter  forvandledes  til  det  vifteag- 
tige  Skær,  som  dirrende  blev  staaende,  som  om  det  ikke 
kunde  faa  Vejret  og  ikke  vidste,  om  det  skulde  dø  eller 
gentage  det  hele  forfra." 

„Jeg  ved  nok  — ,"  begyndte  Drengen,  men  standsede 
straks  med  et  bønfaldende  Blik  om  Undskyldning. 

„Naar  undtages  det  dansende  Lysvidunder,"  fort- 
satte Onkel  Andy  og  lod  naadigt,  som  han  overhørte 
Afbrydelsen,  „saa  rørte  intet  som  helst  sig  paa  denne 
nøgne,  øde  Flade ;  af  Liv  var  der  ikke  det  mindste  Tegn 
noget  Sted.  Det  syntes,  som  var  dette  selve  Dødens  og 
den  utaalelige  Kuldes  Hjem.  Og  dog  —  mellem  to  smaa, 
næsten  usynlige  Sneforhøjninger  kunde  man  se  en  gan- 
ske tynd  Damp  stige  op.  Hvis  man  havde  lagt  Ansigtet 
tæt  ned  til  Sneen,  saa  Dampen  var  kommet  mellem  Øj- 
nene og  Lyset,  kunde  man  se  det  ganske  tydeligt,  og 
man  vilde  sikkert  finde  det  meget  mærkeligt,  at  noget 
som  Damp  kom  op  fra  denne  pansrede  Flade." 

Nu  havde  Drengen  engang  midt  om  Vinteren  set,  at 
en  Damphvirvel  steg  op  fra  en  aaben  Kildes  sneklædte 
Kanter,  og  om  det  havde  kostet  ham  hans  Liv,  kunde 
han  ikke  have  tiet. 

„Det  var  en  varm  Kilde,"  udbrød  han. 

Onkel  Andy  stirrede  nogle  Sekunder  paa  ham  i  tilintet- 
gørende Tavshed,  til  Drengen  følte  sig  saa  lille,  saa  lille. 

„Det  var  en  Bjørn,"  oplyste  han  endelig  barskt  og 
blev  saa  tavs  igen. 

Drengen  var  ydmyget  ved  at  have  gættet  saa  daar- 
ligt  og  sad  ganske  stille  til  Trods  for  den  stikkende  Nys- 
gerrighed, denne  mærkelige  Paastand  havde  vakt. 

„Ser  du,"  fortsatte  Onkel  Andy,  efter  at  han  var 
overbevist  om,  at  Drengen  ikke  igen  vilde  afbryde,  i 
hvert  Fald  ikke  foreløbig,  „ser  du,  under  de  to  Forhøj- 
ninger af  frossen  Sne  var  der  en  huleagtig  Fordybning 
i  Klippen.  Den  var  fuldstændig  skærmet  for  de  frygte- 
lige Vinde,  som  undertiden  i  flere  Dage  fo'r  hylende  over 
Sletten,  og  i  denne  Fordybning  havde  en  stor  Isbjørn 
rullet  sig  sammen  ved  det  første  stærke  Snefald  for  at  sove. 

Hun  havde  haft  god  Jagt,  faaet  mange  Sæler  og  Laks 
at  æde,  var  tyk  og  følte  sig  veltilpas.  Skønt  hun  var 
meget  søvnig  lagde  hun  sig  ikke  straks  til  at  sove ;  men 
blev  i  nogle  Dage  ved  at  vende  og  dreje  sig  i  en 
Slags  Halvdøs  for  at  ordne  sin  Seng.  Hele  Tiden  dyn- 
gede Sneen  sig  ind  i  Fordybningen,  til  den  endelig  blev 
stopfuld  og  tæt  pakket  til,  men  i  Mellemtiden  havde  den 
gamle  Bjørn  ved  sine  søvnige  Drejninger  faaet  lavet  sig 
en  Slags  Snehule,  —  afgjort  snæver,  men  egentlig  paa 
en  vis  Maade  vidunderlig  hyggelig.  Der  var  selvfølge- 
lig ikke  megen  Plads  til  at  røre  sig ;  men  det  var  iøvrigt 
ogsaa  det  sidste,  hun  kunde  tænke  sig  at  ville.  Et  Par 
Dage  efter  sov  hun  altfor  fast  til  at  foretage  sig  andet 
end  at  aande.  Vinteren  tog  til,  Storm  efter  Storm  piske- 
de hen  over  den  nøgne  Slette,  og  Sneen  faldt  uden  Op- 
hør, til  Snehulen  var  som  slettet  fuldstændig  ud  af  Tilvæ- 
relsen. Den  rasende  Kulde  sneg  sig  lydløst  ned  fra  end- 
nu højere,  nordligere  Steder,  og  havde  der  været  noget 
som  Thermometre  deroppe,  saa  vilde  Kvægsølvet  være 
frosset  saa  haardt  som  Staal  og  den  tynde  Vinaand  til 
en  klæbrig,  sejg  Saft.  Men  selv  saadan  en  Kulde  kunde 
ikke  naa  ned  i  den  tildækkede  Snehule,  hvor  den  gamle 
Bjørn  laa  saa  trygt  og  sov." 

Drengen  nikkede  tankefuldt  ved  dette  Billede  og  be- 
sluttede at  bygge  netop  saadan  en  Snehule  i  Baggaarden 
til  Vinter,  —  hvis  der  da  blot  faldt  Sne  nok.  Men  det 
lykkedes  ham  at  tie  med  det. 

„Henimod  Midten  af  Vinteren,"  fortsatte  Onkel  An- 
dy efter  et  Ophold  for  at  se,  om  Drengen  nu  skulde  til 
at  afbryde  ham  igen,  „begyndte  den  gamle  Bjørn  at  røre 
lidt  paa  sig.  Hun  brummede  og  peb  og  syntes  at  drøm- 
me uroligt  et  Par  Dage.  Til  sidst  laa  hun  halvvaagen  el- 
ler maaske  lidt  mere  —  og  fødte  en  lille,  laadden  Unge. 
Hun  var  netop  saa  vaagen,  at  hun  kunde  fortælle  ham, 

hvor  glad  hun  var  for  at  se  ham,  have  ham  hos  sig, 
slikke  ham  ømt  en  Stund  og  for  at  faa  ham  til  at 
patte  bekvemt.  Da  hun  havde  overbevist  sig  om,  at 
han  var  en  Unge,  som  vilde  gøre  hende  Ære,  døsede 
hun  hen  igen  for  at  sove  videre  uden  nogen  som  helst 
Bekymring  for  ham.  Der  var  jo  ingen  Udsigt  til,  at 
han  kunde  blive  borte  eller  falde  ned  ad  Trapperne  eller 
komme  til  Skade  paa  nogen  Maade;  i  dette  havde  hun 
en  stor  Fordel  fremfor  mange  andre  Mødre,  som  vi 
kunde  tænke  paa,  hvis  vi  prøvede  det." 

„Men  hvor  kom  Dampen  fra,  Onkel  Andy?",  af- 
brød Drengen  noget  ligegyldigt.  Han  havde  den  Vane, 
som  undertiden  var  temmelig  irriterende  for  Fortælle- 
ren, aldrig  at  glemme  de  svage  Punkter  i  en  Fortæl- 
ling og  saa  henlede  Opmærksomheden  paa  dem  paa  de 
mest  uventede  Tidspunkter. 

„Kan  du  ikke  selv  klare  det,"  brummede  Onkel  An- 
dy gnavent.  „Det  var  deres  Aande.  Prøv  nu  ogsaa  at 
tænke  lidt  selv.  Naa,  hvad  jeg  vilde  til  at  fortælle,  der 
var  ikke  meget  andet  at  gøre  for  Ungen  i  Snehulen  end  at 
patte,  sove  og  vokse.  Til  disse  tre  vigtige,  men  ikke  sær- 
lig oprivende  Ting  hengav  han  sig  fuldstændigt.  Hverken 
ham  eller  hans  store,  hvide  Moder  gjorde  det  det  mindste, 
om  de  langvarige,  arktiske  Storme  brølede  over  deres 
skjulte  Hule  eller  om  den  frygtelige  Polarkulde  greb 
efter  dem  med  lydløse  Tag.  Ingen  af  disse  Fjender 
kunde  naa  dem  i  deres  varme  Tilflugtssted.  Intet  i  Ver- 
den kunde  finde  dem  undtagen  en  Gang  imellem  Nord- 
lyset, som  dansede  med  usædvanlig  Klarhed  over  Him- 
len og  sendte  et  svagt,  blaat  Skær  ned  gennem  Sneen, 
som  lod  Ungens  Øjne,  hvis  de  tilfældigvis  var  aabne  paa 
det  Tidspunkt,  skimte  noget  af  Moderens  kæmpemæs- 
sige, hvide  Skikkelse.  Sammenlignet  med  Moderens  uhy- 
re Krop  var  Snehulebarnet  næsten  urimelig  lille.  Men 

denne  Fejl  bødede  han  forbavsende  hurtigt  paa  ved  at 
hænge  i  med  sin  Beskæftigelse.  Hvis  hans  Moder  havde 
brudt  sig  om  at  være  vaagen  lidt  længere,  kunde  hun 
ligefrem  have  set  ham  vokse.  Men  denne  Vækst  var 
fuldstændig  paa  hendes  Bekostning,  da  han  jo  ikke 
fik  anden  Mad  end  hendes  Mælk.  Efterhaanden  som 
han  saa  voksede  sig  større  og  tykkere,  blev  hun  tyndere 
og  slankere,  til  du  i  denne  lange,  udtærede,  hvidpelsede 
Knoglebunke  næppe  vilde  have  genkendt  det  tykke  Dyr 
fra  det  foregaaende  Efteraar. 

Men  alt  har  en  Ende  —  ogsaa  en  arktisk  Vinter. 
Solen  begyndte  at  aflægge  korte,  daglige  Besøg  over  Ho- 
risonten. Den  steg  højere  og  højere,  og  det  blev  var- 
mere og  varmere.  Sneen  begyndte  at  smelte,  opløstes 
og  svandt  bort,  og  op  til  et  Par  Hundrede  Meter  fra  den 
skjulte  Snehule  brød  det,  som  havde  syntes  at  være  fast 
Land,  op  og  aabenbarede  sig  som  aabent  Hav,  fyldt 
af  mægtige  Isflager,  Hvalrosser  og  Sæler.  Havfugle  kom 
plaskende  og  skrigende,  og  en  vidunderlig  Stemning 
laa  i  Luften. 

Denne  Stemning  naaede  ned  i  Snehulen,  hvis  Tag  nu 
var  blevet  tyndere.  Ungen  var  ikke  saa  søvnig  mere, 
men  blev  urolig  og  vilde  gerne  strække  sine  tykke, 
smaa  Ben  for  at  finde  ud  af,  hvad  Nytte  de  var  til. 

Hans  Moder  vaagnede  ogsaa.  Hun  var  saa  sulten,  at 
hun  ikke  følte  sig  fristet  til  at  lægge  sig  til  at  sove  igen. 
Desuden  begyndte  der  at  blive  ubehagelig  varmt  i  Sne- 
hulen, —  det  vil  sige  efter  en  Polarbjørns  Mening,  ikke 
efter  din  eller  min.  Hun  rejste  sig  op  og  rystede  sig. 
Den  ene  af  Snehulens  Vægge  gav  pænt  efter,  saa  hun 
fik  lidt  mere  Plads ;  men  Taget,  som  blev  godt  støttet  af 
Klippen,  holdt  stadig.  Snehulen  fyldtes  af  et  smukt 
lyseblaat  Skær. 

Netop  i  dette  Øjeblik  kom  en  lille  Flok  Hvalrosser, 

to  gamle  Tyre  og  fire  Køer  med  deres  tykke,  olieglin- 
sende  Kalve,  kravlende,  sprællende  og  gryntende  forbi. 
Det  var  selvfølgelig  ikke  ganske  passende,  at  de  opholdt 
sig  paa  Landjorden,  men  af  en  eller  anden  Grund,  som 
de  kun  selv  kendte,  krydsede  de  fra  en  anden  Bugt  tre- 
kvart Kilometer  borte  over  den  lave  Landtange.  Maaske 
var  Pakisen  presset  ind  i  den  af  Vind  og  Strøm,  saa 
den  fyldte  Bugten  til  Bunden  og  saaledes  afskar 
Hvalrosserne  fra  deres  Jagtmarker.  Hvis  det  ikke  var 
dette,  saa  var  det  af  en  eller  anden  lige  saa  tvingende 
Grund,  ellers  vilde  de  svære  Dyr,  som  kun  kan  be- 
væge sig  paa  Landjorden  ved  en  voldsom  og  udmattende 
Gang,  aldrig  have  paataget  sig  saa  frygteligt  et  Foreta- 
gende som  denne  trekvart  Kilometer  Rejse  over  Land. 
De  udførte  den  imidlertid  under  en  uafbrudt  Brummen, 
Hvæsen  og  dyb  Grynten  og  de  var  nu  naaet  til  Fordyb- 
ningen, hvor  Snehulebarnet  og  dets  Moder  laa  skjult. 

De  to  gamle  Tyre  gik  forbi,  løftede  deres  mægtige, 
skæggede  Hoveder  med  Stødtænderne  og  arbejdede  sig 
stødvis  fremad  paa  de  mærkelige  Luffer  efterfulgt  af 
de  tunge  Køer  med  deres  kluntede,  rullende  Kalve.  Den 
bageste  Ko,  som  var  en  Meter  til  højre  for  Flokken,  kom 
saa  nær  til  Fordybningens  ene  Ende,  at  Snekanten  gav  ef- 
ter og  dens  venstre  Luffe  stak  ned  i  den,  saa  den  væltede 
om  paa  Siden.  Medens  den  endnu  kæmpede  for  at  kom- 
me paa  ret  Køl  igen,  hævede  Sneen  sig  i  Vejret  tæt  ved 
den  og  et  frygteligt,  tændervisende,  hvidt  Hoved  kom 
til  Syne  efterfulgt  af  mægtige  Skuldre  og  uhyre,  tru- 
ende Labber,  bevæbnede  med  Kløer.  Denne  pludse- 
lige og  frygtelige  Fremtoning  gav  Hvalroskoen  fornyede 
Kræfter,  saa  den  med  et  mægtigt  Kast  gjorde  sig  fri  fra 
Faldgruben  .Et  Par  Sekunder  knejsede  den  gamle  Bjørn 
over  hende,  mens  hun  bedømte  hele  Stillingen  med 
skarpsindige  Øjne. 

146 


Klogt  overseende  Hvalroskoen  sprang  hun  over  den, 
traadte  den  ned  i  Sneen  og  styrtede  sig  mod  den  tykke 
Kalv,  hvis  Hals  hun  knækkede  med  eet  mægtigt  Slag. 

Koen  drejede  sig  rundt  paa  sin  Bagkrop  med  et  hæst 
Skrig  af  Sorg  og  Vrede,  løftede  sin  sprællende  Krop  i 
Vejret  og  prøvede  at  kaste  sig  over  Drabsmanden.  Bjør- 
nen undgik  behændigt  Slaget  og  vendte  sig  om  for  at  se, 
hvor  Ungen  var.  Blinkende  mod  Lyset  og  forvirret  af 
Spektaklet,  men  mægtig  nysgerrig  var  han  netop  ved 
at  kravle  ud  af  Snehulens  Ruiner.  Hans  Moder  trak  ham 
op  ved  Nakkeskindet  og  med  et  Hiv  fra  den  ene  Lab 
sendte  hun  ham  rullende  rundt  i  Sneen  en  halv  Snes 
Skridt  udenfor  al  Fare.  Samtidig  bibragte  noget  i  hen- 
des rasende  Brummen  ham  den  første  Lærdom  om  den 
gavnlige  Frygt,  som  Vildmarkens  Børn  lærer  tidligt. 
Han  strammede  sig  op  og  var  stadig  meget  nysgerrig; 
men  samtidig  var  han  klar  over,  at  det  var  absolut 
nødvendigt,  at  han  holdt  sig  borte  for  noget,  hvad  det 
nu  var. 

Han  opdagede  snart,  hvad  det  var.  Ved  den  berø- 
vede Moders  Skrig  var  de  to  store  Hvalrostyre  vendt  om. 
Nu  kom  de  sprællende  tilbage  til  Hjælp  under  mærke- 
lige, halvkvalte  Brøl,  som  syntes  at  have  Vanskelighed 
ved  at  bane  sig  Vej  fra  deres  store  Bryst.  Et  sikkert  In- 
stinkt forsvarede  straks  Ungen,  som  saa  sig  tilbage 
for  at  se,  om  en  Vej  til  mulig  Flugt  var  klar.  Han  satte 
sig  paa  sin  Bag,  mens  hans  plirrende  smaa  Øjne  gik 
frem  og  tilbage  mellem  disse  mægtige  Kroppe,  som  nær- 
mede sig,  og  hans  Moders  lange,  magre,  hvide  Skikkelse. 

I  maaske  et  halvt  Minut  holdt  den  gamle  Bjørn  Stand, 
undgik  de  kluntede,  men  frygtelige  Stormløb  fra  Koen 
og  gav  den  et  Par  Slag,  som  vilde  have  knust  Knog- 
lerne i  ethvert  Dyr,  der  ikke  var  saa  svært  som  en 
Hvalros  eller  en  Elefant.  Men  hun  havde  ikke  tænkt 

sig  at  ville  sætte  sit  Helbred  og  sit  Barns  Fremtid  paa 
Spil  ved  at  indlade  sig  paa  et  nærmere  Bekendtskab 
med  de  to  brølende  Spækbjerge,  som  nærmede  sig  hen- 
de. Da  de  var  blot  et  eneste  knusende  Kast  fra  hende, 
trak  hun  sig  raskt  tilbage,  drejede  rundt  og  travede  bort 
mod  sin  Unge.  De  var  saa  kluntede  og  langsomme  disse 
Hvalrosser,  at  hun  næppe  behøvede  at  skynde  sig. 

De  to  Tyre  forfulgte  hende  et  Stykke,  saa  hun  og  Ungen 
travede  et  halvt  Hundrede  Skridt  bort,  før  de  standsede 
for  at  se,  hvad  der  nu  vilde  ske.  Selv  saa  dumme  Skabnin- 
ger som  disse  Hvalrostyre  indsaa,  at  de  kun  spildte  deres 
Tid,  hvis  de  prøvede  at  forfølge  Bjørnene  paa  Landjor- 
den, derfor  vendte  de  om,  brummede  mellem  deres  lange 
Stødtænder  og  sluttede  sig  til  Koen,  som  undersøgte  den 
døde  Kalv.  De  kom  snart  til  den  Slutning,  at  den  var 
for  død  til,  at  det  var  værd  at  bryde  sig  mere  om  den, 
og  alle  tre  vraltede  saa  videre  mod  de  andre  Køer,  som 
nu  havde  faaet  deres  Kalve  sikkert  ned  til  Vandet  og 
svømmede  uroligt  omkring,  som  om  de  frygtede,  at 
Fjenden  vilde  forfølge  dem  endogsaa  ud  i  deres  eget 
Element.  Den  gamle  Bjørn  gik  efter  et  Øjeblik,  saa  kort 
som  Forsigtigheden  bød,  tilbage  og  snuste  til  den  tykke 
Hvalroskalv  og  krøb  sammen  ved  Siden  af  den  med  et 
langt  tilfreds  vuf !  For  det  hænder  ikke  ofte,  skal  jeg 
sige  dig,  at  en  Polarbjørn,  der  er  glubende  sulten  efter 
sin  lange  Vinterfaste,  er  saa  heldig  at  faa  saadan  en 
Fangst  netop  i  samme  Øjeblik,  den  kravler  ud  af  sit  Hi." 

Onkel  Andy  bankede  Asken  ud  af  sin  Pibe  med  den 
Afslutningsmine,  som  Drengen  kendte  saa  godt,  og  som 
undertiden  skuffede  ham. 

„Men  hvad  blev  der  af  Snehulebarnet?",  spurgte 
han  ivrigt. 

„Aah,"  svarede  Onkel  Andy  og  rejste  sig  fra  Hugge- 
blokken, „han  var  ikke  mere  Snehulebarnet,  fordi  Sne- 

hulen  var  helt  styrtet  sammen  og  ogsaa  hurtigt  smeltede. 
Desuden  var  det  ikke  længere  Vinter,  forstaar  du,  saa 
han  fik  det  ligesom  Masser  af  andre  Dyrebørn ;  han 
havde  sine  Besværligheder  og  kom  igennem  dem  og 
voksede  stadig,  til  hans  Moder  endelig,  da  han  var  halvt 
saa  stor  som  hun  og  fuldstændig  i  Stand  til  at  klare  sig 
selv,  jog  ham  fra  sig  og  gik  bort  for  at  finde  en  ny 
Snehule." 

LILLE  SILKEVINGE 


Det  begyndende  Tusmørke  havde  sænket  sig  over 
Sølvsøen.  Det  lysegule  og  æblegrønne  Skær,  som 
spredte  sig  fra  det  svage  Bølgeskvulp  over  Søens  Flade 
og  fra  Breddens  Bræmme  af  Elletræer,  var  gennem- 
sigtig klart,  de  violette  Lufttoner,  som  fortonede  sig 
i  den  mølvingebrune  Skumring  mellem  Træerne,  saa 
flygtige,  at  Drengen  ængstedes  for  at  stille  selv  de  kor- 
teste Spørgsmaal.  Hans  Stemme  skulde  ikke  bryde  den- 
ne mageløse  Fortryllelse.  Onkel  Andy  sad  med  drøm- 
mende Øjne  og  røg.  Fra  den  anden  Side,  hvor  Bill  va- 
skede Tallerkener  op  efter  det  tidlige  Lejraftensmaaltid, 
lød  en  dæmpet  Klirren ;  men  denne  Hjemmets  Lyd  var 
for  svag  til  at  forstyrre  Indtrykket  af  Stilhed. 

Aftenstundens  Trolddom  tog  den  og  forvandlede  den 
til  Klange  i  den  store  Stilheds  Akkorder.  Fra  den  svagt- 
grønne  Himmelhvælving  lød  en  lang,  fin  Tone  som  af 
en  svingende  Sølvstreng.  En  Nathøgs  Nedslag  fik  den 
henrivende  Luft  til  at  dirre  et  Øjeblik.  Et  Par  Minutter 
efter  sprang  en  lille  Ørred  med  et  let  Plask,  og  derpaa 
lod  inde  fra  Hemlockgranskovens  Hjerte  længere  nede 
ad  Bredden  en  brun  Ugles  bløde  hu-hu-hu-u. 

Drengen  sad  paa  den  mosklædte  Jord  og  stirrede 
med  store,  runde  Øjne  ud  over  Vandet.  Pludselig  sprang 
han  op,  slog  begge  sine  snavsede,  smaa  Hænder  mod 

Ansigtet  og  udstødte  et  gennemtrængende:  „Aah!"  En 
Flagermusvinge  var  strøget  saa  tæt  forbi  hans  Næse,  at 
han  kunde  have  fanget  den  med  sine  Tænder,  hvis  han 
havde  villet  —  og  havde  været  hurtig  nok. 

Onkel  Andy  vendte  sig  om,  tog  meget  tankefuld  Pi- 
ben ud  af  Munden  og  kiggede  alvorligt  paa  Drengen. 

„Hvad  i  al  Verden  er  jder  i  Vejen?",  spurgte  han 
efter  en  misbilligende  Pause. 

„Jeg  troede,  den  vilde  bide  mig  i  Næsen,"  undskyldte 
Drengen  sig. 

„Der  er  ikke  meget  at  bide  i,  ved  du  nok,"  sagde 
Onkel  Andy  irettesættende,  fordi  han  blev  forstyrret  i 
sine  Drømmerier. 

„Jeg  ved  nok,  at  den  er  lille,  og  vender  opad,"  sag- 
de Drengen,  „men  derfor  ønsker  jeg  ikke,  at  der  skal 
bides  i  den." 

„Vrøvl!",  sagde  Onkel  Andy.  „Hvem  vil  det?" 

„Flagermusen!",  forklarede  Drengen  og  pegede  paa 
den  skyggeagtige  Skikkelse,  som  fo'r  i  Zigzag  over  Bu- 
skene ved  Vandkanten.  „Den  fløj  ned  og  ramte  mig  lige 
i  Ansigtet  —  næsten  da." 

„Den  Flagermus  bide  dig!",  svarede  Onkel  Andy 
skarpt  med  et  haanligt  Snøft.  „Den  gjorde  dig  den 
største  Tjeneste,  den  kunde.  Sikkert  var  der  en  stor 
Moskito,  som  lige  skulde  til  at  bide  dig,  men  den  lille  Fyr 
snappede  den  væk  i  rette  Tid,  saa  den  reddede  dig  fra  at 
blive  stukket.  Der  er  Masser  af  Væsner,  der  som  Flager- 
musene bliver  misforstaaede,  netop  naar  de  er  mest 
ivrige  efter  at  gøre  noget  godt." 

„Ja,  det  forstaar  jeg,"  mumlede  Drengen  høfligt, 
hvilket  selvfølgelig  betød,  at  han  overhovedet  ikke  for- 
stod, hvad  Onkel  Andy  sigtede  til.  „Hvorfor  bliver  Fla- 
germus misforstaaede,  Onkel  Andy?" 

Hans  Onkel  kiggede  nøje  paa  ham.  Han  mistænkte 

altid  Drengen  for  at  drive  Løjer  med  sig,  hvilket  laa  saare 
langt  fra  den  lille  Fyrs  ærlige  og  meget  ligefremme 
Hensigter.  Spørgsmaalet  var  sikkert  vanskeligt.  Me- 
dens han  grundede  over  et  Svar,  tilsyneladende  optaget 
af  at  tænde  sin  Pibe  igen,  blev  Drengens  Opmærksom- 
hed henledt  paa  noget  andet,  og  Spørgsmaalet  om,  hvor- 
for Flagermus  bliver  misforstaaede  forblev  ubesvaret. 

Flagermusen  zigzaggede  tilfældigvis  i  dette  Øjeblik 
kun  et  Par  Meter  borte,  da  en  lydløs,  vinget  Skygge 
skød  ned  fra  det  tomme  Rum  ovenover.  Det  var  som 
om  den  fødtes  i  et  Nu  af  Mulmets  Intethed.  Man  skulde 
tro,  at  den  let  kunde  have  fanget  den  mærkelige,  lille  Fly- 
ver. Men  den  gjorde  det  ikke,  for  Flagermusen  var  en 
Mester  i  at  smutte  fra  sine  Fjender.  Meden  lynsnar  Drej- 
ning fo'r  den  bort  fra  de  store  Vinger  og  om  bag  Onkel 
Andys  Hoved.  Den  narrede  Ugle,  som  ikke  turde  komme 
for  nær  til  den  forhadte  Menneskeskabning,  fløj  bort  i 
spøgelsesagtig  Stilhed. 

Samtidig  flagrede  en  lille,  skælvende  Tingest  som  et 
vissent  Blad  til  Jorden.  Men  den  baskede  svagt  i  Stedet 
for  at  ligge  stille  som  et  Blad. 

„Hvad  er  det?",  spurgte  Drengen. 

„Hys!",  hviskede  Onkel  Andy  bestemt.  Det  mørke 
Blad  paa  Jorden  blev  ved  med  at  baske,  som  om  det  prø- 
vede paa  at  komme  op  i  Luften.  Lidt  efter  viste  Flager- 
musen sig  igen  og  kredsede  over  det.  Endnu  et  Øjeblik 
og  den  fløj  nedad,  berørte  Jorden  et  Sekund  med  udspi- 
lede Vinger  og  sejlede  saa  bort  igen  i  en  lang,  hurtig, 
stigende  Bue.  Det  baskende,  mørke  Blad  var  forsvundet. 

For  en  Gangs  Skyld  havde  Drengen  intet  Spørgs- 
maal  rede.  Der  skete  saa  meget  lige  paa  en  Gang. 
Hans  Øjne  var  store  som  Tekopper  af  Forbavselse, 
da  han  bedende  vendte  sig  mod  sin  Onkel,  men  han 
sagde  intet. 

„Det  var  en  Unge;  —  den  ene  af  dens  to  Unger," 
sagde  Onkel  Andy  imødekommende. 

„Men  hvad  —  ?  —  Hvorfor  —  ?" 
„Ser  du, "  fortsatte  Onkel  Andy  og  skyndte  sig  at  for- 
klare, før  han  blev  taget  med  Storm,  „din  stakkels,  lille 
Ven  var  en  Flagermusmoder,  som  førte  sine  to  Unger 
med  sig;  de  klyngede  sig  til  hendes  Hals  med  deres  Vin- 
ger, medens  hun  havde  travlt  med  at  jage  Myg  og  Nat- 
sværmere og  beskytte  din  Næse  for  Moskitoer.  Da  Ug- 
len slog  ned  paa  hende  og  var  nær  ved  at  fange  hen- 
de, slog  hun  saa  kraftigt  et  Sving,  at  en  af  de  smaa  blev 
slynget  bort  fra  sin  Plads.  Da  den  var  for  lille  til  at 
kunne  flyve,  maatte  den  nøjes  med  at  baske  ned  til  Jor- 
den, sætte  sig  der  og  slaa  med  Vingerne  til  dens  Moder 
kom  for  at  søge  efter  den.  Hvorledes  hun  bar  sig  ad 
med  at  tage  den  op  igen  saa  let,  kan  jeg  ikke  sige  dig. 
Men  du  saa  selv,  hvor  let  det  gik,  ikke?" 

Drengen  bøjede  Hovedet  og  smaskede  med  Læberne 
enig  med  Onkelen.  „Men  hvorfor  førte  hun  dem  med 
sig  rundt  paa  denne  Maade.  Det,  synes  jeg,  maa  være 
frygtelig  farligt.  Jeg  tror  ikke,  jeg  vilde  holde  af  det." 

Han  forestillede  sig  sin  tykke  Moder  flyve  hurtigt 
omkring  i  Luften  med  Skørterne  flagrende  efter  sig, 
mens  han  selv  usikkert  klyngede  sig  til  hendes  Hals.  Ved 
Tanken  om  dette  fik  han  en  underlig  Fornemmelse  i  Maven. 

„Naa  ja,  du  er  jo  heller  ikke  en  Flagermus,"  sagde 
Onkel  Andy  kort.  „Hvis  du  var  det,  vilde  du  sikkert 
synes,  at  det  var  meget  morsommere  og  meget  mindre 
farligt  end  at  være  alene  hjemme,  medens  din  Moder 
var  ude  at  jage  Natsværmere  og  Oldenborrer." 

„Hvorfor?",  spurgte  Drengen  hurtigt. 

„Hør  nu  lidt  efter,"  svarede  Onkel  Andy  paa  sin  irri- 
terende Maade.  Han  kunde  ikke  lide  at  besvare  Drengens 
Spørgsmaal  direkte,  selv  om  de  var  nok  saa  uskyldige,  hvis 

han  kunde  gøre  det  ad  Omveje.  „Der  var  engang"  — 
„Uh!"  tænkte  Drengen,"  dette  her  bliver  nok  et  Even- 
tyr" — .  „Der  var  engang,"  begyndte  Onkel  Andy  lang- 
somt, „en  Flagermusunge,  —  saa  lille  var  han,  at  han 
kunde  have  ligget  i  din  Moders  Fingerbøl.  Han  boede 
højt  oppe  under  Taget  i  en  gammel  Lade,  som  laa  nede 
i  Engene  ved  den  stride  Nashwaak  Strøm,  kun  en  halv 
Snes  Kilometer  fra  Fredericton.  Vi  kan  kalde  ham  Lille 
Silkevinge." 

„Jeg  har  været  i  Fredericton,"  afbrød  Drengen  vig- 
tig- ' 

„Nej  virkelig!",  sagde  Onkel  Andy.  „Det  havde  Lille 
Silkevinge  ikke.  Men  hvem  skal  fortælle  denne  Historie, 
du  eller  jeg?" 

„Jeg  skal  ikke  afbryde  dig  mere,"  svarede  Drengen 
angergiven.  „Men  hvorfor  blev  han  kaldt  Lille  Silkevin- 
ge, Onkel  Andy?" 

Hans  Onkel  saa  fortvivlet  paa  ham  og  svarede  selv- 
opgivende: „Hans  Vinger  var  ikke  mere  silkefine  end 
hans  lille  Søsters;  men  han  fik  Navnet  først,  forstaar 
du.  Derfor  var  det  hans! 

Lige  da  de  blev  født,  var  de  saa  bittesmaa,  at  det 
næsten  var  latterligt,  —  to  smaa  rynkede,  blege  Orme, 
som  ikke  kunde  andet  end  hage  sig  fast  til  deres  Moders 
Bryster,  patte  flittig  og  vokse.  De  fik  snart  samme 
Farve  som  Moderen,  blev  tykke  og  trivelige,  saa  de 
ikke  helt  kunde  blive  borte  i  et  Fingerbøl.  De  havde  en 
vidunderlig  Evne  til  at  klynge  sig  til  hendes  Krop,  me- 
dens hun  fo'r  gennem  Luften  i  sine  svimlende  Sving. 

Men  da  de  blev  saa  store,  at  deres  Tyngde  var  en 
alvorlig  Hindring  for  deres  Moders  Jagt,  blev  hun  me- 
get mod  sin  Villie  nødt  til  at  lade  dem  blive  hjemme. 
Hun  plejede  at  anbringe  dem  i  den  snævre  Revne  mel- 
lem Hanebjælken  og  Tagskraaningen.  Der  laa  de  saa 

uden  at  røre  sig,  indhyllet  i  deres  ualmindelig  fine,  muse- 
farvede  Flyvehud  og  lignede  nærmest  to  smaa  Stykker 
gammelt  Træ.  De  var  ikke  altid  alene,  for  i  det  mindste 
plejede  en  to,  tre  voksne  Flagermus  at  hænge  i  Tæerne 
ned  fra  Kanten  af  en  anden  Revne  for  at  faa  et  kort 
Hvil  efter  den  natlige  Luftjagts  Anstrengelser.  Men  det 
var  saa  ensformigt,  derfor  sov  de  meget.  Det  var  dem 
strengt  forbudt  at  røre  sig,  for  at  de  ikke  skulde  forraade 
sig  til  en  eller  anden  Fjende." 

„Hvem  kunde  dog  faa  fat  paa  dem  deroppe?"  spurg- 
te Drengen,  for  hvem  det  øverste  af  et  Loft  altid  stod 
som  det  mest  fjerntliggende,  det  utilgængeligste  og  mest 
gaadefulde  af  alle  Steder. 

„Vent  og  hør!",  svarede  Onkel  Andy  med  en  Mine 
som  et  Orakel.  „En  Aften  krøb  en  Stribe  Maaneskin 
som  en  lang,  hvid  Finger  ind  gennem  en  Sprække  for- 
oven og  skinnede  paa  de  to  smaa,  sammenkrøbne  Skik- 
kelser i  Revnen.  Det  skete  saa  pludseligt,  at  Lille  Silke- 
vinge, da  det  blaahvide  Lys  rørte  ham,  bevægede  sig  uro- 
ligt og  foldede  sine  Vinger  halvt  ud.  Denne  Bevægelse 
blev  set  af  de  store,  skinnende  Øjne  paa  en  mægtig, 
brun,  jagende  Edderkop,  som  tilfældigvis  luskede  om 
paa  Undersiden  af  Taget.  Det  var  en  af  dem,  som  ikke 
spinder  Væv,  men  som  fanger  sit  Bytte  ved  at  snige  sig 
ind  paa  det  og  gennembore  det.  Den  vidste,  at  en  Flager- 
musunge, naar  den  ikke  var  for  stor,  ikke  havde  flere 
Kræfter  end  en  ordentlig  Sommerfugl,  og  at  dens  Blod 
smagte  rigtig  godt.  Den  sneg  sig  ind  i  den  smalle  Lys- 
straale  og  spekulerede  paa,  om  Ungen  var  for  stor  til, 
at  den  kunde  magte  den.  Den  besluttede  at  prøve  og 
skulde  lige  til  at  samle  sine  store,  haarede  Ben  under 
sig  til  det  skæbnesvangre  Greb,  da  den  selv  blev  grebet 
af  en  flagrende  Skygge,  taget  bort  fra  sin  Plads,  lammet 
ved  et  Bid  gennem  Brystet  og  ført  videre  for  at  blive 

slugt  i  Ro  og  Mag  af  en  stor  Flagermus,  som  lige  var 
kommet  ind." 

„Nu  forstaar  jeg,"  mumlede  Drengen  medfølende. 
Han  var  selv  ikke  saa  lidt  bange  for  Edderkopper,  og 
han  mente,  at  han  nu  forstod,  hvorfor  det  var  mindre 
farligt  for  de  smaa  Flagermus  at  fare  saa  vildt  omkring 
i  Tusmørket,  fastklyngede  til  deres  Moders  Hals,  end  at 
blive  alene  hjemme. 

Men  Onkel  Andy  lagde  ikke  Mærke  til  Afbrydelsen. 

„Den  følgende  Nat,"  fortsatte  han,  „var  Lille  Silke- 
vinge og  hans  Søster  atter  alene  i  Revnen  ved  Hanebjæl- 
ken. De  vidste  intet  om  den  Fare,  de  var  reddet  fra  den 
foregaaende  Nat,  saa  de  havde  ikke  lært  noget  af  den. 
De  hvilede  sig,  for  deres  Moder  var  fløjet  bort  og  havde 
efterladt  dem  sultne.  Jagten  havde  været  daarlig,  saa 
hun  havde  ikke  saa  megen  Mælk  til  dem,  som  deres 
voksende  Appetit  gjorde  Krav  paa.  Da  den  tynde  Maa- 
neskinsfigur  saa  atter  følte  sig  Vej  gennem  Sprækken 
i  Taget  og  faldt  paa  de  to  i  Revnen,  var  det  denne  Gang 
den  lille  Søster,  som  rørte  sig  og  baskede  lidt  ved  dens 
spøgelsesagtige  Berøring.  Hun  strakte  sin  ene  Vinge  lige 
ud  i  Straalen,  og  det  var  med  Vanskelighed,  at  hun  lod 
være  med  at  give  Luft  for  et  af  sine  uendelig  fine  Pib, 
der  var  saa  svage  som  Lyden  fra  en  Naal,  som  falder 
paa  Gulvet. 

Der  var  ingen  luskende  Edderkop,  som  kunde  op- 
dage hende  den  Nat ;  men  en  meget  sulten  Mus  var  til- 
fældigvis ved  at  liste  sig  langs  Hanebjælken,  speku- 
lerende over,  hvad  den  kunde  finde  af  god  Mad.  Et 
Stykke  Osteskorpe  eller  en  gammel,  fedtet  Klud,  en 
godt  stivet  Flip  eller  et  Stykke  Leverpostej  vilde  være 
kommet  rigtig  tilpas;  men  en  ubønhørlig  Erfaring  havde 
lært  den,  at  saadanne  Lækkerier  meget  sjældent  fand- 
tes paa  Ladens  Loft.  I  Mangel  af  andet  kunde  en  garn- 

mel  Natsværmer,  en  Bille  eller  en  Edderkop,  død  eller 
levende,  ogsaa  gøre  det. 

Hvor  dens  smaa,  sorte,  perlerunde  Øjne  skinnede, 
da  de  faldt  paa  den  tynde  Vinge,  som  baskede  der  paa 
Bjælken.  Den  fo'r  frem,  hurtigt  og  lige  som  en  Vævers 
Skyttel,  greb  den  fine  Vinge  med  sine  stærke,  hvide 
Tænder  og  trak  Flagermusungen  frem  fra  dens  Skjul. 
Skønt  hun  kun  var  en  Unge,  var  hun  dog  modig.  Øjeblik- 
kelig tog  hun  til  at  hyle  i  rasnede  Trods  med  en  Stemme, 
der  lød,  som  naar  et  Ur  trækkes  op,  men  saa  spædt  og 
fint,  at  kun  et  meget  trænet  Øre  kunde  opfange  det. 
Musen  greb  hende  dog,  bed  hendes  lille  Hals  over  og 
løb  bort  med  hende  langs  Bjælken,  mens  hun  endnu 
sprællede  svagt." 

Drengen  nikkede  stærkt.  Han  behøvede  ikke  mere 
for  at  overbevises  om,  at  et  eventyrligt  Rejseliv  var  langt 
mere  sikkert  end  de  virkelig  forfærdende  Farer,  man  løb 
ved  at  blive  hjemme. 

„Jeg  ser,  at  du  forstaar  mig!",  sagde  Onkel  Andy 
bifaldende.  „Men  dette  hændte,  som  du  vil  have  lagt 
Mærke  til,  ikke  Lille  Silkevinge,  men  hans  Søster;  for 
ham  blev  Livet  herefter  mere  interessant.  Da  hans  Mo- 
der nu  kun  havde  eet  Barn,  kunde  hun  tage  ham  med 
sig,  hvorsomhelst  hun  fløj,  og  hun  vilde  heller  ikke  for 
alt  i  Verden  have  ladet  ham  være  alene,  saa  den  ukendte, 
men  frygtelige  Skæbne,  som  havde  ramt  hans  Søster, 
ogsaa  skulde  naa  ham. 

Han  var  nu  gammel  nok  og  vaagen  nok  til  at  værd- 
sætte denne  Fordel.  Han  kunde  mærke  Suset  fra  sin 
Moders  lange,  svingende  Slag  gennem  Tusmørkets  kø- 
lende Dug.  Han  kunde  skælve  af  Henrykkelse  over  Jag- 
ten, naar  hun  flagrede  højt  op  i  den  lysblege  Luft  for 
ubønhørligt  at  forfølge  nogle  højtflyvende  Oldenborrers 
fortvivlede  Kredsninger.  Naar  hun  lod  sig  falde  som 

Bly  for  at  snappe  en  doven  Natsværmer,  som  lige  var 
krøbet  ud  af  Puppen  og  nu  sad  og  tørrede  sine  Vinger 
paa  et  svajende  Græsstraa,  saa  straalede  hans  smaa  Øj- 
ne. Naar  hun  zigzaggede  i  aandeløs  Fart  og  med  frygte- 
lig Voldsomhed  for  at  undgaa  den  brune  Ugles  lydløse 
Angreb,  klyngede  han  sig  til  hendes  Hals  med  Fortviv- 
lelsens Magt  og  tænkte,  at  deres  sidste  Time  var  kom- 
met; men  det  var  den  ikke,  for  hans  Moder  var  dyg- 
tig og  erfaren.  Hun  havde  narret  mange  Ugler  i  sine 
Dage. 

Dette  begivenhedsrige  Liv  førte  han  selvfølgelig  kun 
om  Natten.  Om  Dagen  sov  han  som  oftest  puttet  ind 
under  sin  Moders  Vinger,  medens  hun  hang  i  Tæerne 
fra  Kanten  af  et  skævt  Bræt  i  den  varme,  gulbrune  Skyg- 
ge øverst  oppe  i  Laden.  Udenfor  paa  den  høje  Tagryg- 
ning samledes  Svaler,  Kongefugle,  Skovskader  og  Duer 
i  den  klare,  blaa  Dag  for  at  skrige,  pjatte  og  kurre  de- 
res Meninger  ud  om  Livet,  hver  paa  sin  Maade.  Under- 
tiden slog  en  krognæbbet,  køn,  velopdragen  Høg  sig 
ned  paa  Taget,  for  med  grusomme  Øjne,  —  den  var 
helt  alene,  forstaar  du,  —  at  se  sig  om  og  spe- 
kulere paa,  hvor  alle  de  andre  Fugle  dog  var  hen- 
ne. Engang  imellem  kunde  ogsaa  en  pragtfuld,  hvidho- 
vedet Ørn  komme  ned  fra  det  blaa,  flyve  lavt  over  La- 
den og  skrige  højt  og  rædselsfuldt,  som  om  den  haa- 
bede,  at  der  var  saadan  noget  som  Paaskelam  skjult  der- 
inde. Men  intet  af  dette,  som  altsammen  hørte  til  den 
straalende,  blændende,  kedelige  Dag,  rørte  paa  nogen 
Maade  de  veltilfredse  Rækker  af  smaa  Flagermus,  som 
alle  døsede  Dagens  unyttige  Timer  bort  ved  at  hænge  i 
Træerne  i  det  bløde  Mørke  inde  under  Taget.  De 
vaagnede  ganske  vist  nu  og  da,  peb  lidt  og  skubbede 
lidt  til  hinanden,  eller  de  tog  sig  saa  meget  sammen, 
at  de  gjorde  et  langt  og  omhyggeligt  Toilette,  redte 

den  ualmindelig  nydelige  Pels  med  deres  fine  Kløer  og 
lod  hver  Krog  af  deres  Vingers  elastiske  Silkehinde  om- 
hyggeligt glide  mellem  Læberne.  Men  hvad  der  skete  i 
det  pragtfulde  Solskin  paa  den  anden  Side  Taget,  det 
brød  de  sig  ikke  et  Lod  om. 

Lille  Silkevinge  syntes  født  til  at  gennemgaa 
alle  de  Farer,  som  et  Hjemmeliv  medfører.  I  et  Par 
Dage  havde  der  været  et  ualmindeligt  Spektakel  i  det 
høje  Græs  paa  Engen  omkring  Laden.  Der  havde  været 
Klirren  af  Seletøj,  langvarig,  høj,  dirrende  Klapren  af 
den  røde  Slaamaskine,  Prusten  af  Heste  og  Raab  og 
Latter  af  Mænd,  som  vendte  det  nyslaaede  Græs  med 
deres  Høtyve.  Siden  kom  der  Vogne  og  Børn  med  sking- 
rende Latter  og  lystige  Raab,  og  Høet  blev  langet  ind 
i  Laden,  Vognfuld  efter  Vognfuld,  duftende  og  smæl- 
dende fuldt  af  Græshopper.  Lidt  efter  lidt  begyndte  det 
at  fylde  i  Laden,  saa  Mændene  med  Høtyvene,  sveden- 
de af  det  varme  Arbejde  med  at  stuve  Høet  sammen, 
naaede  op  i  Nærheden  af  Tagskægget. 

Modstræbende  og  fornærmede  vaagnede  Flagermu- 
sene. Nogle  af  den  anstrengte  sig  saa  meget,  da  Hølæs- 
sene kørtes  ind  med  de  støjende  Børn  ovenpaa,  at  de 
fik  Søvnen  ud  af  Øjnene,  foldede  deres  Vinger  ud  og 
flagrede  ned  i  Dagslyset  for  at  flyve  bort  til  de  nærmeste 
Skoves  fredfyldte  Dunkelhed. 

Men  Lille  Silkevinges  Moder  lod  sig  ikke  saa  let  for- 
styrre. Hun  lukkede  sine  smaa,  sorte,  runde  Øjne  saa 
højt  op,  hun  kunde,  men  gav  intet  andet  Tegn  paa,  at 
hun  havde  bemærket,  at  den  gamle  Lades  døsige  Fred 
blev  forstyrret.  Hun  havde  set  saadan  et  Postyr  før  og 
aldrig  opdaget,  at  det  gjorde  hende  nogen  Skade.  Hun 
holdt  ikke  af  at  flyve  ud  i  det  straalende  Solskin. 

Men  man  kan  ogsaa  være  for  tillidsfuld  og  siKker, 
forstaar  du.  Da  Høet  naaede  højere  og  højere  op  under 

Taget  og  omtrent  var  sat  op  til  Hanebjælken,  opdagede 
en  af  Mændene  den  lille  Flagermus,  som  hang  under 
Mønningen.  Han  var  en  af  disse  dumme  Tosser,  som 
maaske  inderst  inde  ikke  er  onde,  men  saa  fuldstændig 
blottede  for  Omtanke,  saa  de,  naar  de  ser  noget  inter- 
essant, altid  føler  Trang  til  at  slaa  det  ihjel,  blot 
fordi  de  ikke  ved  nogen  anden  Maade  at  vise  deres  In- 
teresse paa.  Han  stak  Skaftet  af  sin  Høtyv  derop  og 
slyngede  den  stakkels,  lille  Flagermusmoder  langt  hen 
i  Høet. 

„Aah!"  raabte  Drengen.  „Gjorde  det  ikke  frygtelig 
ondt?" 

„Det  dræbte  hende,"  svarede  Onkel  Andy  kort. 
„Men  ved  et  Held  tilføjede  det  ikke  Lille  Silkevinge 
nogen  Skade.  Han  klyngede  sig  fortvivlet  til  hendes 
Hals.  Børnene  fo'r  under  medlidende  og  fordømmende 
Raab  hen  for  at  samle  den  lille,  mørke  Krop  op;  men 
den  sortplettede  Hund  kom  først.  Den  styrtede  til  og 
snappede  forsigtigt  den  mærkelige  Tingest  med  sine 
Tænder;  men  den  gav  højlig  overrasket  Slip  med  det 
samme.  Tingesten  var  gaaet  itu.  Pludselig  var  der  to 
Flagermus  i  Stedet  for  een.  Det  kunde  den  slet  ikke 
forstaa,  —  og  Børnene  heller  ikke.  Medens  de  stod 
og  kiggede,  —  den  sortplettede  Hund  havde  Tungen 
ud  af  Halsen  og  glemte  at  logre  og  Børnene  var  standse- 
de med  store,  forbavsede  Øjne  —  flagrede  Lille  Silke- 
vinge op  i  Luften,  fløj  tøvende  frem  og  tilbage  et  Øje- 
blik, til  han  følte  sig  sikker  paa  sig  selv  og  fo'r  saa  af 
Sted  til  Skovenes  Skjul,  hvor  han  saa  ofte  havde  fulgl 
sin  Moder  paa  hendes  Jagt." 

Et  Lettelsens  Suk  undslap  Drengen.  „Jeg  er  saa 
glad  for,  at  han  slap  bort,"  mumlede  han. 

„Det  tænkte  jeg  nok,  du  vilde  blive.  Det  var  ogsaa 
derfor,  han  gjorde  det,"  sagde  Onkel  Andy  gaadefuldt. 

DEN  LILLE  FREMMEDE  I  VILDMARKEN 


Det  var  saa  varmt  og  klart  og  stille  denne  Morgen,  at 
selv  den  dygtigste  Fisker  kunde  kaste  sin  Flue 
uden  Haab  om  at  faa  Held  med  sig.  De  store,  lyse- 
grønne Vandlilieklynger  laa  ubevægelige  paa  Sølvsøens 
rolige  Flade.  Ikke  engang  den  mindste  Krusning  fra  en 
springende  Elrits  brød  noget  Sted  Søens  straalende  Spejl. 
Luften  var  saa  døsig,  at  selv  Guldsmedene,  disse  Gnister 
af  sammentrængt  Energi,  glemte  at  jage  deres  Bytte  og 
sov  i  Toppen  af  Sivenes  Kattehaler  som  straalende  Ame- 
thyster,  Rubiner  og  Smaragder.  Meget  sindigt  rullede 
Onkel  Andy  sin  Line  op,  sikrede  sine  Kroge  og  stillede 
sin  Stang  op  mod  en  gaflet  Gren  for  at  afvente  mere  gun- 
stige Betingelser  for  sin  Yndlingsbeskæftigelse.  I  Øje- 
blikket syntes  han,  at  han  ikke  kunde  bruge  Tiden  til 
noget  bedre  og  behageligere  end  at  lægge  sig  under  den 
tætløvede  Løn  paa  Toppen  af  Bakken,  ryge  og  stirre 
drømmende  ud  over  Søens  fortryllende  Spejlglans.  Selv 
Drengen,  der  plejede  at  være  lige  saa  urolig  som  Guld- 
smedene eller  som  Repræsentanterne  for  „Altid-paa- 
Farlen,"  de  brune  Damtæger,  laa  paa  Ryggen  ganske 
stille,  og  stirrede  med  store,  dybsindige,  blaa  Øjne  op 
i  Lønnens  gennemsigtige,  grønne  Bladehang. 

At  hans  Øjne  var  saa  store,  skyldtes  det  voldsomme, 
men  kortvarige  Arbejde,  som  Børn  ofte  gør,  for  at 

169 


holde  sig  vaagne,  naar  de  er  allermest  søvnige.  I  Lø- 
bet af  treottendedel  Minut  vilde  han  efter  al  Sandsyn- 
lighed sove  fast  med  et  lyserødt  Skær  sivende  gennem 
sine  Øjenlaag  og  muntert  dansende  over  sine  Drømme. 
Men  netop  da  lød  der  et  mærkeligt  Skrig,  —  saa  mær- 
keligt var  det,  at  Drengen  øjeblikkelig  satte  sig  ret  op 
og  med  et  Gisp  spurgte:  „Hvad  var  det?" 

Onkel  Andy  svarede  ikke  straks.  Maaske  var  det 
fordi  han  havde  saa  travlt  med  at  tænde  sin  Pibe,  eller 
maaske  fordi  han  haabede  at  høre  Lyden  igen,  før  han  ud- 
talte sig,  —  for  en  saa  erfaren  Jæger  som  han  vidste 
godt,  at  de  fleste  af  Vildmarkens  Dyr  havde  mange  for- 
skellige Skrig,  og  at  de  undertiden  søgte  at  efterligne 
hverandre  paa  de  mærkeligste  Maader.  Han  behøvede 
ikke  at  vente  længe ;  den  sælsomme  Stemme  lød  atter  og 
atter,  saa  vedholdende,  saa  bønfaldende,  at  Drengen  blev 
helt  ophidset  ved  det.  Det  lød  som  en  Mellemting  mellem 
et  Gedekids  skurrende  Brægen  og  Skriget  fra  en  fryg- 
telig forskrækket  Skallesluger;  men  det  var  mere  gen- 
nemtrængende og  mere  skingrende. 

„Aah,  den  er  bange,  Onkel  Andy!"  udbrød  Dren- 
gen. „Hvad  tror  du,  det  er?  Hvad  mon  den  vil  have? 
Lad  os  gaa  ned  og  se,  om  vi  ikke  kan  hjælpe  den!" 

Piben  trak  godt  nu,  fordi  Onkel  Andy  havde  bestemt  sig. 

„Det  er  kun  en  ung  Daakalv,"  svarede  han.  „Øjen- 
synlig er  den  faret  vild  og  raaber  nu  paa  sin  Moder.  Den 
Stemme  maa  hun  kunne  høre,  hvor  hun  saa  er,  hvis 
hun  da  er  levende.  Det  kan  jo  være,  at  en  Bjørn  er 
sprunget  paa  hende  og  har  knækket  hendes  Hals.  Aah ! 
Der  kommer  hun,"  tilføjede  han,  da  den  ophidsede  Bræ- 
gen  fra  en  Daa  lød  langt  borte  i  Skovene.  De  to  Raab 
svarede  hinanden  med  nogle  Minutters  Mellemrum,  nær- 
mede sig  hurtigt  hinanden  og  hørte  saa  op.  Et  Lettelsens 
Suk  undslap  Drengen. 

„Jeg  er  saa  glad,  fordi  den  fandt  sin  Moder  igen," 
mumlede  han.  „Det  maa  være  frygteligt  at  fare  vild  i 
Skoven,  —  at  være  helt  alene  og  ikke  vide,  om  ens  Mo- 
der eller  en  Bjørn  vilde  komme  løbende  fra  den  mørke 
Skov,  naar  man  raabte." 

„Det  er  jeg  enig  med  dig  i,"  sagde  Onkel  Andy  med 
uvant  Hjertelighed.  Det  var  ikke  ret  ofte,  han  kunde 
være  fuldstændig  enig  med  Drengen  i  hans  Meninger 
om  Dyrene.  „Det  har  du  Ret  i,"  tilføjede  han  eftertænk- 
somt," jeg  har  selv  engang  prøvet  det,  da  jeg  var  paa 
din  Alder;  det  skete  ovre  ved  Nedre  Ottanoonsisdalen, 
da  Landet  deromkring  ikke  var  saa  bebygget  som  nu, 
og  jeg  var  slet  ikke  glad  for  det,  kan  du  tro." 

„Hvad  kom?"  spurgte  Drengen  aandeløst.  „Var  det 
din  Moder  eller  en  Bjørn?" 

„Ingen  af  Delene,"  svarede  Onkel  Andy.  „Det  var 
gamle  Tom  Saunders,  Bills  Onkel  —  kun  var  han  ikke 
gammel  og  heller  ikke  Bills  Onkel  dengang,  hvilket  du 
nok  kan  forstaa,  hvis  du  vil  tænke  dig  om." 

„Aah!"  sagde  Drengen  lidt  skuffet.  Han  havde  næ- 
sten haabet,  at  det  havde  været  en  Bjørn,  nu  da  han 
havde  sin  Onkel  i  fuldstændig  Sikkerhed. 

»Og  jeg  kendte  engang  en  lille  Jerseykalv,"  —  fort- 
satte Onkel  Andy,  som  nu  var  langt  inde  i  sine  Erin- 
dringer og  ikke  vilde  skuffe  Drengens  aldrig  svigtende 
Længsel  efter  en  Historie  —  „som  troede,  at  hun  var  fa- 
ret vild  her  i  Skovene.  Det  var  hun  imidlertid  slet  ikke; 
men  hun  gjorde  mindst  lige  saa  meget  Spektakel,  som 
hun  vilde  have  gjort,  hvis  hun  virkelig  havde  været  det. 
Dette,  forstaar  du,  var  Skyld  i  hele  Ulykken.  Hun 
var  ikke  saa  lidt  af  en  Dumrian  dengang,  hvilket  nu  ikke 
var  saa  underligt,  da  hun  kun  var  een  Dag  gammel. 
Medens  hun  sov  under  en  Busk,  havde  hendes  Moder 
forladt  hende  for  at  gaa  ned  gennem  Mosen  og  drikke 

ved  en  Bæk  et  Hundrede  Meter  borte.  Den  lille  Dum- 
rian vaagnede  og  kunde  ikke  forstaa,  at  hun  var  alene. 
Hun  begyndte  at  bræge  saa  voldsomt,  at  der  nødvendig- 
vis maatte  ske  noget  i  saa  vild  en  Egn. 

„Ja!"  hviskede  Drengen.  „Og  hvad  kom  denne  Gang 
—  hendes  Moder  eller  Bjørnen?" 

„Begge  to!"  lød  Onkel  Andys  overraskende  Svar. 

„Aah!"  gispede  Drengen  og  aabnede  sin  Mund  til 
den  blev  lige  saa  rund  som  hans  Øjne,  og  for  en  Gangs 
Skyld  havde  han  ikke  et  eneste  Spørgsmaal  rede. 

„Ser  du,  det  skete  saadan,"  fortsatte  Onkel  Andy, 
som  var  klog  nok  til  ikke  at  give  ham  Tid  til  at  udtænke 
et.  „Da  Bjørnen  hørte  den  Støj,  vidste  han  godt,  at  Kal- 
ven var  helt  alene.  Han  var  sulten  og  spildte  ingen  Tid. 
Han  vidste  jo  ikke,  at  Moderen  var  saa  tæt  ved.  Natur- 
ligvis kunde  han  aldrig  tænke  sig,  at  Kalven  vilde  lave 
saadan  en  Ballade,  hvis  Moderen  blot  var  gaaet  ned  for 
at  drikke  af  Bækken.  Følgelig  løb  han  hurtigt  gennem 
Buskadset  uden  at  tage  sig  i  Agt  for  noget.  Moderen  kom 
styrtende  op  fra  Bækken,  og  de  to  mødtes  paa  en  lille, 
aaben  Plet  en  femten  Meter  fra  Busken,  hvor  den  dum- 
me Kalv  stod  og  skraalede.  Nu  holdt  hun  op ;  stod  blot 
og  stirrede,  da  hun  saa  Bjørnen  møde  Moderen. 

Bjørnen  var  stor,  meget  sulten  og  rasende  over,  at 
nogen  syntes  at  ville  hindre  ham  i  at  faa  det  Maaltid, 
der  stod  der  lige  foran  ham.  Moderen  var  en  lille  gul- 
brun Jerseyko  med  korte,  spidse  Horn,  som  pegede  lige 
i  Vejret,  og  den  var  modig  indtil  sidste  Aandedrag. 

Hendes  Raseri  ved  Synet  af  den  mørke  Klump,  som 
nærmede  sig  til  det  dumme  Barn,  grænsede  til  Van- 
vid. Men  det  var  ikke  blindt  Vanvid.  Hun  vidste,  hvad 
hun  vilde  gøre  og  lod  ikke  sit  Raseri  overvinde  Fornuf- 
ten paa  et  eneste  Punkt  i  Kampen  paa  Liv  og  Død. 

Til  Trods  for  det  uheldige  Forhold,  at  hun  stod  nede 

paa  en  Skraaning  og  saaledes  maatte  angribe  op  ad 
Bakke,  kastede  hun  sig  mod  Fjenden  med  en  Voldsom- 
hed, som  næsten  tog  Vejret  fra  ham.  Bjørnen  drejede 
rundt,  rejste  sig  paa  Bagbenene  og  løftede  en  mægtig 
Forlab.  Den  vilde  møde  Angrebet  med  et  Slag,  som 
straks  maatte  afgøre  Kampen.  Men  den  lille  Ko  lod  sig 
ikke  fange  saa  let.  Netop  som  Bjørnen  skulde  aflevere 
sit  mægtige  Slag,  standsede  hun,  sprang  til  Side  med  en 
Hurtighed,  som  ingen  Tyr  behøvede  at  skamme  sig  over, 
og  begravede  begge  Horn  dybt  i  sin  store  Modstanders 
Side.  Men  før  hun  kunde  springe  tilbage  igen  og  komme 
udenfor  dens  Rækkevidde,  svingede  den  sig  rundt  med 
barsk  Brummen  og  med  en  udlært  Boksers  Færdighed 
ramte  dens  anden  Forlab  hendes  Hals  og  knækkede  hen- 
des Rygrad.  Uden  en  Lyd  krummede  den  modige,  lille 
Ko  sig  sammen  og  faldt  over  mod  sin  Fjendes  Bagben. 

Bjørnen  stødte  hende  voldsomt  bort  og  slog  hende  at- 
ter og  atter  i  fuldstændig  Vildskab.  Da  den  endelig  opda- 
gede, at  hun  var  død,  holdt  den  op,  bed  rasende  efter 
det  frygtelige  Saar  i  sin  Side  og  luntede  klynkende  bort. 
I  Øjeblikket  havde  den  ingen  Appetit. 

Uforstaaende,  men  meget  opmærksomt  havde  Kal- 
ven iagttaget  den  hurtige  Tvekamp.  Udfaldet  af  den  for- 
færdede hende,  men  selvfølgelig  vidste  hun  ikke  hvor- 
for. Hun  følte  blot,  at  det  hele  slet  ikke  var  forløbet  til- 
fredsstillende, selv  om  Bjørnen  var  forsvundet.  Hun 
havde  instinktmæssigt  skælvet  ved  Synet  af  den,  og  nu 
skælvede  hun  mærkeligt  nok  ved  Synet  af  sin  Moder, 
som  laa  der  saa  stille  og  sammensunken." 

Onkel  Andys  Maade  at  fortælle  paa  var  saa  levende, 
at  Drengen  ogsaa  skælvede. 

„Efter  en  Stund,"  fortsatte  Onkel  Andy,  „da  hun 
saa,  at  hendes  Moder  ikke  gjorde  Tegn  til  at  rejse  sig 
og  komme  hen  til  hende,  vaklede  hun  derned  fra  sin 

Plads  under  Busken ;  hendes  lange,  løjerlige  Ben  var  saa 
vanskelig  at  styre.  Da  hun  naaede  Moderen,  puffede 
hun  indsmigrende  til  hende  med  sin  lille,  vaade  Snude. 
Men  hun  fik  ikke  noget  Svar  og  blev  saa  utaalmodig  og 
gav  sig  til  at  stange  hende.  Da  selv  dette  ikke  bragte 
noget  Resultat,  fik  en  overvældende  Rædsel  Blodet  til  at 
stivne  i  hendes  Aarer,  og  hun  sank  helt  i  Knæ.  Hun 
tænkte  paa  at  løbe  fra  dette,  som  lignede  hendes  Moder, 
men  som  dog  alligevel  efter  alt  at  dømme  ikke  var  det. 
Hun  var  bange  for  at  blive,  men  hun  var  ogsaa  bange 
for  at  løbe  derfra,  og  saa  begyndte  hun  da  igen  at  skraa- 
le,  saa  højt  hun  kunde,  for  hun  var  ikke  blot  bange  og 
ensom,  men  hun  følte  sig  ogsaa  sulten. 

Selvfølgelig  hørte  hvert  levende  Væsen  i  en  Kilome- 
ters Omkreds  i  Skoven  hendes  Skraal." 

„Og  saa  —  kom  der  en  anden  Bjørn,"  afbrød  Dren- 
gen ivrigt. 

„Nej,  slet  ikke!",  svarede  Onkel  Andy.  „Selvfølgelig 
kom  der  mange  for  at  se,  hvad  det  var  for  en  mærkelig 
Lyd;  —  de  kom  snigende  og  lydløst  krybende  med  store, 
skinnende  Øjne  fra  Tykningerne  og  bag  Ukrudtsklyn- 
gerne;  men  Kalven  hverken  saa  eller  hørte  dem.  Det 
eneste  hun  lagde  Mærke  til,  var  et  højt,  mørkt,  klodset, 
langbenet  Dyr,  halvanden  Gang  saa  højt  som  hendes 
Moder,  med  et  langt,  kluntet  Hoved  uden  Horn,  en  tyk, 
fremspringende  Næse  og  store,  brede  Klove.  Hun  vid- 
ste ikke  rigtig,  om  hun  skulde  være  bange  for  denne  store, 
mørke  Skikkelse  eller  ikke ;  men  hun  holdt  op  med  at 
skraale. 

Den  høje  fremmede  stod  stille  en  tredive,  fyrre 
Skridt  borte.  Den  kiggede  interesseret  paa  Kalven  og  mis- 
tænksomt paa  den  gulbrune  Bunke  paa  Jorden.  Pludse- 
lig glemte  Kalven  sin  Angst.  Hun  følte  sig  saa  fortabt, 
forstaar  du,  og  det  store  Dyr  lignede  slet  ikke  en  Bjørn. 

Med  et  lille,  bønfaldende  „Bah"  løb  hun  vaklende  frem 
til  den  høje  fremmedes  Side,  standsede  et  Øjeblik 
ved  den  ukendte  Lugt,  og  begyndte  saa  med  den 
ugenerte  Frækhed,  som  kun  er  mulig  i  en  Alder  af 
fireogtyve  Timer  at  søge  efter  Mælk  til  sin  Middagsmad. 
Den  høje  fremmede  drejede  sit  store,  mørke  Hoved, 
snøftede  undersøgende  et  Par  Sekunder  og  begyndte 
saa  ihærdigt  at  slikke  den  dristige  lilles  Ryg." 

„Det  var  et  Elsdyr,  ikke  sandt?",  spurgte  Drengen 
stolt. 

„Jeg  vilde  have  skammet  mig  over  dig,"  svarede  On- 
kel Andy,  „hvis  du  ikke  straks  havde  forstaaet  det  af  min 
Beskrivelse.  Selvfølgelig  var  det  en  Elgko.  Men  det  var 
Kalvens  store  Lykke,  at  denne  Ko  havde  mistet  sin  Kalv 
netop  Dagen  i  Forvejen.  Den  var  falden  i  Vandet 
og  ført  bort  af  Strømmen.  Med  Hjertet  tungt  af  Sorg 
og  Ensomhed  og  med  Yveret  smertende  under  Presset  af 
Mælken,  var  hun  løbet  op  for  at  se,  hvad  det  var  for  et 
Barn,  som  saa  aabent  turde  raabe  sin  Sorg  ud  her  i  den 
farlige  Skov. 

Da  Kalven  nærmede  sig  hende  saa  troskyldigt,  gen- 
gældte hun  Tilliden  ved  at  tage  den  til  sig  som  sit  eget 
Barn  efter  ganske  vist  først  at  have  været  lidt  ængstelig, 
—  som  alle  vildtlevende  Dyr  er  overfor  Væsner,  som  er 
under  Menneskets  Varetægt. 

Da  Kalven  kort  efter  havde  tilfredsstillet  sin  Sult, 
førte  hun  den  bort  mellem  Træerne.  Den  fulgte  bered- 
villigt med  en  Stund  —  maaske  en  Kilometer ;  saa  blev 
den  træt,  stod  stille  med  skrævende  Ben  og  brægede 
bedende  efter  hende.  Først  syntes  hun  overrasket  over, 
at  den  saa  hurtigt  gav  tabt,  men  med  en  opgivende  Mine 
standsede  ogsaa  hun.  Kalven  lagde  sig  straks  ned  og 
begyndte  at  sove.  Dens  vilde  Moder  stillede  sig  beskyt- 
tende over  den,  noget  forbavset,  men  taalmodig,  og  be- 

gyndte  at  slikke  dens  silkebløde  Skind,  som  var  meget 
finere  end  hendes  Barns  havde  været.  Hun  oversnusede 
Kalven,  som  var  det  umuligt  for  hende  at  vænne  sig  til 
denne  mærkelige  Lugt.  Da  den  vaagnede,  førte  hun  den 
atter  videre,  denne  Gang  maaske  halvanden  Kilometer, 
før  den  begyndte  at  gøre  Indvendinger  mod  en  saa  ufor- 
staaelig  Virksomhed.  Ad  banede  Stier  og  med  mange 
Standsninger  førte  hun  den  lille  Fremmede  dybt  ind  i 
sine  hemmelighedsfulde  Skove.  Ved  Solnedgang  naaede 
de  Bredden  af  en  lille  ensom  Sø. 

Samme  Aften  gik  Bondemanden  ud  for  at  lede  efter 
sin  bortkomne  Ko  og  fandt  dens  døde  Krop  paa 
Skrænten  over  Strømmen.  Han  saa  Mærkerne  af  Kam- 
pen og  Sporene  af  Bjørnen  og  forstod  delvis,  hvad  der 
var  sket.  Men  han  tog  det  for  givet,  at  Bjørnen  efter  at 
have  dræbt  Moderen  havde  fuldendt  sit  Hverv  ved  at 
bære  Kalven  bort.  Elsdyrsporene  skænkede  han  ingen 
Opmærksomhed;  han  drømte  ikke  det  bitterste  om,  at 
de  kom  ham  ved.  Men  han  svor  Hævn  og  forfulgte  Bjør- 
nen til  han  i  det  tiltagende  Tusmørke  tabte  Sporet.  Saa 
vendte  han  rasende  hjem  og  trøstede  sig  ved  at  lægge 
Planer  om  Bjørnefælder. 

I  sit  Hjem  ved  Søen  glemte  Kalven  hurtigt  sin  vir- 
kelige Moders  Skæbne,  saa  omhyggelig  blev  hun  plejet 
og  passet  af  sin  høje,  nye  Moder.  Hun  glemte  omtrent 
hele  Hændelsen  undtagen  én  Ting ;  hun  var  for  Fremti- 
den frygtelig  bange  for  Bjørne,  og  den  Frygt  er  i  Virkelig- 
heden Grundstenen  for  al  Lærdom,  for  saa  vidt  som 
det  drejer  sig  om  Vildmarkens  Børn.  Hun  fo'r  sammen 
og  skælvede  ved  Synet  af  enhver  særlig  tæt  og  stor 
Skygge,  og  dette  uventet  at  møde  en  stor,  mørk  Træstub 
var  en  pinlig  Oplevelse,  hun  huskede  i  flere  Uger.  Men 
det  næste  Skridt  i  Lærdommen,  —  Værdien  af  at  kunne 
være  stille,  lærte  hun  kun  meget  langsomt.  Hvis  hun  tabte 

sin  ny  Moder  af  Syne  blot  et  halvt  Minut,  begyndte  hun  at 
bræge  efter  hende  paa  en  saadan  Maade,  at  det  maa 
havde  været  en  svær  Prøvelse  for  en  tavs,  rolig  Elgkos 
Nerver.  Hun  kunde  aldrig  komme  bort  fra  den  Tanke, 
at  det  maatte  være  en  frygtelig  truende  Fare,  som 
foraarsagede  dette  Skraal.  Hun  styrtede  tilbage  i  fuldt 
Løb,  Haarene  stod  lige  i  Vejret  paa  hendes  Ryg,  og 
hendes  Øjne  skinnede,  mens  hun  jog  gennem  hver  ene- 
ste Tykning  i  Omegnen  for  at  føle  sig  fuldstændig  sikret 
mod  Faren.  Imedens  saa  Kalven  til  med  store,  undrende 
fløjelsbløde  Øjne  og  uden  den  ringeste  Anelse  i  sit  dum- 
me Hoved  om,  hvad  det  vel  kunde  være,  der  gjorde  hen- 
des ny  Moder  saa  ophidset." 

„  Hvor  ubekvemt,  at  de  ikke  kunde  tale, "  udbrød  Dren- 
gen, som  havde  stor  Tiltro  tilvirkningen  af  Forklaringer. 

Onkel  Andy  strøg  tankefuldt  sin  Kind. 

„Jeg  antager,"  sagde  han,  „at  Vildmarkens  Dyr  kan 
tale  indbyrdes,  mere  eller  mindre  og  paa  en  særlig 
Maade.  Men,  ser  du,  den  Smule,  Kalven  kunde  sige, 
var  kun,  hvad  hun  havde  arvet,  og  det  var  selvfølgelig 
Kosproget  og  derfor  uforstaaeligt  for  et  Elsdyr. 
Børn  lærer  imidlertid  hurtigt,  og  det  varede  ikke  længe, 
før  hun  og  hendes  Moder  forstod  hinanden  ganske  godt 
paa  de  vigtigste  Punkter. 

Der  boede  Vildkatte  og  Ræve  og  et  Par  store,  dusk- 
ørede  Losser  med  vilde  Øjne  omkring  Søen.  De  kom 
snigende  den  ene  efter  den  anden,  dækket  af  Tyknin- 
ferne,  for  forbavset  at  stirre  paa  den  lille  fremmede, 
som  saa  omhyggeligt  blev  plejet  af  den  store  Elgko.  De 
havde  set  Kalve  paa  Gaardene  i  Nybyggerbyen,  og  de 
betragtede  denne  ikke  blot  med  en  sulten  Omstrejfers 
Graadighed,  men  ogsaa  med  et  særlig  grusomt  Fjend- 
skab, fordi  den  var  en  Tilhænger  af  det  frygtede  og 
hadede  Menneske.    Til  Trods  for  deres  Vrede  pas- 

sede  de  dog  godt  paa  ikke  at  vække  Elgkoens  Opmærk- 
somhed. De  kendte  kun  altfor  godt  hendes  Raseri  og 
de  hurtige,  dødbringende  Slag  fra  hendes  knivskarpe 
Forklove.  De  skulde  ikke  have  noget  af  at  sætte  For- 
sigtigheden til  Side  for  deres  Nysgerrighed,  kan  du  være 
sikker  paa,  saadan  som  nogle  barnagtige  Hjorte  og  Anti- 
loper ofte  gør." 

„Hvorfor?",  afbrød  Drengen  hurtigt;  han  var  straks 
saa  ovenud  ivrig  efter  at  faa  at  vide,  hvad  Hjorte  og 
Antiloper  var  nysgerrige  efter.  Men  Onkel  Andy  lagde 
som  sædvanlig  ikke  Mærke  til  Afbrydelsen. 

„Saa  en  Morgen,"  fortsatte  han,  „kom  to  andre  Elg- 
køer op  til  Søen,  fulgt  af  deres  langbenede,  sjokkende 
Børn.  De  stoppede  op  for  at  snakke  med  deres  høje 
Søster  om  Vandlilierøddernes  Beskaffenhed ;  men  da  de 
saa,  at  hun  kærtegnede,  plejede  og  gav  Die  til  en  Kalv — 
et  Barn  af  Kvægstammen,  som  de  foragtede  og  hadede, 
fordi  de  levede  tæmmet  bag  Hegn  og  var  underdanige 
mod  Mennesket,  saa  blev  de  rigtig  ubehagelige.  De  snøf- 
tede højt  og  overmodigt.  Men  Kalven,  som  var  saa  lille 
og  smuk  i  sin  rene  gulbrune  Klædning  ved  Siden  af  de 
magre,  løjerlige  Elsdyrbørn,  var  ikke  det  mindste  bange 
for  de  ubehagelige  Fremmede.  Hun  spankede  modigt  hen 
for  at  udspørge  dem. 

Men  de  vilde  ikke  snakke  med  en  næsvis, 'lille  Frem- 
med, og  i  et  Øjebliks  Taabelighed  slog  en  af  dem  efter 
hende.  Stedmoderen  havde  med  aarvaagne  Øjne  og  sti- 
gende Vrede,  som  nu  eksploderede,  iagttaget  deres  Op- 
førsel. Med  en  hæsBrægen  sprang  hun  mod  Synderen 
og  sendte  hende  sprællende  ned  ad  Bakken,  lige  ud  i 
Vandet.  Derefter  vendte  hun  sig  mod  den  anden;  men 
den  var  forsigtig  og  travede  allerede  af  Sted  langt  borte, 
fulgt  af  de  to  løjerlige  Børn.  Den  sejrrige  Stedmoder 
kiggede  paa  Kalven  og  snusede  til  hende  over  hele  Krop- 

pen  for  at  forvisse  sig  om,  at  hun  ikke  var  kommet  til 
Skade,  medens  den  frække  Ko,  kogende  af  Vrede,  men 
for  bange  til  at  vove  et  nyt  Sammenstød,  kravlede  op 
af  Vandet  og  sjokkede  efter  de  andre. 

Efterhaanden  som  Sommeren  skred  frem,  begyndte 
Kalven  at  tænke  og  handle  som  en  Elsdyrkalv,  hun  gik 
forsigtigt  og  fik  endogsaa  noget  af  sin  Stedmoders  Lugt 
ved  sig.  De  andre  Elsdyr  vænnede  sig  til  hende,  fandt 
sig  ogsaa  i  hendes  Tilstedeværelse,  og  Vildmarkens  Dyr 
betragtede  hende  nu  kun  som  et  meget  usædvanligt  Eks- 
emplar af  et  Elsdyr;  selvfølgelig  troede  hun  selv,  at 
hun  var  et  Elsdyr.  Hun  blev  stærk,  glinsende  og  rap- 
fodet af  sin  Stedmoders  rigelige  Mælk,  og  hun  lærte  snart  at 
afgnave  skøre  Blade  og  Kviste  fra  de  friske,  grønne 
Buske.  Hun  syntes  imidlertid,  at  det  korte,  søde  Græs 
paa  Skovengene  smagte  meget  bedre  end  Blade  og  trev- 
lede Kviste.  Men  Vandlilierødderne,  som  hendes  Moder 
lærte  hende  at  trække  op  fra  Mudderet  paa  Søens  Bund, 
hvor  de  vellystigt  væltede  sig  Side  om  Side  i  det  kølige 
Vand,  trodsende  Fluer  og  Varme,  smagte  hende  aller- 
bedst. De  store,  mørke  Elgtyre,  —  uden  Takker  paa 
denne  Aarstid  og  tykke  og  godmodige  som  Faar,  —  be- 
tragtede hende  med  tilbageholdt  Nysgerrighed,  og  Kal- 
vene behandlede  hende  med  stor  Ærbødighed,  efterhaan- 
den som  hendes  mærkelige  Skikkelse  og  Farve  blev  lidt 
mindre  fremmed  for  dem.  Skønt  hun  var  meget  mindre 
og  lettere  end  de,  gjorde  hendes  Bens  Hurtighed  og  hen- 
des yderst  behændige  Maade  at  stange  paa  hende  let  til 
Herskerinde  over  dem  alle.  Selv  den  hovmodige,  unge 
Ko,  som  havde  været  saa  ubehagelig  mod  hende  ved 
deres  første  Møde,  blev  ovenud  venlig,  og  alt  var  fred- 
fyldt ved  den  ensomt  liggende,  lille  Sø. 

Men  en  sen  Eftermiddag,  da  Skyggerne  over  Skov- 
lysningerne begyndte  at  blive  lange  og  sorte,  blev  Freden 

pludselig  brudt.  Kalven  græssede  i  en  af  Lysningerne, 
medens  hendes  Stedmoder  plaskende  væltede  om  mel- 
lem Vandlilierne.  En  Bjørn  sneg  sig  op  gennem  Tyk- 
ningerne saa  lydløst,  at  ikke  engang  en  skarpøjet  Spætte 
eller  et  aarvaagent,  rødt  Egern  opdagede  den,  kiggede 
ud  mellem  Grenene  og  opdagede  Kalven. 

Tilfældet  vilde,  at  det  var  den  samme  gamle  Bjørn ! 
Den  var  kommet  sig  af  sit  Saar,  men  naturligvis 
havde  den  ikke  glemt  den  lille  Jerseykos  frygtelige 
Horn.  Da  den  saa  den  gulbrune  Kalv,  blev  den  fuld- 
stændig rasende  og  styrtede  frem  mod  den  for  med  eet 
Slag  at  tage  Hævn  for  denne  bitre  og  ydmygende  Erin- 
dring. 

Men  Kalven  var  for  hurtig  for  den.  Ved  den  første 
Lyd  af  de  knagende  Grene  bag  sig  var  hun  sprunget  til 
Side  som  en  Hjort.  Fra  den  ene  Øjekrog  saa  hun  den 
store,  mørke  Skikkelse  fare  frem,  og  med  et  vildt 
Skrig,  halvt  en  Kalvs  Brølen  og  halvt  et  ungt  Elsdyrs 
Brægen,  styrtede  hun  med  Halen  lige  i  Vejret  ned  mod 
Vandet  med  Bjørnen  i  Hælene  paa  sig. 

Med  en  frygtelig  Plasken  skyndte  Elgkoen  sig  til 
Hjælp.  Hun  var  en  meget  stor  Elg,  var  hvidglødende 
af  Raseri  og  skrækkelig  at  se,  som  hun  pløjede  sig 
Vej  ind  til  Bredden  og  sendte  Vandet  op  i  store  Sprøjt 
foran  sig.  Bjørnen  vidste  godt,  at  en  voksen  Elgko  var 
en  farlig  Modstander  at  gaa  paa,  naar  den  var  rasende, 
og  denne  syntes  endda  at  være  usædvanlig  ophidset. 
Den  tøvede  og  standsede  sit  Løb  halvt  nede  ad  Bakken. 
Forsigtigheden  begyndte  at  køle  dens  hævngerrige  Sind, 
og  det  syntes  ogsaa,  som  om  Uheldet  forfulgte  den,  naar 
det  gjaldt  den  gulbrune  Kalv  der.  Den  vilde  prøve  en  rød 
eller  en  sortbroget  næste  Gang.  Som  den  havde  taget 
denne  Beslutning,  naaede  den  rasende  Elg  Bredden.  Bjør- 
nen drejede  rundt  med  en  Brummen  og  stak  af  ind  i 

Grantykningens  Mørke  maaske  lidt  hurtigere,  end  det 
var  helt  passende  for  dens  Værdighed.  Elgen  rystede  sig 
og  stod  og  stirrede  efter  den  med  sine  stride  Haar  strit- 
tende ud  fra  Halsen. 

Hele  Sommeren  og  Efteraaret  fandt  Kalven,  at  det 
var  ganske  morsomt  at  være  Elsdyr,  men  da  Kulden  be- 
gyndte at  bide,  blev  hendes  Haarlag  nok  tykkere  for  at 
beskytte  hende  mod  den,  men  med  sin  tynde,  ømfindt- 
lige Hud  mærkede  hun  den  alligevel.  Efter  det  første, 
svære  Snefald  havde  hun  en  Del  Besvær  med  at  faa 
Mad;  hun  maatte  skrabe  hver  Mundfuld  vissent  Græs 
frem  af  Sneen.  Da  den  blev  hen  mod  en  Meter 
dyb  og  hendes  Stedmoder  sammen  med  en  storgeviret 
Tyr,  tre  andre  Køer  og  nogle  unge  Elge  havde  traadt 
en  Elgveksel  med  mange  snoede  Gange,  blev  hendes  Til- 
værelse en  haard  Prøvelse.  Langs  Kanterne  af  disse 
Gange  nippede  hun  vissent  Græs  og  Ukrudt  og  prøvede 
som  sine  Kammerater  at  gnave  Kviste  af  Poppel-  og 
Birketræer;  men  denne  utilstrækkelige  og  unaturlige 
Føde  i  Forbindelse  med  den  skarpe  Kulde  og  tog  haardt 
paa  hende.  Hun  trængte  sig  ind  under  sin  Stedmoders 
Mave  eller  midt  ind  i  Hjorden  for  at  blive  varmet ;  men 
længe  før  Jul  var  hun  kun  Skind  og  Ben." 

Drengen  gav  et  medlidende  Gys;  men  da  han  kom 
i  Tanker  om  Snehulebarnet,  kunde  han  ikke  lade  være 
med  at  spørge:  „Hvorfor  lavede  hun  sig  ikke  en  Sne- 
hule?" 

„Det  kendte  hun  ikke  til,"  svarede  Onkel  Andy  kort. 
„Har  du  nogensinde  hørt,  at  nogen  af  Kofamilien  kend- 
te til  saadan  noget?  Nej,  det  var  sikkert  og  vist,  at  hun 
aldrig  vilde  have  staaet  Vinteren  igennem,  hvis  ikke  no- 
get uventet  havde  forandret  hendes  Skæbne. 

Det  uventede  var  Bondemanden,  som  havde  ejet  hen- 
des Moder,  og  som  naturligvis  ogsaa  ejede  hende. 

Med  et  Par  kraftige  Heste  som  Forspand  for  en  stor 
Slæde  med  Økser  og  Mad  var  han  sammen  med  sin  Tje- 
nestekarl kommet  herud  i  Skoven  for  at  hugge  af  de  sto- 
re Grantræer,  som  voksede  rundt  om  Søen.  En  Kilome- 
ter herfra  paa  den  anden  Bred  havde  han  sit  hyggelige 
Bjælkehus  og  en  lille,  varm  Lade  fuld  af  Hø.  Han  og  Kar- 
len havde  der  alt,  hvad  Hjertet  begærede,  undtagen 
fersk  Kød;  men  da  de  stødte  paa  Elgvekslens  snoede 
Stier,  vidste  de,  at  det  skulde  de  ikke  savne  længe  nu. 

Den  næste  Dag  gik  de  med  Snesko  langs  med  de 
dybttraadte  Spor  og  undersøgte  Vekslen.  Snart  stødte 
de  paa  Hjorden  og  saa  Tyrens  store  Gevir  rage  op  over 
en  Samling  lave  Grantræer.  Bondemanden  hævede  sin 
store  Riffel.  Det  var  et  nemt  Skud.  Han  fyrede,  og  de 
store  Takker  sank  ned. 

Ved  Lyden  af  Skuddet  og  Faldet  af  deres  Fører,  som 
de  stolede  paa,  spredte  Hjorden  sig  rædselslagen,  ba- 
nede sig  Vej  gennem  Væggene  langs  deres  Stier  og 
vadede  bort  gennem  den  dybe  Sne.  De  to  Mænd  kiggede 
interesseret  efter  dem,  men  lavede  ingen  Forberedelser 
til  et  nyt  Skud,  for  det  strider  mod  Ny  Brunswicklovene 
at  dræbe  en  Elgko.  Havde  Bondemanden  tilladt  sig  denne 
Luksus,  vilde  det  have  kostet  ham  en  Bøde  paa  to  Tu- 
sind Kroner. 

Blandt  den  flygtende  Hjord  var  et  lille,  gulbrunt  Dyr, 
saa  ulig  en  Elsdyrkalv  som  Bonden  eller  hans  Karl 
nogen  Sinde  havde  set.  Det  var  umaadelig  rapfodet 
straks  og  sprang  af  Sted  med  saadan  en  Fart,  at  det 
var  umuligt  at  faa  rigtig  godt  Kig  paa  det.  Men  dets 
Ben  var  meget  for  korte  til  saa  dyb  Sne,  og  før  det  var 
kommet  femten  Meter,  var  det  ganske  udaset.  Det  stand- 
sede, sprang  endnu  et  Par  Meter  og  lagde  sig  saa  fuld- 
stændig hjælpeløst  ned.  De  to  Mænd  skyndte  sig  der- 
hen. Det  vendte  et  Par  store,  rørende,  blide  Øjne  mod 

dem,  —  angste  var  de  ogsaa,  men  det  var  ikke  denne 
haabløse,  fortvivlede  Rædsel,  som  ellers  lyser  ud  af  Øj- 
nene paa  Vildmarkens  Dyr,  naar  de  bliver  fangede. 

„Jeg  vil  lade  mig  hænge,  hvis  det  ikke  er  gamle 
Blossoms  Kalv,  som  vi  var  saa  sikker  paa,  at  Bjørnen 
havde  taget,"  raabte  Bonden  og  traadte  hen  til  den. 
„Næ,  hvor  den  er  sølle,"  fortsatte  han  og  klappe- 
de den  venligt.  „De  har  ikke  været  rigtig  gode  ved 
dig  her  ude  i  Skoven,  hvad  ?  Jeg  tror,  der  vil  være  me- 
get rarere  hjemme  i  den  gamle  Stald." 

Onkel  Andy  bankede  Asken  ud  af  sin  Pibe  og  put- 
tede den  i  Lommen. 

„Det  er  det  hele!",  sagde  han,  da  han  opdagede,  at 
Drengen  stadig  saa  saa  forventningsfuld  ud. 

„Men,"  indvendte  Drengen.  „Jeg  vilde  gerne  vi- 
de — " 

„Du  kender  meget  godt  Resten,"  svarede  Onkel  An- 
dy. „Hvad  Nytte  er  det  til,  at  jeg  fortæller  dig,  hvor- 
ledes Kalven  blev  bragt  tilbage  til  Gaarden  og  blev  tyk 
og  stor  og  gav  megen  Mælk,  der  var  som  Fløde.  Det  er 
nemlig  noget,  enhver  god  Jerseyko  skal.  Det  kan  du  jo 
selv  tænke  dig  til,  ikke  sandt?" 

„Men  Elgkoen,"  vedblev  Drengen.  „Blev  hun  ikke 
frygtelig  ked  af  det?" 

„Maaske!",  svarede  Onkel  Andy.  „Men  det  skal  du 
ikke  tage  dig  nær.  Hun  kom  over  det,  og  næste  Foraar 
havde  hun  en  anden  Kalv,  en  rigtig  Elsdyrkalv,  at  sør- 
ge for,  forstaar  du." 

HVAD  DRENGEN  SAA,  DA  HAN  SAD  STILLE 


rengen  syntes,  at  han  maatte  sprænges,  hvis  han 
ikke  snart  fik  Lov  til  at  røre  sig. 


Han  havde  efter  Onkel  Andys  omhyggelige  Anvis- 
ning anbragt  sig  i  en  saa  behagelig  Stilling  som  muligt, 
før  han  begyndte  paa  det  mægtige  Foretagende  at  holde 
sig  fuldstændig  rolig  i  lang  Tid.  At  være  fuldkommen 
stille  og  utrættelig  at  holde  sin  Plads  som  det  taalmodigste 
af  alle  Dyr,  det  havde  Onkel  Andy  lært  ham  var  en  af 
de  første  Betingelser  for  at  blive  rigtig  dygtig  til  at  for- 
staa  Skoven.  Kun  en  saadan  Stilhed  og  Taalmodighed 
lod  en  faa  et  virkeligt  Blik  ind  i  Vildmarkens  Hemme- 
ligheder. At  Vildmarkens  Beboere  er  saa  frygtsomme 
skyldes  for  det  meste  Uvilje  mod  at  leve  deres  fortrolige 
og  personlige  Liv  for  Øjnene  af  fremmede.  Men  det, 
som  Drengen  længtes  efter,  var  netop  at  lære,  hvorledes 
han  skulde  faa  dette  at  se,  uden  at  Dyrene  opdagede  det. 
Han  vilde  selv  undersøge,  hvorledes  Kaninerne  og  Ager- 
hønsene, Murmeldyrene  og  Væslerne,  den  brune  Hjort, 
Pindsvinene  og  alle  de  andre  hemmelighedsfulde  Beboe- 
re, som  havde  deres  Gang  langs  Sølvsøens  rolige  Bred- 
der, plejede  at  opføre  sig,  naar  de  var  fuldstændig  sikre 
paa,  at  ingen  iagttog  dem. 

Onkel  Andy  havde,  før  han  gik  ind  paa  at  indvi 
Drengen  i  dette,  med  stor  Omhyggelighed  indprentet 

ham,  hvilken  afskyelig  Gerning  det  var  at  bryde  Stil- 
hedens Trolddomsmagt  med  blot  den  ringeste  og  mest 
uskyldigt  udseende  Bevægelse. 

„Ser  du,"  havde  Onkel  Andy  sagt,  „det  gaar  saadan 
til!  Naar  vi  har  naaet  Stedet,  hvor  vi  vil  skjule  os  og 
gøre  vore  Iagttagelser,  saa  tror  du  maaske,  at  vi  er  al- 
ene. Aldeles  ikke!  Fra  næsten  hver  Busk,  fra  hver  Tyk- 
ning vil  der  være  i  det  mindste  eet  Par  skinnende  Øjne, 
som  stirrer  mod  os,  —  maaske  endda  flere  Par.  De 
vil  undre  sig  over,  hvad  vi  er  kommet  for;  de  vil  have 
Modvilje  mod  os,  fordi  vi  er  saa  klodsede  og  gør  saa- 
dan en  Støj,  og  de  vil  holde  sig  saa  stille,  som  var  de  af 
Sten,  i  Haab  om,  at  vi  saa  ikke  kan  se  dem.  Der  er 
selvfølgelig  visse  Fugle,  som  flyver  op,  fordi  de  er  vante 
til  at  blive  set,  og  fordi  de  ikke  bryder  sig  et  Lod  om  os 
stakkels  Væsner,  der  ikke  kan  flyve  —  det  tror  de  da." 

Her  indskød  Drengen :  „Vilde  de  ikke  blive  overra- 
skede, hvis  vi  gjorde  det?" 

„Jeg  venter,  at  de  i  den  nærmeste  Fremtid  vil  faa 
nogle  Overraskelser  paa  det  Omraade,"  sagde  Onkel 
Andy.  „Men,  hvad  jeg  vilde  sige,  vi  vil  selv  blive  iagt- 
taget en  Stund.  Men  der  er  den  mærkelige  Ting  ved 
Vildmarkens  Dyr,  eller  i  det  mindste  ved  en  stor  Del 
af  dem,  at  de  til  Trods  for  deres  nok  saa  skarpe  Øjne 
ikke  kan  skelne  Ting  saa  tydeligt,  som  vi  kan.  Den 
allermindste  Bevægelse  kan  de  opdage  undertiden  paa 
forbavsende  Afstand.  Men  naar  man  er  fuldstændig  ube- 
vægelig i  lang  Tid,  synes  de  at  forveksle  en  med  Træ- 
stubbe, Sten  og  Buske  paa  en  højst  mærkelig  Maa- 
de.  Maaske  skyldes  det,  at  Øjnene  paa  nogle  af  dem 
ikke  har  saa  stor  Adskillelsesevne  som  vore,  eller  maa- 
ske skyldes  det,  at  de  tror  en  død,  naar  man  er 
ubevægelig  saa  længe.  Naa,  det  maa  Videnskabsmæn- 
dene klare  for  os.  Men  hvis  du  fortsætter,  som  du  er 

190 


begyndt,  og  jeg  maa  sige,  at  du  er  begyndt  godt  i  Be- 
tragtning af  din  ringe  Størrelse,  saa  vil  du  ofte  faa  Lejlig- 
hed til  at  opdage,  at  nogle  af  Vildmarkens  Dyr,  som  ellers 
ikke  er  Tosser,  er  mere  bange  for  en  Stump  kulørt  Tøj,  der 
flagrer  i  Vinden,  end  for  en  velvoksen  Mand,  som  sid- 
der og  stirrer  lige  mod  dem,  hvis  han  blot  ikke  rører 
en  Finger.  Men  lad  ham  bøje  den  Finger,  selv  om  det 
er  Lillefingeren  væk  er  de." 

Drengen  stak  sin  Haand  om  paa  Ryggen  og  bøjede 
langsomt  Lillefingeren,  mens  han  smilte  ved  Tanken 
om,  hvor  skarpe  de  Øjne  dog  maatte  være,  der  kunde 
se  den  Bevægelse.  Men  hans  Onkel  fortsatte,  som  om 
han  gættede  hans  Tanker:  „Disse  listige,  forsigtige  Øj- 
ne er  ikke  bare  foran  dig,  forstaar  du,  men  helt  rundt 
om  dig.  Maaske  er  det  en  lille  Skovmus,  som  kigger 
frem  under  en  Rod  et  Par  Skridt  bag  dig.  Du  har  været 
fuldstændig  ubevægelig,  lad  os  sige  i  ti  Minutter,  og 
Musen  begynder  netop  at  tro,  at  du  kan  være  noget 
ganske  uskadeligt  noget.  Den  stryger  sine  Varbørster 
og  skal  lige  til  at  kravle  frem,  hvad  sker  saa,  du  bevæger 
dine  Fingre  lidt  bag  Ryggen,  fuldstændig  ubekymret"  — 
her  rødmede  Drengen  skyldbetynget  og  trak  begge  sine 
smaa,  snavsede  Næver  frem  —  „fordi  du  ikke  selv  kan 
se  Bevægelsen. 

Men  Musen  ser  den.  Den  forstaar  straks,  at  du  ikke 
er  død,  men  at  du  tværtimod  er  en  farlig  Bedrager.  Den 
farer  forskrækket  tilbage  i  sit  Hul.  En  eller  anden  ser 
dens  Skræk  og  følger  dens  Eksempel,  og  i  Løbet  af 
to  Sekunder  er  det  ude  over  hele  Stedet,  at  du  ikke  er 
en  Træstub  eller  en  Sten  eller  en  uskadelig  død  Ting, 
som  man  kan  nippe  til,  men  en  frygtelig  Fjende,  som 
ligger  paa  Lur  efter  dem  allesammen.  Du  forstaar  alt- 
saa,  hvor  vigtigt  det  er  at  holde  sig  ubevægelig,  saa  ube- 
vægelig, som  var  man  død." 

Drengen  blinkede  hurtigt  med  Øjnene.  „Men  jeg  kan 
ikke  lade  være  at  blinke,  Onkel  Andy,"  indvendte  han. 
„Jeg  skal  love  ikke  at  røre  en  Finger  eller  rynke  paa 
Næsen,  men  hvis  jeg  ikke  blinker  med  Øjnene  engang 
imellem,  begynder  de  at  gøre  ondt  og  bliver  fulde  af 
Taarer,  saa  jeg  slet  ikke  kan  se  noget,  —  og  saa  har 
det  været  til  ingen  Nytte  at  sidde  saa  stille." 

„Selvfølgelig  skal  du  ikke  lade  være  med  at  blinke 
med  Øjnene,"  sagde  Onkel  Andy.  „Og  selvfølgelig  skal 
du  ikke  lade  være  med  at  trække  Vejret.  Men  du  maa 
ikke  gøre  det,  saa  det  laver  Spektakel." 

„Hvordan  kan  det  lave  Spektakel  at  blinke  med  Øj- 
nene," spurgte  Drengen  højlig  overrasket.  Hvis  saadan 
noget  var  muligt,  vilde  han  gerne  lære  det  med  det 
samme. 

„Vrøvl!",  svarede  Onkel  Andy.  „Hør  nu  efter!  Vi 
er  næsten  ved  Maalet,  og  jeg  vil  helst  ikke  snakke  mere, 
for  jo  roligere  vi  er  nu,  des  hurtigere  faar  vi  Dyrene 
til  at  komme  over  deres  første  Mistænksomhed,  og  naar 
vi  saa  har  sat  os,  rører  du  ikke  en  Muskel,  selv 
ikke  hvis  et  Par  Moskitoer  anbringer  sig  paa  dig  og  be- 
gynder at  æde  dig." 

„Nej!"  svarede  Drengen  selvsikkert.  Han  var  vant 
til  at  lade  Moskitoerne  bide  bare  for  at  more  sig  over 
at  se  deres  graa,  ranglede  Kroppe  svulme  op  og  blive 
røde,  saa  de  lignede  Rubiner. 

„Naa,  vi  vil  haabe,  at  der  ingen  Moskitoer  er,"  sag- 
de Onkel  Andy  beroligende.  „Og  hvis  en  Gulfrakke 
sætter  sig  paa  din  Strømpe  og  begynder  at  kravle  op  ad 
dit  Ben  under  dine  Bukser,  saa  vil  du  heller  ikke  røre 
dig?" 

„Ne — nej!"  svarede  Drengen  lidt  mindre  sikkert. 
Han  havde  haft  saadan  en  Oplevelse  før,  og  han  erin- 
drede den  med  et  Stik  i  Hjertet.  Men  saa  kom  han  i 

Tanker  om,  at  han  havde  Sejlgarn  nok  i  sine  Lommer 
til  at  binde  saa  fast  om  begge  sine  Bukseben,  at  selv  den 
mest  ihærdige  Hveps  ikke  kunde  kravle  op  under  dem. 
Hans  Selvtillid  vendte  tilbage.  „Nej,  Onkel  Andy!", 
gentog  han  som  en  alvorlig  Beslutning. 

„Hm!  Vi  faar  se,u  gryntede  Onkel  Andy  tvivlende; 
han  vidste  jo  ikke,  hvad  Drengen  havde  i  Sinde.  Men 
da  han  saa  ham  med  største  Alvor  fiske  to  Stumper  Segl- 
garn op  fra  sine  Lommers  brogede  Museum  og  begynde 
at  gøre  Forberedelser  til  at  narre  den  eventuelle  Gul- 
frakke, saa  smilte  han  bifaldende. 

Stedet  for  deres  Iagttagelser  var  blevet  omhyggeligt 
valgt  af  Onkel  Andy;  en  stor  Stamme  til  at  læne  Ryg- 
gen imod,  en  Pude  af  tykt,  tørt  Mos  at  sidde  paa  og 
en  tynd,  ung  Sølvpoppel  blinkende  med  sine  lyse  Blade 
lige  foran  Ansigterne  for  at  skjule  dem  lidt,  men  uden 
at  ødelægge  Udsigten.  Benene  stak  ganske  vist  ud  under 
Poplens  beskyttende  Skærm,  saa  enhver  forbipasseren- 
de i  Skoven  kunde  se  dem;  men  Ben  betyder  saa  lidt, 
naar  de  blot  ikke  sparker. 

I  saa  meget  som  et  Minut  fandt  Drengen,  at  det  var 
let  at  sidde  stille.  I  det  andet  Minut  kløede  hans  Næse, 
og  han  begyndte  at  spekulere  over,  hvor  længe  de  mon 
havde  siddet  der.  I  det  tredie  Minut  mærkede  han,  at  der 
var  en  lille,  haard  Pind  i  Mosset,  som  han  sad  paa.  I 
Løbet  af  det  fjerde  Minut  blev  den  til  en  stor  og  frygtelig 
skarp  Pind,  saa  han  begyndte  at  tænke  paa,  om  den 
maaske  vilde  gennembore  ham  og  gøre  ham  til  Krøbling 
for  Livstid.  Han  blev  bange  for,  at  Onkel  Andy  slet 
ikke  havde  tænkt  paa  en  saadan  Fare,  og  han  syntes, 
at  han  burde  henlede  hans  Opmærksomhed  paa  den ; 
men  før  han  helt  havde  bestemt  sig  til  denne  fortvivlede 
Handling  nærmede  det  femte  Minut  sig  og  med  det  en 
gul-  og  sortstribet  Hveps,  som  fik  Drengen  til  fuldstæn- 

193 

13* 


dig  at  glemme  Pinden  i  Mosset.  Hvepsen  satte  sig  paa 
det  røde,  moskitobidte,  bare  Knæ  over  Drengens  Strøm- 
pe og  saa  begyndte  den  virkelig  at  forsøge  at  gaa  paa 
Opdagelse  op  under  hans  Bukseben.  Drengen  følte  sig 
urolig  et  Øjeblik,  —  men  saa  triumferede  han.  Det  kneb 
med  at  lade  være  med  at  le  højt  ved  Tanken  om,  hvor 
godt  han  havde  narret  det  nysgerrige  Insekt. 

Saaledes  gik  det  femte  og  sjette  Minut.  Det  syvende 
og  ottende  blev  fuldstændig  optaget  af  at  tvivle  paa  On- 
kel Andy.  Drengen  var  overbevist  dm,  at  han  havde  væ- 
ret stille  i  det  mindste  en  Time,  uden  at  der  var  sket 
noget  interessant  i  al  den  Tid.  Der  vilde  vel  slet  ikke 
ske  noget.  Det  kunde  der  da  ikke?  En  frygtelig  Mistan- 
ke kom  op  i  ham.  Var  det  muligt,  at  Onkel  Andy  bare 
havde  fundet  paa  denne  Tarvelighed  for  at  lære  ham  at 
være  stille?  Var  det  muligt,  at  Onkel  Andy,  hvis  Ansigt 
vendte  til  den  anden  Side,  nu  enten  sad  og  lo  ad  ham 
eller  sov  en  heldig  Bedragers  ufortjente,  fredelige  Søvn. 

For  at  gøre  Drengen  Ret,  maa  det  siges,  at  han 
følte  sig  skamfuld  over  disse  Tanker  med  det  samme, 
de  kom  op  i  ham.  Saa  begyndte  i  det  niende  Minut  begge 
hans  Ben  at  sove,  og  det  tog  hele  hans  Opmærksomhed 
fangen.  Det  stod  med  selvindlysende  Klarhed  for  ham, 
at  under  saadanne  pinlige  Omstændigheder  maatte  man 
straks  have  Lov  at  rejse  sig  og  røre  Benene.  Hans  Sam- 
vittighed fik  en  Rift.  Han  følte  sig  stillet  mellem  to  direkte 
modstridende  Pligter;  men  saa  huskede  han  sit  Løfte. 
Hans  Karakter  var  god,  og  han  besluttede  under  alle 
Omstændigheder  at  holde,  hvad  han  havde  lovet,  uanset 
hvor  skæbnesvangre  Følger  det  fik  for  Benene.  Tanken 
om,  at  Onkel  Andy  i  det  mindste  vilde  faa  et  frygteligt 
Samvittighedsnag,  hvis  han  aldrig  kom  til  at  bruge  sine 
Ben  mere,  trøstede  ham  desuden  ikke  saa  lidt. 

Da  saa  det  tiende  Minut  sneglede  sig  gennem  sin 

mægtige  Længde,  kom  den  frygtelige  Følelse,  som  alle- 
rede er  nævnt,  —  at  enten  maatte  han  sprænges  eller 
røre  sig.  Opfyldt  af  den  inderligste  Medlidenhed  med  sig 
selv  overvejede  han  dette  frygtelige  Enten — Eller.  Men 
heldigvis  for  ham  skete  der  noget,  før  han  havde  faaet  ta- 
get sin  endelige  Beslutning,  og  hans  Smerter  og  Tvivl 
forsvandt. 

To  store,  gulgraa,  hvidsokkede  Kaniner  kom  lang- 
somt hoppende  forbi,  den  ene  bag  den  anden.  En  sprang 
lige  over  Onkel  Andys  strakte  Ben,  som  om  de  aldeles 
ikke  var  af  nogen  Interesse  for  en  Kanin.  Den  anden 
standsede  og  bankede  voldsomt  paa  Jorden  med  et  af  de 
stærke  Bagben;  ved  dette  Signal  standsede  den  første. 
Begge  satte  sig  paa  Bagbenene,  stak  Ørene  fremefter  i 
spændt  Lytten  og  stirrede  paa  de  to  ubevægelige  Skik- 
kelser bag  det  unge  Poppeltræ.  Drengens  hele  Opmærk- 
somhed var  nu  ved  den  Kanin,  der  sad  lige  ud  for  ham. 
Dens  store,  fremstaaende  Øjne  maalte  ham  fra  Top  til 
Taa  først  med  nogen  Uro,  derefter  med  overmodig  Nys- 
gerrighed. Den  vippede  spekulativt  med  sine  mægtige 
lange  Ører,  og  dens  løjerlige  trekantede  Mund  mimrede 
ustandseligt,  som  om  den  talte  med  sig  selv.  Da  den 
endelig  var  bleven  klar  over,  at  Drengen  ikke  var  værd 
at  lægge  Mærke  til,  faldt  den  ned  paa  alle  fire,  nippede 
af  et  Blad,  kasserede  det  og  hoppede  bort  for  at  finde 
noget  mere  velsmagende.  Dens  Ledsager,  som  hav- 
de maalt  Onkel  Andy  paa  samme  Maade,  fulgte  straks 
efter;  men  da  den  var  af  en  mere  mistænksom  Natur, 
standsede  den  af  og  til  for  at  kigge  tilbage  og  forsikre 
sig  om,  at  de  mærkelige,  ubevægelige  Tingester  bag 
Poplen  ikke  havde  i  Sinde  at  forfølge  dem. 

Drengen  var  umaadelig  interesseret.  Han  udtænkte 
en  Mængde  Ting,  som  han  vilde  spørge  om,  og  han  be- 
sluttede at  ville  huske  hver  eneste  af  dem.  Men  netop 

som  han  skulde  til  at  bringe  lidt  Orden  i  dem,  kom  et 
lille,  lavt,  langagtigt,  slangesmidigt,  gulbrunt  Dyr  gliden- 
de forbi  og  kørte  dem  allesammen  ud  af  hans  Hoved. 
Det  var  en  Væsel,  som  omtrent  faldt  over  Drengens 
Fødder,  før  den  opdagede  dem.  Den  sprang  tilbage,  viste 
Tænder  med  en  næsten  uhørlig  Snerren  fra  den  smalle, 
spidse  Snude  og  maalte  Drengen  med  de  grusomste, 
smaa  Øjne,  han  nogensinde  kunde  have  tænkt  sig  eksiste- 
rede. Disse  rasende  Øjne  stirrede  ham  lige  ind  i  Ansigtet. 
Et  rødligt  Skær  ligesom  fra  en  ulmende  Glød  kom  op  i 
dem;  han  troede,  at  Dyret  vilde  fare  ham  i  Struben. 
Men  Gløden  døde  lidt  efter  lidt  bort,  efterhaanden  som 
den  lille  rasende  Fyr  beroligede  sig.  Dens  trekantede 
Hoved  drejedes  til  Siden.  Dens  arbejdende,  hvileløse 
Næse  snuste  ivrigt,  fangede  den  friske  Fært  af  de  to 
Kaniner  og  i  næste  Øjeblik  fo'r  den  af  Sted  i  lange, 
lydløse  Spring  langs  det  friske  Spor.  Drengen  kendte 
saa  meget  til  Skovens  Liv,  at  han  straks  vidste,  hvad 
dens  pludselige  Farvel  betød.  Han  mumlede  medfølende 
for  sig  selv:  „Jeg  haaber  da  ikke,  den  fanger  dem." 

Alle  Tankerne  om  Væslen  og  Kaninerne  blev  imid- 
lertid hurtigt  drevet  ud  af  ham,  for  nu  opdagede  han, 
at  en  tyk,  gullig  Larve  med  et  kastaniebrunt  Hoved 
kravlede  opad  hans  Ærme.  Han  hadede  Larver  og  spe- 
kulerede ivrigt  paa,  om  den  maaske  kunde  finde  paa  no- 
get saa  ubehageligt  som  at  ville  kravle  op  paa  hans  Hals. 
Det  krympede  sig  i  ham  ved  Tanken.  Men  netop  som  han 
blev  klar  over,  at  nu  kunde  han  ikke  sidde  stille  længere, 
kom  en  højst  uventet  Forbundsfælle  ham  til  Hjælp.  Med 
et  Stød,  som  næsten  tog  Vejret  fra  ham,  ramte  noget  den 
tykke  Larve.  Det  var  en  stor,  mørk  Gedehams  med  hvide 
Baand  over  den  straalende  Krop.  Den  gav  Larven  et  lille 
Prik  med  Spidsen  af  sin  Giftbrod.  Det  fik  den  til  at  rulle 
sig  sammen  som  en  Kugle  og  ligge  stille.  Saa  skrævede 

196 


Gedehamsen  over  den, 'holdt  den  fast  med  det  forreste 
Par  Ben,  skar  ind  i  den  med  sine  kraftige  Kindbakker  og 
begyndte  at  udsuge  den.  Drengen  kunde  ikke  lade  være  at 
rynke  paa  Næsen  ved  Synet  af  dette  utiltalende  Maaltid, 
men  han  var  lutter  Øjne.  Der  var  noget  rædselsfuldt  i  den 
store  Gedehams' Hurtighed  og  Virkeevne.  Pludselig  kom 
Larven,  som  ikke  havde  faaet  en  tilstrækkelig  stor  Do- 
sis Bedøvelsesmiddel,  til  sig  selv  under  de  graadige  Kæ- 
ber og  begyndte  at  sprælle  krampagtigt.  En  ny  Berø- 
ring med  Medicinen  i  Gedehamsens  Hale  fik  imidlertid 
sat  en  Stopper  for  det,  og  atter  rullede  den  sig  sammen 
i  en  lille  tæt  Kugle.  Gedehamsen  skrævede  igen  over  den 
og  behandlede  den  dygtigt  med  sine  Forben,  omtrent  som 
en  Vadskebjørn  behandler  et  stort  Æble,  bed  i  den  her 
og  der  og  sugede  ivrigt  med  en  hurtigt,  pumpende  Be- 
vægelse af  Kroppen.  Den  tykke  Kugle  blev  mindre  og 
mindre,  til  den  ikke  var  meget  større  end  en  Ært. 
Gedehamsen  drejede  den  utaalmodigt,  som  for  at  se, 
om  der  ikke  kunde  faas  mere  ud  af  den.  Til  sidst  blev 
den  sparket  bort,  og  Gedehamsen  fløj  ud  i  Luften  med 
en  dyb  Summen.  Den  havde  ganske  vist  været  meget 
underholdende  men  Drengen  drog  alligevel  et  Lettel- 
sens Suk,  da  den  var  borte.  Han  havde  set  de  kobber- 
røde Glimt  af  den  Brod,  som  den  bare  behøvede  at  be- 
røre sit  Offer  med,  og  han  syntes,  den  var  som  en  le- 
vende Flammekaster. 

Da  Gedehamsen  var  borte,  kom  Drengen  atter  i 
Tanker  om  den  lille  Pind  i  det  bløde  Mos  under  ham. 
Hvordan  kunde  han  dog  have  glemt  den?  Han  syntes,  at 
han  havde  siddet  paa  den  i  mange  Timer;  men  netop 
som  den  var  ved  at  brænde  sig  ind  i  hans  Kød,  hørte  han 
en  mærkelig,  svag,  raslende  Lyd  tæt  ved  sin  Side.  Hjer- 
tet for  ham  op  i  Halsen.  Det  var  saadan  en  ondskabsfuld, 
truende  Lyd.  Da  han  kiggede  ned,  saa  han,  at  en  lille 

Skovmus  var  faret  mod  en  stor,  brunvinget  Sommer- 
fugl og  havde  fanget  den.  Dens  store  Vinger  flagrede 
sørgmodigt  et  Par  Sekunder,  men  Musen  bed  dem  af  for 
at  spare  sig  Besværet  med  at  slæbe  unyttige  Ting  hjem 
i  sit  Hul.  Den  var  saa  nær  ved  Drengen,  at  han  kunde 
have  fanget  den  blot  ved  at  strække  Haanden  frem.  Men 
den  lagde  ikke  mere  Mærke  til  ham,  end  om  han  havde 
været  en  raadden  Træstub,  mindre  endda,  for  i  saa  Fald 
var  den  maaske  begyndt  at  gnave  i  ham  i  Haab  om  at 
finde  nogle  Larver  i  Træet. 

Musen  slæbte  Sommerfuglens  Fløjlskrop  hen  til  sit 
Hul  under  Trærødderne.  Den  naaede  derhen  i  rette 
Tid,  for  ikke  saa  snart  var  den  forsvundet,  før  en  lille, 
glubsk  Spidsmus  kom  løbende;  det  er  den  mest  for- 
vovne og  kamplystne  Fyr  i  Musestammen,  og  den  vilde 
utvivlsomt  have  røvet  Byttet  fra  Skovmusen,  maaske 
endog  samtidig  ædt  sin  Slægtning.  Den  snuste  til  Som- 
merfuglens Vinger,  nippede  til  dem  og  kom  til  det  Re- 
sultat, at  der  ikke  var  noget  ved  dem  og  kravlede  saa 
hen  til  Drengens  Fødder.  Skolæder!  Det  var  noget  helt 
nyt  for  den.  Den  nappede  i  det,  syntes  ikke  meget  til- 
freds med  det,  krøb  ned  mod  Hælen,  snuste  til  Strøm- 
pen og  hoppede  til  sidst  lige  op  paa  Drengens  bare 
Knæ.  „Mon  den  ogsaa  vil  bide  i  det,"  tænkte  han,  mens 
hans  blaa  Øjne  blev  store  og  runde.  Men  nej!  Dette 
levende  Menneskekød  —  aldeles  sikkert  levende  —  og 
den  overraskende  Menneskelugt  ved  det  var  for  meget 
for  dens  koldsindige  Mod.  Med  et  harmfuldt  og  for- 
skrækket Pib  sprang  den  tilbage  og  hastede  bort  mel- 
lem Ukrudtstilkene. 

„Saa!"  tænkte  Drengen  frygtelig  ærgerlig.  „Nu  lø- 
ber den  hen  og  slaar  Alarm!"  Men  Heldet  vilde,  at  den 
slet  ikke  tænkte  paa  saadan  noget ;  for  en  rød  Ræv,  som 
travede  forbi  kun  en  tre  fire  Meter  borte,  var  mere  end 

passende  Forklaring  nok  for  Spidsmusens  Forsvinden. 
Ræven  drejede  Hovedet  mod  den  raslende  og  pibende 
Lyd,  og  meget  naturligt  mente  den,  at  det  skrev  sig  fra 
dens  Tilsynekomst  paa  Scenen.  Samtidig  fik  den  Øje  paa 
to  ubevægelige  Menneskeskikkelser,  som  sad  saa  stive 
bag  det  unge  Poppeltræ.  Den  var  lige  ved  at  faa  et  Ner- 
vechock.  Den  gjorde  et  Spring  paa  tre  Meter  og  bero- 
ligede sig  saa  med  umaadelig  Selvovervindelse,  mens  den 
satte  sig  paa  Bagbenene  for  at  undersøge  det  lidt  nær- 
mere. Selvfølgelig  kendte  den  udmærket  Menneskene  og 
deres  Vaner,  og  den  vidste  ogsaa,  at  de  aldrig  holdt  sig 
stille  paa  denne  unaturlige  Maade,  undtagen  naar  de  var 
døde  eller  sov.  Efter  en  omhyggelig  Undersøgelse,  — 
med  Hovedet  klogt  paa  Siden  og  Munden  halvt  aaben  af 
Ivrighed  —  blev  den  enig  med  sig  selv  om,  at  vist  var  de 
enten  døde  eller  ogsaa  sov  de ;  men  hvad  de  havde  valgt 
at  gøre,  var  den  rasende  ligegyldigt.  Den  rejste  sig  og 
travede  tankefuldt  bort,  idet  den  efterlod  en  svag 
Moskuslugt  i  'den  stille  Luft,  som  Drengens  skarpe 
Lugtesans  straks  opdagede.  En  Skovskade,  som  sad 
i  Toppen  af  et  Træ,  fik  Øje  paa  den,  fo'r  ned  og 
fløj  efter  den  med  hæse  Advarselsskrig  til  de  øv- 
rige Smaafolk  i  Vildmarken.  Det  er  ikke  beha- 
geligt at  have  en  Skovskade  til  at  skrige  efter  sig : 
„Stop  Tyven!  Stop  Tyven!  Tyven!  Tyven!  Tyven!" 
selv  ikke  i  Vildmarken,  og  Ræven  kiggede  op  mod  Spek- 
takelmageren, som  om  den  gerne  vilde  have  givet  to 
fede  Gæs  og  et  helt  Kuld  Kaniner  for  at  faa  den  For- 
nøjelse at  kunne  knække  dens  frække  Hals. 

Imedens  havde  der  vist  sig  andre  Fugle  foruden 
Skovskaden  —  Flagspætter  og  Nøddehuggere,  som  ja- 
gede deres  Bytte  mellem  Grantræernes  mørke  Grene, 
Kanadaspurve,  som  fløjtede  deres  klare  Toner  fra  Træ- 
toppene, Fluesnappere,  som  styrtede  og  tumlede  i  Zig- 

zagfart  og  af  og  til  en  stor,  gulvinget  Grønspætte,  som 
løb  op  og  ned  ad  en  høj,  udgaaet  Stamme,  der  stod  i 
Nærheden,  og  lod  sit  ra — tat — tat — tat  høre  paa  en  takt- 
fast, beslutsom  Maade.  Men  skønt  Drengen  interesse- 
rede sig  mere  for  firbenede  Skabninger  end  for  Fugle, 
saa  fangede  den  Fugl,  som  nu  viste  sig,  hele  hans  In- 
teresse. Det  var  en  Agerhøne,  ledsaget  af  sine  mange, 
bittesmaa,  raske  Kyllinger.  De  var  ikke  større  end  Ka- 
stanier. De  sværmede  om  Hønen  og  stimlede  sammen 
for  at  snappe  de  Lækkerbidskner,  den  skrabede  op  til 
dem.  Drengen  iagttog  dem  med  ivrige  Øjne;  han  kunde 
ikke  forstaa,  hvordan  saa  bittesmaa  og  svage  Tingester 
som  disse  Kyllinger  kunde  være  saa  forbavsende  hur- 
tige og  raske  i  deres  Bevægelser.  Pludselig  fik  han  Øje 
paa  Ræven  et  Stykke  inde  i  Buskene;  den  kom  tilbage 
med  en  Mine,  som  om  den  havde  glemt  noget.  Drengen 
vilde  saa  gerne  advare  den  lille  Agerhøne;  men  han 
maatte  jo  ikke,  og  han  ventede  saa  med  bankende  Hjer- 
te paa  Tragedien,  som  skulde  udspilles  her  for  Øjnene 
af  ham. 

Men  han  havde  ikke  behøvet  at  være  ked  af  det. 
Den  lille  Agerhønemoder  havde  set  Ræven  før  Drengen. 
Han  saa  den  pludselig  stivne  med  et  sagte,  advarende : 
„Chit",  der  lød,  som  det  kunde  være  kommet  alle  Vegne 
fra.  Øjeblikkelig  var  hver  eneste  Kylling  forsvundet.  Dren- 
gen forstod,  at  det  var  umuligt  selv  for  saa  hurtige  Dyr, 
som  de  var,  at  løbe  deres  Vej  i  saadan  en  Fart.  Han 
mente,  at  de  havde  gjort  sig  usynlige  ved  at  dukke  sig 
ned  mellem  Kvistene  og  Mosset,  som  de  lignede  saa  nøje 
i  Farve,  og  ved  at  være  fuldstændig  ubevægelige. 

Ræven  kiggede  rundt  i  alle  Retninger,  undtagen 
den  rigtige,  for  at  opdage,  hvor  det  Agerhønekluk  kom 
fra.  Den  holdt  af  Agerhøns,  og  det  var  et  Stykke  Tid 
siden  den  havde  faaet  en.  Pludselig  blev  den  glad  over- 

rasket  ved  at  se  en  Agerhøne,  som  øjensynlig  var  haardt 
saaret,  falde  baskende  ned  paa  Mosset  lige  for  Næsen 
af  sig.  Den  sprang  frem  for  at  gribe  den,  men  det 
lykkedes  Agerhønen  at  baske  sig  bort.  Det  var  gan- 
ske sikkert  dens  sidste  Krampetrækninger,  og  Ræven 
blev  ikke  det  mindste  nedslaaet.  Det  viste  sig  imidlertid, 
at  Agerhønen  havde  mange  saadanne  sidste  Krampe- 
trækninger, og  det  sidste  Drengen  saa  af  Ræven  var,  at 
den  stadig  haabende  hoppede  efter  Agerhønen,  som  for- 
svandt i  Underskoven.  Tre  Minutter  efter  lød  en  kraftig 
Susen  af  Vinger,  og  den  sejrrige,  lille  Moder  vendte  til- 
bage. Den  satte  sig  netop  paa  det  Sted,  hvor  den  først 
havde  faaet  Øje  paa  Ræven,  stod  et  Øjeblik  urokkelig 
stille,  medens  den  kiggede  sig  omkring  med  sine  skarpe, 
klare  Øjne  og  gav  saa  et  lille,  sagte  Kluk.  Øjeblikke- 
lig var  alle  Kyllingerne  om  den.  Det  saa  ud,  som  om 
de  sprang  op  af  Jorden  ved  et  Trylleslag,  og  stolt  førte 
Agerhønen  dem  bort  til  en  anden  Foderplads. 

Hvad  Drengen  kunde  have  set  mere,  hvis  Skæbnen 
havde  villet  det,  vil  aldrig  nogen  faa  at  vide,  for  nu  blev 
„Mødet  hævet".  Han  haabede,  at  et  Pindsvin  vilde 
vise  sig,  eller  en  Hjort  eller  et  Elsdyr.  Han  halvt  haa- 
bede, halvt  frygtede,  at  det  maatte  blive  en  Bjørn  eller 
en  stor  Los  med  onde  Øjne  og  duskede  Ører.  Men 
før  noget  af  disse  frygtelige  Vidundere  kom,  hørte  han 
en  raslende  Lyd ;  —  det  lød  som  en  voldsom,  fortvivlet 
Flugt.  En  Kanin  viste  sig;  han  var  sikker  paa,  at  det 
var  en  af  de  to,  han  havde  set  før.  Det  stakkels  Dyr 
var  fuldstændig  rædselsslagen  og  løb  voldsomt,  men  som 
det  syntes  uden  Maal  og  Med.  Den  standsede  brat  nu 
og  da,  skælvende  over  hele  Kroppen,  som  om  Haabløs- 
heden  havde  berøvet  den  alle  dens  Kræfter.  Den  løb  lige 
forbi  Poppeltræet,  drejede  af  til  højre  og  forsvandt ;  men 
Drengen  kunde  stadig  høre  den  og  syntes,  at  den  løb  i 

en  Rundkreds.  Et  Par  Sekunder  efter  kom  Væslen  lø- 
bende med  Næsen  lige  i  Vejret,  som  om  den  fangede 
Færten  fra  Luften  og  ikke  fra  Flygtningens  Spor. 

Væslen  syntes  slet  ikke  at  have  travlt.  Den  var  et 
Billede  paa  en  uafvendelig,  vel  overvejet,  dødbringende 
Beslutning.  Drengen  hadede  den.  Lige  overfor  Poppelen 
standsede  den  og  syntes  at  lytte ;  saa  fo'r  den  ind  i  Bu- 
skene i  en  kort  Bue  og  sparede  sig  derved  unødvendige 
Anstrengelser.  Den  havde  bedømt  sit  rædselsslagne  Byt- 
tes Taktik  rigtigt.  Et  Øjeblik  efter  viste  Kaninen  sig  igen 
i  vildt  Løb,  og  netop  da  den  atter  var  udfor  Poppeltræet, 
—  ikke  mere  end  en  Meter  fra  Drengens  Ben,  —  sprang 
Væslen  frem  fra  Buskene  og  stod  lige  overfor  den.  Med 
et  Skrig  standsede  Kaninen  brat  og  trykkede  sig  skæl- 
vende mod  Jorden  for  at  afvente  sin  Skæbne. 

Væslen  fo'r  lige  mod  sit  Offers  Strube.  Men  den 
naaede  aldrig  sit  Bytte ;  for  i  samme  Øjeblik  gav  Drengen 
et'skingrende  Vredesskrig.  Fægtende  med  Armene  og  med 
Munden  paa  vidt  Gab  sprang  han  mod  Drabsmanden. 
Onkel  Andy  brast  i  Latter,  og  den  forbavsede  Væsel  for- 
svandt. Da  Kaninen  var  kommet  til  sig  selv  efter  den 
udstaaede  Skræk,  stak  ogsaa  den  af,  men  i  en  anden 
Retning. 

Med  blussende  Ansigt  vendte  Drengen  sig  mod  sin 
Onkel. 

..Om  Forladelse!"  sagde  han  forknyt."  Jeg  er  saa 
ked  af  det,  Onkel  Andy.  Men  jeg  kunde  ikke  lade  være. 
Jeg  tænkte  ikke  over  det!" 

„Naa,  ja,"  svarede  Onkel  Andy,  som  nu  rejste  sig  og 
strakte  og  gned  sine  stive  Ben.  „Jeg  skal  ikke  skænde 
paa  dig  for  det,  for  jeg  var  meget  nær  ved  selv  at  gøre 
lige  saadan,  da  den  tossede  Kanin  skreg." 

DEN  LILLE  BYBEBOER  OG  HANS  UVENLIGE 
GÆSTER 


) 


Over  Sølvsøens  stille  Flade,  der  glimtede  i  den  rav- 
gule og  violette  Skumring,  lød  en  dyb,  rungende 
Tuden,  hul  og  sørgmodig  og  ubeskrivelig  vild.  Tu-hu- 
u-hu-uh-u  og  igen  hu-uh-uh-u,  lød  det,  og  skønt  Afte- 
nen var  varm,  fik  Drengen  en  lille  frygtsom  Kuldegys- 
ning, hvad  han  forøvrigt  altid  fik,  naar  han  hørte  den 
store  Hornugle  tude  ved  Solnedgang. 

„Du  kan  ikke  lide  den  store  Hornugle?"  brum- 
mede Onkel  Andy.  „Men  den  er  ogsaa  værre  end  Væs- 
len, og  det  er  en  slem  Ting  at  sige  om  en  af  Vildmar- 
kens Beboere.  Den  er  alles  Fjende  og  altid  rede  til  at 
dræbe  meget  mere,  end  den  kan  æde." 

„Nogle  Ugler  er  ikke  slemme,"  indskød  Drengen. 
Han  havde  lidt  til  overs  for  Uglerne,  fordi  de  var  saa 
dunbløde  og  havde  nogle  mærkelig  runde  Hoveder  og 
Øjne,  og  saa  ud,  som  om  de  altid  tænkte  paa  forun- 
derlige, gaadefulde  Ting,  som  de  aldrig  vilde  ud  med. 

„Hvor  ved  du  det  fra?"  spurgte  Onkel  Andy  mis- 
tænksomt. „Jeg  siger  ikke  ligefrem,  at  det  ikke  er  rig- 
tigt, men  jeg  kunde  nok  lide  at  vide,  hvor  du  henter 
dine  Oplysninger." 

„Bill  fortalte  mig  det,"  sagde  Drengen  mere  selv- 
sikker end  han  plejede  at  være  over  for  sin  myndige 
Onkel. 

„Aah,  den  Bill!"  fnyste  Onkel  Andy.  „Og  du  har 
ikke  lært  af  Bills  Eventyr  endnu?" 

Der  var  et  halsstarrigt  Blik  i  Drengens  alvorlige, 
blaa  Øjne,  som  viste,  at  denne  Gang  havde  den  fantasi- 
rige Fører  fortalt  ham  noget,  som  han  var  meget  uvillig 
til  at  tvivle  paa. 

„Jeg  ved  meget  godt,  Onkel  Andy,"  sagde  han  med 
en  kritisk  Mine,  „at  Bill  holder  af  at  spinde  en  Ende 
og  tit  lader,  som  han  ved  en  hel  Mængde,  som  ikke  er 
saadan  helt  — • — ,  men —  æ  —  jeg  tror,  han  fortæller 
Sandhed  denne  Gang.  Han  sagde  da,  han  gjorde.  Det 
var  om  en  lille  Ugle,  som  levede  ude  i  Vesten  paa  de 
store  Sandsletter,  hvor  den  har  sin  Rede  i  Huler  i  Jor- 
den. Den  kan  selv  grave  disse  Huler,  forstaar  du;  men 
den  kan  dog  ikke  grave  dem  halvt  eller  en  Fjerdedel 
saa  godt,  som  Præriehundene  kan.  Derfor  faar  den 
Præriehundene  til  at  give  den  Lov  til  at  bo  i  deres  store, 
hyggelige  Huler,  og  som  Gengæld  for  Gæstfriheden 
dræber  den  og  æder  nogle  af  Klapperslangerne  —  nogle 
smaa  nogle,  antager  jeg  selvfølgelig,  —  som  lusker  om- 
kring Hulerne  efter  Præriehundeungerne.  Naa,  du 
ved,  Onkel  Andy,  at  Bill  selv  har  været  derude  vest- 
paa,  og  han  har  set  Præriehundenes  Byer  og  de  smaa 
Ugler,  som  sidder  paa  Toppen  af  Jordhøjene,  der  er 
Taget  paa  Præriehundenes  Huse,  —  og  Klapperslan- 
gerne, som  laa  sammenrullede  her  og  der  i  varme,  sol- 
beskinnede Fordybninger.  Der  var  Masser  og  Masser  af 
Præriehunde,  Millioner  og  Millioner  af  dem,  sagde 
Bill." 

„Der  vilde  have  været  endnu  flere,  hvis  den  lille 
Ugle  ikke  havde  været  der,"  sagde  Onkel  Andy  med  et 
Smil.  Men  da  han  saa  det  alvorlige  Udtryk  i  Drengens 
Ansigt  og  huskede  paa,  at  han  selv  ikke  var  særlig  glad 
for  at  blive  afbrudt,  naar  han  fortalte,  saa  skyndte  han 

sig  høfligt  at  tilføje:  „Undskyld,  at  jeg  afbrød!  Vær  saa 
venlig  at  fortsætte!" 

„Naa,  hvad  det  var  jeg  vilde  sige,"  fortsatte  Dren- 
gen fuldstændig  paa  sin  Onkels  Maade,  „Bill  saa,  — 
han  saa  dem  selv  med  sine  egne  Øjne  —  disse  Tusinder 
og  Millioner  af  Præriehunde  og  en  hel  Del  af  de  smaa 
Ugler,  men  kun  meget  faa  Klapperslanger.  Saa  du  for- 
staar,  at  det  ser  da  ud,  som  om  Uglerne  maa  have  ædt 
nogle  af  Slangerne.  I  hvert  Fald  tror  jeg,  at  Bill  taler 
sandt  denne  Gang!" 

„Hm!"  sagde  Onkel  Andy  og  dampede  paa  sin  Pibe, 
mens  han  tænkte  sig  om  et  Øjeblik.  „Der  er  een  vigtig 
Ting,  som  Bill  synes  at  have  glemt.  Han  har  vist  ikke 
undersøgt  Præriehundenes  Syn  paa  Sagen.  Hvis  han  nu 
hørte  deres  Mening  — ?" 

„Men  hvordan  kunde  han  det?"  indvendte  Drengen 
bebrejdende.  Han  blev  altid  urolig,  naar  Onkel  Andy 
kom  med  noget,  der  syntes  ganske  meningsløst. 

„Visselig!  Visselig!  Nej,  det  kunde  man  ikke  have 
ventet  af  Bill,"  sagde  Onkel  Andy.  „Men  alligevel,  for- 
staar  du,  vilde  Præriehundenes  Mening  have  været  in- 
teressant, ikke?  Naa,  jeg  skal  fortælle  dig  en  Historie, 
lige  saa  snart  jeg  kan  faa  min  gamle  Pibe  til  at  trække 
ordentligt.  Saa  kan  du  dømme  efter  Præriehundenes 
Syn,  om  den  lille  Huleugle  er  „slem"  eller  ikke.  Hvis 
deres  Mening  ikke  er  ganske  som  Bills,  ja  saa  kan  du 
selv  om,  hvilken  af  dem  du  vil  slutte  dig  til. 

Præriehundebyen  var  af  betydelig  Størrelse.  Den 
strakte  sig  over  saadan  noget  som  fire  Hektar  tør,  let 
Præriejord.  Dens  Huse  var  klumpet  sammen  uden  Sy- 
stem eller  Orden  og  laa  saa  tæt  ved  Siden  af  hinanden,  at 
man  skulde  tro,  deres  Ejere  mente,  at  det  var  smaat  med 
Byggeplads  i  den  nærmeste  Omegn.  Men  det  var  der 

ikke.  I  Hundreder  af  Kilometer  strakte  Sletten  sig  i  alle 
Retninger  ud  til  den  slørede  Horisont.  Der  var  Plads 
alle  Vegne;  ikke  meget  andet,  ganske  vist,  men  Plads 
var  der  med  lidt  stridt  Græs  og  megen  frisk  Luft.  Men 
Befolkningen  syntes  nu  altsaa  alligevel  at  foretrække  at 
klumpe  sig  sammen  og  brød  sig  ikke  om,  hvorvidt  det 
var  hygiejnisk  eller  ikke. 

Husene  laa  allesammen  under  Jorden,  og  hvert  af 
dem  havde  en  lille  rund  Jordhøj  foran  Gadedøren.  Stør- 
relsen af  disse  Jordhøje  angav,  hvor  stort  Huset  var, 
for  de  var  dannet  af  Jorden,  da  Værelserne  og  Gangene 
blev  gravet  ud.  Paa  Toppen  af  Højene  sad  Hus- 
ejerne i  Solskinnet  og  gøede,  og  pjattede  og  passiarede 
med  deres  nærmeste  Naboer,  altid  parat,  naar  en  Fare 
nærmede  sig,  til  at  fare  hovedkulds  ned  gennem  Gade- 
døren, saa  man  kun  saa  et  Glimt  af  deres  Bagben. 

Men  var  Byen  stor,  saa  var  den  lille  Bybeboer  ual- 
mindelig lille,  —  en  tredive,  fyrre  Centimeter  fra  den 
uskyldigt  udseende  Næsetip  til  den  korte  og  tarveligt 
udseende  Halespids.  Da  han  imidlertid  sjældent  havde 
Lejlighed  til  at  strække  sig  i  sin  fulde  Længde,  fik  han  lige 
saa  sjældent  Fornøjelse  af  den.  Hans  Ører  var  korte 
og  afrundede,  hans  Øjne  store,  blidt  straalende  og  lige 
saa  uskyldige  som  hans  Næse.  Hans  Krop  var  tyk  og 
trind,  og  han  saa  som  voksen  stadig  ud,  som  da  han  var 
et  Pattebarn  under  sin  snakkesalige,  lille  Moders  Vare- 
tægt. Han  var  graabrun  paa  Ryggen  og  smudsighvid  paa 
Bugen  og  havde  en  sort  Spids  paa  sin  Hale.  Det  gav  hans 
Paaklædning  det  pyntelige  Udseende,  som  den  ellers 
vilde  have  savnet. 

Naar  undtages  uvæsentlige  Afvigelser  i  Størrelsen 
var  der  maaske  nogle  Hundredtusinder  i  Byen  fuld- 
stændig lig  den  lille  Bybeboer.  De  sad  alle  paa  deres  Jord- 
høje, eller  fo'r  ud  og  ind  ad  deres  runde  Døre;  de  pjat- 

lede  og  gøede  i  skingrende  Kor  under  en  dejlig  Himmels 
lyseblaa  Hvælving.  Men  paa  Højen  ved  Siden  af  den 
lille  Bybeboer  sad  intet  snakkesaligt,  pelsklædt  Sladre- 
hoved ;  —  den  Jordhøjs  Top  var  forladt.  I  Stedet  laa  ved 
Foden  af  den  en  tyk,  støvf arvet  Klapperslange  rullet 
sammen  og  badede  sig  i  det  blændende  Solskin;  de 
uregelmæssige  Aftegn  paa  dens  Ryg  var  blevne 
matte  af  for  meget  Lys  og  Varme.  Dens  ondskabsfulde, 
trekantede  Hoved  med  svære  Kæber,  som  viste  de 
store  Giftposer,  laa  henover  dens  Ringe,  og  den  havde 
et  dovent,  forædt  Udseende  som  en,  der  ikke  behøver 
at  ulejlige  sig  for  at  faa  Mad  til  sine  Maaltider.  Her  og 
der  spredt  med  store  Mellemrum  over  hele  Byen  kunde 
man  se  andre  Klapperslanger  af  alle  Størrelser  lige  fra 
tredive  Centimeter  lange  Unger  til  voksne  Kammerater 
paa  en  Meter ;  enten  laa  de  og  solede  sig  i  Hulningerne 
eller  de  snoede  sig  dovent  af  Sted  mellem  Højene.  De 
syntes  ikke  at  skænke  de  pelsklædte  Bybeboere  nogen 
Opmærksomhed,  for  en  Klapperslange  holder  af  at  spise 
en  hel  Del,  naar  den  først  er  i  Lag  med  det,  og  plager 
sig  derfor  ikke  ret  ofte  med  det  brydsomme  Arbejde, 
som  et  Maaltid  er  for  den.  Bybeboerne  syntes  for  de- 
res Vedkommende  heller  ikke  at  lægge  meget  Mærke 
til  Slangerne,  undtagen  de,  som  tilfældigvis  aad  af  det 
stride  Græs,  der  voksede  mellem  Højene.  De 
skyndte  sig  altid  bort  med  en  vis  Hurtighed,  naar  en 
bugtende  Skikkelse  nærmede  sig,  og  ikke  en  eneste  af 
■de  sammenrullede  Solslikkere  kunde  vaagne  og  skifte 
Stilling,  uden  at  et  Hundrede  klare,  uskyldige  Øjne  stir- 
rede paa  den,  til  dens  Hensigter  blev  helt  tydelige. 

Den  lille  Bybeboer,  som  lige  var  kommet  ud  af  sin 
Hule,  sad  ret  op  og  ned  paa  Bagbenene  paa  Toppen  af 
sin  Høj  med  Forpoterne  hængende  spagfærdigt  over 
Brystet;  han  saa  sig  nu  om  for  at  se  om  nogen 

Fare  var  i  Syne.  Den  store  Klapperslange  ved  Døren 
under  den  næste  Høj  fik  en  nøje  Prøvelse,  som  over- 
beviste ham  om,  at  Krybdyret  nylig  havde  spist  godt  og 
derfor  ikke  var  farligt,  før  det  havde  sovet  Mætheden 
bort.  Han  kiggede  derefter  op  i  Luften.  En  stor  Høg 
fløj  nær  den  sydlige  Horisont  næsten  usynlig  i  det  stær- 
ke, direkte  Lys,  men  den  lille  Bybeboers  skarpe  Øjne 
opdagede  den.  Han  gøede  advarende.  Et  skarpt  Signal 
gik  fra  Høj  til  Høj  og  i  Løbet  af  et  halvt  Minut  var  alle 
de  store,  barnelignende  Øjne  fæstet  paa  den  flyvende 
Røvers  Komme.  Hver  eneste  af  dem  snakkede  højrø- 
stet om  Høgen,  til  den  var  lige  over  Byen,  saa  blev  der 
pludselig  stille.  Den  store  Fugl  foldede  Vingerne  halvt 
sammen  og  styrtede  nedad,  mens  Luften  hvæsede  i  dens 
stive  Svingfjers  Spidser.  Styrtet  var  lynsnart;  men  end- 
nu hurtigere  var  den  lille  Bybeboers  Forsvinden,  og 
med  ham  forsvandt  alle  Naboerne  i  femten  Meters  Om- 
kreds. Før  Høgen  naaede  Jorden,  var  de  forsvundet  i 
deres  Huler. 

Høgen  standsede  brat,  fløj  over  Jordhøjene  og  gjor- 
de uventede  Zigzagfarter  til  højre  og  venstre.  Men  hvor 
den  viste  sig,  var  Bybeboerne  forsvundet;  det  var  næ- 
sten, som  Lufttrykket  fra  dens  Vinger  fejede  dem  bort. 
Skuffet  og  ærgerlig  opgav  den  til  sidst  Haabet  om  en 
Præriehund  til  Middag,  og  slog  ned  paa  en  lille  Klap- 
perslange, som  var  alt  for  træg  af  Forædelse  til  at  op- 
dage, at  der  var  nogen  Fare  paa  Færde.  Den  store 
Fugl  greb  med  sine  ubarmhjertige  Kløer  Krybdyret 
lige  bag  Hovedet,  bed  dets  Rygrad  over  og  bar  det 
hen  til  den  nærmeste  Høj,  hvor  den  gik  i  Lag  med  at 
rive  det  itu.  Den  sad  roligt  og  spiste  og  kiggede 
voldsomt  overlegent  rundt  med  sine  glashaarde  Øjne, 
medens  uskyldige  Hoveder  spejdede  frem  fra  hver  en 
Hule  i  Nærheden  og  gøede  Skældsord  og  Hævn.  De 

212 


havde  ikke  noget  imod,  at  Klapperslangen  blev  ædt, 
men  de  vilde  gerne  have,  at  Høgen  skulde  for- 
staa,  at  dens  fortsatte  Nærværelse  ikke  var  ønsket  der 
i  Byen.  Af  de  to  Fjender  foretrak  de  Klapperslangen, 
hvisMaade  at  agere  Skæbne  paa,  de  var  blevet  saa  vante 
til,  at  de  betragtede  det  som  noget,  der  hørte  til  Na- 
turens Orden,  særlig  naar  det  gik  ud  over  en  Nabo. 
Men  Høgens  Angreb  var  saa  pludseligt  og  voldsomt,  at 
det  tog  paa  alles  Nerver. 

Da  Høgen  havde  endt  sit  Maaltid  og  visket  sit  Næb 
paa  den  haarde  Jord,  fløj  den  bort;  men  længe  før  den 
var  ude  af  Syne,  var  alle  de  pelsklædte  Bybeboere  oppe 
paa  Toppen  af  deres  Høje,  hvor  de  snakkede  saa  højt, 
de  kunde,  om  Hændelsen.  Den  lille  Bybeboer,  som  var 
den  første,  der  havde  slaaet  Alarm,  var  særlig  ivrig  og 
vigtig ;  men  det  lykkedes  dog  ogsaa  ham  at  blive  lidt  ro- 
ligere efter  en  Stunds  Forløb.  Han  følte  sig  sulten  efter 
den  udstaaede  store  Sindsbevægelse,  krøb  ned  fra  Højen 
og  begyndte  at  nippe  af  Græsstraaene. 

Han  havde  kun  været  optaget  af  denne  Beskæf- 
tigelse et  Par  Minutter,  da  pludselig  en  lille,  brun  Ugle 
sprang  frem  i  Døren  af  en  nærliggende  Hule.  Fuglen 
viste  sig  med  en  Fart,  som  syntes  at  bringe  dens  Vær- 
dighed betydeligt  i  Fare.  Den  blev  straks  efterfulgt  af 
sin  Mage.  De  blinkede  med  Øjnene  i  det  stærke  Lys 
og  vendte  sig  om  for  at  kigge  ned  i  Hullet,  hvorfra  de 
var  kommet,  som  om  de  ventede,  at  der  kom  nogen 
efter  dem.  De  smækkede  med  deres  stærke,  kro- 
gede Næb  som  Kastagnetter  og  hvæsede  rasende;  men 
der  kom  ikke  mere  op  af  Hullet.  De  kiggede  om- 
kring i  nogle  Minutter  med  deres  mægtige,  runde,  vildt- 
skinnende  Øjne.  Saa  hævede  de  sig  som  flyvende  Tidsel- 
dun og  med  et  eneste  Vift  af  deres  brede,  dunede  Vin- 
ger svævede  de  over  til  den  lille  Bybeboers  Huledør. 

De  kiggede  paa  den,  og  de  kiggede  paa  den  lille  By- 
beboer,  der  sad  og  holdt  et  halvgnavet  Græsstraa 
mellem  Poterne.  De  smækkede  igen  vredt  med 
Næbbene  og  styrtede  saa  med  et  Par  løjerlige  Skridt, 
ligesom  en  Papegøje,  der  gaar  paa  sit  Burs  Gulv,  gan- 
ske uindbudt  ned  i  Hulen. 

Den  lille  Bybeboer  blev  siddende  maaske  et  halvt 
Minut  og  gøede  vredt,  saa  fulgte  han  efter  de  ufor- 
skammede Gæster.  Da  han  kom  indenfor,  hørte  han 
en  forvirret  Larm  af  høj,  vred  Snakken,  opfarende 
Hvæsen  og  rasende  Smækken  af  Næb.  Han  saa  udmær- 
ket i  Halvmørke  og  opdagede,  at  hans  Mage,  Fru  By- 
beboersken,  som  paa  den  Tid  boede  i  Hulen  sammen 
med  ham,  gjorde  sit  bedste  for  at  faa  Gæsterne  til  at 
forstaa,  at  de  ikke  var  velkomne.  Hendes  Sprog  maatte 
da  synes  letforstaaeligt ;  for  hun  gjorde  tænderskærende 
smaa  Fremstød  mod  dem,  og  hendes  Stemme  var  saa 
ubehagelig,  som  hun  kunde  gøre  den.  Men  Gæsterne 
mødte  hende  med  saa  parate  og  frygtelige  Kløer  og 
Næb,  at  hun  ikke  holdt  af  at  komme  dem  paa  nært 
Hold. 

Ved  den  lille  Bybeboers  Ankomst  blev  Situationen 
ikke  meget  ændret.  En  af  Uglerne  vendte  sig  mod 
ham,  hvorpaa  han  glemte  sine  Hensigter  og  indskræn- 
kede sig  til  Skældsord.  De  to  Ugler  syntes  for  deres 
Vedkommende  at  betragte  det  som  klogest  at  holde  sig 
til  Forsvaret,  fremfor  at  kæmpe  et  Slag  til  Ende  med 
deres  uvillige  Værter.  I  nogle  Minutter  fortsattes  der- 
for Krigen  med  Trusler  og  Skældsord,  uden  at  det  gik 
ud  over  Fjer  eller  Haar.  Da  kom  tilfældigvis  den 
lille  Bybeboer,  som  af  Natur  var  en  rolig,  godmodig 
Fyr,  til  at  se  lidt  bort  fra  sin  Modstander,  og  det  gik 
op  for  ham,  at  der  trods  alt  var  Plads  at  undvære  i 
Hulen ;  i  hvert  Fald  var  han  træt  af  at  staa  der  og 

skændes.  Han  vendte  sig  ligegyldig  bort  og  begyndte 
at  æde  af  nogle  sejge  Græsstraa,  som  han  havde  samlet 
sammen  til  Foder  paa  Regnvejrsdage.  Hans  Kone,  som 
saa  ham  give  efter  paa  denne  Maade  i  Stridsspørgs- 
maalet,  vilde  ikke  kæmpe  alene,  hvorfor  hun  med  pra- 
lende Ligegyldighed  vendte  Ryggen  til  sine  frække  Gæ- 
ster og  gik  ud  og  satte  sig  paa  Jordhøjen  for  at  blive 
lidt  rolig.  Ugleparret,  som  var  meget  tilfreds  med  at 
have  trængt  sig  ind  til  den  gæstfrie,  lille  Bybeboer, 
krøb  sammen  i  deres  egen  Krog  og  genoptog  Luren, 
som  saa  ubehageligt  var  bleven  afbrudt  i  deres  forrige 
Bolig." 

„Hvem  var  det,  der  afbrød  den?"  indskød  Drengen 
glad  over,  at  det  ikke  var  ham,  der  kunde  faa  Skylden 
denne  Gang.  „Hvad  var  det,  som  drev  dem  ud  af  deres 
egen  Hule  i  saadan  en  Fart?" 

„Det  var  en  stor  Klapperslange,"  svarede  Onkel 
Andy  venligt;  han  huskede,  at  han  selv  for  nylig 
havde  gjort  sig  skyldig  i  en  Afbrydelse.  „Jeg  burde 
have  forklaret  det  før ;  men  jeg  var  saa  interesseret  i 
den  lille  Bybeboer,  at  jeg  glemte  det.  Det  var  en  stor 
Klapperslange,  som  var  bleven  ked  af  sit  gamle  Hul 
og  indtaget  i  Uglernes.  Derfor  havde  Uglerne  ikke 
andet  at  gøre  end  at  pille  af  uden  Vrøvl,  og  da  de 
hadede  at  være  ude  i  det  klare  Sollys,  som  gjorde  ondt 
i  deres  Øjne,  havde  de  indbudt  sig  selv  til  at  bo  sam- 
men med  den  lille  Bybeboer,  blot  fordi  hans  Hus  var 
det  første,  de  traf  paa. 

Resten  af  Dagen  var  den  lille  Bybeboer  og  hans 
Kone  yderst  misfornøjede.  Deres  Hule  var  meget  rum- 
melig og  hyggelig,  men  nu  var  Opholdet  i  den  ødelagt 
for  dem  af  disse  to  drømmende,  krognæbbede,  højtide- 
lige Personer,  som  sad  Side  om  Side  i  et  Hjørne  af 
den.  De  tilbragte  derfor  den  meste  Tid  udenfor  paa 

Jordhøjen,  passiarende  om  det  med  deres  Naboer,  som 
var  overordentlig  interesserede  og  fulde  af  gode  Raad, 
men  ikke  viste  den  ringeste  Lyst  til  at  komme  og  hjælpe 
til  med  at  kaste  de  to  paatrængende  Fyre  ud.  Det  var 
noget,  som  aldrig  var  blevet  forsøgt  i  deres  By,  og 
Præriehundene  udmærkede  sig  ikke  ved  Initiativ.  Hvad 
de  havde  haft,  var  blevet  brugt  til  at  klumpe  sig  sammen 
°2  bygge  Byer  for.  De  var  altid  rede  til  at  passiare  fra 
Morgen  til  Aften  om  alt  muligt  og  protestere  mod  det  og 
erklære,  at  det  ikke  burde  tillades,  men  de  skulkede  sig 
altid  fra  Bryderiet,  som  var  forbundet  med  at  optræde 
i  Fællesskab,  selv  naar  det  gjaldt  om  at  undertrykke  de 
mest  farlige  og  ødelæggende  Plager. 

Da  det  blev  Aften,  fik  de  imidlertid  Huset"  for 
sig  selv.  Uglerne,  som  levede  op  efterhaanden  som 
Solnedgangens  Farver  blegnede  paa  Himlen,  rendte 
bort  og  satte  sig  Side  om  Side  paa  Toppen  af  Jord- 
højen. Saa  snart  det  var  fuldstændig  Nat,  og  Stjer- 
nerne var  kommet  frem,  store  og  blanke  paa  den  kry- 
stalklare Himmel,  begyndte  de  at  flagre  omkring  her 
og  der  paa  deres  lydløse  Vinger  for  at  jage  de  smaa 
Præriemus,  som  sværmede  om  blandt  Højene  i  Mørket. 

Medens  de  saaledes  var  behageligt  beskæftiget  fik 
den  lille  Bybeboer  og  hans  Mage  en  Ide.  Det  var  en 
højst  usædvanlig  Ting  for  dem,  og  de  skyndte  sig  der- 
for at  udføre  den,  for  at  de  ikke  skulde  glemme  den.  De 
begyndte  at  spærre  Indgangen  til  deres  Hule  omtrent 
en  Meter  fra  Døren.  De  stoppede  Jorden  fast  sammen 
og  gjorde  sig  megen  Umage,  saa  de  smigrede  sig  med, 
at  deres  Gæster  ikke  skulde  komme  ind  i  en  Fart,  selv 
om  de  ogsaa  var  gode  Gravere.  Fra  det  modsatte  Hjør- 
ne af  Midterværelset  gravede  de  derefter  en  ny  Gang, 
som  førte  dem  ud  paa  en  hel  anden  Side  af  Jordhøjen. 
Da  dette  var  gjort,  følte  de  sig  meget  tilfredse  med  sig 

selv  og  lagde  sig  for  at  faa  en  velfortjent  Søvn,  rullet 
sammen  i  een  Pelskugle. 

Ved  Daggry  vendte  Uglerne  hjem.  Trygt  bøjede  de 
deres  store,  runde  Hoveder  og  dukkede  ned  i  den 
gamle  Indgang  for  at  blive  standset  med  et  Bums,  da 
de  var  naaet  en  Meter  ind.  Rasende  fo'r  de  ud  igen, 
bruste  med  Fjerene,  smækkede  med  Næbbene  og  stil- 
lede sig  paa  hver  Side  af  Hullet  for  at  drøfte  Sagen. 
Først  gik  den  ene  derned  igen,  saa  den  anden  for  at 
anstille  nærmere  Undersøgelser.  De  fandt  det  fuld- 
stændig uforklarligt.  De  var  saa  sikre  paa,  at  dette  var 
Vejen,  de  var  gaaet  tidligere,  —  saa  sikre,  at  de  prø- 
vede den  atter  og  atter,  for  blot  at  blive  mere  og  mere 
forvirrede  og  rasende  ved  hvert  Forsøg.  Til  sidst  kom 
de  til  det  Resultat,  at  de  alligevel  maatte  have  taget  fejl. 
De  løb  bekymrede  rundt  om  Højen  og  stødte  paa  den 
ny  Indgang.  Aah,  ja  selvfølgelig  havde  de  taget  fejl !  De- 
res Vrede  forsvandt,  og  de  hastede  frejdigt  ind  i  Halen 
paa  hinanden  og  indtog  deres  Plads  i  den  Krog,  de  havde 
tilegnet  sig.  Den  lille  Bybeboer  og  hans  Mage  kiggede 
med  Afsky  paa  dem  et  Øjeblik  og  sov  saa  videre.  De  op- 
gav al  Tanke  om  yderligere  Protest. 

Efter  dette  var  der  et  Stykke  Tid  Fred  i  Huset,  den 
gensidige  Uviljes  Fred ;  Værten  og  Gæsterne  undgik  sam- 
vittighedsfuldt hinanden.  Men  kort  Tid  efter  fik  den 
lille  Bybeboer  sin  Familie  forøget  med  en  Mængde 
løjerlige,  smaa,  blinde,  sultne  Klynkehoveder.  De  to 
Ugler  var  straks  umaadelig  interesserede,  men  deres 
Anstrengelser  for  at  vise  Interesse  blev  mødt  med  en 
saa  forbavsende  Udfoldelse  af  Vildskab  baade  fra  den 
lille  Bybeboer  og  hans  Mage,  at  de  klogelig  trak  sig 
tilbage  og  atter  strengt  passede  sig  selv.  De  vidste, 
hvad  der  siden, vilde  ske,  disse  Ugler;  de  vidste,  at  de 
intet  vilde  tabe  i  det  lange  Løb  ved  at  vise  en  Smule 

Taalmodighed.  De  huskede  godt  fra  tidligere  Omgang 
med  Præriehunde,  at  de  lykkelige  Forældres  Aarvaa- 
genhed  vilde  slappes  i  Tidens  Løb,  og  at  de  smaa  ime- 
dens voksede  sig  større  og  tykkere  for  hver  Dag,  og 
derved  blev  en  opmærksom  Ugles  Interesse  mere 
værdig. 

Begivenhederne  viste,  at  de  fik  Ret.  Som  Dagene 
gik,  og  Ungerne  blev  mere  livlige  og  uafhængige,  blev 
den  lille  Bybeboer  og  hans  Mage  mindre  og  mindre  æng- 
stelige for  dem.  De  havde  nu  faaet  deres  blide  Øjne 
og  vilde  gerne  forlade  Reden  og  spadsere  omkring 
i  Hulen  til  Trods  for  alt,  hvad  deres  Moder  eller  Fader 
gjorde  for  at  forhindre  dem  i  det.  Det  var  ganske  umu- 
ligt at  holde  Øje  med  dem  alle  paa  en  Gang. 

Sent  en  Aften  ved  den  Tid,  da  Uglerne  begyndte 
at  vaagne  i  deres  Krog,  løb  to  af  Ungerne  over  i  Nær- 
heden af  dem.  Fristelsen  var  uimodstaaelig.  Der  hør- 
tes et  let  Slag,  et  svagt  Hvin,  som  straks  kvaltes,  og 
een  af  Ungerne  løb  frygtelig  forskrækket  tilbage  til 
Moderen.  Den  anden  laa  slatten  og  uden  at  røre  sig 
i  Uglernes  Krog  med  et  Par  Staalkløer  strammet  om 
sig. 

Moderen  fo'r  modigt  til  Hjælp,  men  i  samme  Øje- 
blik hun  forlod  de  andre  Unger,  hoppede  den  anden 
Ugle  over  mod  dem.  Hun  standsede  i  en  pinlig  Ube- 
slutsomhed; saa  vendte  hun  om  og  skyndte  sig  tilbage. 
Hun  kunde  ikke  ofre  dem  alle  for  den  enes  Skyld.  Men 
medens  hun  samlede  dem  om  sig  udslyngede  hun  gø- 
ende frygtelige  Trusler  mod  Morderen.  Hendes 
Skældsord  bragte  den  lille  Bybeboer  ned  i  Hulen,  og 
i  Fællesskab  slyngede  de  saa  alle  de  Fornærmelser,  de 
kunde  tænke  sig  mod  Uglen.  Den  vendte  imidlertid  roligt 
sin  fjerklædte  Ryg  mod  dem  og  begyndte  at  sætte  sit 
letfangede  Bytte  til  Livs. 

I  nogle  Dage  var  der  fornyet  Aarvaagenhed,  og  Un- 
gerne holdt  sig  tæt  til  Forældrene.  Men  en  Prærie- 
hunds Hukommelse,  særlig  en  ung  Præriehunds,  er 
ualmindelig  daarlig.  Snart  udvandrede  Børnene  iigen 
fra  Reden  og  legede  paa  Hulens  Gulv.  Atter  kom  en 
Unge  for  nær  til  Uglernes  Krog  uden  at  vende  tilbage ; 
men  denne  Gang  blev  der  intet  Vrøvl  over  det,  fordi 
Drabet  skete  fuldstændig  lydløst,  og  Moderen  ikke  saa 
det.  Efter  dette  gik  der  aldrig  mere  end  et  Par  Dage, 
før  en  eller  anden  af  Ungerne  pludselig  forsvandt,  hvil- 
ket imidlertid  forhindrede,  at  Hulen  blev  overbefolket. 
Ungerne  var  nu  ved  at  blive  saa  store,  at  deres  For- 
ældre begyndte  at  miste  Interessen  for  dem.  Tiden 
nærmede  sig,  da  de  skulde  vænnes  fra ;  men  da  Ugler- 
nes Interesse  var  steget,  efterhaanden  som  Forældre- 
nes dalede,  saa  viste  det  sig,  at  der  ingen  var  at  væn- 
ne fra.  Den  lille,  pelsklædte  Moder  med  den  tossede 
Næse  og  de  store  Barneøjne  slap  derfor  let  fra  dette 
Arbejde.  Det  var  ingen  Nytte  til  at  gøre  mere  Vrøvl  over- 
for de  uvenlige  Gæster  angaaende  en  Sag,  som  nu  ikke 
kunde  ændres;  derfor  blev  der  set  gennem  Fingre  med 
det  hele,  og  Hulen  faldt  igen  tilbage  til  den  gensidige 
Uviljes  Harmoni." 

Onkel  Andy  standsede  og  begyndte  at  stoppe  sin 
Pibe,  medens  han  ventede  paa  Drengens  Dom.  Han 
lagde  Mærke  til,  at  Drengen  havde  et  bedrøvet  Udtryk 
som  en,  der  har  lidt  en  alvorlig  Skuffelse. 

„Jeg  skal  aldrig  mere  tro  et  Ord  af,  hvad  Bill  for- 
tæller mig,"  sagde  han  krænket. 

„Naa  —  aa!"  svarede  Onkel  Andy,  „saa  vidt  be- 
høver du  heller  ikke  at  gaa.  Bill  fortæller  Masser  af 
interessante  Ting,  som  er  sande;  men  du  maa  se  at  faa 
lidt  kritisk  Sans." 

Drengen  vidste  ikke,  hvad  „kritisk  Sans"  var  for 
noget,  og  han  var  i  Øjeblikket  for  nedtrykt  til  at  spørge 
om  det.  Men  han  var  fast  besluttet  paa  at  faa  det,  hvad 
det  saa  end  var,  hellere  end  at  blive  narret  saadan  en 
Gang  til. 

BARNET  OG  BJØRNEN 


N  stiv  Brise  blæste  over  Sølvsøen.  Tæt  ved  Bred- 


JLi  den,  hvor  Drengen  fiskede,  var  Vandet  nogen- 
lunde roligt,  —  netop  tilstrækkelig  kruset  til  at  forhin- 
dre Ørreden  i  alt  fer  tydeligt  at  se  den  lille,  ivrige 
Skikkelse  paa  Kanten  af  Tømmerflaaden.  Men  ude 
midt  i  Søen  jog  de  smaa,  skummende  Bølger  hin- 
anden. 

Det  var  kun  en  lille  Tømmerflaade,  fire  Stammer, 
som  blev  holdt  sammen  af  to  Granstager,  men  den  var 
ogsaa  kun  lavet  til  netop  det,  Drengen  i  Øjeblikket 
brugte  den  til.  En  Tømmerflaade  var  meget  mere  be- 
kvem end  en  Baad  eller  en  Kano,  naar  Vandet  var  ro- 
ligt, og  man  maatte  gøre  lange,  omhyggelige  Kast  for 
at  faa  Fluen  til  at  falde  langs  Vandlilieklyngerne ;  men 
Drengen  kastede  hverken  langt  eller  omhyggeligt.  Paa 
en  saadan  Dag  som  denne  fordrede  den  noget  uerfarne 
Sølvsøørred  ingen  Skarpsindigheder.  Den  var  sulten, 
og  den  spiste  tæt  ved  Bredden,  saa  Drengen  fik  ud- 
mærket Bid.  Fiskene  var  ikke  store,  men  de  var  pæne, 
blanke  Kammerater,  godt  i  Stand  og  nogle  af  dem  ikke 
langt  fra  Kvartkiloet,  saa  den  eneste  Malurt  i  Drengens 
Glæde  var,  at  Onkel  Andy  ikke  var  til  Stede  og  kunde 
se  hans  Triumf.  Ganske  vist  vilde  Beviserne  ligge  paa 

Panden  i  Aften,  brunede  i  velsmagende  Majsmel  efter 
Ny-Brunswickskovfolkenes  Skik;  men  Drengen  hav- 
de den  rette  Sportsmands  Stof  i  sig  og  for  ham  havde 
en  Ørred  kun  eet  enestaaende,  fuldkomment,  kort- 
varigt Øjeblik  af  Betydning,  —  nemlig  det,  hvor  den 
blev  taget  af  Krogen  og  holdt  op  for,  at  man  kunde  fryde 
sig  over  den. 

Tømmerflaaden  var  forankret  ret  ligegyldigt,  ved 
at  et  af  dens  indadvendende  Hjørner  var  løbet  let  paa 
Grund,  men  Drengens  Vægt  paa  Tømmerflaadens  anden 
Ende  havde,  —  saa  ringe  den  end  var,  —  i  Forbin- 
delse med  hans  Hoppen  op  og  ned  i  stum  Henrykkelse, 
lidt  efter  lidt  været  nok  til  at  løsne  denne  Fortøjning. 
Dette  var  Drengen  dog  alt  for  optaget  til  at  lægge  Mær- 
ke til. 

Pludselig,  netop  som  han  havde  stukket  en  nydelig 
Kvartkiloer  paa  den  gaflede  Gren,  som  han  brugte  r 
Stedet  for  Fiskekurv,  opdagede  han,  at  den  skovklædte 
Pynt,  som  havde  spærret  for  Udsigten  til  højre,  syntes 
at  have  trukket  sig  høfligt  tilbage.  Hjertet  fo'r  ham  op 
i  Halsen.  Han  vendte  sig  om,  —  der  var  omkring  syv 
Meter  aabent  Vand  mellem  Tømmerflaaden  og  Bredden. 
Tømmerflaaden  gled  stille,  men  ikke  særlig  langsomt  ned 
mod  de  rullende  Skumbølger. 

Først  lagde  han  Stangen,  derefter  sin  Række  Fisk 
omhyggeligt  ned  paa  Stammerne  og  stod  saa  et  Par 
Sekunder  fuldstændig  som  stivnet.  Dette  var  en  af  de 
frygtelige  Ting,  vidste  han,  som  undertiden  hændte  an- 
dre Mennesker,  saa  han  siden  kunde  læse  om  det ;  men 
at  det  virkelig  skulde  hænde  ham!  Det  var,  som  havde 
han  været  ved  at  læse  et  frygteligt  Eventyr  og  saa  plud- 
selig havde  fundet  sig  selv  midt  i  det,  rystende  af  Skræk. 
Disse  Skumbølger  derude  paa  Søen  syntes  pludselig  at  se 
paa  ham  med  frygtelige  Øjne  og  at  larme  efter  ham.  Han 

aabnede  Munden  og  gav  to  gennemtrængende  Skrig,  der 
skar  i  Luften  som  Savklinger. 

„Hvad  er  der  i  Vejen,"  raabte  en  urolig  Stemme 
oppe  blandt  Træerne. 

Det  var  Onkel  Andys.  Han  var  kommet  hurtigere 
tilbage  end  ventet,  og  øjeblikkelig  forsvandt  Drengens 
Skræk.  Han  vidste,  at  alt  vilde  være  i  Orden  igen  i 
Løbet  af  et  Øjeblik. 

„Jeg  er  i  Drift.  Bills  Tømmerflaade  er  ved  at  drive 
bort  med  mig!"  svarede  han  fornærmet. 

„Aah!"  sagde  Onkel  Andy,  som  nu  viste  sig  blandt 
Træerne  og  oversaa  hele  Situationen  med  et  Blik.  „Du 
er  i  Drift,  er  du !  Da  jeg  hørte  dine  Skrig,  var  jeg  bange 
for,  at  du  var  ved  at  synke.  Bare  rolig;  jeg  skal  være  hos 
dig  om  to  Sekunder,  og  saa  faar  vi  at  se,  hvad  Bills 
Tømmerflaade  vil  forsvare  saadan  en  underlig  Opførsel 
med." 

Han  satte  sin  Kano  i  Vandet,  stødte  fra  og  naaede 
Tømmerflaaden  med  en  halv  Snes  Paddletag.  Uden 
Barmhjertighed  begyndte  han  at  trække  den  tilbage  til 
Bredden  igen. 

„Hvorfor  i  al  Verden  skreg  du  saa  forfærdeligt?" 
spurgte  Onkel  Andy,  „i  Stedet  for  simpelthen 
at  bede  mig  —  eller  Bill  —  om  at  komme  ud  at  hente 
dig?" 

„Jo,  ser  du!"  svarede  Drengen  efter  nogen  Over- 
vejelse, „jeg  maatte  skynde  mig,  og  jeg  mente,  at  du 
eller  Bill  ogsaa  vilde  skynde  Jer,  hvis  jeg  skreg  saadan 
i  Stedet  for  bare  at  kalde  paa  Jer." 

„Godt,  jeg  tror,  at  det  uventede  endelig  er  sket," 
:sagde  Onkel  Andy,  satte  sig  paa  Bredden  og  tog  sin 
Pibe  frem.  „Jeg  tror,  sagt  med  andre  Ord,  at  du  har 
Ret.  Jeg  kendte  engang  et  Par  Unger,  som  kunde  have 
sparet  sig  selv  og  deres  Forældre  for  en  Del  Bekym- 

ringer,  hvis  de  havde  givet  saadan  et  Par  Hyl  som  dine 
fra  sig  i  rette  Tid.  Men  de  kunde  ikke,  eller  gjorde  det 
i  det  mindste  ikke,  og  derfor  skete  det,  som  jeg  nu  vil 
fortælle  dig,  hvis  du  bryder  dig  om  at  høre  det." 

Drengen  lagde  omhyggeligt  sin  Række  Fisk  hen  paa 
et  køligt  Sted  under  nogle  Blade  og  kom  derefter  og  satte 
sig  i  Græsset  ved  sin  Onkels  Fødder  for  at  høre  efter. 

„Det  var  et  mærkeligt  Par  Unger,"  begyndte  Onkel 
Andy  —  og  standsede  saa  for  at  faa  sin  Pibe  til  at  trække. 

„Det  var  et  løjerligt  Par,  og  de  kiggede  nysgerrigt 
paa  hinanden.  Den  ene  var  omkring  fem  Aar  og  den 
anden  omkring  fem  Maaneder.  Den  ene  var  rosenrød 
og  hvid  med  rødmusset  Hudfarve  og  brusende  Guld- 
haar,  den  anden  skinnende  sort  over  det  hele.  Den 
ene  var  nemlig  en  lille  Piige,  den  anden  en  Bjørn.  In- 
gen af  dem  var  frivilligt  kommet  i  hinandens  mærke- 
lige Selskab,  og  det  er  vanskeligt  at  sige,  hvem  af  de 
to,  der  betragtede  den  anden  med  mest  Mistillid.  Bjør- 
nen paa  de  fem  Maaneder  var  ganske  vist  mere  voksen, 
mere  selvstændig  og  dygtigere  end  Pigen  paa  fem  Aar. 
Men  det  uheldige  for  ham  var,  at  han  følte  sig  som  en 
ubuden  Gæst.  Han  var  kommet  op  paa  Tømmer  flaa- 
den  fuldstændig  uindbudt  og  havde  fundet  Pigen  i  Be- 
siddelse af  den.  Af  denne  Grund  ventede  han  selv- 
følgelig, at  hun  vilde  vise  sine  smaa,  hvide  Tænder, 
snærre  ad  ham  og  prøve  at  drive  ham  tilbage  i  Vandet 
igen;  men  i  saa  Fald  vilde  han  have  gjort  fortvivlet 
Modstand,  for  han  var  dødelig  angst  for  det  brusende, 
sydende  Vand.  Han  var  meget  urolig  og  vedblev  at 
pibe.  Det  skete  i  forsonlig  Hensigt,  for  skønt  Pigen 
var  lille  og  paa  ingen  Maade  frygtindgydende,  betrag- 
tede han  hende  som  Ejer  af  Tømmer flaaden,  og  det 
er  en  Grundsætning  hos  Vildmarkens  Dyr,  at  selv 
meget  smaa  og  uskyldigt  udseende  Skabninger  kan 

blive  farlige,  naar  de  vil  forsvare  sig  mod  en  Indtrængen 
i  deres  Rettigheder. 

Pigen  ventede  paa  den  anden  Side,  at  Bjørnen  hvert 
Øjeblik  vilde  komme  over  og  bide  hende.  Hvorfor, 
hvis  det  ikke  var  i  en  skummel  Hensigt,  var  han  el- 
lers kravlet  om  Bord  paa  hendes  Fartøj,  i  Ste- 
det for  at  sejle  videre  paa  sit  storartede  Træ.  Det  saa 
meget  mere  interessant  ud  end  hendes  bare  Tømmer- 
flaade,  som  hun  nu  havde  sejlet  paa  i  mere  end  en 
Time,  og  som  havde  gjort  hende  saa  hjertelig  træt. 
Ganske  vist  var  Bjørnen  ikke  meget  større  end  hendes 
egen  Teddybjørn  hjemme,  som  hun  var  vant  til  at  bære 
omkring  ved  det  ene  Ben  eller  give  Klaps,  naar  hun 
syntes,  den  trængte  til  bedre  Opdragelse;  men  denne 
Fremmedes  skinnende,  sorte  Pels  var  saa  ulig  hendes 
Teddys  mærkelige,  smudsig  hvide,  og  hans  snu,  smaa, 
plirrende  Øjne  var  ogsaa  ganske  anderledes  end  de 
huldsalige  Skoknapper,  som  prydede  hendes  taalmo- 
dige  Yndlings  Ansigt.  Hun  undrede  sig  over,  hvornaar 
hendes  Moder  dog  vilde  komme  og  fri  hende  ud  af 
denne  Spænding. 

Pludselig  syntes  Tømmerflaaden,  som  hidtil  havde 
sejlet  med  taktfuld  Sindighed,  at  blive  noget  urolig. 
Sydende  Hvirvler  i  Strømmen,  som  skyldtes  skjulte 
Ujævnheder  i  Bunden,  skubbede  frygteligt  til  den  ne- 
defra og  truede  med  at  rive  den  itu,  og  tøjlesløse  Mal- 
strømme drejede  den  liid  og  did  med  modbydelige 
Krængninger.  Træet  blev  revet  bort  og  modstræbende 
ført  videre  for  sig  selv,  medens  det  atter  og  atter  rullede 
rundt,  saa  Bjørneungen  maatte  være  glad  for  at  have 
forladt  et  Tilflugtssted,  der  opførte  sig  saa  mærkvær- 
digt. Strømmen  førte  nemlig  Tømmerflaaden  over  nog- 
le lave  Fald,  som  under  almindelige  Forhold  var  en 
Række  savtakkede  Afsatser,  der  vilde  have  slaaet  Tøm- 

merflaaden  sønder  og  sammen.  Nu  var  de  begravet  un- 
der Oversvømmelsens  mægtige  Vandmasser,  men  derfor 
var  de  aldeles  ikke  ufarlige,  og  de  gjorde  da  ogsaa  deres 
Tilstedeværelse  bemærket  ved  en  Oprørthed  i  Vandet, 
som  blev  mere  og  mere  rædselsvækkende  for  de  to 
smaa  Passagerer  paa  Tømmer  flaaden.  Der  var  kun 
eet  Sted  paa  den,  et  eneste,,  som  var  længere  borte 
end  noget  andet  fra  de  frygtelige,  skumkammede,  mør- 
ke Bølger, —  og  det  var  lige  midt  paa  den.  Den  lille 
Bjørn  skubbede  sig  hen  mod  det  fra  sit  Hjørne,  pi- 
bende og  skælvende.  Fra  lige  det  modsatte  Hjørne  skub- 
bede Pigen  sig  ogsaa  mod  det,  hagende  sig  fast  og  med 
rædselsfyldte  Blikke  vendt  mod  Bølgerne.  De  naaede 
Midten  samtidig.  De  mærkede  begge  noget  levende,  no- 
get varmt  og  blødt  og  rart,  som  ledte  Tanken  hen  paa 
Moder.  Pigen  vendte  sig  om  med  en  Hulken  og  slyngede 
Armene  om  Bjørnen,  der  listede  sin  lille,  sorte  Snude  ind 
under  hendes  Arm,  som  om  han  vilde  lukke  det  frygte- 
lige Syn  af  Bølgerne  ude.  Han  gjorde  forgæves  Anstren- 
gelser for  at  kravle  op  paa  et  Skød,  som  var  mange 
Gange  for  lille  til  at  huse  ham. 

I  Løbet  af  en  halv  Snes  Minutter  var  de  farlige  Af- 
satser passeret.  Bølgerne  blev  til  skummende  Hvirv- 
ler, og  Tømmerflaaden  sejlede  atter  roligt.  De  to  smaa 
Passagerer  kom  sig  af  deres  Skræk  og  saa  overrasket 
paa  hinanden.  Bjørnen  kravlede  ned  fra  Pigens  Skød, 
satte  sig  paa  sin  laadne  Bag  og  kiggede  paa  hende  med 
en  skyldbetynget  Ængstelse. 

Her  var  det  Pigen  viste,  at  hun  hørte  til  Herskerra- 
cen. Bjørnen  var  stadig  urolig  og  bange  for  hende ;  men 
hun  havde  slet  ingen  Angst  mere  for  ham.  Gennem  alt 
det  rædselsfulde  havde  hun  en  taaget  Forestilling  om,  at 
han  var  saadan  stillet,  at  han  søgte  Beskyttelse  hos  hen- 
de. Nu  var  hun  rede  til  at  give  ham  den,  —  fuldstændig 

rede  til  at  tage  ham  i  Besiddelse  som  en  Slags  herlig 
Teddybjørn,  der  var  blevet  levende,  og  hun  følte  fuldtud 
sin  Magt.  Halvt  lokkende,  men  alligevel  bestemt  og  med  en 
bydende  Tone  i  sin  Stemme,  som  Dyret  instinktmæssigt 
forstod,  sagde  hun:  „Kom  her,  Teddy!"  Hun  trak  ham 
uden  videre  hen  til  sit  Skød.  Bjørnen  gav  efter  ved 
Tanken  om  hendes  behagelige  Varme,  som  endnu  sad 
i  ham.  Det  var  rart,  naar  man  var  bange  og  havde 
mistet  sin  Moder,  saa  at  blive  kærtegnet  saa  blødt  af 
et  Væsen,  der  øjensynlig  var  venligt  til  Trods  for  den 
frygtede  Menneskelugt,  som  hang  ved  det.  Hans  Mo- 
der havde  prøvet  at  lære  ham,  at  den  Lugt  var  den 
farligste  af  alle  Varsellugte,  hans  Næse  kunde  opdage. 
Men  han  havde  lært  det  daarligt,  og  nu  glemte  han  det 
let.  Han  var  desuden  træt  og  vilde  gerne  sove. 
Han  listede  sit  straalende,  skælmske  Ansigt  ned  i  hen- 
des Skød  og  lukkede  Øjnene,  og  Pigen,  som  var  glæde- 
straalende  over  et  saa  vidunderligt  og  morsomt  Styk- 
ke Legetøj,  lagde  sine  gule  Krøller  ned  over  hans  sorte 
Pels  og  begyndte  en  sagte,  halvt  utydelig  Nynnen  af 
Kæleord  til  ham. 

Den  mægtige  Strøm  var  nu  forholdsvis  rolig.  Den 
løb  stor  og  grumset  hen  over  de  oversvømmede  Land- 
strækninger og  glimtede  trist  i  Solen.  Bjørnen  var 
faldet  i  Søvn,  og  Pigen  fulgte  snart  hans  Eksempel; 
hun  sov  med  sit  rosenrøde  Ansigt  bøjet  ned  over  hans 
skovduftende,  sorte  Pels.  Endelig  standsede  Tømmer- 
flaaden  blidt,  den  blev  fanget  i  Træerne  paa  en  over- 
svømmet 0,  saa  blidt  at  de  to  smaa  sovende  ikke  blev 
vækket  derved. 

Under  alt  dette  hastede  to  fortvivlede  Mødre  ude 
af  sig  selv  af  Angst  og  Sorg  ned  langs  Oversvømmel- 
sen for  at  lede  efter  den  bortdrevne  Tømmerflaade  og 
dens  Last. 

Pigens  Moder  var,  da  hun  saa  Oversvømmelsen 
feje  Tømerflaaden  med  sig,  en  kort  Tid  farlig  nær  ved 
at  kaste  sig  ud  i  Vandet  efter  den;  men  hendes 
sunde  Fornuft  reddede  hende.  Hun  huskede  i  Tide 
paa,  at  hun  ikke  kunde  svømme,  medens  Tømmer- 
flaaden  derimod  baade  kunde  og  ogsaa  gjorde  det,  og 
derved  vilde  bære  hendes  Skat  sikkert  endnu  en  Stund. 
Hun  vadede  gennem  Vandet,  der  gik  hende  til  midt 
paa  Livet,  over  de  oversvømmede  Marker  bag  Huset, 
naaede  de  højereliiggende  Steder  og  løb  gennemblødt 
til  Skindet  ad  Bakkekammen  til  den  nærmeste  Gaard, 
hvor  hun  vidste,  at  de  havde  en  Baad.  Denne  Gaard, 
som  var  bygget  højt  oppe  paa  en  Brink  var  sikret  mod 
alle  Oversvømmelser,  og  Bondemanden  sad  netop 
hjemme  og  glædede  sig  over  dette.  Men  pludselig  uden 
at  han  helt  vidste,  hvordan  det  skete,  fandt  han  sig 
trukket  hen  til  sin  Baad;  for  hans  Naboerske  var  en  kraf- 
tig Kvinde,  som  faa  i  Nybyggerkolonien  holdt  af  at 
diskutere  med,  og  han  forstod,  at  hun  handlede  under 
Paavirkning  af  en  usædvanlig  Ophidselse.  Det  var 
først,  da  han  sad  i  Baaden  med  Aarerne  i  Hænderne, 
at  han  helt  forstod,  hvad  der  var  sket.  Han  trak  saa 
paa  Aarerne  med  saa  god  Vilje,  at  den  overbeviste  selv 
denne  heftige  og  ophidsede  Moder  om,  at  bedre  kunde 
det  ikke  forlanges  af  ham.  Baaden  fo'r  vippende  ned  ad 
Strømmen.  Den  undgik  dygtigt  Stammer  og  Vraggods  og 
oprykkede  Træer,  medens  Kvinden  sad  stift  oprejst  i 
Agterstavnen  med  et  ligblegt  Ansigt  og  stirrende  Øj- 
ne; af  og  til  mumlede  hun  vrede  Ord,  der  lød  som 
om  Barnet  var  taget  ud  paa  en  lille  Fornøjelsestur 
uden  at  have  faaet  Lov,  og  nu  kunde  vente  sig  en  or- 
dentlig Omgang  for  det. 

Den  anden  Moder  havde  en  dybere  og  mere  umid- 
delbar Grund  til  sin  Angst.  Da  hun  kom  hen  til  Skræn- 

ten,  hvor  hun  havde  efterladt  sin  Unge  i  et  Træ,  fandt 
hun  den  hulet  ud,  og  Træ  og  Unge  var  begge  for- 
svundne. Denne  Moder  kunde  svømme;  men  hun  vid- 
ste, at  hun  kunde  løbe  hurtigere  og  længere.  Stille  og 
rolig,  men  med  et  hjertegribende,  ængsteligt  Blik  i  Øj- 
nene, begyndte  hun  at  trave  ned  langs  de  halvt  over- 
svømmede Bredder ;  hun  klatrede  over  Bunker  af  Driv- 
gods og  svømmede  over  de  dybe,  rolige  Mundinger,, 
hvor  Oversvømmelsen  var  gaaet  op  i  Aadalene. 

Endelig  kom  hun  med  voldsomt  arbejdende  Lunger  og 
hamrende  Hjerte  til  en  lav,  nøgen  Skrænt,  hvor  hun 
kunde  se  ud  over  Oversvømmelsen;  der  opdagede  hun 
ikke  femogtredive  Meter  ude  Tømmerflaaden  med  dens 
to  smaa,  sovende  Passagerer.  Hun  saa  sin  Unge  ligge 
med  Hovedet  trykket  op  mod  Pigens  Arme,  saa  hans 
sorte  Pels  blev  indfiltret  i  hendes  gule  Lokker.  Hen- 
des første  Tanke  var,  at  han  var  død,  —  at  Barnet 
havde  dræbt  ham  og  nu  førte  ham  bort.  Med  et  Smer- 
tensbrøl  og  i  hævngerrigt  Raseri  fo'r  hun  nedad  Skræn- 
ten og  styrtede  sig  ud  i  Vandet. 

Først  da  opdagede  hun,  at  en  Baad  nærmede  sig 
Tømmerflaaden;  —  en  Baad  med  to  Mennesker  i.  Den 
var  meget  nærmere  Flaaden  end  hun,  og  sejlede  me- 
get hurtigere,  end  hun  kunde  svømme.  Hendes  ham- 
rende Hjerte  var  nær  ved  at  briste  af  Raseri  og  Frygt. 
Hun  vidste,  at  disse  Væsner  i  Baaden  kun  kunde  ha^e 
een  Hensigt  —  at  dræbe  eller  i  hvert  Fald  at  bortføre 
hendes  Barn.  Hun  svømmede  som  en  vanvittig;  hen- 
des store  Muskler  arbejdede  tungt,  mens  hun  kløvede 
Bølgerne.  Men  i  det  Væddeløb  var  hun  haabløst  over- 
vundet fra  første  Færd. 

Baaden  naaede  Tømmerflaaden,  stødte  haardt  mod 
den,  og  Pigens  Moder  hoppede  ud  paa  den,  medens 
Manden  holdt  de  to  Fartøjer  sammen  med  siin  Baads- 

hage.  Hun  stødte  gnavent  Bjørneungen  til  Side,  knu- 
gede sit  Barn  krampagtigt  ind  til  sig,  og  hulkede  over 
det,  mens  hun  mumlede  mærkelige  Trusler,  om  hvad 
hun  kunde  vente  sig,  naar  de  kom  hjem,  til  Straf  for 
den  store  Sorg  hun  havde  voldt  hende.  Pigen  syntes  slet 
ikke  at  blive  urolig  over  disse  Trusler,  som  Manden  i  Baa- 
den  lyttede  til  med  et  Smil;  men  da  hendes  Moder  bar 
hende  hen  til  Baaden,  rakte  hun  genstridigt  Armene 
ud  efter  Bjørneungen. 

„Jeg  vil  have  min  Teddybjørn  med,"  sagde  hun 
grædefærdig. 

„De  maa  hellere  skynde  Dem  lidt,  Fru  Murdoch," 
advarede  Manden  i  Baaden.  „Her  er  en  gammel  Bjørn, 
som  er  paa  Vej  efter  sin  Unge,  og  jeg  tror  ikke  hun 
er  til  at  spøge  med." 

Kvinden  tøvede  lidt.  Hun  vilde  gerne  føje  Barnet 
i  dets  Indfald,  saa  meget  mere  som  hun  følte,  at  det 
med  nogen  Ret  kunde  siges,  at  det  var  hendes  Skyld, 
at  Tømmer  flaaden  var  gaaet  i  Drift.  Hun  maalte  Af- 
standen ud  til  det  frygtelige,  sorte  Hoved,  som  kløve- 
de Vandet  en  halv  Snes  Meter  fra  hende. 

„Naa  ja,"  sagde  hun,  „vi  kan  lige  saa  godt  tage  den 
lille  Fyr  med,  hvis  hun  gerne  vil  have  ham,"  og  hun 
gik  hen  for  at  hente  Bjørneungen,  som  nu  sad  og  krøb 
ængstelig  sammen. 

„De  lader  ham  være  og  kommer  i  Baaden,  —  hur- 
tigt!" beordrede  Manden  barskt  og  myndigt.  Kvinden 
vendte  sig  om  og  stirrede  forbavset  paa  ham. 
Hun  var  vant  til  at  Folk  var  ærbødige  mod  hende,  og 
Jim  Simmons  havde  hun  altid  betragtet  som  en  særlig 
spagfærdig  Mand. 

„Kom  om  Bord!"  gentog  Manden  med  en  Stemme, 
som  hun  syntes,  at  hun  trods  alt  ikke  kunde  andet  end 
adlyde. 

„Vil  De  se  Barnet  ædt  op  for  Øjnene  af  Dem,'1 
fortsatte  han  alvorligt,  men  skjulte  samtidig  et  Smil  under 
sit  store,  rødblonde  Skæg.  Pigen  sparkede  og  græd  og 
strakte  Armene  ud  mod  den  fuldstændig  ligeglade 
Bjørneunge ;  men  Jim  roede  hurtigt  bort  netop  som  den 
gamle  Bjørn  slæbte  sig  op  paa  Tømmer flaaden. 

Da  fik  Fru  Murdochs  Vrede  Luft,  og  hun  lod  den 
flyde,  medens  Manden  lyttede  saa  ligegyldig,  som  hav- 
de det  været  til  Vindens  Sus.  Endelig  holdt  hun  inde. 

„Har  De  mere  at  sige  mig,  Frue?"  spurgte  han 
høfligt. 

Fru  Murdoch  fnyste  benægtende. 

„Saa  vil  jeg  blot  sige,"  fortsatte  han,  „at  mig  fore- 
kommer det,  at  Mødre  har  deres  Rettigheder.  Den 
Bjørn  der  er  en  Moder,  og  hun  har  de  samme  Følel- 
ser som  De.  Hun  kom  efter  sit  Barn,  ligesom  De 
gjorde,  —  og  jeg  vilde  ikke  have,  at  det  blev  taget  fra 
hende." 

